
Egyházi és világi hatalom 
VII. Gergely pápasága előtt 
(1012—1073) 


Hildebrand szerzetes és kora 


VII. Gergely pápa a világtörténelem menetét be- 
folyásoló, a középkori egyházi hatalom irányát és 
sorsát meghatározó, jelentékeny történeti személyiség 
volt. Életének bizonyos szakaszai igen behatóan megis- 
merhetők, hírneve csúcsán a krónikások és évkönyvírók 
figyelmének középpontjában állt, tetteit részletesen 
taglalták, iratait megőrizték. Viszonylag bő ismerete- 
ink ellenére ifjúkoráról alig tudunk valamit, erről igen 
ellentmondó adatokat őriztek meg a feljegyzések. 


Eredeti neve Hildebrand (Ildebrando di Soana), 
születési helye Rovaco di Soana volt, egy apró mezővá- 
ros a sienai vidéken. A történetében az etruszk időkig 
visszanyúló (Suana), majd a kora középkorban bené- 
pesülő (Soana) település Toscana tartomány e részén 
nem számított jelentéktelen helynek. 

Hildebrand születési ideje bizonytalan: különféle 
szerzők 1013 és 1024 közé helyezik, ez a tág határ pedig 
elég jelentős különbségeket eredményez nevelkedése, 
fellépése, végül idős kora megítélésében. Temetkezési 
helyén 1913-ban állítottak tiszteletére templomi 
. emléktáblát, úgymond születése kilencszázadik évfor- 


dulójára. Az óvatosabbak 1015 és 1020 közé teszik 
születése évét, illetőleg 1020-at közölnek megkérdője- 
lezve, vagy 1020 körülire teszik az időpontot. Annyi 
bizonyos, hogy születése mindenképpen VIII. Benedek 
pápasága idejére (1012. április 20.— 1024) esett. 
Homályban maradt származása is, hiszen ez pályája 
elején közömbös volt, s amikor hatalma csúcsán már 
fontossá vált, a körülötte dúló szenvedélyek miatt 
különféle, egymásnak ellentmondó adatokat jegyeztek 
fel, feltételezett származása közlésével esetleg magasz- 
talni vagy éppen lejáratni akarták. A kortárs, Bonizo 
történetíró szerint Hildebrand apja nem volt nemes. 
Elég széles körü az a felfogás, amelynek képviselői 
Hildebrandot egyszerű kézműves fiának tekintik. En- 
nek alapja az az Annalista Saxo feljegyezte adat, amely 
szerint az apa ács volt. Homályosabb Malmesburyi 
Vilmos beállítása, aki szerint Hildebrand megvetésre 
méltó rokonsággal (despicabilis parentela) rendelke- 
zett. Bár ez a jelző — a feudális úri megítéléshez 
igazított szemlélettel — éppen úgy szólhatott a 
kézművesnek, az ácsnak is. Van olyan felfogás is, amely 
még alacsonyabb származást sejtet. Idevág, hogy zsidó 
származását, rokonságát is felvetette egynémely 
történetkutató, esetleg a Pierleone családhoz kapcsolva 
őt. De a felsoroltaktól ellentétes felfogás sem hiányzik: 
Hildebrand esetleg nem is alacsony származása miatt 
akart annyira előretörni, felemelkedni, nem is ezért 
akarta az előkelő római családokat megalázni, hanem 

éppen azért, mert ezek lenézett mellékágából való volt. 
Ez a nézet — keresztneve alapján — a római arisztokra- 
ta Ildebrandini familia tág köréhez kapcsolja. Valóban, 
első pillantásra erre utalna egy pápai levelében említett 
emléke arról, hogy római nemesekkel együtt a római 
palotában serdült fel. Ez az adat azonban talán inkább 
egyházi pályája korai szakaszára és nem származására 
utal. Keresztnevéből viszont azt a következtetést is 
levonhatjuk, hogy olyan családból való, amelyben 
elevenen élt a longobárd névadás hagyománya, hiszen 
egyes olasz vidékek még a XI. században is erősen 
kötődtek a longobárd tradíciókhoz. Ezért illették pl. az 
Arezzótól északra fekvő körzetet Terra Barbaritana, a 
délre esőt pedig Terra Lombardorum névvel. Az ilyen 
famíliák ragaszkodtak ahhoz, hogy longobárd jog 
szerint (secundum legem nostram Langobardorum ) 
éljenek. Nem Hildebrand az egyetlen a XI. század nagy 
biborosi férfiai sorában, akinél felmerül a longobárd 
eredet és névadás. A nagy kortárs, a külföldön magasra 
ívelő pályát befutó Lanfranc, aki Hildebrandnál 
néhány évvel, legfeljebb egy évtizeddel volt idősebb, 
Páviában született. 

Ezek a szempontok nem mondanak ellent ama 
felfogásnak, amely szerint Hildebrand nagy családból 
való toszkán volt. A hézagos adatok nem tájékoztatnak 
Hildebrand szülei helyzetéről, fiukkal kapcsolatos 
elhatározásukról sem. Csupán annyi valószínű, hogy a 
család idősebb nemzedékétől sem volt idegen az 
egyházi pálya, amire őket vagy a vallásos meggyőződés 

és művelődési törekvés, vagy pusztán a biztos és tisztes 
megélhetés keresése indította. 


Az bizonyos, hogy Hildebrand bencés szerzetes lett. 
Rómában nevelkedett, s ebben nagybátyja támogatta 
és segítette, aki a római Aventinuson lévő Santa Maria 
del Priorato-kolostor apátja volt. (Ezt a kolostort még 
Alberik alapította, tehát eredetileg a római arisztokrá- 
ciához kapcsolódott.) Nem kizárt, hogy Hildebrand 
rokona révén megfordult a Santa Maria del Priorato- 
kolostorban is. 

Hildebrand a római Szent Pál-apátság szerzetese 
volt. Ebben a minőségben szerzett magas szinten 
vallásos és világi műveltséget. Mesterei jól felkészült, 
tehetséges személyek voltak — Lőrinc, aki később 
Amalfi érseke s alighanem Johannes Gratianus, aki 
pápaságra emelkedett —, akik fényes egyházi pályájuk 
korai szakaszában tanitottak Rómában. Lehet, hogy 
mellettük Hildebrandnak nemcsak egyházi és egyház- 
jogi tudása alakult ki, de mestereinek hatása az egyházi 
pályán való emelkedés lehetőségének felismerésében is 
szerepet játszott. 


Róma, ahol Hildebrand bekerült az egyházi élet fő 
áramkörébe, eléggé elesett település volt ekkor, 
különösen környezetét tekintve. 

A korábbi, a földesurak, bencések, pápák vagy 
romanizált barbár urak által létesített agrártelepek a 

VIII —IX. században a malária, a háborúk, az arab 
portyázások következtében részben elpusztultak. 

A városkörnyék elnéptelenedését IX. János pápa 
egyik levele érzékelteti, amelyet Kopasz Károlyhoz írt a 
886. évi arab ostrom után: ,, A város környéke pusztává 
lett annyira, hogy nem lehet találni sehol egy lakost, 
sem embert, sem gyermeket." Az elnéptelenedett 
vidéken megtelepedtek a farkasok, és a krónikás 
adatok szerint a kiéhezett vadállatok bemerészkedtek a 
városba is. A római birodalom világvárosa (Constanti- 
nus idején 1 400 000 lakossal) annyira összezsugorodott 
az V. századi pusztítások (utána 200000 lakos) óta, 
hogy a XIII. század végén csupán 17000 lakosa volt. 

Ennek a népességnek élén sokáig patriciuscsaládok 
állottak, köztük az V-X. században nagyra nőtt, talán 
görög eredetű Ildebrandini família. Az Ildebrandini 
család hatalmi központja a Palatinus-hegy volt, ott 
álltak házai. 

Róma helyzetét nem a pápaság, hanem a császárság 
igényei emelték jó ideig más városok fölé, messze önnön 
városi szintje fölé. II. Konrád bullakörirata sejteti 
igényét a világuralom örökségére: Róma a világ feje, a 
földkerekség gyeplőit tartja (ROMA CAPUT MUNDI 
REGIT ORBIS FRENA ROTUNDI). Ugyanez a csá- 
szár 1037/38 táján a római birákhoz fordult, hallván a 
római és a longobárd birák közötti nézeteltérésről, amit 
maguk nem vihettek nyugvópontra. A császár elrendel- 
te, hogy ha peres ügy támadna Róma város falai között, 
illetve Róma környékén longobárd felperessel vagy 

bepanaszolttal, azokat a római törvények szerint kell 
befejezni, és semmikor nem lehet e pereket újból 
elővenni. Ez a német uralkodó gesztusa volt a rómaiak 
felé, mindenesetre utalva az örök városban megforduló 
észak- vagy dél-itáliai longobárdokra. 


A pápaság viszonyait Hildebrand születése és kora 
ifjúsága idején a nyers hatalom szabályozta, róla a 
római nemesi családok és a német-római császári 
hatalom erőviszonyainak alakulása döntött. Az 
ezekről az eseményekről szóló hallomások és értékelé- 
sek jelentették a kis, majd az ifjú Hildebrand első 
politikai élményeit, első benyomásait az erkölcsi véle- 
kedésekről. 

Hildebrand születése idején a pápai székben ülő VIII. 
Benedek a Conti famíiíliából, ebből a régi római 
arisztokrata házból származott. Conti volt a neve a 
Tusculumi grófok Róma környéki családjának. A 
Tusculumiak a XI. század legelejétől fogva császári 
udvari — bár hatalmat nem jelentő — hivatalokat, 
címeket töltöttek be. VIII. Benedek pápaságát az tette 
lehetővé, hogy 1012 elején meghalt Johannes Crescen- 
tius patricius,és ezt használták ki aTusculumiak, hogy 
ellenfeleikkel szemben fellépjenek. Így ültették család- 
juk sorából Theophylakt grófot — világi személy létére 
— a pápai székre, aki Benedek néven is harcias és világi 
beállítottságú maradt, s eredményesen küzdött irigyei 
ellen. (Alatta, 1020 körül az eredeti pápai oklevélanyag 
pergameniratokkal gyarapodott.) A Crescentiusok az 


14 


új helyzetet nem akarták tudomásul venni, s pápaként a 
római Gergelyt léptették fel. Ez a Gergely , sorszám" 
nélküli ellenpápa maradt, aki annak ellenére, hogy 
közel állt az egyházi reformhoz, s akinek érdekében 
Odilo clunyi apát is fellépett, kiszorult az Örök 
Városból. Ez az epizód olyan nevet vetett fel a pápaság 
XI. századi történetében, amelyet még két nevezetes 
főpap, köztük az idős Hildebrand követett. 

VIII. Benedeknek mégis sikerült megőriznie ha- 
talmát, 1024 tavaszán azonban meghalt, és az utód- 
lás még II. Henrik császár (1002—1024) életében 
megtörtént. Benedek testvére, Romanus Tusculumi 
gróf (Conti) lett áprilisban az utód, szintén világi 
emberként. XIX. János az utolsó nem papi hivatású 
személy a pápák sorában, de őt is sürgősen pappá, majd 
püspökké szentelték megkoronázása előtt. A császár 
elégtétellel látta élete végén, hogy hívei, a Tusculumi 
grófok kezében maradt a város, a Crescentiusok pedig 
továbbra is kiszorulnak a hatalomból. 

János pápa koronázta császárrá II. Konrádot 1027- 
ben. Még azon a héten összecsapás tört ki rómáiak és 
németek közt, a császár diadalmaskodott, sok rómait 
megszalasztva és megölve. Ez magyarázza, hogy XIX. 
János halála (1032 késő ösze) után megint egyik 
atyjukfia, VIII. Benedek unokája, IX. Benedek (1032— 
1045) lett a pápa. 

IX. Benedek előremozdította a római egyház 
központi intézményeinek kialakulását. Két tisztség, az 
addig vezető szerepű könyvtárosé és beosztottjáé, a 
kancelláré 1037-ben kancellár néven egyesült, és ezzel 
megindult a pápai kúria irásbeliségének szervezett 
fejlődése. Ugyancsak IX. Benedek —- alighanem 
családja hatalmi körzetére és azon túl is tekintve — 
kezdte kialakítani azt a zsinattiípust, amely a római 
egyháztartomány (provincia Romana ) és Közép-Itália 
főpapjait gyűjti össze, de ahol távolabbi területek 
ügyeiről is állást foglalnak. Ilyen volt az 1044. áprilisi 
fontos zsinat is, ahol a pápa és 17 püspök tárgyalt és 
határozott a gradói patriárkátus Aguileiától való 
önállóságáról. Mindez az. előrehaladás nem változta- 
tott azok véleményén, fenntartásán, akik a pápaság 
intézményét a pápa világi befolyása és a családi érdekek 
előtérbe állítása miatt bírálták. A fiatal IX. Benedeket 
II. Konrád támogatta. Amikor erkölcstelen élete miatt 
e pápát a rómaiak elüzték, a császár vezette vissza az 
egyházfői tisztbe. A német uralkodó tehát nem töreke- 
dett a pápaság erkölcsi és politikai szerepének emelésé- 
re. Más oldalról azonban a világi támogatást nem lehet 
pusztán az egyház járószalagra füzéseként értékelni, 
erre leszűkíteni. 

A társadalom világi rétegcinek gazdagodása az 
egyházak gazdagodásában is tükröződött. A templomi 
építkezések is ezt a folyamatot reprezentálják, például a 
kibontakozó Velencei Köztársaságban. Domenico 
Contarini doge (1043—1071) már nem pusztán feudális 


arisztokrata volt, inkább egy patrícius dinasztia első 
nagy alakja. Vezetése alatt folytak a köztársaság 
gyarapodását jelző nagy egyházi építkezések, készült a 
Szent Márk-templom akkori téglaépítménye és a Szent 
Miklós-kolostor a Lido szigetén. Ez volt bizonyos 
értelemben a háttere a gradói patriárkátus önállósu- 
lásának is. 


Hildebrand születése idején, majd élete folyamán a 
belső küzdelmekkel tarkított szerzetesi életforma nagy 
átalakuláson ment keresztül. Ennek ő is részese volt 
bizonyos életszakaszában. A szerzetesi reformokban 
igen fontos szerepet játszó és a hagyomány szerint 
Hildebrand fejlődéséhez is kapcsolódó clunyi irányzat 
különös figyelmet érdemel. 

A clunyi mozgalom a bencés rend fájának igen izmos 
ága volt, amely a X. században az aguitániai herceg 
segítségével keletkezett. Az alapító Berno apát után 
nagy Szerepet játszott a grófi apródból szerzetessé lett 
Odo apát (924—942), akinek utóélete összekapcsoló- 
dott az itáliai szerzetesi szemlélet fejlődésével: Élet- 
rajzát (, Vita Odonis") Római János készítette el. 
Sokáig azonban a clunyi szerzetesek hatása Itálián 
kívül volt inkább jelentékeny. A clunyi apátok szoros 
kapcsolatban álltak a feudális világi hatalmasságokkal, 
uralkodókkal és főnemesekkel. A X—XI. századi 
clunyi apátok nemesi eredete is magyarázza, hogy ec 
szerzetesi irányzat a XI. századi nagy társadalmi 
harcokban konzervatív szemléletű maradt. Nem vélet- 


len az 1002 körül író Raoul Glaber bencés véleménye, 
mely a kolostorok minden földi javakkal való bőséges 
ellátásának jogosságát hangsúlyozza. 

A clunyi reformban igen nagy volt a szerzeteskolos- 
torok élén álló apátok hatalma, amit a világi renddel 
összemérve, a király helyzetéhez (rex monachorum) 
hasonlítottak. De közülük is kiemelkedett Cluny 
apátjának szerepe, hiszen ebben a kolostorban 
összpontosult az egész kolostorhálózat irányítása. 
Ilyen sorsformáló egyéniség volt pl. több mint 
fél évszázados kormányzása alatt Odilo clunyi apát 
(994-1048). Clunyben ugyan a nemesi szemléletnek 
megfelelően s eltérve az eredeti bencés reguláktól, a 
szerzetesek mindennapi tevékenységéből kihagyták a 
fizikai munkát, mondván, hogy nemesemberhez 
méltatlan a munka. Mégis a clunyi kolostort s a hozzá 
csatlakozó szerzetházakat a világi hatalom politikai és 
a külső életforma erkölcsi hatása alól éppen ezek az 
emelkedetten feudális szellemű apátok tudták kivonni. 
Ilyen értelemben alkottak szigeteket ezek a kolostorok 
a kor feudális világában. 

Ezek az új gondolatok és életformaváltások nehezen 
terjedhettek el Toscanában, ahol a városúr püspökök 
hatalma befolyásolta a szerzetesi életet is. Rómában 
kivételes a clunyiek szerephez jutása. A Szent Saba- 
kolostor keleti szerzetesei helyére — alighanem a keleti 
egyház eltávolodása miatt — előbb Monte Cassino 
bencései léptek, s majd csak utánuk a clunyi reformhoz 

húzó bencések, akik a templom jobb oldalán levő 

A Pireneusi-félszigeten a kolostorok 950 és 1050 
között általában anarchikus viszonyok között 
működtek. Kis családi kolostorok voltak ezek, amelyek 
apátjait úgy választották a tulajdonosok, hogy 
püspökökkel sem erősíttették meg. 1041 előtt Gomezt a 
rokonok és hozzátartozók egyetértésével (per consen- 
sum ex nostris generibus et propinguis) emelték Rio 
Tinto apátjává. A kolostorok patrónus-családjai gyak- 
ran másodrangú nemesek (infanzones ) voltak — innen 
az alapítványok kezdetben szerény volta. Csak akkor 
kerültek e kolostorok magasabb szintre, ha ezek a 
familiák társadalmilag emelkedtek és vagyonosodtak. 
Az így oszthatatlanná vált egyházi vagyon adott az 
alapító családnak társadalmi tekintélyt. Nyugat- 
Európában viszont a clunyi perjelségek vagy kisebb 
egységek olykor világiak kezén levő templomokból 
alakultak ki. E folyamat az eddig szinte kizárólag 
magántulajdonban levő templomok ( Eigenkirche ) 
feudális rendszerén repedéseket okozott. 

A clunyi reform segítette az új eszmék terjedését, 
főleg francia földön. Az 1040 táján keletkezett Szent 
Elek-életrajz a szűzi életet magasztalta, s egyben nem a 
császárhoz, hanem a római pápához hirdetett szoro- 
sabb kötődést. A clunyi mozgalom előretörését Odilo 
apát idején a Pireneusi-félsziget irányába segítette a 
zarándoklatok megélénkülése Compostella felé, a híres 
Szent Jakab-útján (iter Sancti Jacobi). Cluny hatott 

Sahagúnra és az attól függő spanyol kolostorokra. A 
muzulmánellenes érzések megjelenése a Pireneusi- 
félszigeten sem belülről, az együttélést megszokott 
lakosságtól, hanem Franciaország felől indult. Por- 
tugáliában clunyi típusú kolostorhálózat nem jött létre, 
a kolostorok nem tudtak kiszakadni az egyház- 
megyéből (exemptio), és szabadon csoportosulni. A 
portói egyházmegyében a hagyományos szerzetesi 
fegyelem (regula sancta ) szerint élték a kolostori életet 
(vita sancta ) , Hildebrand életében nem is esik szó ott 
Szent Benedek regulájáról. 

Egy bizonyos, hogy közel sem mondható el Európa 
szerzetesi életéről, hogy azt egyöntetűen áthatotta, 
egyesítette volna Cluny szelleme és irányítása, pedig a 
clunyi reform eredeti felfogása szerint csupán a lelkiség- 
ben és a felfegyverzett világi feudalizmussal szembeni 
védtelenségben kellett volna megnyilvánulnia a szerze- 
tesi szegénységnek. A reform sem a szegény evangéliu- 
mi egyház kibontakozását segítette. Gazdagodott az 
egyház a parasztok lesüllyedésével, akiknek egy része az 
egyház jobbágya (homines ecclesiae) lett. Az egyház 
szabadságának (libertas ecclesiae) jelszava a világi 
feudalizmus túlkapásaival szemben a kolostori birto- 
kok mellett a püspöki birtokon nyugodott, de anélkül, 
hogy az alávetett népesség iránt bármilyen részvétet 
mutattak volna. 

Az egyházi reform szerves és fontos részét alkotó 
kolostorreform azonban nem szoritkozott a clunyi 
irányzatra. Magában Itáliában is megindult a reform- 
mozgalom különféle formákban. Ennek egyik legerede- 
tibb alakja, egyben az egyházújítás kiemelkedő képvi- 
selője lett Pier Damiani (Petrus Damilani, Damiáni 
Szent Péter). Damiani 1007-ben született Ravennában, 
ezért is nevezik olykor ravennai reformernek. Nevét 
onnan kapta, hogy testvérbátyja, Damian főesperes 
neveltette. Kezdetben teológiai tanárként működött 
Pármában és Ravennában, innen ered magas fokú 
teológiai és kánonjogi felkészültsége. Amikor tehát 
szerzetes, sőt remete lett, nemcsak életformát, de 
szemléletet is kellett változtatnia. Így érthető, hogy a 
világi tudományt és az alapját alkotó szabad művésze- 
teket ezután lebecsülte. Ez csapódott le a szerzetesek 
tökéletesedéséről írt fejtegetéseiben (, De perfectione 
monachorum "), a dialektikát fölöslegesnek (superfilu- 
um) ítélte. Elmarasztalta azokat a szerzeteseket, akik 
keveset törődnek Szent Benedek szabályzatával, de 
csüggenek Donatus, a grammatikus szabályain. Szerin- 
te a dialektikának, ha mégis kivételesen foglalkoznia 
kel! teológiai kérdésekkel, vissza kell lépnie a dogmák 
mögé, feladva a tanítómesteri igényt. A filozófia 
szolgáló helyzete az értéktelenség és szellemi , ájultság" 
következménye, s az emberi tudomány (ars humana ) 
csak szolgahelyzetben (jfamulatus) lehet a szent 
tárgyakhoz (sacris eloguiis) képest. Damiani 1035 
körül már remete Umbriában, Gubbio közelében. Mint 

a Fonte Avellana-i remeteközösség perjele, a pomposai 
konvent és a San Vincenzo-apátság megújítója, nagy 
hírnevet szerzett a kolostorreform előrevitelében. Ma- 
gatartásában is példamutató volt, valósággal aszkéta 
életmódot folytatott, s igényeit e téren magasra emelte. 
Az irányzatot tekintve Damiani az itáliai reformhoz 
kapcsolódott, annak hagyományait tárta fel. Mint 
tanítványa, feldolgozta az 1027-ben meghalt Szent 
Romuald élettörténetét (, Vita"). A remeteéletet az 
emberi tökéletesedés lépcsőjének, a magányos életet az 
egyéni tökéletesedés módjának tartotta. Nála azonban 
ez nem öncélú, nem a társadalomnak való hátat fordítás, 
a világtól elzárkózás eszköze volt, hanem a világiak 
számára követendő, utánozható magatartás eszménye, 
ami a világiak rendjét /ordo laicorum) üdvösségke- 
resésük felé fordítja, felfedeztetve velük kötelességeiket, 
feladataikat (officia) a társadalomban. Pier Damiani 
felfogását áthatotta az a nézet, hogy a világiak köte- 
lessége felelősséget érezni az egyházért. A reformnak 
tehát olyan válfaját követte, amelyben nem az egyház 
hatalma emelkedik a világiak fölé vagy fordul szembe a 
világi hatalommal, hanem az mintegy felemelni akarja 
a társadalom világi részét. 

A kolostorreform itáliai példája még a Vallombrosa 
szerzetesrend alapítása Szent Benedek szabályai szerint 
1039-ben. Alapítója az előkelő firenzei családból 
származó Johannes Gualberti (Giovanni Gualberto) 
volt. Ez az irányzat nem zárkózott el a világ ügyeitől. 
Johannes Gualberti az 1060-as években a firenzei 

antiklerikális jellegü szerzetesi mozgalmat vezette, 
1073-ban halt meg, és utóbb szentként tisztelték. 
Damiani és Gualberti fontos példák arra, hogy a 
remeteség, a szerzetesség az adott társadalmi-politikai- 
ideológiai helyzetben nem jelentett a feudális társada- 
lom problémái előli kitérést, még ha kiemelkedő 
képviselői eredetileg erre is gondoltak. Ellenkezőleg, 
visszahatást jelentett a feudális társadalom és benne a 
feudalizált egyház adott állapotaira, mozgalmakat 

Az egyház fejlődésének irányát Hildebrand születése 
körül, illetve ifjúsága idején a szerzetesség helyzetén 
kívül a püspökök szerepének alakulása határozta meg, 
miután az egyházi tisztségviselők sorában kulcsszerep 
jutott nekik. Sok élmény, hatás, példa és helyzetelemzés 
nyomán alakult ki a majdani VII. Gergely pápában a 
független, hatékony és jogszerűen tisztségbe jutó főpap 
eszménye. Hiszen kezdetben azt kellett látnia, hogy a 
püspökök sokszor vitatható érdemekért és kétes 
módon kerültek tisztségükbe, s olykor lemondással 
vagy letétetve hagyták el azt. Így lett a XI. századi 
egyházi reform lényeges kérdésévé a püspöki, érseki 
rang: jellegváltozása. Ha ezt tudjuk is, történetietlen 
volna megítélésükben a reform igényeiből kiindulni. 
Inkább forditva méltányos: valóságos helyzetük bizo- 
nyos fokú tükröződése volt az egyházi reform felvetette 
igény, sőt a reform különféle felfogásait is ez határozta 
meg. A kibontakozó viták, majd harcok egyik 

kulcskérdése a király és a püspök viszonya volt. Ha 
idővel a világi beiktatás, a laikus invesztitúra (a főpap 
gyűrüvel és pásztorbottal való beiktatása) került a 
küzdelem középpontjába, ez sokáig inkább külső 
megnyilvánulása, lecsapódása volt annak az általáno- 
sabb jognak és felügyeletnek, amit a császár és királyok 
gyakoroltak a főpapok, általában a papi rend felett. Ezt 
kezükben tartva, a világi hatalmasságok az egyházi 
földtulajdon rendszerét kormányzati célokra tudták 
felhasználni. Az egyházi feltételek közepette meg- 
választott és egyházi felettese által felszéntelt püspök 
beiktatásának szertartása látható, külső jele volt a 
királyi védelemnek, amit az állam élén álló világi 
személy biztosított az egyháznak. A későbbi reform- 
gondolatokkal szemben sokáig a valóságban nem 
létezett egy elvonatkoztatott, vallásos, tisztán egyházi 
hatalom, hanem ez mindenkor összefonódott a világi- 
val. Éppen ez magyarázza meg, hogy miért került 
annyira a fő helyre a későbbi vitákban a püspökök 
beiktatása, vagy még általánosabban: a világiaknak az 
egyházban játszott szerepe. 2 

A papság és a papi birtok feletti királyi védelemmel 
szemben bontakozott ki az , egyház szabadsága" 
(libertas ecclesiae) mint igény és mint jelszó. Ez 
fordulatot követelt: ne a világi hatalom legyen a 
papság, a papi tisztség (sacerdotium) védelmezője, 
. hanem a papság, a papi hatalom ellenőrizze a világi 
védelmezőt. A korszak néhány olyan főpapját idézzük 

fel, akik Hildebrand gyermekkorában működtek, sőt 
megérték feleszmélését is a főpapi hatalom szerepével 
kapcsolatban. Nem az itt a lényeges, hogy Hildebrand 
személy szerint tudott-e róluk, hallott-e tetteikről, 
inkább az, hogy olyan főpapi típust képviseltek, amely- 
nek viselt dolgai, életmódja, a világiakra emlékeztető 
feladatai felkeltették Hildebrand figyelmét, majd kivál- 
tották bírálatát, és végül az ilyen típusra hivatkozva 
alakította ki ő mint szerzetes, majd mint bíboros, végül 
mint VII. Gergely pápa a maga rendszeres reform- 
igényét a papi hierarchia megújítására, a főpapi tiszt- 
ségnek a keresztény társadalomban gyökerező más hi- 
vatására. 

A kor leghíresebb főpapjai a szó szoros értelmében 
birodalmi vagy királyi püspökök voltak. Ezt a típust 
Ottó, a birodalomalapító császár alakította ki, de más 
korabeli uralkodók is formálták a maguk területén. 
Ilyen egyéniség volt II. Adalbero baseli püspök (kb. 
999—1025). Egyházmegyéje világi hatalmát III. Rudolf 
burgundi uralkodó alapozta meg adományával. A 
Német-Római Birodalommal politikailag elkötelezett 
volt tehát Adalbero. Bizonyítja ezt, hogy amikor 1002- 
ben a már Mainzban megkoronázott, de még Hermann 
sváb hercegtől el nem ismert Henrik király a dél- 
németországi harcokat híveire bízta, Breisach városá- 
ban állomásozott császárhű csapataival a strassburgi és 
a baseli püspök, és ez a sereg naponta fegyveres 
portyákra indult, hogy takarmányt szerezzen. Adalbe- 
ro tehát a püspök-hadvezér típusa, de azért nem kell 

benne elvilágiasodott egyházi személyt látnunk, inkább 
a kor eszményi típusát. 

Ha Adalbero esetében sikerült is a birodalmi és a 
tartományi érdek egybeesését biztosítani, nem 
ismétlődött ez meg 1010 táján, amikor Henrik a 
burgundi királyi kápolna egy klerikus tagját akarta 
Besancon érseki székére ültetni. Hiába remélte, hogy ez 
mindkét uralkodó bizalmát élvezheti, a burgundi 
ellenzék feje, Ottó Vilmos ezt a számítást keresztülhúz- 
ta. Ezekben az esetekben még természetes, hogy nem az 
egyházi és a világi hatalom küzdött a főpapi székek 
betöltési jogáért, hanem az a különféle világi hatal- 
masságok politikai érdekeinek ütközőpontja volt. 
Csaknem így alakult 1025-ben, amikor Adalbero, a 
birodalomhoz hű baseli püspök meghalt. A megürese- 
dett szék betöltésébe III. Rudolf burgundi uralkodó s 
még inkább a püspöki várost megszállással fenyegető 
Ottó Vilmos szólhatott bele. Ezt kellett megakadályoz- 
nia II. Konrád császárnak (1024—1039), aki 1025 
júniusában körüllovagolta birodalmát, és ennek során 
rátette kezét Baselre. Feltűnő azonban, hogy a 
császárokat egyébként magasztaló Wipo feljegyzése 
szerint Konrád szimoniákus módon rendelkezett az 
elárvult főpapi székről. Ebben láthatjuk immár az 
egyházi igények és szemlélet beleszólását a világi 
hatalmasságok vitáiba. De ez a hatalmi helyzeten ekkor 
még alig változtatott: Aguilejának pl. 1019 óta 
folyamatosan német nemesi származású pátriárkái 
voltak. Ez ís inkább a császári hatalom, mintsem a táji 

egyházi érdekek érvényesülését sejteti. Részben a 
hatalmi kérdések állandó aktualitása és e főpaptípusok 
továbbélése, részben a városi fejlődés előrehaladása 
ruházta fel fokozott jelentőséggel a milánói eseménye- 
ket, melyek Hildebrand életének különböző szakaszai- 
ban újból és újból fellángoltak, s melyek nemcsak 
figyelmét keltették fel, hanem bírálatát is kiváltották. 


Az észak-itáliai metropolis részben egyházi szem- 
pontból volt jellegzetes, az ottani Szent Ambrus- (Sant 
Ambrogio-) -egyház közössége sajátos típust jelentett 
az egyházban. Papjainak (monaci) campaniléja ezért 
adott hívó jeleket a városi mozgalmak számára is. A 
Sant" Ambrogio-egyház körül tömörülő ún. ambroziá- 
nus egyház különállása nem szorítkozott az Ambrus- 
féle IV. századi egyházi éneklésmódra, amit a milánói 
egyház VIII. századi kiváltsága alapján fenntartott. Ez 
csak kiindulópont volt a milánói autonomista irányzat- 
hoz. De helyzetét meghatározta politikai múltja is: a 
X—XI. század új intézményének, a Német-Római 
Császárságnak jelentékeny központja lett, a vándorló 
udvar viszonyai között császári székhely. Ezek az 
erővonalak magyarázzák meg a milánói érseki szék 
fontosságát, és ezért került időről időre a jellegzetes 
főpaptipust megvalósító személy a helyi egyház élére. 
Így alakult akkor is, amikor meghalt Arnolfo de 
Arzago érsek (1018. február 25.). 

A fejedelmi és főpapi családok összefonódására 
jellemző a Canossai (Tusciai őrgrófi) familia és az 

Arzagói család rokonsága, akik atyafiságba jutottak a 
Da Besate familiával, amelyből szintén több pap került 
ki. Az 1020 és 1048 között ismert Anselmo Da Besate 
(Besatei Anzelm) császári káplán nagy súlyt helyezett a 
nagy családokkal való rokonságra. Ki is emelte , Rhe- 
torimachia" című munkájában az Arzagói Landulf és 
Arnulf fivéreket: az első Brescia püspöke, a második 
Milánó jeles főpapja lett. Arnolfo 998-tól volt érsek, és 
III. Ottó megbízásából járt Konstantinápolyban. 
Helyére később (1018. március 29.) Aribert (Heriber- 
tus, Ariberto da Intimiano, da Ántemiano) érsek lépett. 
A főpap házasságban élt, felesége, Uxeria nemesi 
származású volt. Ez a maga korában aligha váltott ki 
bírálatot, hiszen ez a nyugati egyházban is dívó 
gyakorlatnak megfelelt. A X. században kimutatható, 
hogy pl. a Lucca közelében levő egyik templom 
papjainak hat nemzedéke rendszeresen papok fia vagy 
unokája volt, szinte örökölték a templomot. A papok. 
házassága ellen hozott zsinati határozatok szórványo- 
sak voltak, a reformzsinatok még nem alkottak rend- 
szert, szellemiségük nem hatott ki egész Európára. 
Bizonyos azonban, hogy az ilyen zsinatok egyre 
sűrűsödtek Aribert működése, Hildebrand fiatalsága 
idején. Időben távol esnek Augsburg 952., Poitiers 
1000., s közelednek Goslar 1019., Pavia 1022., Seling- 
stad 1023., Bourges 1031. évi zsinatai. De jellemzővé 
még nem vált a papi nőtlenség a nyugati papi körökben 
sem. 

A milánói érsek fontos személyiség volt a birodalmi 
egyház rendszerében. Nemcsak a császár bizalmi 
embere volt, de jelentékeny szerep jutott neki az itáliai 
egyházi életben is. II. Konrád császár 1025-ben a 
milánói érseknek engedte át a jogot, hogy Lodi 
püspökét beiktassa. Aribert egy milánói klerikust 
nevezett oda ki, és azt erővel helyezte be. A Como-tó 
vidékén levő San Vincenzo in Galliano-bazilikát (Can- 
tú helység) Aribert alapította. A főpap tehát korántsem 
volt elvilágiasodott, hivatását elhanyagoló személy, 
hiába volt egyszerre a császári egyházigazgatás és 
hadügy letéteményese. Alsóbb fokon is az általa kineve- 
zett papok világi jogkörének növelésére törekedett a 
császár: II. Konrád 1025-ben Vercelli, 1036-ban Párma 
püspökének jogát ismerte el a grófság (comitatus) 
feletti hatalom gyakorlására. 1026-ban II. Konrádot 
Itália királyává koronázta Aribert érsek, és így annak 
itáliai birodalmi vikáriusa lett. 

A birodalmi püspököknek nagy szerep jutott Bur- 
gundia bekebelezésében is. Amikor az utolsó önálló 
uralkodó meghalt 1032 szeptemberében, II. Konrád 
1033-ban burgundi királlyá koronáztatta magát Payer- 
ne-ben. 1033-ban jól szervezett hadjáratot kellett mégis 
vezetnie országa megszerzésére vetélytársa, Odo, 
Champagne és Blois ura ellen. Északról Baselen, délről 
az Alpokon keresztül nyomultak hadai Burgundia 
ellen. Mivel a francia király is a császárral fogott össze, 
Odo és a burgundi nagyok 1034-ben kénytelenek voltak 
neki alávetni magukat a genfi Péter-templomban. A 


29 


császár hálája kiterjedt a baseli püspökségre, amely 
számos adományban részesült, s nemcsak egyházi 
javadalmakat, de ezüstbányákat is kapott. A Burgun- 
dia elleni kétirányú támadás másik hőse Aribert 
milánói érsek volt, aki a Szent Bernát-hágón átnyo- 
muló császárpárti olasz segédcsapatokat vezényelte. 
Mégis, a császár és érsek sokáig felhőtlen viszonya 
idővel megromlott. 


1035 óta a milánói nemesek a polgári milíciák élére 
sorakoztak a császár és az érsek városurasága ellen. 
Wipo a császár viselt dolgait elbeszélve leírja az 1036. 
évi lombardiai társadalmi mozgalmakat. Számára újak 
és hallatlanok ezek a megmozdulások, és eredetüket a 
népnek az esküvel erősített, vezetői ellen szervezkedő . 
társaságaiban keresi. Így alacsonyabb rendű hűbéri 
fegyveresek (valvassores) és közkatonák uraik elleni 
összeesküvéséről tud az életíró, valamint az , alsóbb 
népnek" a , nagyobb néppel" szembeni szervez- 
kedéséről. Ezzel megelőzték uraikat, hogy akaratuk 
ellen bármit is tegyenek. Ezek a mozgalmak azzal 
fenyegették az uralkodót, hogy ha személyesen nem 
jelenik meg a szintéren, maguk hoznak törvényeket. A 
király felháborodva vette ostrom alá Milánót, amely- 
nek táborában 1037. május 28-án a hűbériség szem- 
pontjából fontos rendelkezéseket adott ki ( Edictum de 
beneficiis). NM. Konrád, hogy a királyi méltóságot 
örökletessé tegye családjában (Száli vagy Frank dinasz- 
tla), engedményeket tett az uralkodó osztálynak. 

Nemcsak a királytól adományozott nagyobb hűbérbir- 
tokokat tette a már meglevő szokásnak megfelelően 
jogilag is örökölhetővé, hanem milánói rendelkezésé- 
ben a hűbéruraktól adományozott kisebb hűbérbirto- 
kokra is kiterjesztette az örökölhetőséget. A milánói 
kisebb hűbéresek így nyerték el a tisztség és jövedelem 
fiágon való örökölhetőségét, a bíráskodásnak egyen- 
rangúak általi bonyolítását, valamint a felsőbb rendek 
más jogait.tA császár pályafutása már eddig is sok 
ellentmondást mutatott Milánó vonatkozásában: ost- 
romok, harcok, feltűnő engedmények. A város öntu- 
datát mindez önmagában megnövelte. A különféle 
rétegek igényeit természetesen egyszerre nem elégithette 
ki a császár, de bizonyos fokig és ideig összeugraszthat- 
ta azokat. 1037-ben a lovagok keltek fel és arattak 
sikert a városúr főpap és kapitányaival szemben. A 
császár a városúrban a főpapot is meg akarta törni, és 
ehhez pápai segítséget kapott. IX. Benedek 1037-ben 
Cremonában és 1038-ban Spellóban találkozott a 
császárral, s a császár kérésére kimondta AÁribert 
érsekre a kiközösítést. Viterbói Gottfried leírásában úgy 
bukkan elő Milánó város főpapja, mint aki tagja volt 
annak a vétkes csoportnak (factio) a kialakításában, 
amely a császárság ellen tevékenykedett. Így került 
Aribert aguilejai száműzetésbe, ahonnan azonban 
titkon megszökött. A császár által ismert hadvezérré 
tett Aribert most katonai tehetségét az uralkodó ellen 
használta. De volt mélyebb oka is a helyzet ilyetén 
alakulásának: az érsek az egyenlősített lovagi szolgá- 

ló emberek f(valvassorok) feletti hatalmát féltette, a 
városlakók a föléjük emelt valvassorok lovagi helyzete 
miatt fordultak császáruk ellen. Kemény harcra került 
a sor, amelyben Áribert tábori jelvényt alkalmazott: 
kocsin ( carroccio ) hordatott egy megfeszített Krisztus- 
szobrot — csavarható állványával a harcolók felé volt 
fordítva —, hogy a harcolókat evvel lelkesítse. Konrád 
nem győzhetett, s a városi lakosság először tört meg 
császári erőt az Alpoktól délre. Ez nemcsak az Áribert- 
típusú főpapoknak, de az egyházi reformmozgalomnak 
is felhívta a figyelmét az új társadalmi erőre mint a 
reform tartalékára. A császár nem sokkal élte túl 
kudarcát, vele egy egyébként jámbor keresztény ural- 
kodó szállt sírba. 1039-ben a milánói carroccio négyke- 
rekű szekere már a városi közösség zászlaját hordozta. 


Ezt a nemcsak eseményekben, de öntudatban, eszmé- 
nyekben való fejlődést jól érzékelteti az Áribertet 
különféle korszakokban bemutató Arnulf a milánói 
érsek tetteinek leírásakor: nála Aribert először a 
császárt Burgundia ellen segítő hadvezér, főnemesek és 
lovagi had élén, a királyság egyik fénye; aztán sikereitől 
elvakított, mértéktelen kormányzó, aki mások érdekeit 
nem tekintve váltja ki a városi katonák, népnyelven 
valvassorok összeesküvését, lázongását, ami ellen Ári- 
bert , tanáccsal és eréllyel!" védekezik; ezt követi a 
császár szembefordulása Ariberttel, amiért Konrád 
német—olasz hadat vonultat Milánó ellen, amelynek 
ifjúsága feltartóztatja és táborukba kényszeríti vissza az 

ostromlókat; a császár haragját Ariberten vezeti le, akit 
megfoszt méltóságától, s a főpapságot átadja Ambrus 
milánói bíboros papnak, saját káplánjának, de ezt nem 
akarják a püspökök; Konrád Milánó ostromát hátra- 
hagyja főembereire, és visszatér Svábföldre, Aribert 
pedig fölénybe kerül; végül elmondja az egyháztörténet 
írója, hogy 1039-ben a Milánó végeit pusztító birodalmi 
erőkkel szemben a jövőbeli elnyomatást előre látva, 
miként fegyverzi fel és képzi ki Aribert az Ambrus- 
plébánia összes lakosát a parasztoktól a lovagokig, a 
szegénytől a gazdagig, hogy az ellenséggel szemben 
sereggel védjék a hazát a hadijelvényes szekértől 
buzdítva. Végül a város és a királyság viszályát a 
császár halálhíre és a város ellenségeinek táborbontása 
zárja le. A mesterien szerkesztett történet sokoldalúan 
mutatja be az autonóm városi egyház és a városúr, a 
különféle társadalmi rétegek és a birodalom viszályát, 
végül is a város elnyomóját a város-haza atyja szerepé- 
ben, a városi lovagok ellenfelét a parasztok felfegy- 
verzőjeként ábrázolja. Aribert tehát, aki formailag nem 
volt grófja a város környékének, megszerezte ezt a 
tényleges hatalmat is. De mindez nem az ő egyéni 
életének fordulatait, hanem a városon belüli társadalmi 
átcsoportosulásokat érzékelteti. Milánó vezető rétege a 
földtulajdonos lovagi és kereskedő arisztokrácia lett. A 
lovagok a város védelmének tisztjei és az érseki 
udvartartás tagjai, a gazdag polgárok vállalkozók és 
nagykereskedők voltak. Míg eredetileg élesen 
szétváltak két rendbe, a XI. század városi harcai során 

összekapcsolta őket a közös érdek tudata, és ez képessé 
tette a városi arisztokráciát a városúr hatalmának 
visszaszorítására. 1044-ben már a városi közemberek 
keltek fel a lovagok ellen, és képviseletet nyertek az 
érsek tanácsában. Ez más oldalról Aribert politikai 
rugalmasságát mutatja: az érsek a lovagok és az alsóbb 
helyzetű városlakók közti ellentétet a maga uralmának 
meghosszabbítására használta fel; egyben a főpap- 
városúr megfizetett az ellene és kapitányai ellen folyta- 
tott mozgalmakért. 


Az 1043/45. évi milánói események adták a Száli- 
házból való III. Henrik császárnak (1039—1056) az 
első tapasztalatokat az itáliai városi fejleményekről. A 
városok környéke sem maradt ugyanis mentes szerke- 
zeti átalakulásoktól. Aribert érsek ugyan a vallási 
indíttatású reformmozgalom szemében a rossz 
jelképévé vált, valójában az egyházi irányítás vagyoni 
megalapozása tekintetében nagyon is a reform oldalán 
állott. Igyekezett visszaszerezni a milánói egyház 
földállományát, összefüggésben a XI. század derekán 
érezhetővé váló változásokkal (a kistulajdon válsága, a 
falusi piac lehanyatlása, a városi piac fejlődése). 

Aribert halála (1045. január 16.) idején válságban 
volt nemcsak Milánóban, de szinte minden városúr 
püspök-gróf vagy világi gróf vezette városban a régi 
irányítási forma, s a városlakók felső rétege, a lovagok 
(milites) és kereskedők (negotiatores ) esküvel erősített 
megállapodása (coniuratio) kezdett véget vetni a 

városúr hatalmának. A Pó-völgy gazdasági fejlődé- 
se (talajjavítás, öntözőcsatornák, folyószabályozás, 
hajózható csatornák) még szélesebb területen vetette 
meg a helyi önkormányzatok alapját. A városiasodás a 
művelődésben ugyancsak emelkedést jelentett Itália- 
szerte, és ez németek számára is szembetűnő volt. 
Wipo 1041-ben írt műve, a , Tetralogus" rá is mutat 
erre a különbségre: amig az erkölcseivel illő módon élő 
Róma tanultságával annyi zsarnokot győzött le; az 
olaszok ezt őrzik valamennyien, és az egész ifjúságot 
iskolába parancsolják iparkodni, a németeknek célta- 
lan vagy hamis dolognak látszik, hogy tanitsanak 
valakit, kivéve a klerikusokat. A megszemélyesített 
Törvény azt ajánlja Henrik királynak, hogy a németek 
földjén rendelje el a gazdagok összes fiainak betűvetésre 
és törvényre tanítását. E gondolkodásmód már jelzi, 
hogy a német udvar környezetében kezdték felismerni a 
társadalom világi része művelődésének fontosságát, 
azt, hogy a német egyház császárhűsége nem elegendő 
biztosíték az itáliai papság és világiak nagyobb 
műveltségével alátámasztott törekvései ellenében. 


Hildebrand szerzetes már korán megismerhette a 
gyakorlatból az uralkodó jogállásának alakulását, hi- 
szen az Egyházi Állam felett a német-római császár 
uralkodott. A császár uralma korántsem szoritkozott 
ebben az időben világi kérdésekre, a legfelső világi és a 
legfőbb egyházi hatalom összefonódott. Talán ezek az 
élmények hatottak Hildebrandra, olyannyira, hogy 

amikor maga került a római egyház élére, a két 
hatalmat szét kívánta választani, és az egyházi főhatal- 
mat az egyház érdekében egyedül a pápának akarta 
juttatni. Erre a következtetésre természetesen csak 
fokozatosan jutott el Hildebrand, amihez a szerzetessé- 
ge utáni gyakorlati tapasztalatai is hozzájárultak. 
Mindenesetre mint szerzetes is érzékelhette azt az 
egyházi rendszert, amit II. és III. Henrik császár 
alakított ki. Ők olyan egyházi reformot bontakoztattak 
ki, amelyet a korona irányitott. Különösen a birodalom 
német területén erősítették meg az egyháziak fegyelmét 
és az egyház és állam kapcsolatát. Rómából nézve ez 
fenyegető távlat volt. Elsősorban III. Henriknek si- 
került a maga személyét illetően érvényesíteni azt a 
hagyományos egyházi szemléletet, mely szerint az 
uralkodó felkenése a többi halandó fölé, a legfőbb úr 
képviselőjévé emeli, s ezért az egyház fejének (caput 
ecclesiae ) kell tekinteni. Ez egyben azt jelentette, hogy a 
püspökök hűségi kötelezettsége megoszlott a pápa és a 
császár között. Amikor megindult a vita a királyi 
hatalom jellegéről, a világi uralomért sikra szállók 
éppen III. Henrik uralmára tekinthettek úgy, mint 
nézetük bizonyítékára. Osnabrücki Wido — azokkal 
szemben, akik azt állapították meg, hogy egyetlen világi 
személynek sem adatott meg olyan képesség, hogy 
egyházi dolgok felett rendelkezzék — hangsúlyozta a 
király megkülönböztetését ebben a tekintetben, amit 
jogossá a szentelt olajjal való felkenése tesz, mert általa 
a papi hivatal részese lesz. Catinói Gergely pedig azt 

hangoztatta, hogy a királyok és császárok a szent 
felkenés által Krisztusénak tartatnak, és így szolgálatuk- 
kal, hivatalukkal, elöljárásukkal egyesültek az egyházi 
szentségekkel, és semmiben sem szabad őket azoktól 
elválasztani. Ez a hagyományos , király és pap" (rex et 
sacerdos) eszmény nem állott szemben az egyház 
reformjával, sőt éppen annak egyik fajta felfogását, 
irányát jelentette. Ugyanakkor a császári hatalom III. 
Henrik alatt nyomasztó méreteket öltött. Hódító és az 
egyház feletti igényeit figyelembe véve a dán határtól, a 
Skandinávia feletti egyházi befolyási övezettől, Po- 
merániától, Lengyelországtól, Csehországtól, Magyar- 
országtól kiterjedt a Gent, Cambrai, Verdun, Besan- 
con, Lyon, Vienne, Arles, Róma, az Egyházi Állam és 
Apulia vonaláig. A császárság vitathatatlan tetőfoka 
volt ez, s éppen ez kelthetett aggodalmat Hildebrand- 
ban és nem kevés kortársában. 


Hildebrand, amikor évtizedek múltán pápává 
emelték, a VII. Gergely nevet vette fel. Ez a 
névválasztás némi fényt vetít az 1040-es évek mozgal- 
mas, időrendi szempontból nehezen áttekinthető 
eseménysorára. A pápaság egyik legziláltabb időszaka 
volt ez, a pápai hatalom megoszlásával és ingatagságá- 
val erők, csoportosulások, irányzatok tapinthatók ki. 
A névválasztást Hildebrand esetében abból érthetjük 
meg, ha megvizsgáljuk, ki viselte előtte ezt a nevet, s 
látjuk, hogy az előd-pápa a legszilárdabbnak mutat- 
kozó császári hatalommal szemben bukott meg. 

A pápai tekintélyt meggyengitette , a fiú pápa", VIII. 
Benedek unokaöccse, IX. Benedek 1032. november 12- 
én kezdődött egyházvezetése, az egyházfőséget szimó- 
niával egyengetett választással szerző első pápasága, 
melyet ellenzéke 1044-ben megszakított. Vele szemben 
III. Szilveszter néven 1045. január 21-én ellenfelet 
léptettek fel a Crescentiusok, aki azonban ellenpápa 
maradt az egyháziak szemében. De IX. Benedek 
helyzete ennek ellenére megingott, és 1045. május 1-ével 
befejezte pápaságát. Így az egyháziak szemében a 
római egyháznak nem volt feje, és új pápát választottak 
Iohannes Gratianus olasz pap, a San Giovanni a Porta 
Latina egyház vezető papja, az erényeiért Pier Damiani 
által annyira magasztalt egyházi férfiú személyében. 
Gratianus, aki a VI. Gergely nevet vette fel, 1045. május 
5-én emelkedett az egyház élére. A zavaros előzmények 
után sorra került pápaválasztáshoz — amelyen a 
meghívott francia püspökök nem jelentek meg — rossz 
híresztelés tapadt. A , Római Évkönyvek" tanúsága 
szerint a hatalomátadás átruházási okmánnyal (per 
cartulam) bonyolódott le, tehát nem üres székbe ült az 
új pápa. Mások szerint a lemondó IX. Benedek eladta a 
tiarát VI. Gergelynek, és utóbb visszakövetelte azt. 
Eleinte úgy tűnt, hogy VI. Gergely megerősíti a pápai 
trónt. III. Szilveszter ellenpápát beültetése után néhány 
hónappal elüzték, s az visszavonult Sabinába. VI. 
Gergely pápa rövid, nyugodt kormányzata alatt a 
lateráni palotában a pápai kúriába vitte Hildebrandot 
mint pápai káplánt és tanácsadót. 

A zavarok Rómán kívül kezdődtek. Milánóban 
Guido da Velate püspökségekor (1045—1071) 
kezdődött a lázongás, a szakadás fvetus rebellio). A 
négy utódjelölt közül a császár választotta ki a kard 
emberét. A nép fellázadt, de a császár erővel beiktatta 
Guidót. Az érsek és kapitányai ellen a valvassorok és a 
gazdag polgárok fcives) küzdöttek. Ezután bontako- 
zott ki a császár aktív tevékenysége egyházi ügyekben. 
1046. május 18-án zsinat folyt Aachenben. A szeptem- 
ber 8-át Augsburgban töltötte az uralkodó. Itt 
gyűjtötte össze lovagjait, akikkel dél felé haladva, át 
kívánt kelni a magas hegyeken. Abban a hónapban 
fordult felé a , Chronicon Casauriense"? irójának 
figyelme, aki III. Henrikről ír, tehát királysága 
sorszámát tünteti fel, de már a császár címet adja meg 
az uralkodónak. 1046 őszén III. Henrik császár Német- 
országból Itáliába ment, Veronában hadiszemlét tar- 
tott. Táborát mozgatva egyre inkább foglalkoztatták 
az egyházi kérdések, mire VI. Gergely elébe ment, és 
Piacenzában találkoztak, ahol az uralkodó barátságo- 
san fogadta az egyházfőt. 


A német uralkodó ebben az időben az egyházi 
reformmozgalom reménysége volt. Erre utal Odilo 
clunyi apát (994—1048) levele 1046 októberéből, 
amelyben leírja Henrik Itáliába vonulását, az olasz nép 
általi magasztalását: égnek emelt kézzel mondják, hogy 
ez egyedüli fia Nagy Ottó császárnak. Éppen ez az 
időrendi zavar mutatja a valódi népi vélekedést, amihez 

az apát is csatlakozott. Október 25-én a császár 
elérkezett Pávia városába, ahol külön tartott zsinatot és 
világi törvénykezést. A páviai zsinaton sokan gyültek 
össze, és ott éles szavakkal ítélték el a szimóniát. Erről a 
zsinatról Raoul Glaber XI. századi francia krónikás is 
megemlékezett. Lehet, hogy a császár már ezzel 
előkészítette a pápa későbbi elbírálását. Ugyanakkor 
megállapítható, hogy a reform olyan mérvadó szemé- 
lyisége, mint Odilo nem volt meggyőződve VI. Gergely 
bűnösségéről. Ez a bűn szimónia volt a korabeli 
emberek, így a császár szemében Is. 

A német-római uralkodó 1046. december 20-án 
zsinatot tartott Surriban, amelyen német és olasz 
püspökök jelentek meg. A jelenlevők sorában volt 
Cadalo pármai püspök, Cuniberto torinói főpap 
Roprando novarai püspök. Hildebrand káplán alig- 
hanem keserűen jegyezte meg, hogy kik voltak a pápa 
ellenfelei, talán ezért is került később némelyikkel 
ismételten szembe. A császár ítéletét a rómaiak is 
várhatták, legalább az , Altaichi Évkönyvek" írója 
hangsúlyozza, hogy a különféle helyeken igazságot 
osztó császárhoz kezdtek rómaiak összefutni, és napról 
napra többen gyűltek össze, mielőtt Sutriba ért. A 
, Hildesheimi Évkönyvek" írója ugyancsak a zsinat 
előtti időről beszélve, rövidebbre fogva emeli ki, hogy a 
királyt a rómaiak békésen fogadták. Bármennyire is 
fájhatott Hildebrand káplánnak, ezek között a római- 
ak között ott lehettek a panaszt tévők az ő pápai főnöke 
ellen is. Igaz, hogy a legélesebb panaszok nem ellene és 


méltatlan életvitele miatt hangzottak el, hanem IX. 
Benedek és III. Szilveszter ellen, és kiterjedtek azok 
erkölcsi megítélésére; egyikük tiltott házasságkötésére, 
másikuk szabados életére. Az utóbbit még az 
összeesküvő rómaiak teremtvényének is látták a 
pápaságban. VI. Gergely azért került vád alá, mert 
, árért " szerezte pápaságát. A császár mindezt végig- 
hallgatva itéletet mondott III. Szilveszter ellen, majd 
letette. A császár megfosztottnak tekintette IX. Bene- 
deket is a pápaságtól. VI. Gergelyt pedig lemondásra 
kényszerítette azzal a váddal, hogy a pápaságot szimo- 
niákus módon szerezte meg. VI. Gergelyt fogságban 
tartották, majd Németországba irányították. Vele 
tartott káplánja és tanácsadója, Hildebrand is. A 
száműzött pápát Hermann kölni érsek őrizetére bízta a 
császár, akinek ítélete mögött politikai célok húzódtak 
meg. VI. Gergely számára végzetes volt a Rajna-vidéki 
fogság: halála időpontja bizonytalan, 1047 kará- 
csonyán még élt, s alighanem megérte az 1048. évet is. 
. Mindenesetre még VI. Gergely életében történt, hogy 
IX. Benedek ismét jelentkezett igényével, s 1047. 
november 8-án újra pápának minősítette magát. Ez a 
második pápaság 1048. július 16-ig tartott. Ebben 
sajátos módon nyilvánult meg a sutri határozat 
visszássága: a korábbi pápa szemében ti. ha utódja 
törvénytelenül vette őt rá a tiara átadására, akkor 
visszavonulása nem érvényes, tehát ő a törvényes pápa. 
Az alkudozásban a pápaság tekintélyének hanyatlása 
mutatkozott meg. A viszálykodó és a császár által 

illetéktelennek tekintett római nemesség korrupt maga- 
tartása valóban megrontotta a pápaságot: a császár 
ennek tetőfokaként joggal bélyegezte meg a három 
vetélytárs pápát. 

A császár tehát a maga jogfelfogása szerint járva el, 
a sutri zsinaton üressé tette a pápai trónt, és a hiány 
pótlására javaslatot is tett. Ennek alapján egy német 
püspök, a babenbergi Suidger megválasztása került 
sorra 1046. december 24-én, akit 25-én fel is szenteltek. 
Ő a II. Kelemen nevet viselte. Amíg élt, IX. Benedek 
hallgatott igényéről. Kelemen rövid kormányzata 
mutatja, hogy III. Henrik az egyházi reform híve volt: 
1047 januárjában egy római zsinat a császár és a pápa 
elnöklete alatt a papok házassága és a szimónia ellen 
lépett föl. De az új pápa politikai eszköz is volt III. Hen- 
rik kezében, akit császárrá koronázott. Ez alkalom- 
ból nyerte el Henrik a rómaiak patríciusa címet is. 
II. Kelemen azonban még VI. Gergely életében, 1047. 
október 9-én meghalt. IX. Benedeket ismét ellen- 
pápának tartották, amikor a pápai trónt újra magának 
igényelte. Bizonyos várakozás után III. Henrik fel is 
léptette a bajor Poppót, Brixen (Bressanone) püspökét 
1047. december 25-én. Az altaichi évkönyvíró a római 
követek kezdeményezéséről tud a császári udvarban 
Poppo érdekében, s a császár döntéséhez a fejedelmek 
tanácsa járult hozzá. Poppo a II. Damasus nevet vette 
fel. Felszentelése alaposan elhúzódott, 1048. július 17- 
én történt meg, igy teljes kormányzata nagyon rövid 
ideig tartott, miután 1048. augusztus 9-én meghalt. 

A sutri zsinat után is zilált egyházi helyzet alighanem 
kihatott Hildebrand álláspontjának megszilárdulására. 
Mivel valószínűleg tanítványa volt Johannes Gratia- 
nusnak, még jobban ismerhette és értékelhette őt, így a 
bűnösségéről vallott császári verziót nem fogadta el. 
Mint a száműzött pápa vele tartó káplánja bizonnyal 
továbbra is VI. Gergely ártatlanságáról hallott. Ez 
elkötelezte a mellett a pápa mellett, aki elindította a 
pápaság környezetében felemelkedő pályáját. Hilde- 
brand közvetlen környezetében tapasztalta a császári 
hatalom nyers beavatkozását a pápaság ügyeibe, 
ráadásul Rómán kívül. Felvetődhetett benne, hogy 
jogosult volt-e Henrik tiszténél fogva itéletet mondani a 
pápák felett. Gondolatmenetében el sem kellett jutnia 
addig, hogy mérlegelje magának az ítéletnek a he- 
lyességét: a szimóniavád és a döntés arányát. A káplán 
kétségbe vonta a császár mint az egyházhoz tartozó 
személy jogosultságát papok, sőt pápák feletti ítéletre. 
Az eljárásból Hildebrand felismerte, hogy az igazság 
(justitia) fogalma mennyire ellentmondó, ha a császár 
ennek alapján is ítélkezett. 

Nem egyedül Hildebrand — a száműzött társ — 
gondolkodott el a pápa sorsát eldöntő ítélet jo- 
gosságáról. A , De ordinando pontifice" című korabeli 
munka — amelyet több kutató Humbert biboros 
munkájának tart — bírálta VI. Gergelyt, hogy bár 
bűnössége elismerését kizsarolták belőle, mégis vétkes 
vagy az igazság bevallásában, vagy a , hamisság" 
elfogadásában. De ugyanez a mű a Sutrinál ítélkező III. 

Henrik szájába adja, hogy őt mint iírástudatlant 
semmiféle egyházi tekintély nem övezte. Humbert vagy 
más szerző ezzel a császárt a kánonokat nem ismerő 
önkényes itélőként jellemezte. A , De ordinando ponti- 
fice" szerzője számára azonban nyilvánvaló volt, hogy 
a szimónia miatt lemondott pápák utóbb sem térhetnek 
vissza tisztükbe. A liége-i Waso kötötte magát ahhoz a 
véleményhez, VI. Gergely pápát megbirálhatatlannak, 
felelősségre nem vonhatónak tartotta.. Nem vitatta 
ugyan elvileg a valamely pápa elleni vád emelésének 
lehetőségét, de ennek jogi érvényességét korlátozta 
volna. Ezért Hildebrand a kikényszerített száműzetés 
éveiben mindvégig érvényesnek tartotta VI. Gergely 
pápaságát ( Invitus ultra montes abii cum domino papa 
Gregorio). Ez az ellentmondás, a pápának vitatott 
szimónia miatti bukása súlyos válságot okozott a 
reformok olyan híveinek körében — mint Hildebrand, 
Humbert, Pier Damiani, Bonizo —, akik a szimónia 
elvi ellenfelei voltak. 

Hildebrand — mint VI. Gergely káplánja legalább az 
1045—1047. években — érezte át a leghevesebben ezt a 
súlyos ellentmondást. Némely életrajzírója úgy tudja, 
hogy Hildebrand a száműzött pápa halála után Cluny 
kolostorában kapott menedéket, ahol az egyházreform 
eszményeit kialakították, és a szerzetesi hivatást lelke- 
sen gyakorolták. De ez nem bizonyított, legalábbis egy 
hosszabb clunyi tartózkodás nem illeszthető be Hilde- 
brand életútjába. Úgy látszik, száműzetése végeztével is 
a birodalom északi részében maradt, mindenesetre je- 


len volt 1049-ben a wormsi birodalmi gyűlésen, ahol 
még inkább kiismerhette a német belviszonyokat. Még 
az évben visszatért Itáliába, Rómába Bruno touli 
püspök, a későbbi IX. Leó pápa kiséretében. Ez a 
lotharingiai kapcsolat sem erősíti a felfogást Hilde- 
brand clunyi tartózkodásáról. A lényeges azonban az, 
hogy Hildebrand megőrizte más reformirányokhoz 
közeledve is a római reform gondolatát, továbbra is a 
kolostorokon kívül is érvényesülő egyházi reform híve 
és a császári beavatkozás ellenzője maradt. Hiába lett 
pápák munkatársa, egyre befolyásosabb tanácsadója, 
annak a pápának emlékét őrizte híven, aki mellett még 
káplán volt. Ha hangosan nem is hirdette VI. Gergely 
igazságát, szívében ápolta azt, és az ő igazolásaként 
vette fel pápaságra emelkedésekor a VII. Gergely nevet. 


Saját életének adottságai és az itáliai viszonyok 
zavarossága miatt Hildebrand aligha észlelte azt a dél- 
itáliai mozzanatot, ami élete további viszontagságaiban 
döntő szerepet kapott. 1047-től már a félsziget déli 
részén volt az egyik ifjabb normann Hauteville-testvér, 
Robert (1015—1085), aki ravasz és merész politikus és 
katona lévén, a Guiscard (menyét) melléknevet nyerte 
el. Talán előbb jutott el hozzá annak híre, hogy III. 
Henrik császár 1047-ben elismerte Párma püspökének 
jogát a teljes grófság (comitatus) feletti hatalom 
folytatólagos gyakorlására. Ezt Hildebrand a pápája 
ellen fordult főpap világi hatalommal való jutalmazá- 
saként értékelhette. Ugyancsak felismerhette az éles 

szemű Hildebrand, hogy a császár kedvezményekkel 
igyekszik megnyerni a bányászkodó, kereskedő olaszo- 
kat. Így III. Henrik 1047-ben a Scalve-völgy lakosainak 
megengedte, hogy vassal és más áruikkal egész biro- 
dalmában kereskedhessenek, s csak ezer font vasat 
kötött ki a Darfo királyi udvarházba való beszolgál- 
tatásra, de ennek fejében elengedte a vámot és egyéb 
közterheket. 


A császári hatalom politikai vonalvezetése más 
megítélésre vezetett, mint ahogyan az előző egyházi 
reformemberek a császári elődöket értékelték. 

A császári hatalom pápaságot irányító szerepe és a 
pápaság saját reformigénye érezhetően összefonódott, 
majd fokozatosan összeütközésbe kerültek egymással 
IX. Leó pápa (1049—1054) egyházkormányzata idején. 
Alatta szembetűnő a különféle reformirányzatok talál- 
kozása és szerepmegosztása. A clunyi és a lotharingiai 
reformok mellett magának Itáliának is megújulóban 
volt kolostori élete. A pápaság ebben éppen ekkor 
kezdett aktív szerepet játszani, amit a pápa személyé- 
nek és környezetének összetalálkozása 15 magyaráz. Az 
új pápa, Bruno touli püspök tehát Lotharingia felől! 
érkezett. Származását tekintve a nemes frank grófi 
család sarja. Trónra jutását a források eltérő módon 
világítják meg: a , Hildesheimi Évkönyvek" pápá- 
vá ordinálását emelik ki, az , Altaichi Nagyobb 
Évkönyvek" megválasztását írják fel, a XII. századi 
Viterbói Gottfried pedig részben a császári tekintélyt, 

részben viszont Hildebrand tanácsát emeli ki Szent 
Péter székére kerülésének körülményeiből. Maga a 
pápa az 1050. évi oklevél bevezető ünnepélyes soraiban 
az isten kegyelméből való felemelkedést, az egyéni 
érdemek hiányát hangsúlyozta. (Soraiból kitűnik, hogy 
a püspökségről pápaságra emelkedés mennyire meg- 
rázta őt.) A fentiek pedig nincsenek ellentmondás- 
ban a korabeli gyakorlattal, hiszen a császár hatalmát a 
római egyházi intézményeknek mindig figyelembe 
kellett venniük. Az ellentmondások ilyetén feloldását 
igazolja a legkorábbi pápai ihletésű reformirodalom, 
amely Rómához köthető, s egyszerre áll közel Leó és 
Henrik személyéhez. Érvényes ez IX. Leó névtelen 
életrajzára is, amit alighanem római ember írt. 

A császári és a római akarat egymás utáni 
érvényesülése mutatkozik meg a pápa 1048. decemberi 
fellépésének és 1049. február 12-i felszentelésének 
mozzanataiban. IX. Leó azonban hamarosan hangsú- 
lyozni kezdte a pápaság itáliai voltát és kötődését az 
itáliai szerzetességhez: már 1049 februárjában és márci- 
usában zarándoklatot tett Dél-Itáliában. Járt Monte 
Cassinóban, amely az itáliai szerzetesség legjobb ha- 
gyományait őrizte. Felkereste Szent Mihály arkangyal 
szentélyét az apuliai Gargano-hegyen, azt a templomot, 
amelyet 657-ben bizánciak, 869-ben és 920-ban arabok 
dúltak fel és fosztottak ki, de a pápai zarándokot 
immár megújulva és meggazdagodva fogadhatta. A 
Dél-Itália iránti megkülönböztetett figyelmet jelzi Leó 
pápa tevékenységében az a körülmény is, hogy már 

1049 áprilisában, a római zsinaton elhatározták e 
területen a tizedek szabályozott beszedését. 

Ez a római zsinat volt egyben az utolsó, ahol III. 
Henrik érvényesítette Sutriban megkezdett politikáját. 
Az itt elhatározott reformokat tehát a két akarat 
egybeeséseként s több reformirányzat találkozásaként 
lehet értékelni. Itt még nincs szó a pápai reform 
császárellenes éléről vagy akárcsak ilyen szinezetéről. 
Mégis, a pápai tekintélyt növelte, császári igényeket 
pedig a továbbiakban elhomályosította vagy éppen 
kisajátíthatóvá tette IX. Leó fellépése, aki az egyházi 
tisztségek kánonszerű választással való betöltése mel- 
lett foglalt állást. De az előrelépés mellett a pápaság 
befolyásának korlátait is jelzi az 1049. évi zsinat: azon 
elsősorban a római egyháztartomány, sajátlagosan 
Közép-Itália főpapjai vettek részt. IX. Leó első életraj- 
za azt emeli ki erről az 1049. áprilisi római zsinatról, 
hogy azon IX. Leó elítélte a szimoniákus eretnekséget, 
és hogy letett néhány püspököt, akiket megfertőzött a 
szimónia betegsége. Bár a zsinat általános kérdésekkel 
is foglalkozott, figyeln.e elsősorban a római egyháztar- 
tományra irányult, és a pápaság háza táját kívánta 
rendbe szedni. A zsinat teljes ülésén a pápa szabályozta 
papsága erkölcseit: eltiltotta, hogy papok, a templomi 
szolgálat ellátói, valamint alszerpapok nőkkel hálja- 
nak, valamint összeszedette Róma falai között az 
áldozópapok számára az elitélendő nőket, és a lateráni 
palota szolgálóiul (ancillae) rendelte azokat. 

A római zsinatot 1049 májusában Páviában követte a 
következő, ami jól mutatja, hogy a római közép-itáliai 
jellegű volt, és elhatározásaikat a területileg illetékes 
más zsinatokon érvényesíteni kellett. Hasonló párhuza- 
mosságot mutat az 1050. áprilisi római és az 1050. 
szeptemberi Vercelliben tartott zsinat. 1053 februárjá- 
ban Mantovában is összeült egy zsinat. IX. Leó idején 
tehát megindult a zsinatok sorozatos tartása, ami 
annyira jellemző lett utódai tevékenységére Is. 

A püspöki kart azonban nemcsak a pápai reformpo- 
litika befolyásolta, hanem a politikai hatalom érdekei- 
vel a császárság is. III. Henrik elismerte Vercelli 
püspökének jogát a teljes grófság (comitatus) feletti 
hatalom folytatólagos gyakorlására az 1054. évben. 


Hildebrand bíboros és kora 


IX. Leó pápa egyházkormányzatának első eszten- 
dejében lépett a bencés rend egyre átfogóbb hatású 
. reformirányának élére Hugo francia szerzetes, a fiata- 
lon (1024-ben született) a burgundi Cluny apátjává 
(1049—1109) emelkedett Nagy Hugo. Hugo apát 
támogatta IX. Leót az egyházi reform iránti erőfeszíté- 
seiben. Talán ez az időbeni egybeesés is hozzájárul 
ahhoz, hogy számos egyházi, polgári és marxista 
történész egybeesőnek vagy párhuzamosnak ábrázolta 
a pápai reform és Cluny útját. A két irányzat sok 
hasonlósága is alakította ennek a felfogásnak érvelését: 


mind a pápai, mind a clunyi retorm a katolikus egyház 
megerősítésére és a központosítás érvényesítésére töre- 
kedett, de Róma inkább az egyházi hierarchia, Cluny 
pedig a szerzetesség irányítása terén. Innen már csak kis 
lépés vezet ahhoz az igen korán felbukkant és elterjedt 
nézethez, hogy a két vagy kettős egyházpolitika közös 
személyisége, összekötő láncszeme Hildebrand szerzetes 
volt, aki hasonló szellemű társaival vezető pozíciót 
szerzett a pápaság irányításában. 

Viterbói Gottfried, Barbarossa I. Frigyes császár 
káplánja leírta azt, hogy a császár által pápává tett 
Bruno touli püspök felvevén a bíbort, Gallián keresztül 
vette útját, Clunyba ment, ahol a perjeli tisztséget 
(prioratus ) Hildebrand (nála: Aldibrandus) töltötte be. 
(Láttuk, hogy ez aligha fér be Hildebrand életútjába, 
további kérdés, jutott-e ilyen szerep a perjelnek a nagy 
hatalmú clunyi apát mellett. Ráadásul mindezt Gott- 
fried káplán nem dicsérően, hanem mint a pápa 
rossz szellemének felbukkanását értékeli.) Hildebrand 
a pápának megtett Bruno elé sietett, és bírálta annak 
vállalkozását, azt bizonygatva, hogy tilalmas világi kéz 
által az egyetemes egyház élére lépni. Hildebrand adott 
tanácsot arra, hogyan lehet az új pápának elkerülnie a 
király lelkének megkeserítését vagy a szent egyház 
pápaválasztó szabadságának elvesztését. Leó hallga- 
tott is — írja Gottfried káplán — Hildebrand perjel 
intésére, letette a bíbort, zarándoköltözetet vett fel, 5 
újra útnak indulva Hildebrandot magával vitte 
Rómába, ahová egyszerre érkeztek meg. Az ott bekö- 

vetkezett választásról az egyházat mint új mozzanatról 
értesítették. 

A leírás lényege nem is az, hogy Clunyban csatlako- 
zott-e, ott tisztséget töltött-e be Hildebrand, hanem az 
— és ezt tényként elfogadhatjuk —, hogy IX. Leó pápa, 
aki Németországból ismerte Hildebrandot, magával 
hozta Burgundon keresztül Rómába, és ott több 
tisztséggel ruházta fel. 1049-ben mindenesetre jelen volt 
Hildebrand a római zsinaton, amit Bonizo leírása és 
VII. Gergely későbbi, 1074. április 18-i Anno kölni 
érsekhez írt levele bizonyít. A zsinatról emlékeket vagy 
feljegyzést őrizhetett Hildebrand. 

Hildebrand kb. 1050-ben bíboros szerpap ( cardinalis 
archidiaconus ) lett, a Santa Maria in Dominica római 
templom nevével jelölve. Továbbá 1050-ben bízta rá a 
római Szent Pál-kolostor vezetését a pápa, hogy mint 
annak prépostja (praepositus) megreformálja a városi 
csoportküzdelmek nyomán erkölcsi és anyagi züllés 
mélységébe süllyedt kolostort, és helyreállítsa a szerze- 
tesi fegyelmet. A San Paolo reformját Hildebrand 
eltökéltséggel és szigorral végre is hajtotta. Ezen 
tisztségei alapján, de főleg határozott egyénisége és 
céltudatossága révén kétségkívül nagy befolyást gyako- 
rolt az 1050—1073 közötti években a pápaság ügyeinek 
alakulására. 

Nem lenne azonban indokolt Hildebrandot a pápa 
elébe helyezni az ügyek irányának meghatározásában: 
IX. Leó ugyanis maga járt el céltudatosan, amikor a 
száműzetésből hazahozott szerzetest beemelte a pápai 

hierarchia és intézmények élvonalába. Ez megfelelt IX. 
Leó és utódai azon törekvésének, hogy a biborosokat 
céljuknak megfelelően a nekik alkalmas beállítottságú 
személyekből válasszák ki, s igy némileg ellensúlyozzák 
a római pápaság körüli személyi állomány adottságait. 
Ezért válogattak ezek a reformpápák a bíborosi testü- 
letbe a római egyházmegyén kívüli szerzeteseket, 
papokat, akiknek a pápa által adományozott Róma 
városi vagy környéki javadalmaik biztosítottak le- 
hetőséget az egyházkormányzati tevékenykedésre. A 
pápa döntéseibe addig szinte egyedül beleszóló bíboros 
püspökök mellett, vagy szükség esetén azokkal szem- 
ben, ezek a kívülről jött újabb bíborosok támogatták 
Leót a reformok kivitelezésében. 


Itt térhetünk vissza a császár körüli híreket, ha- 
gyományokat ismerő Viterbói Gottfried beállítására, 
ami tulajdonképpen tükörképe annak a gregoriánus 
felfogásnak, amely Hildebrand befolyását vagy éppen 
mindent eldöntő szerepét hangsúlyozta, és Bonizo 
jellemzésére, amely szintén a szerzetes mindent 
felülmúló jelentőségét emelte ki IX. Leó idején. Azt 
mondhatjuk tehát, hogy a szellemükben egymástól 
távol álló Gottfried és Bonizo egyaránt eltúlozták a 
pápa személyének némi háttérbe szorítása árán Hilde- 
brandnak a környezetében játszott szerepét. Velük 
szemben történetibb az eseményekre visszatekintő Boso 
kamarás leírása, amely Hildebrand ekkori személyes 
jelentőségét reális mértékre szorította vissza. 

Az adatok egybevetése azt teszi valószínűvé, hogy 
Hildebrand a bíborosok megújuló testületének kereté- 
ben a pápa hátterében játszott jelentékeny szerepet. De 
ez a tevékenység így sem lebecsülhető a pápai reform 
kibontakozásában, hiszen tanácsadóként nagyobb sze- 
repet játszott, mint amit két tisztsége egyenként 
indokolt volna. Az egyháztörténet bizonyos képviselői 
Hildebrand római tevékenységét is úgy értékelik, hogy 
azt a clunyi reform eszméitől vezérelt bencés szellemiség 
hatotta át, bár tény, hogy az itáliai kolostorreform ettől 
függetlenül, önállóan és külön úton is előrehaladt. 
Mindezt egybevéve, az a történetírói felfogás látszik 
reálisnak, amely úgy értékeli Hildebrand IX. Leó alatti 
tevékenységét, hogy ha nem is vezetőként, de min- 
denképpen részt vett a pápai politika alakításában, s 
hogy ezt a színfalak mögött, a pápai környezetben 
játszott hivatalos ténykedésével érte el. 

Ezt a szerepét azonban egyelőre meg kellett osztania 
a pápa más bizalmasaival. Így régebbi kapcsolataik 
alapján mindenképpen közelebb állhatott a pápához 
Fehér Hugo (Hugo Candidus, Hugo Blancus, Hugo de 
Caldario), aki lotharingiai származású, és a touli 
egyházmegyében levő Remiremont kolostor szerzetese 
volt. Ezt a kegyeltjét IX. Leó pápa bíboros pappá, 
( cardinalis presbyter) emelte a San Clemente-egyház 
címével. IX. Leó szélesebb értelemben is lotharingiai és 
olasz méltóságviselőkkel vette körül magát, akik az 
egyházi reform fő alakjai voltak. Így lett barátai közül 
Lotharingiai Frigyes liége-i főesperes könyvtáros a 

római egyházban és Humbert, Moyenmoutier apátja 
Silva Candida bíborosa. Mind idősebbek voltak Hil- 
debrandnál, és így ő azok szerepét aligha múlhatta 
felül. De társadalmi eredete is korlátozhatta azokkal 
szemben, akik az ún. püspöki arisztokráciából — több 
nemzedéken át főpapokat adó előkelő családokból — 
eredtek, és nagy vagy éppen örökölt gyakorlati 
műveltséggel kerültek a pápa környezetébe. Megannyi 
ok, ami történetietlenné teszi a gregoriánus és az 
antigregortánus történetírók minden jót vagy minden 
rosszat Hildebrandhoz kötő beállítását. Valójában 
alighanem küzdenie kellett a IX. Leó pápa körül 
megnyilatkozó más nézetekkel, befolyásokkal. Ez 
indította arra, hogy az intézményekben vesse meg 
lábát, s újabb szövetségeseket kutasson fel a maga és az 
egyházi reform számára. 


A központi pápai intézmények kibontakozása tovább 
folyt IX. Leó pápasága alatt. A pápa felelevenítette a 
pápaság jogi igényeit, a pápai tekintély növelésére 
irányuló jogforrásokat. A névtelen ,, 74 cím" gyűjtemé- 
nye 1050 körül bukkan fel, szinte teljes egészében hamis 
decretálisokra és Nagy Gergely leveleire támaszkodva. 
Az ilyen források gyűjtésében, őrzésében és fel- 
használásában nagy szerep jutott a pápai levél- és 
könyvtárnak (Scrinium vagy Chartarium), amely a 
VII. század közepétől állandó otthont talált a lateráni 
palotában, de még valamivel a XI. század előtt 
áthelyezték onnan a Palatinus-hegy lejtőjére, Titus 

diadalíve közelében. A pápa talán maga IS szerepet 
játszott az írásbeliség fejlődésében. Bár a tekintetben, 
hogy maga is személyesen diktált volna okleveleket, 
indokolt a nagyfokú óvatosság, nem lehetetlen, hogy az 
oklevélszerzők követték a pápa írásmódját és élő 
beszédét. IX. Leó privilégiumát az arezzói Santa Maria 
in Gradibus-kolostor számára (1050) alighanem Hum- 
bert bíboros fogalmazta és talán diktálta. A XI. század 
közepén azonban már kibontakozott a pápai kancellá- 
ria, élén a kancellárral. Az 1051. március 12-i formula 
szerint — mint láttuk — Lotharingiai Frigyes volt a 
bíboros könyvtáros és kancellár (p.m. Friderici diaconi 
et bibliothecarii ac cancellarii s. apostolicae sedis). 
Ezekben az intézményekben tehát olyan jelentékeny 
személyiségek dolgoztak, akiknek a munkáját és 
célkitűzéseit Hildebrand ismerte és tanulmányozhatta, 
hogy az ezekben megmutatkozó egyházpolitikát mind 
önállóbban értékelje és alkalmazza. . 


A keresztény egyház teológiai és filozófiai gondol- 
kodását megzavarta és a legmerevebb hitvédőket 
aggodalommal töltötte el a Tours-ban született francia 
egyházi személyiség és dialektikus, Bérenger (Berengari- 
us) (998—1088) tanítása, aki 1045 körül megtámadta 
az átlényegülés dogmáját és isten reális jelenlétét az 
úrvacsorában. Elképzelhetetlennek tűnt, hogy egy 
püspöki székesegyházi iskolai gondolkodó eltávolodik 
Szent Ágoston (Augustinus) egyházatya szentség- 
tanától és ezzel a kora középkori teológiától. Ezt 

eretnekségnek tekintették, és ez a kényes ügy adott 
alkalmat IX. Leó pápának arra, hogy 1054-ben legá- 
tusként küldje Franciaországba Hildebrandot, a bíbo- 
ros archidiaconust, az egyház adminisztrátorát. Hil- 
debrand feladata az volt, hogy elnököljön a tours-i 
zsinaton, amely ítélkezni volt hivatott Tours-i Berengár 
ügyében, akit eretneknek tekintettek. 

Hildebrand legátusi szerepét kétfelé oszthatjuk. 
Ennek lényege az volt, hogy a zsinaton a római egyház 
centrális jellegét a többi egyházakkal szemben — 
, Róma mindig legyőzhetetlen volt hite és fegyverei 
álta!" — hirdesse, aminek profetikus jellege volt a 
jövőre vonatkozóán. Ugyanakkor már itt megmutat- 
kozott, hogy Hildebrand minden erőt, bármely ponton 
bírálta az az egyházat, kész volt a pápaság küzdelméhez 
kapcsolni, ha az arra megnyerhető volt. Így jóakaratú 
megbeszélésekkel rávette Berengárt, hogy vele menjen 
Rómába, és ott a pápa lába elé vesse magát, amikor 
közbejött IX. Leó halála. Végül is a tours-i zsinat 
megelégedett Berengár kevéssé határozott nyilatko- 
zatával, hogy tanaival csendben marad, amit egy ideig a 
dialektikus meg is tartott. Ez Hildebrand tekintélyét 
növelte mind francia földön, mind Rómában. Megmu- 
tatkozott, hogy a pápai reform egyengetője céljaiban 
szilárd, de eszközeiben, vitáiban rugalmas tud lenni. 

A francia földön folyt vita az érdeklődés 
középpontjába állította Berengár ottani ellenfelét, a 
tudós pap-író Lanfrancot, a későbbi angliai püspököt 
is (1010 körül-1089), aki , Az úr testéről és véréről. 

Tours-i Berengár ellen" című latin munkát írta. A 
korabeli ideológiai fejlődést általában érzékelteti, hogy 
a két nagy ellenfél, Berengár és Beci Lanfranc egyaránt 
a keresztény racionalizmusnak voltak elkötelezve. Az 
elvont vita általában is megmozgatta a korabeli 
tudományos világot. Ennek oka, hogy a dialektikusok 
általában nagy súlyt helyeztek a nyelvi alakokra és a 
nyelvvel való bánásra; az igazság szemükben a szó és 
vele isten valósága volt. Az egyház fejlődésének adott 
szintjén tehát a teológusoknax egyszerre kellett gram- 
matikusoknak és logikusoknak lenniök. Ezért hajtotta 
a tudós eretnekség veszélye a reformpápaságot mage 
sabb igények felé, nemcsak erkölcsi, de az elméleti 
színvonal tekintetében is. 

IX. Leó pápa kezdeményező volt a clunyivel ver- 
sengő reformirányzatok bevonásában a pápaság 
munkájába.Egyházkormányzata alatt a reform irány- 
zatai közül a lotharingiai is szóhoz jutott. Ennek 
jeleritős képviselője volt Humbert bíboros (Humbert de 
Moyenmoutier, Umberto di Silva Candida, Umberto 
di Silvacandida, 1000 körül), aki Burgundban szüle- 
tett, paraszti családból, és ez közel vitte a lotharingiai 
szerzetesi reformhoz. A lotharingiai szerzetesélet 
nem volt a clunyihez hasonló arisztokratikus jellegű, 
gyakran paraszti vagy az alsó klérusból származó 
sarjakat is a vezetésbe emelt.A lotharingiai irányzat az 
evangéliumi életet szigorú aszkézis jegyében képzelte el, 
amit olyan magukban álló kolostorokban gyakorol- 
nak, ahol a korlátozott hatalmú apát első az egyenlők 

között. Humbert 1015 óta volt bencés a Moyenmoutier 
kolostorban. Tanulmányait a touli egyházmegyében 
folytatta, és a görög nyelvet annyira elsajátította, hogy 
képes volt görögből latinra fordítani. A szerzetest 1049- 
ben IX. Leó hívta az Örök Városba. Az év végén jelent 
meg a kúriában, a római egyház kancellárja és 
könyvtárosa volt. 1050-ben Humbert érsek lett a még 
arab hatalom alatt lévő Szicíliában, tehát egy részben 
görögök lakta területen. 1051-ben bíboros püspökké 
emelte a pápa Silva Candidában. Ilyen minőségében 
IX. Leó egyik legbizalmasabb tanácsadója volt, akinek 
a pápa fontos szerepet szánt a görög egyházszakadás 
körüli eseményekben. 


1054-ben bekövetkezett az egyházszakadás. A Ceru- 
larius Mihály pátriárkával való viszály alkalmából 
1054-ben Konstantinápolyba ment Humbert, aki jól fel 
tudta használni görög tudását, és nagy teológiai 
felkészültséggel lépett fel írásban és szóban a vitában. A 
pápaságnak ez a kiváló diplomatája tette le 1054. július 
16-án a bizánci főváros Hagia Sophia-templomának 
főoltárára a pátriárka pápa általi kiközösítésének 
szövegét. 

Ez az aktus világossá teszi, hogy a római pápaság a 
maga vezetési igényeit átvetítette a Keletre, és ott a 
bizánci egyház felelős vezetőjének a konstantinápolyi 
pátriárkát látta. Pedig a keleti egyház más pátriárkái is 
önálló vonalat képviseltek. A konstantinápolyi pátriár- 
ka egyházi joghatósága alá tartozó balkáni és dél-itáliai 

görög főpapok szerepe már a hivatalos szakítás előtt is 
nagy lehetett. Így 1052 táján a bolgár egyház intézett 
harcias dogmatikai állásfoglalást a római egyházhoz. 
Ezt a görög jellegű Trani város görög püspöke, János 
közvetítette. 

A szakításkor a pápa nem számolt annak a követ- 
kezményével sem, hogy Bizáncban a vallási, dogmati- 
kai kérdések egyben állami ügyet is jelentettek. 


Az olasz Dél IX. Leó kormányzata alatt került 
erőteljesebben a pápaság figyelmének körébe. Vallási és 
etnikai szempontból igen tarka vidék volt ez, jövője 
nem volt közömbös az Egyházi Állam szempontjából 
sem. A vallási irányzatot tekintve hozzá legközelebb a 
longobárd hercegségek álltak, amelyek ekkor már 
hanyatlottak, és hanyatlásukat maga a pápaság is 
kihasználta. A pápai érdekek érvényesülését jelzi 
Benevento megszerzése 1051-ben. 

A salernói fejedelemség fénykora végét élte V. 
Guaimario uralma alatt, akinek környezetében 
működött az előkelő nemesi családból való Alfano, a 
teológia, orvostudomány, grammatika, poétika és 
musica tudósa. A pápaságnak választania kellett a 
hanyatló bizánci és a felemelkedő normann szomszédság 
között, s a döntés a Földközi-tenger szélesebb térségei 
fejlődését is más útra terelte. 

A X. századtól Dél-Itáliában nagyobb városi 
központok fejlődtek ki, a XI. század elejétől a bizánci 
katapánok alapították Catanzaro (a selyemszövés 


59 


MLM A 


rantót, és támogatták a partvidéki települések közül az 
arab portyázók elől menekülők telephelyeiként 
létrejövő Martina Franca és Gioia del Colle települése- 
ket, persze saját székhelyüket, Reggio Calabriát sem 
elhanyagolva. Mindezzel összefüggésben, de a latin 
keresztények lakta kikötők forgalmi igényeire is 
támaszkodva Itália déli része a római jogi hagyomány 
területe volt. (Itt őrizték — alighanem Amalfiban — azt 
a VI. században, Konstantinápolyban keletkezett kézi- 
ratot, amit a XI. század közepén egy dél-itáliai jogi 
kéziratszerkesztő egy másik variánssal együtt fel- 
használt Digesta-szerkesztményéhez, ami a középkori 
itáliai másolatoknak lett az alapja.) Ebbe a Bizánchoz 
igazodó fejlődésbe ékelődtek be a normannok, akiknek 
a pápaság — az anconai, spoletói osztagokra támasz- 
kodva — kezdetben ellenállt. 

Az egyháztörténet nehezen tud napirendre térni a 
felett a tény felett, hogy IX. Leó 1053. június: 18-án a 
, lázongó" normannok fogságába esett, és azok hosszú 
hónapokon át fogságban tartották Benevento városá- 
ban. A német történeti források egybevetése megmutat- 
ja, hogy a pápa ekkor utolszor kisérelte meg a 
normannok megfékezését, visszaszorítását, és ez veze- 
tett összetűzésre. Az , Altaichi Nagyobb Évkönyvek" 
őrizték meg a küzdelem politikai hátterét: a pápa 
normannok elleni harcát a német királyságból jött 
segítőcsapatok támogatták, és a pápa a csatában 
csaknem valamennyiüket elveszítette. Származásának 


és hatalma eredetének megfelelően a pápa ekkor tehát 
még inkább az Északra támaszkodott a Dél ellen, ami 
feltételezni engedi, hogy ekkor Hildebrand sem volt 
normannbarát és császárellenes. A , Hildesheimi 
Évkönyvek" szerint a normannellenes apuliai hadjárat 
vezetője maga a pápa volt. Így érthető Beneventóban 
való visszatartása akarata ellenére, majd diadal nélküli 
visszatérése. De ebben a válsághelyzetben a pápa mégis 
valamennyire szabadon mozgott, módja volt arra, hogy 
Uodalrico beneventói érsek számára 1053. július 12-én 
kiváltságlevelet adjon. 

Talán ebben a mozzanatban rejlik a pápai politika 
fordulata: bekövetkezik a kellő segítséget nem nyújtó, 
de a pápaság ügyeibe beavatkozó császártól való 
elhidegülés, és a latin szertartású normann és lon- 
gobárd lakosság felé fordulás. Ez az utóbbi pedig 
kihatott a bizánci államhoz és görög kereszténységhez 
való viszonyra is. A pápaság a normannoktól megaláz- 
va, erejét túlbecsülve és Bizánc visszahatásával kellően 
nem számolva, a keleti császárság elé terjesztette 
egyházközpontosító igényeit, aminek legközelebbi te- 
repe a mindjobban normann kézbe csúszó Dél-Itália, és 
első áldozata a dél-itáliai görög egyház lehetett. Ez 
K onstantinápoly számára annál világosabb volt, mivel 
IX. Leó siralmasan végződött hadjárata után határozta 
el követek küldését Bizáncba, akiknek feladata a 
bizánci pátriárka, Kéroularios (Cerularius) Mihály 
alávetésének követelése volt (1054). A pátriárka a maga 
részéről vallási okból akadályozta a pápaság és Konsz- 

tantinosz Monomakhosz császár szövetségkeresését, a 
normannok mindkettőjüket fenyegető térfoglalása 
alapján. Hálátlan feladat jutott tehát Humbert, Silva 
Candida biborosa és Lotharingiai Frigyes pápai kan- 
cellár számára. A személyes tárgyalások sikertelenek 
voltak, s bekövetkezett a keleti egyházszakadás, bár ezt 
IX. Leó már nem érte meg. A bizánci kérdés felvetődése 
a pápa uralma végén ad némi alapot azokra a feltéte- 
lezésekre, amelyek IX. Leónak tulajdonítják a keleti 
kéresztényekért vívandó keresztes hadjárat első meg- 
sejtését, látomását, aminek gondolatát később Hilde- 
brand tőle vihette tovább. 


IX. Leó pápasága átmenetet jelent a római egyház 
nemzetközi tevékenységében. III. Henrik császár még 
uralkodott, és zavartalanul gyakorolta a püspökállítási 
jogát. Az ilyen új püspökök nem voltak ínyére a 
reformmozgalomnak. Így lett például császári kine- 
vezéssel Benzo (született 1010 körül Dél-Itáliában) 
1050 körül Alba püspöke, Észak-Itáliában. 

Leó helyreállította a pápaság tekintélyét a külföldön, 
amit két emberöltő óta nem élvezett. Ezt avval érte el, 
hogy a pápaság az egyházi reformmozgalom élére állt, 
háttérbe szorítva, sőt feledtetve a császárság korábbi 
ilyen szerepét. Ez nem jelenti azt, hogy feszültség lett 
volna Henrik és Leó között. A jó kapcsolat jele az is, 
hogy 1049-ben útban Franciaország felé, a pápa 
Kölnben tartózkodott. A német egyház személyi ügyei- 
ben való egyetértés példája a későbbi meisseni püspök, 

Benno (1010—1106) pályafutásának kezdete. A grófi 
családból született Bennót szülővárosa, Hildesheim 
Szent Mihály-kolostorának prépostja, Wiger nevelte, 
ahol maga is bencés lett, és három hónapig apáti 
tisztséget töltött be, de ez alól felmentését kérte. III. 
Henrik viszont 1049-ben — IX. Leó jóváhagyásával — a 
goslari kanonokok élére emelte. 

I. Henrik francia király volt az első világi uralkodó, 
akivel Leó éreztette a pápaság növekvő hatalmát. Már 
uralkodása első hónapjaiban összehívta a reimsi zsina- 
tot, amelyen ő maga elnökölt. A király ugyan megtiltot- 
ta püspökeinek, hogy válaszoljanak a pápának — talán 
a régi egyházi szerkezethez ragaszkodva, talán a 
franciákkal viszályban álló III. Henrik császár 
szövetségesét látva IX. Leóban —, de a zsinat nem 
maradt el emiatt, sőt Reimsben a pápa kiközösítette a 
francia királyhoz húzó püspököket. Ebből az 
erőpróbából még nem vonták le az általános fordula- 
tokra utaló következtetéseket a kortársak. Nagyobb 
jelentősége volt ekkor annak, hogy a pápa személyes 
látogatásai alkalmával megismerte a nyugati ke- 
reszténység fő tartományait, s ezzel megindította a 
világi befolyás korlátozását. 

A reformtörekvések támaszai a Pireneusokon túl 
sem a püspökök voltak. A muzulmánok alól felszaba- 
dult területek spanyol főpapjai ragaszkodtak a moza- 
rab liturgia sajátos formáihoz, amit Róma keletiesnek 
tekintett és meg akart szüntetni. Ebben a törekvésben 
egyelőre támogatták a pápaságot a clunyi és délfran- 

cia (Saint Victor-, Saint Gilles-) apátságok. A spanyol 
püspökök független életüket — aminek gyakorlatához 
hozzászoktak, amíg a muzulmán uralom elvágta őket 
Rómától — velük szemben is fenn kívánták tartani. A 
portugál vidéken (Porto) már 1050 előtt adományoztak 
szórványosan egyházakat kolostoroknak, olykor igen 
nagyvonalúan. Később ez a folyamat felgyorsult, 
némelykor különböző kolostorok egyszerre több 
egyházat 1s szereztek. 

A pápai környezet összetettebbé válását, egyben 
tekintélynövekedését jelzi, hogy 1051-ben, Toulban 
megerősítették a besanconi egyház javait. Az ez alka- 
lomból tartott egyházi szertartáson (amikor egy Szent 
István-ereklyét helyeztek az oltárra), a pápa mellett 
részt vett Hugo besanconi, Alinardus lyoni, György 
kalocsai érsek. 

A pápa hamarosan más vonatkozásban is kapcsolat- 
ba került a magyarokkal, de ez még a császárhoz va- 
ló kötődését mutatja. A Leó pápa és Henrik császár 
jelenlétében, Mainzban tartott zsinat előzte meg a 
Magyarország elleni 1051. évi hadjáratot, ami a császár 
számára kudarcot hozott. Az 1052. évi ismételt hadjá- 
ratra a császár magával vitte Leó pápát Is. 

Az angolszász egyházi viszonyokat illető távoli 
érdeklődésre és aktivitásra mutat, hogy IX. Leó 
kiközösítette Stigand canterburyi érseket. 


A IX. Leó idején tartott zsinatok ugyanakkor azokat 
a korlátokat is érzékeltetik, amelyeket a császári fölény 


emelt a reformirány önállósága elé. A reimsi zsinaton a 
pápa maga járt el, de csak a francia kereszténységhez 
szólhatott, a zsinat után , az egész francia királyságban 
levő katolikus testvérekhez és fiakhoz" írva. Csak a 
mainzi zsinat nyomán — ahol III. Henrikkel együtt járt 
el a pápa — terjedt ki fellépése a németen túl, a reform 
egészére, ehhez tehát a császár ereje kellett. Így 
fordulhatott Mainz után a pápa , a szent egyház összes, 
jelenlegi és jövőbeli fiaihoz", beszélhetett , a szent 
kereszténység testéről". Tehát még csak annyira haladt 
előre a reformpápaság az útján, hogy ugyan ő kezdemé- 
nyezett, de a hatalmas császárt kellett a háta mögött 
éreznie ahhoz, hogy e kezdeményezéseivel egyetemes 
igénnyel merjen fellépni. 

A hatalmi küzdelem a pápaság intézménye mögött 
álló erők között fordulni látszott IX. Leó pápa 1054. 
április 16-án bekövetkezett halálával. Az ő kormányza- 
ta a német egyházban nem váltott ki ellenérzést. Az 
, Altaichi Nagyobb Évkönyvek" a Leó pápa, e szent 
férfiú — sírjánál bekövetkezett gyógyulások  ha- 
gyományát is fenntartotta. Amikor a pápa elhunyt, a 
hozzá legközelebb álló tevékeny munkatársai, Hum- 
bert bíboros, Lotharingiai Frigyes és Hildebrand — 
akik támogatták a pápát a normannok elleni politikájá- 
ban és a reform javára munkáló valláspolitikájában — 
távol voltak Rómától, irányzatuk így nem tudta 
betölteni a keletkezett űrt. Így akezdeményezés újra III. 
Henrik német-római császár kezébe jutott, aki 1054 
szeptemberében, Mainzban felajánlotta a pápai tiarát 

— hivatkozva a római papság egyetértésére I5 — 
Gebhard német főpapnak, saját tanácsadójának. A 
Svábföldön 1018-ban született Gebhard 1042 óta 
Eichstatt püspöke volt, és ellenezte IX. Leó független 
politikáját. Azt mondhatjuk tehát, hogy személyében jó 
kompromisszumot találtak a császári hatalom és az 
egyházi reform érdekei között. Erre vall, hogy a német 
püspök pápává választása érdekében maga Hildebrand 
tevékenykedett a császári udvarban, és a tárgyalások 
1055 márciusában, Regensburgban zárultak le a biro- 
dalmi gyűlés alkalmából. A pápajelöltet nyomban 
[Itáliába küldték. A pápaválasztásban Bonizo kiemel- 
kedő szerepet tulajdonit Hildebrandnak, de Boso 
Gestája ezt nem említi. Az év április 13-án szentelték 
pápává a közös jelöltet //. Viktor néven. Amikor III. 
Henrik Itáliába vonult, hogy teljesítse a normannok 
elleni segítségre tett igéretét, II. Viktor pápa Firenzébe 
ment, hogy találkozzék a császárral. Ebben a városban 
1055. június 4-én zsinatot tartottak, amelyen több mint 
100 püspök vett részt. A zsinat hangulata megmutatta 
az új pápának, hogy milyen erős a papság akarata IX. 
Leó reformtevékenységének folytatására. II. Viktor 
alávetette magát ennek, de ő — Leótól eltérően — 
szorosan kötődött a császárhoz. A császár a zsinaton 
egyébként a szimónia vagy paráznaság miatt több 
püspököt letett. Hildebrand II. Viktor idején a pápai 
kancellária — ügyvezetésében vehetett részt. Itt 
gyümölcsöztethette a választás körüli közvetítő tevé- 
kenységét, s igyekezete arra összpontosult, hogy a pápa 

politikájából a reformvonalat domborítsa ki. Magát a 
reformot is kifelé más árnyalattal képviselte, mint maga 
a pápa. Nagy figyelemmel volt a pápai előjogokra 
vonatkozó adatok összegyűjtésére, és már mint archidi- 
akónus egy kis kötetet ( volumen parvum ) állított össze 
ilyen régi szövegek ből. 


Még ez alatt a rövid néhány év alatt is megragadható 
néhány mélyben munkáló folyamat. Az egyik a váro- 
sok lassú előretörése. III. Henrik 1055-ben bíráskodási 
és pénzügyi kiváltságokat adott Ferrara és Mantova 
városlakóinak. Ezek a privilégiumok összefüggtek a 
polgárok kereskedelmi tevékenységével. A császár ez 
alkalommal hivatkozott a , jó és jogos szokásra, amit 
birodalmunk bármely városa élvez". Ez utóbbi foga- 
lom kiindulópontja lett a későbbi polgári küzdelmek- 
nek. Az uralkodó a szokást úgy értelmezte mint 
szabályok összességét, amelyek szerint a helyi magán- 
jog alakul, tehát mint az elődeitől régen adott engedmé- 
nyeken alapuló hagyományokat. Viszont a polgárok 
úgy fogták fel, hogy ezeket a tevékenységeket mindig 
gyakorolták, és csak kiegészültek az újabban kezdett 
gyakorlattal. 

A művelődésben fontos változás érlelődött azáltal, 
hogy a retorikai iskolákból kezdett kiválni a jogi 
oktatás, a gyrammatikusok és skolasztikusok mellett a 
XI. század közepén jelenik meg a , jogi doktorok" (legis 
doctores, törvénytudók) fogalma. 1055-ben a ravennai 
területen tűntek fel az elsők: Giovanni Forli városában 

és Domenico a Pó melletti Caput de Renóban. Az 1055 
és 1076 között ravennai területen (beleértve Bolognát) 
feltűnő jogi doktorok általában tanítómesterek a jogi 
iskolában. De nemcsak az oktatás differenciálódását 
kell ebben látnunk, hanem az egyházi kánoni jog 
mellett a jog világi szférájának önállósulását is. 

A harmadik nagy változás a területi hatalomban 
ragadható meg. Az Itáliából újra meg újra eltávozó 
császár mellett az egyházi állam szomszédságában a 
legjelentősebb világi erőt Szakállas Gottfried felső- 
lotharingiai herceg (ott uralkodott 1044—1069) tartot- 
ta kezében, aki 1054-ben házasodott össze Toscanai 
Beatricével. Mint mostohaleányának, Mathildnak a 
gyámja, a herceg magának igényelte Toscanát, mire III. 
Henrik kiűzte Itáliából. Szakállas Gottfried azonban a 
császár 1056-ban bekövetkezett halála előtt vagy után 
megszerezte Toscanát és a spoletói hercegséget. Be- 
folyását arra használta és táborát azzal erősítette, hogy 
védelmezte a pápaságot a római nemességgel szemben. 
Ezzel akaratlanul is a pápai reform útját egyengette. Ez 
az összefonódás magyarázza, hogy 1056/57-ben az 
Egyházi Állam szomszédságában a kiskorú IV. Henrik 
nevében a pápa tüntette fel magát a spoletói hercegség 
élén. 


Az egyházi reform azonban nemcsak feudális 
támaszt nyert a sajátos közép- és észak-itáliai 
körülmények között. 1056 óta állt fenn a pataria- 
szervezet mint esküszövetség. Ez nevét a hagyomány 

szerint a milánói rongyszedők negyedéről kapta ( Pat- 
tari) , ahol takácsok, piaci kereskedők, szabók éltek. A 
helynévbe beleérthetők a helyi posztószövők, sőt a 
rongyszedők is. A név a zsibárus (pattaro) és rongy 
(patta) szavakból is származtatható. Ha így van, akkor 
gúnynév volt, amelyet a többféle egyházi reform 
érdekében alakult milánói tömörülésre alkalmaztak. 
Élén Ariald és Landulf állott, akik a papok nősülése és a 
szimónia ellen vezették a mozgalmat. Ekkor tehát a 
pataria elképzelései egybeestek a pápai reformtörekvé- 
sekkel, ami eltért, az helyi, milánói vonatkozású volt, 
tehát nem zavarta: a pápaság elképzeléseit. Az esemé- 
nyek részletesen megismerhetők Arnulf és Landulf 
milánói történetírók műveiből a XI. század második 
feléből, akik a század első feléig vezetik vissza a milánói 
események gyökereit. 

A pataria kialakulása és meggyökerezése megfelelt 
tehát II. Viktor pápa reformpolitikájának, amelyet 
Hildebrand segített. A fejleményeknek szabadabb utat 
engedett az a körülmény, hogy a nagy hatalmú császár 
meghalt, s az új uralkodó, IV. Henrik a Száli-dinasz- 
tiából (1056—1106) mellett a pápa, a korábbi császár 
egykori tanácsadója természetes módon régensként 
működött. A hatalmas császártól egységben tartott 
birodalom integrációja máris gyengült. A császár 
özvegye Burgundia és Svábföld kormányzását vejére, 
Rheinfeldeni Rudolfra bízta (sváb herceg 1057—1080). 
Egyelőre úgy látszott, hogy a császári és a pápai reform 
harmóniája megmarad, sőt elmélyül. Az egyház belső 

szilárdságát fokozta, hogy a lemondott IX. Benedek a 
grottaferratai kolostorban töltött bűnbánó évek után, 
1056-ban meghalt. Feltűüntek a pápaság vonalában 
működő olasz főpapok, akik az egyház reformjának 
szükségességét saját egyházmegyéjük állapotából is 
kiérezték. Így Anselmo da Baggio luccai püspök (a 
leendő II. Sándor pápa) olyan üresen találta székfog- 
lalásakor a főpapi pénztárat, hogy kénytelen volt az 
egyházi földet megterhelve adósságot vállalni: 1057. 
március 25-én luccai ezüstdénárokban vett fel kölcsönt 
Bonitus fia Domonkostól, aki pénzember volt, és a 
püspöktől két szőlőt kötött le. 

II. Viktor arra is törekedett, hogy a pápaság az ősi 
bencés kolostorra, Monte Cassinóra mint erős bástyára 
támaszkodhassék. Ezért nem fogadta el a gyermek- 
korától a kolostorban felnött Péter szerzetes apáttá 
választását, hanem a normannok ellenében helytállni 
tudó apátot kívánt. Ezt mint pápai legátus Humbert 
bíboros (Umberto di Silvacandida) érte él, rávéve 
Pétert a visszalépésre és Lotharingiai Frigyest a feladat 
elvállalására. . 

Frigyes személyes ismerőse volt a bíboros legátus- 
nak, együtt jártak el Konstantinápolyban a Cerularius 
elleni vitában. De a pápának is bizalmasa volt mint a 
római egyház bíboros kancellárja. Azzal, hogy Lotha- 
ringiai Frigyes felvette a szerzetesi öltözetet és apát lett 
(1057—1058), félreállt a császári udvar haragjának 
útjából, amely őt mint Lotharingiai és Toscanai 

Gottfried testvérét érte. Alfano (Alphanus) szerzetes 
ugyanakkor (1056—1057) a Monte Cassinó-i kolostor- 
ba vonult, tevékenysége a rendház tudományos te- 
kintélyének növeléséhez járult hozzá. 


Az egyházi reform azonban nem szoritkozott Itáliá- 
ra. II. Viktor pápa külföldön is tevékenyen folytatta 
megújító munkáját legátusai útján, akik között kitünt 
Hildebrand. Számos franciaországi, sőt spanyol földön 
tartott zsinat mozdította elő az egyház átalakulását. A 
Pireneusi-félszigeten történtekből kiemelkedik a coyan- 
zai zsinat (1055), amely szót emelt az apátságok világi 
javainak megőrzéséért és a megosztott egyházak (eccle- 
siae divisae) ellen. Az utóbbi állásfoglalás aktualitását 
az adta, hogy ha valamely egyháznak több patrónusa 
volt, akkor nem mindig tudtak megegyezni abban, ki 
legyen a plébános, s olykor egy helyre több plébánost 
helyeztek. Az ilyen egyházi tekintélyt csorbító jelensé- 
gekkel szembeszállva, a coyanzai zsinat előmozdította 
a reform ügyét a Pireneusokon túl Is. 

A pápa ereje Anglia vonatkozásában arra korláto- 
zódott, hogy a kiközösítés alatt tartsa Stigand canterbu- 
ryi érseket. A , Hildesheimi Évkönyvek" azért méltat- 
ják II. Viktort, hogy még 1057-ben Németországban jár- 
va, sok dolgot jól elrendezett. Ilyen itáliai és európai 
sikerek közepette szakította meg a halál (1057. július 
28.) a Rómába visszatért II. Viktor egyházkormány- 
zatát. De a trónüresedés most maga is továbblendítette 
az egyházi reform ügyét: II. Viktorral III. Henrik 

utolsó pápajelöltje szünt meg uralkodni az egyházon, és 
immár nem volt lehetséges az ilyen császári beavat- 
kozás. Más oldalról tekintve az erőviszonyokat, a 
pápaság sem szólhatott bele tetszése szerint a német 
egyház ügyeibe, mivel ott az 1056 óta a kölni érsekség 
élén álló Anno érsek (született 1010 körül) szerepe 
dominált. 

Az egyházi reformmozgalom további térnyerésére 
vall az a nagy sietség, amellyel a római papság a pápai 
szék betöltéséről gondoskodott. Frigyes bíborost, 
lotharingiai herceget választották a katolikus egyház 
fejévé 1057. augusztus 2-án IX. (más számítás szerint 
X.) István néven, és már 3-án fel is szentelték. Ez úgy 
volt elérhető, hogy nem küldtek követeket Német- 
országba, akiknek feladata lett volna megkérni Ágnes 
császárnét, III. Henrik özvegyét mint az ifjú császár 
régensnőjét a pápajelölésre, ahogyan az a császári 
igények szerint szükséges lett volna. Jelöltjük alkal- 
massága vitathatatlannak látszott. Már addig magas 
egyházi rangot ért el a reformmozgalom mércéjével: 
Monte Cassino apátja volt. A húrt azonban Róma 
papsága nem feszítette túl, s a pápakoronázás után — 
bölcsen — siettek a hiány pótlására. Közölték a 
választást a császári kormányzattal, és várták a meg- 
erősítést. Bár a követség később indult el, mintsem 
semmissé tehető lett volna a felszentelt pápa meg- 
választása, ez utóbbi nem is merülhetett fel. A személy 
kiválasztása ugyanis igen átgondolt volt: az új pápa 
testvére volt — mint láttuk — Lotharingiai (Szakállas) 

Gottfriednek, Toscana urának, aki már a hatalmas 
császár, III. Henrik életében méltó ellenfelének bizo- 
nyult, annak halála után pedig vitathatatlanul Itália 
hegemón részura, 1057-től Spoleto hercege. A csá- 
szárné régensnőt tehát minden szempontból befeje- 
zett tények elé állították. Hildebrand, a követ, akinek 
mindezt el kellett fogadtatnia a német udvarral, 
rátermett volt a bonyolult feladatra. S még 1057-ben 
elérte az új pápa elismertetését a német udvarnál. 

Hosszú idő óta ez volt tehát az első szabad pápavá- 
lasztás. Az új pápa természetesen tisztában volt az 
egyházon belül és kívül feszülő mély ellentétekkel. 
Amikor trónra lépése évében Marsi püspökséghez 
fordult az egyház feje, váltakozásokról és viszályokról 
( vicissitudines, altercationes ) szólt, amelyeknek a har- 
cos egyház alá van vetve. Van olyan nézet, amely szerint 
ezt a levelet Humbert bíboros fogalmazta. 

Egy harmadik jelentős egyházi személyiség is feltünik 
a pápa bizalmasai között. IX. István 1058 márciusában 
Salerno érsekévé tette az onnan származó Alfano 
(Alphanus) bencés apátot. Ezzel déli szerzetesi kapcso- 
latait erősítette tovább, miután már korábban, 1058. 
január 24-én kiváltságot adott Uodalrico beneventói 
érsek számára. A pápa meg akarta tartani befolyását a 
Monte Cassinó-i apátság vezetésében is, amitől erős 
támaszt remélt a pápaság nehéz viszonyai között. 

Mindeközben a háttérben már kialakult a normann 
Robert Guiscard apuliai uralma (1057), miután Calab- 
ria részeit is megszerezték a normannok (Reggio). 

Szembetűnő tehát a pápának a különféle tájakra, 
feudális és egyházi körökre, a reformmozgalom 
különféle áramlataira való tudatos támaszkodása, és 
ekkor történik meg közeledése Argyrus itáliai bizánci 
katapánhoz. 

A társadalmi mozgások előrehaladása István pápa 
rövid uralma alatt 15 tovább bonyolította, tarkította az 
erőviszonyokat a reformmozgalom mögé sorakozók 
között. A IV. Henrik kiskorúsága miatt kialakult 
helyzet elősegítette, hogy a világi és egyházi feudális 
erők mögött egyre izmosodjon a városi autonómia- 
mozgalmak ereje, és egyházi téren is érvényesüljön sok 
kezdeményezésük. Terjedt a pataria-mozgalom, amely 
immár több észak-itáliai város (Milánó, a , rongycső- 
cselék"-nek gúnyolt alsó réteg lakóhelye mellett Cre- 
mona és Piacenza) belső egyházi viszonyai alapján 
támasztott követeléseket, támogatta a reformhoz húzó 
papokat, és bírálta a gazdag papság elvilágiasodott 
életmódját. Már IX. István kapcsolatba lépett velük, 
hiszen a pápaság alá akarta vetni a független helyzeté- 
hez ragaszkodó gazdag lombardiai főpapokat, akiket a 
pataria is, a reformpápaság is szimóniával vádolt. 
Céljai elérésére IX. István két legátust küldött Milánó- 
ba Hildebrand és Luccai Anselm személyében. A másik 
oldalon viszont a főpapság hívei és a császárság követői 
csaknem eretnekeket láttak a pataria híveiben, akiket 
az egyház zaklatásával vádoltak (a nagyobb városok 
autonóm egyházait az egésszel azonosítva). 

Ha csak képletesen fogadjuk is el, hogy a pataria 
fogalma sértő kifejezés (rongyosok, toprongyosok), az 
akkor is utal a népmozgalom tagjainak nyomorúságá- 
ra, szegény voltára. Bonizone sutri püspök , Liber ad 
amicum" című művében az 1057. évnél említi is, hogy 
szimoniákusok, az ellenük háborgó tömeg szegénységét 
gyalázva nevezték őket patarénnak, azaz rongyosnak 
( Paterinos, id est pannosos) . De a források közvetlenül 
is alapot adnak arra, hogy a reformprédikátorok 
hallgatóságát a városi szegénység körében kereshessük 
elsősorban: a , Landulf-krónika" szerint ezek elsősor- 
ban szegény kézművesek, szamárhajcsárok és eladóso- 
dottak voltak. Mindezek a mozgások eléggé jelentős- 
nek mutatják a reformmozgalom kibontakozásában 
IX. István pápaságának esztendeit. Igaz, hogy hatása 
döntően Itáliára szorítkozott, de ezalatt Európa más 
tájain is történtek olyan események, amelyek nyomán 
újabb vidékek kapcsolódtak be az európai események- 
be, így az egyházi reform alakulását meghatározó 
történések menetébe. 

[devág a skót trónon bekövetkezett változás is. Az 
inkább a hagyományból, mint a történeti tényekből 
ismert Macbeth megölésével (1057) véget ért Skócia 
északi elszigeteltsége. Az utód, III. Malcolm, Duncan 
bosszúálló fia (1057—1093), utat nyitott az angol 
kultúrának és az egyháziak beköltözésének. (Igaz 
ugyan, hogy ekkor az angol egyház viszonya sem volt 
felhőtlen a pápasággal: IX. István továbbra is 
kiközösítésben tartotta Stigandot, Canterbury érsekét. 

Az egyházi reform-erőfeszítéseket támogatta IX. 
István idején Hugo clunyi apát is, de nagyobb szerepet 
az itáliai reformpapok kaptak. A reformpápaság 
kibontakozása idején kezdeményező szerep jutott Pier 
Damiani szerzetesközösségi vezetőnek. Ő volt — mint 
láttuk — a papok házassága és a szimónia elleni harcok 
egyik első mozgatója. Erre neki személy szerint megvolt 
minden erkölcsi alapja, miután őt nem hatalmi célok 
fűtötték. Így lett, IX. Leótól kezdve, több pápa 
bizalmas tanácsadója. (Ez tette utóbb lehetővé 
számára, hogy egyik munkájában — , Opusculum " — 
úgy emlékezzék vissza az 1049. áprilisi római zsinat 
kezdeményezéseire, mint morális igényekre). II. Viktor 
egyházvezetése idején Pier Damiani egyike volt azok- 
nak, akik a pápa körüli reformerek között a lotharingi- 
ai-olasz csoportot képviselték. 

Két reformirányzat kristályosodott ki ugyanis abban 
az időben, amikor trónváltozás történt a Német-Római 
Birodalomban. Az elhunyt III. Henrik reformmegoldá- 
saival megelégedő mérsékelt reformerek folytatni 
akarták a maguk irányát, és ehhez kedvezőnek látták 
IV. Henrik császárságát. Az új uralkodó ugyanis 
csupán hatéves volt, s azt remélték, hogy jó irányban 
befolyásolhatják. Ennek aziránynak lett legjelentősebb 
képviselője Pier Damiani, akinek mint a remeteélet 
apostolának különösen nagy tekintélye volt, és az 
egyházreform egyik lehetőségét valósította meg. Ennek 
a mérsékelt iránynak jelentőségét mutatja, hogy IX. 
István 1057-ben ostiai biboros püspökké tette meg Pier 

Damianit, ami a pápa körüli főpapok egyik legfonto- 
sabb posztja volt; közvetlen betekintést és beleszólást 
biztositott a pápai kúria ügyeibe. Csak később derült ki, 
hogy éppen egyéni vonásai, szemlélődő és az írásra sok 
időt áldozó személyisége nem jelenthetett gátat a másik, 
a tettek mezején sürgölődő radikális reformiránynak, 
amelynek Hildebrand volt egyre inkább a vezető 
egyénisége. 

Humbert bíboros a befolyásos lotharingiai csoport 
tetterős tagja volt II. Viktor és IX. István kormányzata 
alatt is. II. Viktor idején írta sorsformáló munkáját a 
szimónia ellen (, Libri tres adversus simoniacos"). 
Ennek érvelésében nagyban kiaknázhatta egyháztörté- 
neti műveltségét, amihez hozzásegítette az is, hogy 
1057-ben Humbert lett a római egyház könyvtárosa. A 
bíboros 1058-ban, már IX. István idején tette közzé az 
értekezést. A munka jelentősége részben címéből 
következik. A szimónia fogalmát dolgozta ki benne, 
utalva Simon mágus esetére, aki meg akarta vásárolni 
Szent Pétertől a csodatevés képességét. Az egyházi 
vétek nála mint szentségárulás jelenik meg általános 
fogalomként; a mind az egyházi, mind a lelki javakkal 
való üzérkedés, anyagiak árán szerzésük vagy áruba 
bocsátásuk formájában. Ezeknek az alapelveknek 
tisztázása sem volt mellékes a reformért folyó küzde- 
lemben. Még fontosabb azonban, hogy Humbert ebben 
a vétekben az egyház összefüggő bajainak gyökerét 
jelölte meg. A szimónia elkövetése esetében ugyanis az 
árnak (munus) nem kell feltétlenül a pénz formáját 

öltenie, hanem lehet más jellegű ajándék, ellenszolgál- 
tatás vagy érdem nélküli pártfogás, kegynyújtás, az 
egyházi javadalom adományozójától, akár annak meg- 
félemlítéssel való kicsikarása. Mindebből következik, 
hogy az illusztris szerző a mindennapi gyakorlat ellen 
lépett fel, annak találta meg egyházi vétekként való 
megfogalmazását. Nem volt ugyanis ritka mind a 
birodalmi egyházakban, mind a magánegyházakban, 
hogy egyházi pályára méltatlan, pappá sem szentelt 
személy jutott egyházi javadalomhoz a császár, a király 
vagy a magánföldesúr kegyéből, akik megbízható 
hívüket politikai érdekből jutalmazták egyházi tisztség- 
gel. Így jutott el Humbert ahhoz a gondolathoz — s 
adta meg ezzel egy újabb reformigény lehetőségét —, 
hogy el kell venni a világiaktól a papkinevezés jogát, a 
fejedelmek hatalmából a főpapok állítását, és mindezt 
vissza kell adni a klérus és a nép kezébe. Evvel a világi 
beiktatást (a laikus invesztitúrát) bírálta, amiből egye- 
nesen következett az a gondolat, hogy mindezen 
reformokat az egyház központján, a római 
püspökségen kell elkezdeni. Silva Candida bíborosa azt 
hangsúlyozta, hogy a császárt felkenése nem helyezi az 
egyház fölé, ellenkezőleg, az őt az egyház védelmére 
kötelezi. Keserű gúnnyal megírt művében tehát Hum- 
bert elérkezett az egyházi hatalomnak a világi hatalom 
fölé helyezésének a gondolatához. A szimónia elleni 
értekezés kifejezte szerzőjének mint a lotharingiai 
reform képviselőjének nagy tiszteletét III. Henrik 
császár emléke iránt is. 

Noha Humbert Lotharingiából indult el, a római 
reformradikalizmushoz jutott el, s annak Hildebrand 
mellett egyik fő alakja lett. Miután fellépett a papok 
nösülése ellen, a nőtlenség (coelibatus) érdekében, 
megalkotta azt a rendszert, amely később Hildebrand 
gyakorlatában testesült meg. 


A császárság pillanatnyi gyengülését nemcsak az 
egyházi reformmozgalom tudta kihasználni, hanem 
világi ellenlábasa is igyekezett azt a maga javára 
fordítani. A római nemesség, amely ugyan már túlha- 
ladt hatalma delelőjén, a birodalom átmeneti visszavo- 
nulását alkalmas időpontnak látta a maga önállóbb 
fellépésére. Az egyházi reform számára ekkor az igazi 
ellenerőt a római nemesség és Toscana világi ura 
jelentették, a császári udvar csupán fenyegető árnyék 
volt a háttérben. Amikor tehát IX. István pápa 1058. 
március 29-én Firenzében meghalt, a reform hívei 
válságos helyzetbe kerültek. Előtérbe lépett a római 
arisztokrácia, amely néhány bíboros támogatásával 
állított utódot. 

1058. április 5-én emelték pápává Mincius János 
beiktatásra a Szent Péter-templomban került sor, a 
német forrás mégis titokban történt felszenteléséről ír. 
Pedig ellenző alig volt jelen, csupán a Trastevere 
városrészben élő újnemes, Keresztény Benedek fia, Leó 
(a zsidó eredetű első Pierleoni család tagja) mondott 
ellent. Ez volt a római nemesség utolsó győztes 

erőfeszítése, ez is csak úgy sikerült, hogy belső ellentéte- 
iket, korábbi vetélkedésüket félretették, és nem maguk 
közül, saját családjukból állítottak jelöltet. Az új pápa 
addig Velletri, az albanói hegyek déli lábánál fekvő 
Róma-vidéki város püspöke volt. Mögötte sorakoztak 
fel Gerardo di Galeria gróf, valamint az egykor döntő 
hatalmú tusculumi grófok (Tusculani) és a Crescentiu- 
sok (Crescenzi). 

A római nemeseknek ez a sikere már maga jelzi 
gyengülésüket, ami szembetűnő volt korábbi hatal- 
mukhoz képest: 1003-ban Crescentius János római 
patrícius tette pápává XVII. Jánost, utána pedig XVIII. 
Jánost, akit ő maga mondatott le 1009-ben, hogy 
Buccaporci személyében IV. Sergius néven (1009— 
1010) új pápát állítson. Crescentius patrícius kancellárt 
is tett e pápák mellé, akik az oklevéladásból kiszori- 
tották a külvárosi püspökök befolyását. A Crescentiu- 
sok vezető hatalma átszállt a tusculumi grófokra, akik 
1012 óta voltak irányítói a pápaválasztásnak. E grófok 
jelöltje volt VIII. Benedek (1010—1024), aki a császári 
hatalommal is barátságra jutott, s alatta az okleveleket 
Per manus episcoporum, tehát a külvárosi püspökök 
befolyásával állították ki. A hatalom gyakorlásának 
leplezetlenségét mutatja, hogy VIII. Benedek Tusculu- 
mi Gergely gróf fia volt. A Tusculumi grófok töretlen 
befolyását jelzi, hogy még egy pápát kreáltak maguk 
közül: XIX. János (1024—1033) VIII. Benedek testvére 
és utóda volt. A pápaságnak a császársághoz való 
további közeledése jele volt, hogy 1027-ben ő koronáz- 

ta meg II. Konrádot. A Tusculumi grófok a vetélytársa- 
ikkal szemben véres küzdelmekben megszerzett fölényt 
szívósan őrizték, és 1045-ig ők tekinthetők a Corsi, a 
Cenci, a Frangipani és az Annibaldi családok mellett 
Róma város legfőbb világi, sőt egyházi hatalmának. 

Annál jelentősebb, hogy az egyházi reform 
önállóságának hívei, ha nem is tudtak szembeszállni a 
Rómában helyi hatalmat gyakorló nagyúri családok 
egyeztetett. akaratával, tudomásul azt nem vették, és 
megakadályozták a római nemesek állította pápa 
tartós uralmát. Az egyházi ellenzékhez tartozott a 
bíborosok többsége, köztük Hildebrand. Ők még 
emlékeztek IX. Leó megválasztásának sikerére és 
irányára, és kivonultak Rómából Toscana tartomány- 
ba. Azt hirdették, hogy X. Benedek megvesztegetés 
útján került a pápai székbe. Így a pápa tényleges 
kormányzata csak nyolc hónapig tartott. Német fel- 
fogás szerint bukását az okozta, hogy a német fejedel- 
meknek nem tetszett az eljárás, amellyel megválasz- 
tották, és ezért letették. Mindenesetre Benedek az 
utolsó a Campagna nagybirtokos urai által felemelt 
, helyi" pápák sorában, az egyházi reform az ilyen 
választást nem sokkal később jogilag is lehetetlenné 
tette. 

X. Benedek Tosétanába húzódott ellenfelei Hilde- 
brand és Pier Damiani vezetésével jelentős közeli és 
távoli támaszt leltek. Német forrás szerint követet 
küldtek a birodalmi gyűlésre, Augsburgba, megjelölve 
a kivánt személyt. Fontos szerepe volt a közös pápa- 

jelölt elfogadásában Wibert (Guiberto) olaszországi 
kancellárnak. Az 1030 táján Pármában, nemes 
családból született Wibert rokona volt a canossai 
őrgrófi . családnak, megbízható embere Ágnes 
császárnénak, így 1057 és 1063 között több fontos világi 
tisztet töltött be. Mint itáliai kancellár kezdetben a 
papság fegyelmi reformjának kedvezett. (Ez a Wibert 
lesz a későbbi III. Kelemen ellenpápa.) Törekvéseik 
összetalálkoztak lotharingiai Gottfried herceg, vala- 
mint Ágnes császárné véleményével, és így Sienában 
1058 decemberében pápává választották a burgundi 
származású Gellért firenzei püspököt. A későbbi hatal- 
mi helyzet visszavetítéseként Bonizo szerint Hildebrand 
választotta őt az egyház fejéül, de Boso Gestája szerint a 
bíborosok választották. 

Az új pápa a 1I. Miklós nevet vette fel. Igaz, hogy 
hívei X. Benedek helyére kívánták ültetni, de ezt 
keresztül kellett még vinni. A császári jóváhagyást 
Hildebrand bíboros szerezte meg. Majd Gottfried 
herceg katonasága Róma alá nyomult, hogy bevigye az 
új pápát, de a római nemesség a várost elzárta. II. 
Miklós hívei 1059 januárjában Sutriban jöttek össze a 
papság és világiak képviselőivel, ünnepélyes gyűlésen 
letették Benedeket és elismerték Miklóst. II. Miklós 
szerencséjére Leone di Benedetto Cristiano (a Pierleo- 
ni) megnyitotta a toszkán ostromlóknak a Trastevere 
negyedet. X. Benedek azonban elmenekült Rómából a 
Campagna báróinak védelme alá, és így még mindig 
nem dőlt el, ki számít majd pápának s ki ellenpápának. 

II. Miklóst mindenesetre 1059. január 24-én pápává 
szentelték a Szent Péter-templomban. 

A császárpárti író, Albai Benzo leírása szerint vezető 
szerepe volt az esemény körül Hildebrandnak. A szerző 
a böjti időszakban tartott 1059. évi római zsinatról 
ugyan erős túlzásokkal ír , IV. Henrikhez" című 
munkájában, de Hildebrand szerepét aligha emelte ki 
alaptalanul, legfeljebb tettének minősítése lehetett 
eltúlzott: , Megrontotta tehát Prandellus a rómaiakat 
és sok esküszegéssel félrevezette a zsinatot, ahol királyi 
koronával megkoronázta bálványát..." Benzo tehát 
utólag a császári ügy részévé tette azt, ami a maga 
idejében valójában a római nemesek politikájához 
tartozott. 

X. Benedek előbb Passeranóba menekült, majd 
Galeriába húzódott vissza. Végül meg kellett adnia 
magát ellenségeinek, hogy puszta életét megmentse. 
Valószínüleg az 1060. áprilisi lateráni zsinat foglalko- 
zott a megdöntött pápa ügyével, ahol formálisan is 
letették, és minden egyházi méltóságától megfosz- 
tották, majd élete fogytáig bebörtönözték a Szent 
Ágnes-templom mellett. Mégis jó ideig inkább letett 
pápának tartották és nem ellenpápának, mint az 
utókor, neve sokáig benne maradt a pápák katalógusai- 
ban — a győztesek ezt 15 megengedhették maguknak. 
Ettől kezdve Hildebrand lényeges befolyással rendelke- 
zett a pápai politika alakulása felett. A római nemesek 
pápájának bukása vezetett maguknak a nemesi csalá- 
doknak további térvesztéséhez is: a reformpápaság 

1060-ban kiszorította a Crescentiusokat a Sabina- 
vidéki Farfa-kolostor világi ügyeinek intézéséből. 

A pápaság felett gyakorolt befolyás egyik szem- 
betünő megnyilatkozása mindeddig a pápaválasztás 
volt. Egészen 1059-ig tulajdonképpen nem volt 
különbség a pápa- és a püspökválasztás menete között, 
holott dogmatikai és igazgatási téren már korábban 
határozott vonásokkal bontakozott ki Róma primátu- 
sa. Igaz, hogy mind a pápa-, mind a püspökválasztás- 
ban fontos elv volt a választás jogszerűsége, megfelelése 
a kánoni előírásnak (juste et canonice), de ez nem 
bizonyult elégségesnek a világi ellenőrzés vagy éppen 
befolyás kiküszöbölésére. Így vált oly fontossá a 
pápaság vezette reformmozgalomban a pápaság el- 
nyerésének kiemelése az egyéb magas egyházi tisztségek 
betöltésének szélesebb kérdésköréből. Ez volt a célja II. 
Miklós szabályozásának, amelyet az 1059. áprilisi 
(húsvéti) lateráni zsinaton fogalmaztak meg. 

A zsinat jelentőségét sejteti, hogy azon 113 püspök 
vett részt. A gyűlés vezetését a pápa látta el, de ezúttal 15 
oldalán volt Hildebrand. A független pápaválasztás 
olyan alapelveit alakították ki ekkor, amelyek egy-két 
kiegészítéssel egészen a legújabb korig szabályozták az 
eljárást. A rendezés jelentőségét aláhúzza, hogy az 
ugyan számos más egyházszervezeti és magatartási 
reform része volt, de közülük a legközvetlenebbül 
érintette az egyházi és világi szféra kapcsolatát. A 
pápaválasztás függetlenségének védelmére írták elő, 
hogy a pápát ezután egyedül a bíborosok (kardináli- 

sok) összessége választja, azok választási állásfog- 
lalásához a papságnak és a római népnek hozzá kell 
járulnia. A pápát lehetőleg a római papság köréből kell 
választani (ez tiltakozást fejezett ki a német, általában a 
külföldi eredetű pápák beültetésének gyakorlatával 
szemben, de elhatárolódást jelentett a római nemesség 
befolyásától 15). A választásnak Rómában kell lennie, 
de akadályoztatás esetén bárhol megejthető. (Ez 
kényszerű engedmény volt a bizonytalan erőviszonyok 
miatt — ne feledjük, hogy magát II. Miklóst is Rómán 
kívül választották meg.) A császárt mint római patríci- 
ust a megerősítés joga illeti meg olyan formában, hogy 
a függetlenül választott egyházfőt a császár hozzájá- 
rulása után szabad csak felszentelni. Nagy eredmény 
volt ez, mert így magából a választási aktusból szorult 
ki az uralkodó. A szabályozás nemcsak a pillanatnyi 
elképzelések és erőviszonyok eredménye volt. Benne a 
belső egyházi erőviszonyok és intézmények kapcsolatá- 
nak tartós alakulása is kifejeződött. Kulcsszerep jutott 
. ezután a pápaválasztásban a biborosoknak, illetőleg 
azok testületének, akik attól fogva mintegy a legfelsőbb 
egyházi tanácsot, a római egyház szenátusát alkották. 

A nevüket ruhájuk színéről kapó biborosok eredeti- 
leg Róma város főtemplomainak tituláris vezetői 
voltak. Nevüket (kardinálisok ) is az ilyen templomok 
átvitt értelmű jelzőjétől (cardo — ajtósarok) nyerték, 
amennyiben ezeket a templomokat az egyház sarkainak 
( cardines Ecclesiae) minősítették. Ezért a biborosokat 
valamely római egyház címével jelölték. Ilyenek voltak 


85 


a Santa Sabina, a Santa Pudenziana, a SS. Giovanni e 
Paolo, a Santa Maria in Dominica,a Coelius hegyén 
álló SS. Ouattro Coronati tituláris biborosai, akik 
mértékadó szerepet töltöttek be a főtemplomok isten- 
tiszteletében, tehát a bíboros papok gyűjtőnevet kap- 
tak, és a plébánosi szerepből kiemelkedtek. (E folyamat 
kezdetét jelenti, hogy az a főpap, akiből később XV. 
János pápa lett, 985-ben a Santa Susanna , bíboros 
papja" volt.) A biborosok testületének másik eleme a 
Rómával közvetlen szomszédságban levő, külvárosi- 
nak tekintett (suburbicarii) püspökségek főpapjai 
voltak, akik bíborosi címükben egyházmegyéjük nevét 
viselték (ilyenek voltak Ostia-Velletri, Porto Santa 
Rufina, Albano, Frascati, Palestrina és Sabina 
püspökei, majd a várostól nyugatra eső Silva Candida, 
ezek tehát biboros püspökök gyűjtőnéven szerepeltek), 
akik mint a római egyháztartomány főpapjai közvet- 
lenül függtek a pápától mint Róma főpapjától. Nem 
annyira ezeknek az egyházmegyéknek nagysága vagy 
gazdagsága volt mérvadó — Sabina pl. csak kilenc 
plébániából áll —, hanem az, hogy betöltésükkel 
jelentős reformpapok kerülhettek a pápa közelébe (Pier 
Damiani Ostia, Humbert Silva Candida püspöke volt). 
A biborosok testületének harmadik elemét Róma 
egyházi körzeteinek elöljárói alkották, ők kapták a 
bíboros diakónus (szerpap) gyűjtőnevet. Ők segítették 
és látták el tanáccsal a pápát az egyházi szertartások- 
ban és egyházmegyei kormányzati teendőkben nyújtott 
szolgálataikon túl a keresztény egyház átfogó 

kormányzatában. Mivel a bíborosokat a pápa nevezte 
ki, ezzel közvetve egyházpolitikai irányzatot alakítha- 
tott ki a jövőre. A fejlődés lényeges eredménye, hogy 
mindezek a csoportok a XI. század során egyetlen 
testületté, a bíborosok kollégiumává tömörültek. Maga 
a pápaválasztási dekrétum koncepciója is a biborosok 
testületéhez kötődött, nem megalapozatlan vélemény 
szerint az 1059. évi dekrétum szövege Humbert bíboros 
alkotása volt. Ez különösen arra a változatra állhat, 
amelyet a XI. századi kánonisták őriztek meg, és amely 
belekerült a zsinati gyüjteményekbe. Evvel szemben 
Wibert itáliai kancellár híveihez kapcsolják a másik 
változatot, amely egy vatikáni kéziratban maradt fenn, 
és a császár jogait erősebben hangsúlyozza. 


II. Miklós pápa, amikor az egyházvezetés irányke- 
resésében a radikális reform mellett döntött, egyaránt 
támaszkodott Hildebrand és Humbert biborosokra. 
Mindketten támogatták a pápát abban a nézetében, 
hogy egy ideális keresztény birodalomnak (imperium 
Christianum ) kell felváltania a Német-Római Biroda- 
lom valóságát. Az így létrejövő rendszerben a megfele- 
lően képzett személyeknek megfelelő hatalommal kell 
rendelkezniük. Ezért annyira fontos szemükben a 
pápaság hatalmának és szervezetének jogi-történeti 
alátámasztása. 

Humbert bíboros kellően felkészült volt arra, hogy 
ezeknek az elveknek elméleti és gyakorlati megfogal- 
mazásában főszerepet vállaljon. Az ő nézetrendszeré- 

nek és elméleti alapvetésének megfelelt az 1059. évi 
zsinati határozat a világiak egyházba iktató tevé- 
kenységének megtiltásáról. Ennek a gondolatmenetnek 
másik végén helyezkedik el Humbert elemzése arról, 
hogy lehet-e ítélkezni pápa felett. Ezt a szent római 
egyházról (, De sancta Romana ecclesia"") írott töredék 
tartalmazza. Ebben kiemeli, hogy a római égyház szent 
és apostoli, amely Jézus Krisztus után feje az összes 
egyházaknak mind isteni, mind emberi kiváltsággal, 
ezért püspöke vagy rektora befolyásolja az egész 
kereszténységet, de hanyatlása lealacsonyítja azt. Az 
emberek az apostoli székre tisztelettel néznek fel, és ott 
kívánják felfedezni a szent kánonok szabályait, a 
keresztény vallás régi törvényét, inkább, mint a Bibliá- 
ban vagy az egyházatyáktól hátrahagyott írásokban. 
Az emberek tehát a pápa által kívánt vagy nem kívánt 
dolgokhoz alkalmazkodnak, életvitelüket a pápa aka- 
ratának vetik alá, ahhoz igazodnak. Mindebből az 
következik Humbert megfogalmazásában, hogy a pápa 
isten házának hűséges és bölcs sáfára, isten és ember 
előtt gáncstalanul tesz és szól, a világ folyását isten után 
irányítja. Az egyház feje istenhez és Krisztushoz von 
sok népet, férfiakat és nőket, különféle hivatásúakat, 
rangúakat és életkorúakat, és ezért őt isten összes java 
fölé kell helyezni. De ha a pápa nem volna elég gondos a 
maga és testvérei üdvössége körül, ha elhanyagolná a 
dolgát, és elmulasztaná a jó kiemelését, az ártalmas 
volna rá és az összes emberre, a pokol felé vezetne 
számtalan embert, s örökös bajokat hozna. Humbert 

szerint egyetlen halandónak sincs joga megtorolnia a 
pápától szenvedett sérelmeit, hiszen aki minden ember 
felett kell, hogy itélkezzék, azt senki sem ítélheti meg, 
kivéve, ha a hittől eltérőnek találják őt. Humbert az 
érvként összeszedett számos bibliai idézet végén így 
érvel: minden dolog, ami Péter székétől elválik, amely 
olyan, mint a szikla, amelyre isten építi az egyházat, a 
testi vágyak vagy emberi elbizakodottság homokjára 
épül. Mert nem folyhat egy folyam, amelyet elvágtak 
forrásától. 

Humbert azonban nemcsak az Ó- és Újszövetség 
ragyogó ismeretével tudott érvelni munkáiban, hanem 
a pápai uralom felé mutató egyházjogi anyaggal is. 
Humbert, akár Hildebrand, az ál-izidori gyűjteményre 
támaszkodott, felhasználva a Reimsből Rómába került 
kódexeket. Humbert bíboros munkájának tulajdonítja 
a széles körűen elfogadott nézet egy, a reformirányhoz 
tartozó kézikönyv (, Diversorum Sententiae Patrum") 
74 címből álló joggyűjteményét. Ez a Hildebrand pápai 
korszakában cselekvésre bátorító gyűjtemény minden- 
esetre 1065 előtt már terjedt Nyugat-Európában. 
Ennek megfelelő az a feltevés, amely Humbert bíboros 
utolsó éveinek egyikére (1061) helyezi a címgyűjtemény 
keletkezését. Így Humbert , Sententiái" kezdik meg a 
Hildebrand által gyűjtött, a pápai előjogokat igazoló 
régi szövegek sorát. Silva Candida bíborosa ennyiben 
előfutára volt a papi uralom elvi alátámasztásának. 
Olyan iskolát indított el ezzel, amely szerint a ke- 
resztény társadalom irányítására az egyetemes kánon- 


89 


jog hivatott, aminek csak kisegítő jogi rendszere a világi 
jog. A 74 címből álló joggyűjtemény, az ún. kisebb 
gyűjtemény (collectio minor) alapjául szolgálhatott a 
bővebb kifejtéseknek. 

Humbert megfogalmazása szerint az egyház (eccle- 
sia) olyan átfogó fogalom, amely más források ke- 
resztény társadalomfogalmával azonos. Ezzel a római 
egyház primátusigényének új, a XI. század hatalmi 
harcainak megfelelő, korszerű változatát fogalmazta 
meg, létrehozta a Hildebrand bíborosi, majd pápai 
működésében aktív szerepet játszó szellemi fegyvertá- 
rat. Ebben a koncepcióban többé nem a püspökök, 
hanem a pápai hatalom áll az egyházpolitikai szem- 
pontból a középpontban. Humbert bíboros ezzel 
feltette a koronát tevékenységére, majd hamarosan 
meghalt (1061?, 1063?). A radikális reformirány gya- 
korlati vezetése most már — méltó gyakorlati diplomá- 
ciai és teológiai partner nélkül — Hildebrandra maradt. 
A későbbiekben mutatkozott meg, hogy Humbert 
említett erénvei mennyire nem voltak pótolhatók, 
Hildebrand hihetetlen aktivitása és gyors elhatározóké- 
pessége sem helyettesítette az elhunyt fegyvertárs 
kivételes képességeit. 


II. Miklós egyházkormányzata idején előtérbe került 
a pápaság harca az egyházi , eltévelyedések", a papok 
, elvilágiasodása" ellen. Ez nem jelentette azt, hogy a 
reformmozgalom az egyháziakat teljesen vissza akarta 
volna szorítani a vallási szférába. Ellenkezőleg, a 

pápaság világi szférába nyomulásának volt eszköze, s ez 
a külsőségekben is megmutatkozott. Albai Benzo 
leírásából egyértelműen kiderül, hogy II. Miklós idején 
megváltozott a pápa fejfedője: az egyház feje többé nem 
egyszerű mitrát hordott, hanem az kiegészült két 
gyűrűvel (circuli). A gyűrűk a sujtás alsó és felső 
zsinórai voltak. Így a főpapi fejfedő uralmi jelvénnyé 
vált, amit források a mitra helyett új neveken emleget- 
nek (corona, regnum, phrygium), s ezek némelyike 
államfői viseletet jelent. Ez egyértelművé teszi, hogy II. 
Miklós uralmi fölényt kívánt kifejezni már megjelenésé- 
vel is. Kialakult tehát valamiféle papi uralom igénye 
( hierokrácia) . Erre a törekvésre utal az egyházjogi és a 
pápaság törekvéseit igazoló egyéb történeti források 
iránti megnövekedett érdeklődés. Ennek közvetett 
bizonyítéka, hogy II. Miklóstól kezdve megnövekedett 
a pápai iratok megőrzésének igénye, ellentétben a 
megelőző időszakkal. Ugyanis V. István pápa halálától 
(IX. sz.) fogva II. Miklósig a pápai regiszterkönyvek 
anyagának egy része elveszett, így azok nem kerülhet- 
tek be egyházjogi művekbe és gyüjteményekbe. Most az 
ilyen iratok megőrzésére nagyobb figyelmet fordítot- 
tak. Erre nemcsak az egyházi és világi szféra általános 
viszonya miatt volt szükség, hanem az Egyházi Állam 
sajátos belső viszonyai miatt is. 

A Patrimonium Petri, a Bologna és Terracina között 
húzódó terület ugyanis még mindig túlnyomóan agrár- 
terület volt, s ebből adódóan számos földesúri család 
megőrizte régi jelentőségét, de egyre több volt a viszály 

köztük és az élénkülő városok között (bár éppen a 
pápai terület városai nem jutottak fel az első vonalba). 
A pápaság azonban mindkét szociális képlet felett 
uralkodni akart; a tulajdonképpeni egyházi terüle- 
ten (patrocinium beati Petri) túl igyekezett más 
szomszédságokat is Róma egyházi kötelékébe vonni az 
akkortájt hitelesnek tartott constantinusi adomány- 
terület felfogásának szellemében. Egy ilyen uralmi 
szemlélettel áthatott pápai kormányzat tehette meg 
következetes lépéseit az egyház belső élete, a papság 
magatartása terén elérni szándékozott reformok felé. 

Kisérletének fontos, mondhatni úttörő fóruma volt 
az 1059. áprilisi római zsinat. Ez határozatot hozott a 
pápaválasztás jogi szabályozása szellemében és mint- 
egy annak elveit lefelé, a szélesedő hierarchiában 
alkalmazva arról: , Hogy világiaktól semmiképpen ne 
kapjon egyházat bármelyik klerikus vagy pap sem 
ingyen, sem árért" (a zsinati határozat 6. fejezete). Ez az 
egyik legfontosabb, nyomban általános igénnyel meg- 
fogalmazott támadás a világi befolyás ellen. Egyszerre 
lépett fel ugyanis az ellen, hogy az egyházi javada- 
lomról világiak döntsenek s az ellen, hogy papok a 
világiaknak lekötelezettjei vagy éppen megvesztegetői 
legyenek. Ugyanez a római húsvéti zsinat élesen elítélte 
a papok házasságát, meghirdetve a világi hivőknek azt 
a jogát, hogy ne vegyék igénybe házasságban élő papok 
egyházi szolgálatait (a zsinati határozat 3. és 8. 
fejezetei). A pápai reformpolitika ezzel is a világi 


92 


szférához való kapcsolódást kivánta szűkíteni, hogy a 
papságot ne kösse a családról való gondoskodás, a 
családi kötelék a feudális családi és érdekhálózathoz. 

Az 1059. évi római zsinat gondolt azonban a felső 
hierarchia és a hivőkkel közvetlenül érintkező papság 
közötti fontos egyházi rétegre is, amelynek szerepe 
döntő volt a püspöki hatalom alakulásában. Ezért arra 
hivta fel a kanonokokat a zsinat, hogy az apostoli, ti. 
közös életet törekedjenek minden erővel megvalósítani. 
Ez az apostoli élet (vita apostolica) iránti igény addig 
nem hallott követelményt jelentett az egyház adott 
életmódjával, a kanonokok addigi életvitelével szem- 
ben. Ennek egyik fő megfogalmazója és sürgetője pedig 
Hildebrand szerzetes volt, akinek felfogása tehát már a 
zsinaton kiteljesedett. Hildebrand általánosítva fogal- 
mazta meg a római zsinaton, hogy az egyháznak a 
közös élet felé kell fordulnia, az ősegyház példájához 
kell visszatérnie (vita communis, exemplo primitivae 
Ecclesiae ) . Ez a megnyilatkozás magában is jelzi, hogy 
a rendkívüli energiával célratörő Hildebrand már II. 
Miklós idején a pápai ügyek fontos irányítójának 
tekinthető. Természetes azonban, hogy a zsinati hatá- 
rozatok nemcsak az általános viszonyokra tekintettek, 
nemcsak egy-két vezető egyházi reformer elképzelései- 
ben formálódtak meg, hanem egyben választ is jelentet- 
tek az egyes egyházak konkrét viszonyaira. Hildebrand 
megmutatta ezzel, hogy képes a tömegmozgalmakra 
való gyors reagálásra is. A papság régi szegénységét a 
szegények és megalázottak követelték, s a társadalom 

és települési rend átalakulásával terjedtek az ilyen 
nézetek. 

Rómát az foglalkoztatta elsősorban, hogy mi a 
helyzet Milánóban. Hiszen ebben a nagyvárosban a 
patarénok már felléptek az egyházi , szabad vá- 
lasztásért". A pápa és Hildebrand aligha tévesztette 
szem elől a tényleges milánói belső erőviszonyokat. 
Bizonyára észlelték, hogy hiába álltak a mozgalomnak 
előterében a gúnyosan patarini névvel illetett rongy- 
szedők, az érsekkel szemben álló fő társadalmi erő a 
teljes városi polgárjoggal bíró, polgárosodó, a kereske- 
delmi és hiteléletbe kapcsolódó alsó nemesség ( secundi 
milites, valvassores) volt. Ezek az érseki hűbéresek 
jogkiszélesítő törekvéseit folytatva, mégis csak egyfajta 
világi befolyást akartak biztosítani a főpapi szék 
betöltésére. A mozgalom egyik első vezére, a Cotta 
nemesi családból való Landulf helyzeténél fogva is 
befolyásos ember volt városában, és osztályos társaira 
is gondolt, amikor a szabad választás igényét megfogal- 
mazta. A választásnak a helyi nemesség (populus ) és a 
székesegyházi papság f(clerus) általi lebonyolítása és a 
főpap kiválasztása a maguk köréből (ex gremio) a 
városi felső réteg befolyását növelte, az érsek város- 
uraságát gyengítette volna. Hiszen a valvassorok mel- 
lett fejlődött a kereskedők és az aranyművesek polgár- 
joggal rendelkező rétege, megjelentek a pénzváltók, 
kölcsönzők és uzsorások, megnőtt a takácsipar és a 
posztókereskedelem jelentősége. A pápaság természe- 
tesen legfeljebb szövetségben állhatott egy ilyen mozga- 

lommal, s csak addig, amíg az megalázza az autonóm 
milánói egyház fejét. De a városi önállósodás kihaszná- 
lóinak sakkban tartására már előre gondolva gesztuso- 
kat tett az alsó nép, az öntudatosodó iparosság felé, s 
ezzel a hivőket a nős papok ellen forditotta. 

Mindezek együttes hatásaként érdekes jelenet zajlott 
le a római zsinaton; legalábbis egyik forrásunk, Arnulf 
, A milánói érsekek tettei" című történeti leirása utal 
erre. Eszerint Guido milánói érsek a zsinaton hűségi 
fogadalmat tett II. Miklós pápának, cserébe pedig a 
teljes egyházi felhatalmazás jeléül egy gyűrűt kapott az 
egyház fejétől. Az érsek ilyen apostoli keggyel tért 
vissza dicsőségesen városába. A leírás olyan eseményt 
mutat be, amit már szereplői is kétféleképpen érezhet- 
tek és foghattak fel. A pápa és környezete éppúgy 
sikernek könyvelhette el, mint a milánói egyház. 
Bizonyosnak látszik, hogy az érsek nem beiktatását 
kérte főpapi székébe, mert nem esik szó a palliumról. 
Tehát Guido magát már jogszerű érseknek tekintette 
enélkül is, viszont jónak látta helyzetét a pápának tett 
engedelmességi esküvel elégedetlenkedő városa előtt 
megerősíteni. Ilyen felemás eredményekre is rászorult a 
pápaság. 

A II. Miklós és parancsoló jellemű munkatársa 
kialakította zsinati légkörben olyan határozatok is 
születtek, amelyeket már nehezebb volt keresztülvinni 
az egyházmegyékben. Különösen a papok házasságát 
tiltó fejezetekre áll ez, amelyek csak Rómában és a 
közvetlenül pápai befolyás alatt álló környéken való- 

sultak meg. Távolabb ugyan a főpapok lelkiismerete- 
sen kihirdették a zsinati határozatokat, de olyan erős 
volt az ellenállás, olyan általános a tiltott szokás, hogy 
sokszor már eleve lemondtak következetes végre- 
hajtásáról. Mindez magyarázza, hogy a reformirány 
nem elégedhetett meg a zsinat általános határozataival, 
hanem gondoskodnia kellett a felvetett gondolatok 
meggyökereztetéséről. 


A reformgondolatok elterjesztésének egyik formája 
az volt, hogy a zsinat több elhatározását II. Miklós 
éveiben megismételték, bízva abban, hogy az egyház- 
tartományok mindinkább magukévá teszik az új 
eszméket. 1060-ban is foglalkoztak a püspökbeiktatás 
kérdésével, és ekkor még nem vetették el teljesen a 
főpapok királyi beiktatását (világi invesztitúra). A 
szimónia körébe eső eltévelyedések — amelyek a főpapi 
székek megszerzésével kapcsolatosak — megfogal- 
mazást nyertek az 1060. és 1061. évi lateráni zsinatokon 
is. Az előbbi rövidebb határozatot hozott a szimónia 
kérdésében, és azt láthatjuk viszont pontosabb kifejtés- 
ben és kiegészítve az utóbbiban. Ebből az immár 
rendszeres kidolgozásból alakult ki az eltévelyedés 
eretnekségként való meghatározása (simoniaca haere- 
sis) , amint már korábban is eretnekségként itélték meg 
a papi nősüléshez való ragaszkodást (nicolaitismus) . 


II. Miklós gondolt a távolibb területekre is, ahol 
különösen nehéz volt a római, a lateráni zsinat 

légkörének elterjesztése. Anglia egyháza alig érintkez- 
hetett a pápával, hiszen II. Miklós fenntartotta Stigand 
canterburyi érsek kiközösítését. Más távoli tájakra a 
pápa követeket küldött. Nehézségeit mutatja, hogy 
ilyen vidék volt már Észak-Itália is, de még inkább 
Francia- és Németország. Az általános zsinatok hatá- 
rozatai a két utóbbi országban kihirdetésükkel aligha 
valósultak meg. Szükség volt — már előbb is és még 
soká — a helyi kezdeményezésekre. A délfrancia 
Toulouse-ban 1056 és 1068 között négy regionális 
zsinatot tartottak ezekről a kérdésekről. Előírták a papi 
nőtlenséget, megtiltották a püspökségek és apátságok 
árusítását, és rendelkezéseket adtak ki a fegyvert hordó 
klerikusok ellen. Az, hogy ezeket többször is tárgyalni 
kellett, jelzi, hogy II. Miklós és Hildebrand törekvései 
sokáig elszigeteltek maradtak, csak lassan terjedt az 
egyházi reform gondolatköre. De nem is lehetett szó 
teljes következetességről. Maga II. Miklós sem vehette 
komolyan az adott társadalmi és katonai körülmények 
között a fegyvertelen papok ideálját. Hiszen maga a 
pápa intézett levelet 1059-ben Franciaország püspökei- 
hez, közölve velük, hogy eljár Eberhard trieri érsek 
ellen mind szellemi, mind , anyagi" fegyverrel (spiritua- 
li simul et materiali gládio). Aligha tévedünk, ha 
Hildebrand ingadozást nem ismerő jellemét és 
könyörtelenségét látjuk a megfogalmazás mögött, aki 
már ekkor gondolhatott a pápa kiépítendő saját hadse- 
regére. 


Ez a tájékoztatás azt is mutatja, hogy a francia 
püspöki kart a pápaság közelebb érezte magához, mint 
a németet. Valóban, a német egyháztartomány fordult 
legélesebben szembe az 1059. évi római zsinat határoza- 
taival. Amikor a mainzi érsek kihirdette azokat, oly 
heves jelenetek zajlottak le, hogy az érsek alig menthet- 
te meg életét felháborodott papjainak dühétől. A 
pápaválasztás szabályozása ugyancsak visszahatást 
váltott ki a német területeken. Végül 1061-ben egy 
német zsinat érvénytelennek nyilvánította II. Miklós 
összes határozatait. Tehát már ekkor látszottak azok a 
leendő éles arcvonalak, ahol majd a szellemi fegyvere- 
ken túl a kardok is villogni fognak. 

Talán emiatt is figyelt fel II. Miklós pápa a biroda- 
lom peremén levő Csehországra, amelynek hercege, 
Spitihnev nem hódolt a kiskorú IV. Henriknek. A pápa 
1068 körül főpapi föveget (mitra) küldött Spitihnev- 
nek, bár az világi fejedelem volt. De Csehország nem 
volt kivétei, csak egy, a német császári hatalom 
fokozódó gyengülésének következményeit kihasználó 
terület. Általánosabban nyilvánult meg a birodalom 
egyes régióinak eltávolodása a politikai központtól. Ezt 
jelzi az is, hogy Németország különféle vidékein a 
királyi pénzverési jogokat a császár támogatása fejében 
elnyerő fejedelmek már maguk határozták meg a 
veretet, a pénzlábat. Ennek következtében a birodalom 
pénzügyileg szétesőben volt. 

II. Miklós pápa nagy eréllyel kezdte meg a püspökök 
és apátok világi beiktatása elleni küzdelmet, ami 


98 


Hildebrand befolyásának volt köszönhető. Az 1059. évi 
lateráni zsinat szigorú intézkédéseket hozott ebben a 
tárgyban, azaz kiélezte az invesztitúra-küzdelmet a 
világi uralkodók gyakorlata ellen. Ugyancsak határo- 
zat született a szimónia ellen. Itt már Hildebrand 
ellenlábasaként lépett fel Fehér Hugó biboros, aki a 
pápai kúria és a német udvar között ingadozott, vagy 
éppen kettős játékot üzött. A pápai környezetben 
uralkodóvá azonban II. Miklós és Hildebrand nézete 
vált. Ennek lecsapódása a lateráni szertartások XI. 
századi leírásában a pápa jellemzése: királyi pap és 
császári püspök, sőt inkább pátriárka és apostoli 
személy. Az 1059. évi római zsinati határozatok 10. 
pontja a világiakkal szembeni egyházi követeléseket az 
igazságszolgáltatásra is kiterjesztette: hogy világiak ne 
ítélkezzenek bármilyen rendű klerikusok felett. 

Az 1059-ben tartott római zsinaton újra szönyegre 
került Tours-i Berengár nézeteinek vitája és egyházi 
megítélése. Itt találkozott újra a javakorabeli Hilde- 
brand és az idős Berengár. A tudós bízva abban, hogy 
mivel egy ideig hallgatott nézeteiről, eleget tett a zsinat 
előtt tett korábbi ígéretének, most újból fejtegetheti 
felfogását. Hogy ilyenre merészkedett, azt éppen Hil- 
debrand iránti bizalma magyarázza, akitől némi védel- 
met remélt. A zsinat azonban arra kényszerítette 
Berengárt, hogy tagadja meg nézeteit, azokat eret- 
nekségként átkozza meg, és egyértelműen vallja: az 
úrvacsorában a kenyér igazi teste, a bor igazi vére 
Krisztusnak. 

Az 1059. évi zsinati tárgyalások jelzik, hogy a római 
egyház nemcsak a hatalmi pozícióért küzdött, de azt 
teljes ideológiai-dogmatikai egységgel akarta aláta- 
masztani. Ez utóbbi kérdésben azonban nem használt 
az erőszak: mihelyt Tours-i Berengár visszatért az Örök 
Városból, kinyilvánította tanai fenntartását, megta- 
gadva a halálfélelmében kicsikart esküjét. Ezután mint 
hamisan esküvőt üldözték, és ügyének tárgyalását 
újabb zsinatokra tűzték ki. 


Hildebrand tevékenységével közvetlenül összefügg 
és saját későbbi politikájával, sőt életsorsával szorosan 
összekapcsolódott a pápaság és a dél-itáliai normannok 
viszonyának rendeződése. Ez bármilyen éles fordu- 
latnak látszik is a IX. Leó kormányzata végén 
mutatkozott súlyos ellentéthez, a pápa foglyul ejtéséhez 
képest, a különféle belső és külső tényezőkből meg- 
érthető. Fordulat ez ahhoz képest is, hogy Desiderius 
Monte Cassinó-i apát 1058-ban szerepet játszott az 
egyházszakadási, illetve latin—görög uniós tárgyalá- 
sokban. Most viszont a dél-itáliai normannok hűbére- 
sei lettek a pápaságuak. A normannok legjelentősebb 
vezére, Robert Guiscard szabályos normann fejede- 
lemségének első székhelyét az apuliai Melfiben ütötte 
fel, ahol a város helyreállítása és bővítése egyik jeleként 
1059-ben püspökséget is létrehoztak. Ugyanott, ugyan- 
abban az esztendőben történt a szembetűnő fordulat, 
a normann fejedelmek hűbéri beiktatása Dél-Itália és 
Szicília élére. Ezzel megkezdődött az Hauteville- 

(Altavilla)-dinasztia uralma, melynek leghatalmasabb 
alakja Robert Guiscard apuliai gróf lett, aki fölébe 
kerekedett a többi normann főnöknek. Helyzetét 
javította az is, hogy kibékült a Monte Cassinó-i 
szerzetesekkel. Ilyen előzmények után határozta el II. 
Miklós pápa, hogy Hildebranddal együtt Melfibe 
megy, és ott nagy zsinatot szervez a bizánci befolyás 
alatt álló dél-itáliai területek egyházi reformjára. 
Szerepet kapott itt Alfano érsek, és részt vett ezen a 
zsinaton Robert Guiscard és Richárd aversai gróf is. 
Mindketten hűségesküt tettek a pápának és a római 
egyháznak, segítséget ígértek a pápaválasztás sza- 
badságának biztosításához, valamint ahhoz, hogy 
Rómának rendelik alá az összes uralmuk alatti templo- 
mot. Ez a megállapodás a normann fejedelmek és a 
római egyház között a bizánci és a közép-itáliai 
püspököket kinevező német-római császár igényeinek 
rovására alakult. Ugyanakkor az is igaz, hogy a német 
birodalomtól való elszigetelődés miatt közeledett 
Róma a normannokhoz, a pápai reformpolitika 
önállósodását ellenző német-római császári rosszallás 
ellensúlyozására. 

Ellenérzést váltott ki a melfi megegyezés Konstan- 
tinápolyban is, amelynek császári udvara és egyháza 
sérelmesnek érezhette a dél-itáliai görög egyházak 
latinosításának érezhető közelségbe kerülését vagy 
legalábbis Róma alá rendelését, nem kevésbé a bizánci 
igények pápai megtagadását. 1060-ban Rossano város 
normann kézre jutásával megkezdődött a félsziget 

bizánci városainak meghóditása. Anyagi téren súlyos 
veszteséget jelentett a bizánci kincstár számára Calab- 
ria ,a selyemvidék elvesztése.A II. Miklós és a normann 
fejedelmek aláírta szerződés ugyanis Robert Guiscard- 
nak engedte át Apuliát, Calabriát és a longobárd 
fejedelemségeket, sőt a még vissza sem foglalt Szicília 
szigetét. Mindezen területeket a pápaság főhatalma 
alatt kellett az új, illetve leendő hercegnek kormányoz- 
nia, illetve megszereznie isten és Szent Péter kegyéből 
( Dei gratia et sancti Petri dux Apuliae et Calabriae et 
utrogue subveniente futurus Siciliae). A pápaság ugyan- 
akkor Richárdot Capua fejedelmévé iktatta be. A 
normannok számára mindez azért volt fontos, mert 
ezzel foglalásaikat törvényesítették. A pápaságnak 
politikai fordulata Hildebrand körültekintő diplomá- 
ciájának az eredménye, de annak a feltételezhető 
taktikának is, hogy a pápaság esetleg minél távolabb, a 
szicíliai muzulmánokkal vívott harccal kívánta lekötni 
a normannokat, nehogy észak felé is terjeszkedjenek. 
Szicília odaigérése a normannoknak már annak is 
előjele, hogy utóbb VII. Gergely Robert Guiscard-t 
Bizánc ellen bátorítja majd. Ezért foglalhatta magába a 
normann fejedelem esküje a még kezén nem levő 
szigetet, feltehetően azon a szemléleti bázison, hogy a 
constantinusi adomány alapján a pápai jogokat 
összegyüjtők igényt formáltak a nagy mediterrán 
szigetekre. Az adomány szerint Szicilia, Szardínia és 
Korzika a római egyházhoz tartozónak számított. 

Szardínia a megelőző időszakban az arab tengeri 
támadások miatt elszigetelődött a bizánci, római, 
pápai, német-római államszervezeti és igazgatási 
fejlődéstől. A VIII —XI. században Szardíniában olyan 
bírák (iudex) kezében volt a szervezeti vezetés, akik 
eredetileg katonai vezetők voltak. Négy ilyen rangú 
személyiség működött Arborea, Torres, Gallura, Logu- 
doro területén, az ezek feletti hatalomra majd VII. 
Gergely tart igényt. Mindez arra is utal, hogy a pápaság 
óvakodott attól, hogy a nagy nyugati szigetre is 
normannokat irányítson. Evvel saját bekerítésének 
veszélyét próbálta elkerülni; inkább tűrte, hogy a sziget 
pisai érdekszférába kerüljön. A szaracénoknak neve- 
zett arabok kiüzése után Pisa város politikai és 
gazdasági befolyása terjedt Szardiniában. Vallási téren 
pedig VII. Gergely és II. Orbán pápák ismerték el a 
pisai érsek főségét a sziget fölött. 

Korzika szigetén, valamint a kisebb Elba, Gorgona, 
Monte Christo szigeteken a XI. század közepén a 
remeteségek a pápaságtól közvetlenül függő bencés 
kolostorokká szerveződtek. Pisa főpapjai először mint 
pápai legátusok, később mint VII. Gergely megbiízott- 
jai szereztek közvetlenebb befolyást a pápaságnak és 
érsekségüknek ezeken a szigeteken. A toscanai 
Orgrófság is jogot formált a Korzika feletti világi 
uralomra, végső soron ez ís a pápaság befolyását 
egyengette. A pápák politikája tehát bizonyos 
egyensúlyt igyekezett kialakítani a déli normann elő- 
retöréssel szemben, északnyugati irányban terjeszked- 

ve, ugyanakkor szívesen tette ki a normann nyomásnak 
a római Campagna bárótt. 


II. Miklós pápa egyik bizalmasa Pier Damiani volt. 
Így ő elnökölt az 1059. évi milánói zsinaton. Ennek 
köszönhető, hogy a vallási reformer ismeretanyagára 
némi fényt vet az e zsinat alkalmából készült művecské- 
je (, Opusculum. Actus Mediolani"). Damiani ugyanis 
ebben megemlékezik Chartres-i Fulbert egy levelérol, 
amelyet az Sensi Leutericushoz intézett 1028 előtt. A 
levél a sensi érseknek egy konkrét egyházjogi, illetve 
erkölcsi kérdésére vonatkozott, amelyben a szimónia- 
ban vétkesnek talált egyházi személyek méltóságba 
való visszahelyezésének problémái merültek fel. A 
levelet természetesen már a zsinat előtt ismerhette 
Damiani, ami egyfelől feltételezni engedi, hogy a 
reformer gyűjtött ilyen természetű elvi anyagot, 
másrészt, hogy ezt a zsinat alkalmából vette használat- 
ba. A kis munka — Hildebrandhoz intézve mondani- 
valóját — a római egyház helyzetét, kiemelkedő 
szerepét taglalja. Megismerjük azokat a közös 
problémákat, amelyekkel mind Pier Damiani, mind 
Hildebrand foglalkozott, ha nem is egyforma meg- 
közelítésben. Hildebrand nézeteiben és szóhasználatá- 
ban ugyanis éretten jelentkezik a papi uralom szemléle- 
te. A radikális reforiner olyan jogalapot keresett, 
amelynek segítségével kormányozni lehet a keresztény 
társadalmat. Hildebrandnál ezért az igazság (justitia ) 

fogalmának szerepét átveszi a jog (jus), tehát az 
általánosan kötő szabályok fogalma. 

Milánó, a zsinat helye magyarázza, hogy Pier 
Damianit miért foglalkoztatta a népi mozgalmak 
kérdése. Ilyet ismert meg a reformer Milánóban, ahol 
az 1059/60. években az alacsony sorban levő nép a 
Rómától meghirdetett reformban feltehetően nemcsak 
vallásos, de gazdasági folyamatot is látott, amely 
segítségével javíthat helyzetén. A nép ezért nem csupán 
nyitottan fogadta a reformmozgalmat, de nagy része 
lelkesedéssel egyesült annak áramlatában. Pier Damia- 
ni pellengérre állította a szegények elnyomását, de nem 
toglalt állást a parasztoknak és a világi szegényeknek a 
kedvezőbb jogi és társadalmi helyzet iránti igénye 
mellett. Ezek a kérdések kívül estek a mérsékelt 
reformer érdeklődesi körén, inkább az emberi lélek 
bensejében végbemenő folyamatok felé fordult. Ezek- 
ben kereste a világ bűnösségének okát. Szemlélete 
szerint a belső világ, amint egy test, állandóan bűnnel 
van telitve, s egy rossz nep nem méltó jó fejedelmek 
uralmára. Pier Damiani megfogalmazásában a fejedel- 
mek ezért nem törekednek az igazságra, csak a 
nyereségre, alattvalóik pedig mindig a gonoszságra 
törekednek, s nem állnak a törvények ellenőrzése alatt, 
bármily szigorúak is lennének azok: , Ezért szenved a 
mi korunk világa, amint olvasható Jezsajásnál." A 
milánói élmények hatása alatt erősen foglalkoztatta 
Pier Damianit a méltatlan papok templomi szolgálata- 

inak kérdése, miután a hivők nem vették igénybe 
azokat. 


1061. július második felében elhunyt II. Miklós pápa. 
Hildebrand biboros befolyása ezután jelentősen 
megnőtt. Több mint kéthónapos átmeneti időszak 
következett, amikor gyakorlatilag Hildebrand irányí- 
totta harmadmagával a pápaság ügyeit. Ez abból a 
helyzetből adódott, hogy a pápaválasztási reform nem 
szabályozta részletesen a bíborosok választási eljárását, 
és így a régi szokásoknak megfelelően az archidiaconus 
mint pápai helytartó (vicarius) működött együtt az 
archipresbyterrel és a primiceriusszal. 

Hildebrand e rövid, de a jövőre nézve sokat sejtető 
irányító működése ragadta meg Alfano salernói érse- 
ket, a jeles írót, hogy költeményt írjon Hildebrand 
archidiaconus tiszteletére. (, Ad Hildebrandum archi- 
diaconum romanum".) Ebben mint Marius és Caesar 
követőjét magasztalja a bíborost, ami azt jelzi, hogy 
benne az egyház Róma-központú megújulásának ve- 
zetőjét látta. Alfano mint az egyháznak a , vad 
barbárság" elleni harcosát, Róma törvényei védőjét 
mutatja be Hildebrandot. Az érsek az olasz Délen 
tartott zsinatokról személyesen ismerte a bíborost, a két 
csaknem azonos életkorú főpap baráti érzéseket táplált 
egymás iránt. Miután Alfano megítélése a közös 
törekvések nyomán alakult ki, eltúlozta Hildebrand 
szerepét, aki egyelőre nem akart előtérbe lépni. Azért 
harcolt ellenben, hogy az irányukhoz tartozó s a 

püspöki arisztokráciához tartozó luccai püspök, Ansel- 
mo da Baggio (e néven az első) jusson a megüresedett 
pápai trónra. Az intézményes hatalom képviselője, 
Hildebrand a püspök pápává emelésével a reformirány 
folyamatosságát kívánta biztosítani az egyház vezetésé- 
nek csúcsán. Anselmo da Baggiót Z/I. Sándor néven 
1061. október 1-én emelték pápává. 


Az új pápa (1061—1073) modern beállítottságára 
jellemző, hogy egy pápasága alatt kelt levelében — a 
luccai papsághoz és néphez fordulva — mintegy 
elszámolt püspöksége alatti tevékenységével. Ebben 
büszkén hangsúlyozta a püspöki vagyonhoz tartozó, 
előtte terméketlen Cerbaiola föld termővé tételét a 
Vallebuia vidékén. Anselmo püspök a főpapi 
pénzügyeket rendezetten adta át utódjának, miután 
magas pénzjáradék fejében szabad termelőkre is bízott 
földeket. Nem ok nélkül ítélte tehát úgy Hildebrand, 
hogy a főpaptól — beállítottsága folytán — elvárható a 
pápai szék további megszilárdítása. 

"Mindez azonban nem váltotta ki automatikusan az 
olasz s főleg nem a német papság lelkes támogatását. 
Ezt jelzi az , Altaichi Nagyobb Évkönyvek" ( Annales 
Altahenses Maiores) leírása az eseményekről. Az 
évkönyvíiró értesülése szerint , a luccai püspököt bizo- 
nyos rómaiak emelték az apostoli székre, és legott 
felszentelték, amikor is a Sándor nevet kapta, ámbár az 
ő közös akaratukkal nem választották meg, ami a 
következőkből kiderül". A német egyház tárgyilago- 

sabb képviselőinek szemében is úgy tűnt tehát, hogy 
II. Sándor pápasága nem felelt meg teljesen a pápavá- 
Jasztás reformja előírásainak. Ez a rejtett bírálat egyben 
Hildebrand hatékony választási eljárásának elismerése. 
Az ő személyes tekintélye tovább növekedett azzal, 
hogy ilyen előzmény után el tudta ismertetni a német 
birodalommal II. Sándor pápaságát. 

Így II. Sándor egyházkormányzata alatt a kúria 
befolyásos embere maradt Hildebrand. Neki is szerepe 
lehetett abban, hogy az új pápa megindította a 
küzdelmet a császártól való függőség megszüntetéséért, 
s külsőleg ebben is deklarálta a pápa uralkodó voltát. 
Ezért háborodott fel a pápai reform ellenfele, Benzo a 
következőképpen fogalmazva meg II. Sándor felszen- 
telési szertartását: a keresztény nép fölé felmagasz- 
talták, és amit rettenetes látni és hallani, a zsinaton 
mint egy királyt, megkoronázták. 

II. Sándor és Hildebrand indították meg a korlátlan 
pápai igények megfogalmazását: a vallási szabályokat, 
az egyház fegyelmi eszközeit, a világi diplomácia 
fegyvertárát egyaránt latba vetették, hogy a pápaságot 
világi hatalommá emeljék. Közülük Hildebrand olykor 
befolyásosabbnak mutatkozott a kúriában, mint maga 
a pápa. A biboros jutott el annak felismerésére, hogy a 
reform teljes keresztülvitele érdekében szembe keil 
fordulni a német császárral, hogy fel kell forgatni a régi 
egyházi rendet az abban érvényesülő visszaélések 
kiküszöbölése érdekében. Hildebrand részben a régi 
egyházi jogok, az egyházi kánonok tanulmányozásával 

jutott ilyen eredményre, részben azonban attól a 
meggyőződéstől vezetve, hogy ő vált az isteni akarat 
csalhatatlan eszközévé. A hitet nem pusztán az egyén 
istenhez emelkedéseként fogta fel, hanem mint a 
szervezett közösség cselekvését, melyet az istentől élére 
helyezett pásztor irányít. 

II. Sándor és Hildebrand sikerei azonban gyors 
ellenhatást váltottak ki. Ennek oka az volt, hogy 
egyrészt a reformirány gondolatköre nem terjedt el 
általánosan, másrészt, hogy a reformirány nem minden 
tagja követte Hildebrand kevéssé óvatos vagy éppen 
erőszakos vonalát. Ezek a körülmények magyarázzák, 
hogy II. Sándor pápaságának ellenzői 1061. október 
28-án Pietro Cadalous pármai püspököt pápává válasz- 
tották (a pápák névsorában ellenpápaként szerepel) 77. 
Honorius néven. 

Cadalous nem volt jelentéktelen személyiség. Már 
1046-ban részt vett pármai püspökként a páviai 
zsinaton, és 1060-ban megkezdte az ottani székes- 
egyház (duomo) építtetését. A hozzá közelállók köre 
igen tág volt, megválasztói főleg lombard püspökök 
voltak. De a pápasághoz magasabb pártfogót is 
keresnie kellett, és erről az , Altaichi Nagyobb 
Évkönyvek" szövege tájékoztat tüzetesen. 

Ez a tárgyilagos évkönyv ugyanis az ellenpápa 
felemelkedésével sem volt elégedett. Leírása szerint a 
pármai püspök (itt: Kadalo), hallván II. Miklós 
haláláról és II. Sándor pápaságáról, úgy tett, mintha 
utóbbiról nem tudna, és ahogy hírlik, hatalmas 

pénzösszeggel az udvarba ment. A királyt Augsburg- 
ban találta meg, ahol az anyakirálynéval és a palotára 
akkor felügyelő augsburgi püspökkel fáradhatatlanul 
intézte a maga ügyét, mígnem elérte a királyi egyetértést 
apostoli székre emelkedéséhez, és amint az szokás, 
kérte a pápai föveggel való beiktatását. Az altaichi író 
tehát tulajdonképpen a császári invesztitúra gyakor- 
latát írja le, nem is azt vitatja, hanem az erre vivő 
csalafintaságot leplezi le. — Kadalo hamarosan visz- 
szatért Itáliába, s ott találta a már felszentelt személyt, 
aki nyilvánosan irányította az apostoli széket, így egy 
évig nyugton maradt püspökségében, utána azonban 
nagy eretnekséget támasztott, és veszélyes háborút 
indított a római egyház ellen. 

Ez a figyelemre méltó leírás azonban nem az egész 
német egyház véleményét tükrözi. Deutz kolostor, a 
kölni kolostorokhoz tartozó szerzetesi közösség pápa- 
listája szemmel láthatólag a pármai Cadalousszal tartó 
nézetet rögzített, benne II. Miklós után II. Honorius 
szerepel, s csak utána II. Sándor. Ez egyértelműen 
mutatja, hogy a kolostor csak azután ismerte el II. 
Sándort, amikor ellenfele már visszavonult a pápai 
igénytől. 

Az ellenpápának azonban nemcsak lombard és 
német követői voltak, hanem még Rómában is talált 
hívet. Ilyen volt San Clemente bíborosa, Fehér Hugo 
(Hugo Candidus, Hugo Blancus vagy Hugo de Calda- 
rio). Ő nemcsak 1061-ben állott Cadalous mellé és 
tekintette pápának, de ki is tartott mellette. Hildebrand 

megjegyezte Hugo biboros Cadalous melletti állásfog- 
lalását, azt szakadárságnak tartotta, és mint VII. 
Gergely pápa majdan emiatt vetette az eretnekséget 
Hugo szemére ( aspirator et socius factus heresis Cadoloi 
Parmensis episcopi). 

Mivel Fehér Hugo kezdetben az egyházreform egyik 
főszereplője volt Humbert bíboros, Pier Damiani és 
Lotharingiai Frigyes mellett, itt a reformmozgalom 
mérsékelt és radikális szárnyának kezdődő hasadását 
kell észlelnünk. A különféle irányok összefogására 
mutat Hildebrand támogatottjával szemben, hogy a 
császárpárti albai püspök, Benzo is II. Honorius mellé 
állt. Ez magyarázza meg, hogy Benzo mint polemikus 
szerző megvetően írt II. Honorius ellenfeleiről, azokat 
sértő módon gúnyolta és ócsárolta. Így lett Benzónál II. 
Sándor , Asinandrellus", , Alexandrellus" és , Asinan- 
der", akit az egész kereszténység ellen az éj homályában 
működő pápának minősít. Még sértőbb kifejezésekkel 
illette Hildebrandot, akinek nevét szintén gúnyosan 
forgatta ki. Így lett a bíboros Albai Benzo tollán 
,, Follebrandus", , Prandellus", sőt , Merdiprandus", 
, anti-krisztusocska", , a leghamisabb és ördögi szerze- 
tesecske" vagy , csuklyás ördög", sőt egyszerűen 
, trágyaszagú" . 


Az ellenpápaság ügye kiterjedt a távolibb vidékekre 
isi: X. Konsztantinosz császár a nyugati régens- 
császárnéval, Ágnessel szőtte terveit 1062-ben a pármai 
püspök elismertetésére, akit görög szemlélettel a 

, Róma pátriárkája, akit császári tekintély emelt az 
egyetemes egyház élére" körülírássai tisztelt meg. 
Csakhogy akármilyen széles tábor bontakozott ki II. 
Honorius mellett, nem volt képes megvetni lábát 
Rómában, ez pedig nélkülözhetetlen volt elismertetésé- 
hez. Hildebrand határozottsága és mesteri diplomáciá- 
ja végül is elérte, hogy a német-római császári udvar 
elejtette Cadaloust. A mantovai zsinat 1064. május 31- 
én megszüntette II. Honorius pápai címét. A zsinat 
mégsem volt diadalmenet Sándor pápa számára. Neki 
is számot kellett adnia az ellene felhozott vádakról a 
vádlott ruhájában védekezve Anno kölni érsek, császári 
régens előtt. De a hívek többségének eltávolodása 
Cadaloustól nem jelentette teljes magára maradását. 
Fehér Hugo bíboros egészen 1068-ig vele maradt, és 
csak ekkor hagyott fel II. Honorius ügyének támo- 
gatásával. II. Sándor körültekintőbb volt annál, sem- 
hogy a haragvó Hildebrandhoz hasonlóan veszni 
hagyja a tekintélyes bíboros remélhető támogatását, és 
megbékélt Fehér Hugóval. Az ellenpápa elüldözésére 
sem kerülhetett sor. 1069. április 20-án Cadalous 
pármai püspök gyűlést tartott, ahol címe még mindig 
utalt egykori pápaságára (a szent pármai egyház 
főpapja és apostoli választott). Egy 1071-ből való 
oklevél is mint , apostoli választott "-at említi Cada- 
loust. Pedig közismert volt egyházi körökben, hogy 
apostolinak (apostolicus) az 1049. évi reimsi zsinat 
határozatai értelmében csak pápát szabad titulálni. 
Cadalous így lényegében pápai igényeit fenntartva 

építette tovább a pármai székesegyházat, mignem 1072- 
ben meghalt. A dóm azonban a következő évben 
elkészült, és fenntartotta Cadalous ellenpápa jó 
emlékét, ami a püspöki és grófi hatalomra alapozott 
városuraságának volt köszönhető. 


Alig szabadult meg II. Sándor az ellenpápa vetél- 
kedésétől, sietett megerősíteni helyzetét az Örök Város 
körül. Háborút folytatott a római nemesség ellen: a 
Crescentiusok és a Tusculumi grófok ereje ugyanis 
hanyatlásuk ellenére is még mindig tekintélyes volt, s 
Tusculum ellenállt a pápának. Nehezen tört előre II. 
Sándor Sabina területén, ahol 1066-ig a Crescentiusok 
és az Octaviani familia tartották kézben a feudalizált 
rectori tisztséget. Ezekkel az arisztokratákkal szemben 
a pápaság szívós politikát folytatott, előmozdítva új 
városi közösségek telepítő tevékenységét a római 
nemesség vidéki hatalmának rovására. Ebben szövetsé- 
gese a Farfa-kolostor volt. A sabinai püspökre támasz- 
kodva a pápaság maga kísérelte meg Sabina közvetlen 
kormányzását Rómából. 


.?.? 


megválasztása után egy nappal fogadta Richard nor- 
mann fejedelem hűségesküjét. De II. Sándor egész 
egyházkormányzata idején változatlanul két másik 
normann fejedelem intézte Dél-Itália szárazföldjének és 
Szicíliának sorsát. Ez egyetlen hódításnak tekinthető, 
mégis két egyházpolitikai vonal fért meg benne. 

Tankréd legfiatalabb fia, Roger formailag 1061 óta volt 
Szicília ura, amiben II. Sándor támogatta, valójában 
azonban csak huszonnyolc esztendeig tartó háború 
(1062—1090) során szerezte meg az egész szigetet a 
szaracénnak nevezett muzulmán  araboktól. A 
sorsdöntő fordulatot Palermo elfoglalásával csikarta ki 
(1072), amiben oroszlánrésze Robert Guiscard csapata- 
inak volt. 

I. Roger gróf tudomásul vette a sziget adottságait, és 
elég nagyvonalú volt ahhoz, hogy különféle lakóinak — 
görögök, szaracénok, normannok — vallási 
különbségeit és törvényeit, saját igazságszolgáltatását 
tiszteletben tartsa. Ennek megfelelően sohasem szerepel 
Roger kezdeményezőként olyan esetekben, amikor 
vallásváltoztatásról, illetve a vallási irányzat meg- 
változtatásáról van szó. Roger idején pl. Tres Tabernae 
püspökségben nevük szerint görög főpapok váltották 
egymást: Basilius Genesius, Leontinus és Andreas Cathe- 
zunius, s az iszlámot is tiszteletben tartotta Szicíliában. 
Roger-hez tartozott 1054 óta Calabria is. A görög 
szertartást itt Is megkímélte, így Vibo és Tauriana egy 
ideig mint a görög calabriai metropolita püspökségei 
szerepelnek (a későbbiekben a két püspökség megürült 
vagy éppen elpusztult — desolata), a görög szerzetesek, 
a baziliták rendjét pedig egyenesen előmozdította. A 
szigeten Roger a görög rítusú keresztények jogait és 
szertartásaik szabadságát garantálta. A messinai Szent 
Megváltó bazilita kolostort fontos kiváltságokkal 
halmozta el, ennek archimandritáját bízta meg az 

uralkodó gróf a szicíliai görög kolostorok főfelügye- 
letével. Mindez nem jelenti, hogy a római egyházat nem 
támogatta, de csak mint az állam hivatalos egyházát. 
Roger a katolikus lakosság számára latin püspöksége- 
ket alapított francia főpapokkal. A sziciliai gróf a többi 
normannok balkáni kalandjaiért sem lelkesedett, és 
ezzel elhatárolta magát a Bizánc-ellenes normann— 
pápai koalíciótól. 

A félsziget déli részén uralkodó, terjeszkedő nor- 
mann fejedelem inkább kereste a pápaság elismerését, 
sőt támogatását. Ezzel próbálta a törvénytelen eredetű 
— mert görög, sőt latin keresztényektől területet hódító 
— normann uralom törvényesítését elérni. 

. Robert Guiscard — Apulia, majd Bari elfoglalásával 
(1071) az egész Alsó-Itália ura — volt a vallási irányzat 
megváltoztatásának előharcosa, aki a görög egyházak 
latinná alakítását szorgalmazta. Nemcsak a létében 
fenyegetett dél-itáliai görög főpapság, de az annál 
nagyobb vonalú politikát folytató bizánci császárság 15 
ellenségét láthatta benne. Pedig IV. Romanosz Dio- 
genész (1068—1071) a szeldzsuk törökök elleni harc 
érdekében békét igyekezett kötni az itáliai normannok- 
kal. A későbbiekben ez adhatott alapot a bizánci és 
német császárság pápa- és normannellenes élű köze- 
ledésére. Ezt megelőzte a dél-itáliai latin keresztény 
longobárdok és a bizánci császárság közeledése. 

A salernói fejedelem, II. Gisulf jeruzsálemi zarán- 
doklatot színlelve indult a Keletre, ahová magával vitte 
Alfano (Alphanus) salernói érseket is. Valójában a 


gr 115 


fejedelem, aki országát féltette immár az erőszakos 
Robert Guiscard-tól, Konstantinápolyba ment, és ott a 
bizánci császárral egy liga alakítását egyengette a 
normannok ellen (1062). A megegyezés túszaként 
érsekét a fejedelem hátra is hagyta a görög székváros- 
ban. A salernói főpap ezért megbántódott, s amikor 
K onstantinápolyból szabadulni tudott, és visszajutott 
Itáliába, Robert Guiscard oldalára húzódott. Így, 
amikor a pápaság visszatért a normannellenes vonalra, 
ezt a főpapot nem tudta összebékíteni a longobárd 
fejedelemmel. Alfano részt vett a Melfiben (1067) és 
Salernóban (1068) tartott zsinaton, és 1071-ben az új 
Monte Cassinó-i templomépület pompázatos felszen- 
telésén. A hatalomátvételt és a helyi lakossággal való 
megbékélés kísérletét jelzi, hogy Robert Guiscard 1070- 
ben Salernóban San Matteo néven székesegyházat 
alapított Máté tiszteletére, ehhez odaszállíttatott a 
Paestum romjaiból 28 oszlopot. 

A félsziget déli részének normann meghódítása tehát 
végeredményben a hatalomeltolódás belső torzsal- 
kodásain túl a latin egyház kiterjesztését eredményezte, 
amiért ez az országrész alkalmassá vált arra, hogy a 
pápaság későbbi hátteréül, támaszául szolgáljon. Így 
vált Róma szemében Robert Guiscard normann kalan- 
dorból államalapítóvá. Pedig a latin keresztény ha- 
gyományos politikai egységek is sorra áldozatul estek a 
normann terjeszkedésnek: a longobárd capuai her- 
cegség 1065-ben befejezte több mint két évszázados 
állami életét. A capuai területre beékelődő Monte 

Cassinó-i kolostor változatlanul erős görög kapcsola- 
tokat tartott fenn — ezzel a normann vonalvezetéssel 
való szembenállását is hangsúlyozta. Ezt a szabadabb 
mozgásteret az biztosította az apátság számára, hogy 
II. Sándor, amint később a pápává emelt Hildebrand is, 
tárgyalni akart a bizánci császárral a görög egyházi 
kapcsolatok felvétele érdekében. 


Az egyházi reform mind szélesebb körökben és mind 
nagyobb hangsúllyal terjedő követelménye volt az 
apostoli életmód (vita apostolica) kialakítása, ami a 
gyakorlatban vetette fel a kanonokok közös életének 
szükségességét. Az 1063. évi római zsinat felhívással 
fordult az érintettekhez, hogy az apostoli, azaz a közös 
életet minden munkájukkal törekedjenek elérni. Su- 
gallták azt is, hogy a kanonokok közössége a primitív 
egyház formájára alakuljon. Ebből az általános 
légkörből érthető meg, hogy II. Sándor pápasága alatt 
tovább éleződtek és mind általánosabb egyházpolitikai 
vitákba torkolltak a milánói események. 

A város igen erőteljesen fejlődött, a település 
nagyobb utcái 1066-ban már a bennük élő iparos cso- 
portokról kapták nevüket (kardművesek, mángorlók, 
illatszerkészítők, fegyverkovácsok, kalaposok, er- 
szénykészítők, sarkantyúgyártók, ötvösök, kalmárok, 
halászok és halárusok voltak a névadók), amivel a 
város jellegzetes polgári elemei lépnek ezáltal elénk. A 
pápa magatartását meghatározta, hogy egyik alapítója 
volt a patariának. Nem meglepő tehát, hogy a milánói 

forrongásokat pápai iratok bátorították. Igaz, hogy a 
patariát átmeneti visszaesés fenyegette, amikor tehetsé- 
ges vezetője, Landulf hirtelen eltűnt a politikai 
küzdőtérről, betegség pusztította el. De hamarosan 
betöltötte szerepét testvére, Erlembald (Erlembaldo) 
kapitány, akit Ariald (Arialdo) patariavezető és a pápa 
nyert meg a milánói szervezetnek. Erlembaldo bátor 
harcos, széles látókörű szervező volt, akinek a leg- 
alsóbb városi rétegekre támaszkodva diktátori ambí- 
ciói voltak a város politikai és gazdasági vezetőrétegé- 
vel szemben. Az ő élre lépésével azonban a pataria 
vallásos és társadalmi törekvései erősen katonai voná- 
sokat nyertek: Erlembald megkapta II. Sándortól — 
Hildebrand befolyására — a pápai zászlót, az ún. Péter- 
zászlót. Ez jelképesen kifejezte Róma és a milánói 
népmozgalom szoros kapcsolatát, s alkalmas vonzó- 
erőt jelentett számos valvassor számára a csatlakozás- 
ra. Az ellentétek éleződésének jele volt, hogy amikor 
1066-ban Arialdo patariavezetőt megölték, még holt- 
testét is megcsonkították. Helyesen ismerte fel Hilde- 
brand, hogy a XI. század második telében a polgárjogból 
kirekesztett iparűzök és kiskereskedők a pataria zászla- 
ja alatt lépnek fel jogaikért a város feudális és egyházi 
vezetőrétege, valamint a gazdag kereskedők ellenében. 
A városon belüli harc ki is éleződött, és ennek esett 
áldozatul ÁArialdo, akinek nagy hive lett Pármai András 
egyházi író is. 

Árialdót a szimoniákus és ágyas papok ellen vezetett 
harc során ölték meg, testét a Lago Maggiore vizébe 

süllyesztették. Amikor 10 hónap múltán holtteste újra 
felbukkant, ereklyeként tisztelték. Ezt a városi hangu- 
latot fejezte ki Pármai András müve Árialdo tetteiről és 
vértanúságáról. 

Szent Péter zászlajának római átadása Erlembald 
kezébe és a Krisztus ellenségei elleni harcra való 
felhívása világossá tette, hogy a pápaság harcol Wido 
(Guido de Velate) érsek ellen. Erlembald a pápai 
felhatalmazással és a városi plebejusok támogatásával 
élve, diktátori hatalommal vitte keresztül a pataria 
rendszabályait. Kihasználva Wido egyik távollétét, 
még az egyház feletti hatalmat is megszerezte. A 
küzdelembe belefáradt Wido 1070-ben lemondott, és 
helyére egy előkelő milánói, Gottfried (Godefredus) 
alszerpap kapta meg a beiktatást gyűrűvel és bottal IV. 
Henrik királytól az uralkodó udvarában. Ezzel vált a 
belső milánói küzdelem az általánossá váló egyházpoli- 
tikai harcok részévé. Wido visszavonulásának és 
utódlásának formáját még a főpapság és nemesség is az 
egyházi választójog megsértésének tartotta, a lombard 
polgárság személyében a gyűlölt német uralom jelét 
látta. De nem rokonszenvezett ezekkel a módszerekkel 
minden német egyház sem, főleg, hogy ez esetben 
szimóniát is gyanítottak. Az , Altaichi Nagyobb 
Évkönyvek" írója elmondja, hogy , Milánó érseke 
püspökségéről önként lemondott, s szerzetesi ruhát és 
életmódot vett fel. Röviddel ezután papjai közül az 
egyik a királyhoz fordult, hogy a püspökséget tőle 
megkérje. Megesküdött, hogy ezer fontot fog fizetni, 

és megkapván a püspökséget, távozott. A milánóiak 
azonban, hallván a történteket, semmi áron sem 
egyeztek bele, hogy ez a városba visszatérjen. Amikor 
Sándor pápa ezekről tudomást szerzett, mindkettőjü- 
ket kiközösítéssel sújtotta: amazt, mert az egyszer 
felvett főpapi méltóságról az ő tudta nélkül lemondott, 
ezt pedig, mivel elődje életében, szimoniákus eret- 
nekséggel merte a tisztséget bitorolni." 

Gottfrieddel kapcsolatban tehát a szimónia vádja is 
közbeszéd tárgya lehetett Milánóban, s új, szabad 
érsekválasztást követeltek. Széles hullámokat vert az 
ügy, más szomszéd városok is elüzték püspöküket, és a 
pápaság fedezte azokat a pataria-szerü mozgalmakat 
is. II. Sándor és kúriája mintegy felhívott a hagyomá- 
nyos egyházi körökkel szembeszegülő papok püspökké 
emelésére. 

A város ellenállása miatt elkeseredett Gottfried 
Castiglione várából pusztította Milánó birtokait. Ez 
szinte az egész polgárságot és a valvassorok nagy részét 
szembeállította a császártól támogatott főpappal. Így 
az Erlembald vezette pataria többé már nem társadalmi 
forradalmárok gyülekezete volt, mivel ezek a vonások 
háttérbe szorultak az érsekellenes szövetségben. Forrá- 
saink elmondják, hogy Gottfriedet lovagok, Erlembal- 
dot városi és nemesi sereg támogatta, amikor a pataria 
katonai vezetője tábort vont Castiglione körül, akár 
egy császár. Az ostromló vezér a föld népét (ruricolas ) 
is mozgósította. Az érseki vár ostroma 1071 januárjá- 
ban megkezdődött, s hónapokon át húzódott, és végül 

abba kellett hagyni, mivel Milánóban nagy tűzvész 
támadt — talán a pataria ellenségei gyújtogattak —, 
mire sokan elhagyták Erlembald táborát. A diktátor 
még egy ideig a pataria magvával — takácsokkal, 
fegyverkovácsokkal, piaci árusokkal, rongyszedőkkel 
— kitartott, és visszaverte Gottfried kitörését. Hama- 
rosan azonban el kellett vonulnia, hogy ne hagyja 
Milánót magára. 

A helyzetet nem egyszerűsítette, hogy 1071 augusz- 
tusában Wido volt érsek meghalt. Ekkor Erlembald 
még egyszer ki akarta használni a nemességgel és 
papsággal Gottfried ellen létrejött időleges szövetségét, 
és Róma-barát érseket akart választatni a kapitányok, 
valvassorok és káptalani papság együttműködésével. 
De immár nem ért célt, mert a kereskedők rendje ellene 
fordult és a nemesekhez közeledett. A pataria tehát 
ismét az eredeti városi alsó rétegekre szorítkozott. 
Erlembald fegyveres erővel akarta keresztülvinni a neki 
megfelelő irányú választást, ezért vidékről (a forrás a 
földművesek tömegéről beszél) és a patariához csatla- 
kozott szomszédos városokból vont össze erősítést 
Milánóba. A pápa az eljárást azzal szentesítette, hogy 
Bernát legátust odaküldte, és annak jelenlétében 
választották érsekké Átto (Attone) fiatal, nemesi 
származású, kánonjogi tanultságú, székesegyházi kleri- 
kust. A választást II. Sándor megerősítette. Ezzel beállt 
a szakítás Milánó különféle csoportjai között: Erlem- 
bald tett le és helyezett főpapot a város élére. Ez sértette 
az uralkodó körök felfogását, és nem változtatott rajta 

a pápai elismerés sem. Többé nem volt remény arra, 
hogy Erlembald a pataria mellé állíthassa a polgárság 
különböző rétegeit, s megkezdődött az elszigetelődés. A 
nemesi párt súlyos kilengései és az ambroziánus egyház 
ragaszkodása a pápától való autonómiához Áttót 
távozásra kényszerítette. Hiába lépett fel Hildebrand 
bíboros ÁAtto mellett, az kénytelen volt visszavonulni 
Milánón kívüli birtokaira. IV. Henrik is hiába támo- 
gatta Gottfriedot. A lombard püspökök felszentelték 
ugyan érsekké, de Erlembald csapata elzárta előtte a 
Milánóba vezető utat. A pataria vezetője is eredmény- 
telenül egyengette Atto bevonulását az észak-itáliai 
városba, a pápa és pataria védence sem mert megjelenni 
Milánóban. Az európai és városi méretű pártharcok 
imigyen egybeestek. A milánói egyház autonómiáját 
védő, ún. ambroziánus irányzat történetírója, Arnulf 
azért bírálta Erlembaldot, mert a , római Hildebrand" 
véleményére adott, megvetve mindenki másét, pedig 
érseket csupán a város klérusának és bölcs népének 
nagyobb része választhat. Atto hívei viszont úgy látták, 
hogy IV. Henrik és a császári párt ellenkezése miatt 
kellett odahagynia érseki székét. Pedig a valóságban 
IV. Henrik nemcsak Áttót ellenezte, de megelégelte 
Gottfried tehetetlen érsekségét is. Az 1046. évi VI. 
Gergellyel és IX. Benedekkel kapcsolatos atyai döntést 
idézte fel magában, és mindkét milánói igénylőt 
eltávolítva, harmadik jelöltet keresett. 

A helyzet azonban lényegesen eltért az előzőtől. A 
császár most bizonyos lehetett abban, hogy következő 

jelöltje is a pataria ellenállásába ütközik, hogy azok is 
új jelöltet ajánlanának Róma figyelmébe. Világossá 
vált, hogy kompromisszum keresése nem vezethet 
eredményre. Ebben pedig fontos volt Hildebrand 
makacs magatartása, következetessége. Jól mutatja ezt 
az az epizód, amidőn a milánói külvárosból zarándo- 
kok mentek Rómába II. Sándorhoz. Ezek az emberek 
azonban Rómában a pápát is bírálták, s ezért a római 
nép kérdőre vonta őket. Egy Milánóba visszatérő 
zarándok — akit forrásunk eretneknek nevez — 
mondta el városában, hogy Hildebrand fedezte a 
milánói zarándokokat, és elhallgattatta a rómaiakat. 

A nagy északi olasz metropolis eseményei talán 
érzékeltetik, milyen éles küzdelem folyt II. Sándor 
reformpápasága idején a konkubinátus, a szimónia és a 
világi beiktatás ellen. 


II. Sándor pápasága alatt még mindig nagy befolyású 
egyházi személyiség volt Pier Damiani, Ostia bíboros 
püspöke. Élete utolsó éveiben aktívan forgolódott 
Itália és a birodalom egyházi ügyeiben mint a pápa 
környezetébe tartozó tekintélyes főpap. Ennek 
köszönhette, hogy 1067/68 során ismét szembesülhetett 
a népi mozgalmakkal, ezúttal Firenzében. A Johannes 
Gualberti és a szerzetesek által irányított mozgalom 
Petrus Mezzabarba püspök ellen 1062—68 során általá- 
nos antiklerikális színezetet öltött. Damiani Firenzét 
járva Itt is figyelemmel kísérhette a hagyományos rend 
felbomlását, ami félelemmel töltötte el. A lázongó 

néptömegeket illetően — legjobb orvosságként — 
erőszakos elnyomásukat helyeselte, amint ezt Cinthius 
római prefektushoz irott levelében fejtegette. Ez megfe- 
lelt a kor feudális eszmevilágának, amely szerint a 
népnek szüksége van erélyes fejedelmi és főpapi 
kormányzatra, mert magát kormányozni nem tudja, 
mivel hiányzik ehhez a megfelelő gondolkodása és 
tudatossága, és mert ingatag. Mint biboros tehát már 
messze eltávolodott a remete múlttól. Véleménye 
megegyezett Hildebrand híveivel abban is, hogy az 
egyháznak mint intézménynek gazdagnak kell lennie, 
de egyedi tisztségviselőinek meg kell tartani a 
szegénységet. Ami még megmaradt az általa felépített 
remete-elképzelésből, az az alkotói, írói visszavonulás 
volt (fuga mundi), amit egy-egy nagy megbízása 
közepette is keresztülvitt. 

Damiani pápai legátusságot is vállalt 1069-ben, hogy 
a német uralkodót visszatartsa az olyan lépéstől, amivel 
— egyéni magatartásán keresztül — az egyházi és 
uralkodói tekintélyt rombolná. Rávette ugyanis ÍV. 
Henrik császárt, hogy adja fel válási szándékát fe- 
leségétől, Berthától. 

Nem véletlen, hogy erre a kényes megbízatásra a 
pápa a mérsékelt reformirány legtekintélyesebb alakját 
szemelte ki. A német királlyal így személyes érintkezés- 
be került bíboros írói műve is olyan eszmekört fejtett ki, 
ami közvetlenül érintette a pápaság és császárság 
érlelődő küzdelmét. Olyan gondolat- és fogalomrend- 

szer volt ez, amelyben mérsékelt megfogalmazásban 
szinte minden fontos kérdés felmerült. Elemezve az 
egyház lelki és világi hatalmát a , két kéz" interpretá- 
ciójában, finoman megkülönböztette a világi uralkodó 
objektív (illetékesség) és szubjektív (személyes beava- 
tottság) elemekből összetevődő hatalmát. Nála mint 
bibliai példa vetődött fel az a másoknál később 
politikai követelésként megfogalmazott kérdés: ho- 
gyan következhet be egy uralkodó megérdemelt buká- 
sa. Pier Damiani Saul, az első zsidó király jog és forma 
szerinti méltóságát el tudta választani attól, hogy 
személyileg alkalmatlanná vált arra, s ez királyságának 
végéhez vezetett. Nála ez még csak legfeljebb elméleti 
lehetőség, intés a kor királyaihoz. Elméletét alkalmazni 
majd a pápává emelkedő Hildebrand fogja a német 
uralkodóra vonatkozóan. 

Hildebrand bíboros sürgetésére Pier Damiani — 
akár Deusdedit — átkutatta a könyvtárakat, hogy a 
római pápai szék hatalmi teljességét igazoló dekretáli- 
sokat, kánonokat, történeti adatokat fedezzen fel. Az 
egyház alsóbb fokon álló főpapjainak helyzetét is 
vizsgálta a jogéletben, s így írhatott a püspököket nem 
teljesen megkötő szokásjogról ( consuetudo ). Gyakran 
emlegette továbbá írásaiban ,,a törvény embereit", akik 
nála a hivatásos jogászok, jogtanítók típusát jelentik. 
De .nem kétséges, hogy társadalmi és jogi szférában 
egyaránt minden hierarchikusan Rómába fut — Da- 
miani megfogalmazása szerint: Szent Péter testesíti 
meg az egyházi építmény alapzatát (basim aedificii). 

Damiani munkáiban elszórtan és különböző 
összefüggésekben foglalkozott a világi tudomány és a hit 
viszonyával. Így érintette a grammatika és retorika, a 
dialektika és a pogány kori antik gondolkodás, a 
történelem és a római jog, a természet és a megfigyelés 
kérdéseit, de nála a Biblia jelentette atudományba való 
bevezetést, és a szemlélődést tartotta a gondolkodás 
szempontjából a leggyümölcsözőbbnek. A filozófiát 
lebecsülő Pier Damiani maga is fejtegetett filozófiai 
gondolatokat Desiderius Monte Cassinó-i apátnak 
ajánlott művében (,, De divina omnipotentia""). Ebben 
egy zsoltárbeli kifejezést elemezve (, mindent és bármit 
akart, megtett") Pier Damiani isten abszolút minden- 
hatóságát hangsúlyozta, kifejtve, hogy ha isten akarta 
volna, a múlt nem történt volna meg. Elemzése szerint 
az ilyen megállapítás megsérti az ellentmondás alap- 
elvét, de az ilyen alapelv csak az emberi ítéletekre és a 
gyenge természetre érvényes, nem vonatkozik azonban 
az isteni felségre és a szent tudományra. Ez a filozófiát 
és teológiát érintő fejtegetés maga is jelzi küzdelmét az 
egyház fölényéért, mindamellett az ajánlás azt mutatja, 
hogy ebben a tevékenységben Monte Cassinóra, e nagy 
hagyományú itáliai művelődési és reformközpontra 
tekintett mint támaszra. Damiani foglalkozott a temp- 
lomok névadásával és jogi helyzetével is. Éppen ebben 
látszik nézeteinek lényeges különbsége, önállósága a 
kibontakozó radikális reformirányzathoz képest. Élete 
végére már lemérhette a mérsékelt reformer, hogy az 
általa 15 kezdeményezett erkölcsi kérdések, a szimónia 

elleni harc bizonyos értelemben tévútra, hatalmi sikra 
csúszott.A radikálisok — összefüggésbe hozva a vilá- 
gi invesztitúrát, beiktatást a szentségek körüli kufár- 
kodással — összekapcsolták a templomokhoz kötődő 
lelki javakat, világi jogokat és birtokokat. Azzal 
érveltek, hogy amit egyszer az egyháznak ajándékoz- 
tak, az örökre Krisztusé marad, és többé az adomá- 
nyozó semmiféle jogot adományára nem formálhat. 
Pier Damiani és a mérsékeltek viszont felismerték, hogy 
a legtöbb nagy templom olyan birtokokkal rendelke- 
zett, anelyeket nem adományként, hanem igazgatásra 
és politikai uralomra kaptak. Damiani szerint a királyi 
beiktatás nem a megszentelt hivatalt, csupán az egyházi 
birtokot érinti. Radikális oldalról azonban ezt mes- 
terkélt megkülönböztetésnek bélyegezték. 

Pier Damiani számára világossá vált, hogy Hilde- 
brand irányzata a korona hatalmának megtörését fonto- 
sabbnak tartja, mint az egyház megtisztítását a visz- 
szaélésektől. A mérsékelt irányzat élén ő viszont azt 
vallotta, hogy a világi beiktatás elleni mozgalom hamis 
lépés, mert eltereli a figyelmet a fő feladatról, az egyház 
erkölcsi újjászületéséről. Pier Damiani szerint ugyanis 
lehetséges a királysággal való együttműködés, s az 
egyház feladatát inkább az erkölcsi megújulásban látta, 
mintsem a társadalom alapvető törvényeinek és alapel- 
veinek újjárendezésében. 

Ez a — talán nehezebb — feladat háttérbe szorult a 
kibontakozó hatalmi harc mögött. Ilyen értelemben 
Hildebrand térnyerését megkönnyítette, hogy Pier 

Damiani 1072. február 22-én meghalt, és ezzel az ostiai 
bíboros püspöki szék megüresedett. 

A mérsékelt reformirány esélyeinek az is ártott, hogy 
Wibert (Guiberto) itáliai kancellár már II. Miklós 
halálával megváltoztatta a reformokhoz való vi- 
szonyát. Politikai okokból szembefordult Hildebrand 
irányzatával, és arra unszolta a lombard püspököket, 
hogy tagadják meg az elismerést II. Sándortól. Kisérle- 
te kudarcot vallott, és Wibert tíz éven keresztül távol 
maradt a közélettől. Feltehetően Pármában élt ezekben 
az években. A másik város Ravenna volt, amely 
ellenzéki központtá lett. Ez a város volt az egyike azon 
helyeknek, ahol a római jogtudók igen korán felbuk- 
kantak: 1068-ban Alberto, 1076-ban Iginulfus tünnek 
fel mint bolognai magánoklevelek tanúit. 


1068-ban az altaichi évkönyvíró arról számol be, hogy 
a német király Augsburgból rendelkezve követeket 
küldött Itáliába. Anno kölni érsek, Henrik trentói 
püspök, Ottó bajor herceg mint királyi megbízottak 
elértek Ravennába. Ott a város főpapjával társalogtak 
és lakomáztak. De nem kerülték el a pármai püspököt 
sem, aki eléjük jött egy másik helyen. Emiatt először 
nem is volt hajlandó fogadni II. Sándor a királyi 
követeket, mivel olyanokkal érintkeztek, akiket a pápa 
kiközösített. Róma és Ravenna feszültsége tehát vete- 
kedett Róma és Párma viszályával, ami tovább foly- 
tatódott a főpapváltozás után is. 

1072-ben meghalt Henrik ravennai érsek, és helyére 
IV. Henrik akaratából Wibert került még az év 
kezdetén. Ez jelzi, hogy az uralkodó felismerte, hogy 
milyen nagy jelentősége van a világi hatalom számára a 
főpapi szolgálatban szerzett politikai és igazgatási 
tapasztalatnak. A pápa elég rugalmas volt ahhoz, hogy 
nyiltan szálljon szembe a király akaratával, és egy 
hűségeskü-eljárás után hozzájárult Ravennai Wibert 
kánonszerű felszenteléséhez. Ez tette lehetővé, hogy az 
ilyeténképpen felszentelt érsek az egyház fejétől a 
pallium adását kérhesse, ami főpapi kötelesség volt [I. 
Sándor óta. (A Keleten minden püspök által hordott, 
Nyugaton az érsekeknek adományozott pallium fehér 
gyapjúszalag volt, ami a vállakon körformában nyugo- 
dott.) 


Másfelől a clunyi reformirány 15 szerzett bizonyos 
pozíciókat Európában és magában Rómában is. Ennek 
példája Odo de Lagery, a későbbi II. Orbán pápa, aki 
1042 táján született nemes családból a másik névválto- 
zatát (Eude de Chatillon) adó Chátillon-sur-Marne 
helységben. Neveltetését a reimsi székesegyházi iskolá- 
ban nyerte, ahová családja küldte Bruno, a karthauzi 
rend későbbi alapítójának tanítványául. Tanulmányai 
végeztével Reimsben maradt mint kanonok, majd mint 
a székesegyház főszerpapja. De helyzete nem elégítette 
ki, s visszavonult Cluny közösségébe. 1070-ben Hugo 
apát vizsgálta meg, és ismerte el adottságait. Így perjel 

lett, és egy ideig tartó ilyen működése után áthelyezték 
Rómába. 

A közép-itáliai politikai viszonyok átrendeződése az 
1060-as években hozzájárult Róma, a pápai kúria 
politikai önállóságának erősödéséhez. 1068-ban még 
feltünt Gottfried herceg, a térség világi ura azokon a 
viszályteli tárgyalásokon, amelyeket Ottó bajor herceg- 
gel folytatott. A herceg eredetileg annak a II. Sándor 
pápához küldött királyi delegációnak volt a tagja, 
amellyel a pápa összekülönbözött, de miután elégtételt 
kapott, tárgyalásba bocsátkozott velük. Meghallgatva 
a királyi üzenetet, néhány nap múlva elengedte őket egy 
királynak szóló üzenettel. A pápa zsinatot tartott 
Rómában, a királyi küldöttek pedig késedelem nélkül 
hazatértek. 

Az , Altaichi Évkönyvek" írója megőrzött egy érde- 
kes epizódot a tárgyalásokat követő eseményekről, 
amely mind az itáliai, mind a német belviszonyokat jól 
jellemzi: Ottó herceg továbbra is Itáliában időzött, 
mintha a királyság előkelőivel elintéznivalója lenne. 
Piacenza város határában összeült tárgyalni Gottfried 
herceggel, aki az itáliaiak nagy sokaságával érkezett 
oda. A tárgyalást azonban megzavarták: a leírás szerint 
, az Itáliaiak, dölyfükben kevélykedve és a velük 
született gyűlölet miatt a német fejedelmet nem találták 
meghallgatásra méltónak". A herceg zűrzavaros 
lármájuk miatt, ügye elintézése nélkül volt kénytelen 
távozni. Gottfried is visszatért lotharingiai hercegségé- 
be, és 1069. december 21-én meghalt Verdunben. Ottó 

herceg iránt német részről is sokan bizalmatlanok 
voltak, ennek emlékét is megőrzi az évkönyvíró; 
eszerint már akkor voltak, akik gyanakodtak Ottóra, 
hogy nem igaz híve a királynak, és csak ezért maradt 
Itáliában, hogy Gottfried herceget vagy másvalakit 
meg tudjon nyerni IV. Henrik-ellenes tervének. 

Gottfried herceg halála után a világi hatalom 
megoszlott Közép-Itáliában. A spoletói hercegség élén 
1070-ben már II. (Púpos) Gottfried állt, aki a herceg 
első házasságából született. Felesége, Matild vette át 
Toscana uralmát. De a hatalomnak ez a megosztása 
immár nem a császárság, hanem a pápaság közép-itáliai 
befolyását növelte. 


Alighanem II. Sándor idejében vagy talán valamivel 
előbb keletkezett az , Avranches-i Dictatus"-nak neve- 
zett jogigénygyűjtemény, amely a római egyház világi 
hatalmát hangsúlyozta. A gyűjtemény 5. fejezete szerint 
a római egyház egyedülálló kiváltsága, hogy ,, bárki 
előtt bezárja vagy kinyissa az eget" — amint erről Julius 
pápa tanúskodik. A római egyházhoz minden világi 
ember fellebbezhet, de onnan további fellebbezésnek 
nincs helye. (Ezzel a joggyűjtemény kiterjesztette a 
fellebbezés jogát a világiakra, amihez addig csak az alsó 
papoknak volt joga a főpapokkal szemben.) Mindez 
példa is arra, hogyan tért vissza a reformpápaság az 
ókori pápák által megfogalmazott igényekre. Az , Av- 
ranches-i Dictatus" még nyíltabb és messzebbre tekintő 
politikai elgondolása az, hogy — amint 10. fejezete 

megfogalmazza — a pápának minden e világi erő az 
alávetettje — Kelemen és Gelasius tanúsága szerint. 
Majd úgy folytatja, hogy a pápa megváltoztathatja az 
uralmakat (regna) — Gergely, István, Adorján is így 
tettek. Ez a fejezet kifejti még, hogy csak a pápa 
hordhat körmenetekben uralmi jelvényt (insigne guod 
vocatur regnum) egyéb császári felszereléssel. A II. 
fejezet szerint egyedül a pápa használhat vörös csuklyás 
köpenyt a császári uralom vagy a vértanúság jeleként. 


II. Sándor pápasága alatt a pápai hatalom világiak 
feletti befolyásának eszköze lett a zászlóküldés: Szent 
Péter vagy az apostoli szék zászlaja (vexillum sancti 
Petri, vexillum sedis apostolicae) szimbólum volt, amit 
a pápa nyújtott át, illetve küldött a hozzá közel álló 
vagy az aktussal magához kapcsolni kívánt politikai- 
katonai személyiségeknek. Az ilyen személyek pápai 
jelvényvivőnek (signifer papae) számítottak, ami a 
rómaiak közösségében, a keresztény társadalomban 
előkelő szerepet biztosított nekik. Ezáltal a zászlót 
római jelvénynek (signum Romanum) is nevezték. Így 
kapott Roger szicíliai nagygróf pápai zászlót 1063-ban 
a muzulmánok elleni harc jelképeként. Inkább egyház- 
politikai színezettel nyerte el a pápai zászlót a milánói 
Erlembaldo 1064-ben. Evvel a pataria vezetője világi 
feladatokat kapott (mint egy comes) a pápával hadilá- 
bon álló milánói egyházzal szemben. A szicíliai eset 
szelleméhez hasonlóan, amikor 1063-ban keresztes 
jellegű hadjárat indult távol Itáliától amuzulmán kézen 

levő Barbastro ellen (Huesca tartománybeli helység a 
Vero, a Cinca mellékfolyója jobb partján), amelyben 
Vilmos aguitaniai herceg vezényletével aguitániaiak, 
burgundiak és normannok harcoltak, a hadvezér, 
Adguitániai Vilmos is kapott pápai zászlót a Barbastro 
elleni küzdelemre, talán már 1064-ben. Visszatérve 
Itáliába: Montreuili Vilmos normann zsoldosvezér 
mint a Campagna tábornoka, a római milícia parancs- 
noka ugyancsak kapott pápai zászlót 1064-ben. De a 
legmesszebbmenő beavatkozást a pápaság részéről 
valamely ország belső ügyeibe az jelezte, amikor II. 
Sándor zászlót küldött az Anglia meghódítására törő 
Normandiai (Hódító) Vilmosnak 1066-ban. 


A német belviszonyok mind világi, mind egyházi 
tekintetben sokat változtak azalatt, amíg II. Sándor 
vezette a római egyházat. Hatalmas egyéniség volt 
Anno kölni érsek, aki az 1062/63. években a birodalom 
régense volt IV. Henrik mellett, és az érsekség területi 
hatalmát gyarapította. A XI. század során az uralkodó 
osztály mind élesebben reagált a parasztság lesüly- 
lyesztése elleni védekezésére, illetve kezdődő antifeudá- 
lis mozgalmaira. 

1069 óta a thüringiai területen hosszúra elnyúló vitát 
kezdtek a parasztok a mainzi érsekkel az egyházi 
tizedek ügyében. Élesedtek a hatalmi harcok a nemessé- 
gen belül is. A feudális urak igyekeztek kiépíteni uralmi 
körzetük és igazgatási területük központjait. Ez minde- 
nekelőtt a királyra, IV. Henrikre vonatkozott, aki 

igyekezett a thüringiai— szász területet birodalmi poli- 
tikájának középpontjába vonni. Az uralkodó ebből 
zárt királyi territóriumot kívánt létrehozni, amelyet 
várakkal biztosított volna. Mindez az 1060-as években 
bontakozott ki. Birodalmi várak emelkedtek tehát a 
Harz-hegységben és Észak-Thüringiában. Ilyen a Ha- 
senburg Grossbodungen mellett, Sachsenstein vára, 
valamint a Spatenburg Sondershausen mellett. A várak 
örsége függő, szolgálóemberekből  (miniszteriáli- 
sokból) állott, ők irányították a várépítést, és látták el a 
katonai és igazgatási feladatokat. A birodalmi várak 
többé nem védelmi vagy menedékvárak, hanem idegen 
harcosok megszállta elnyomó erődök, amelyek a helyi 
lakosság: a nemesek és parasztok ellen irányultak. Az 
ebből adódó terhek, a megemelt szolgáltatások, a 
várőrség ellátása, a várak kiépítése azonban elsősorban 
a parasztokra hárult. A várak okozta fokozott terhek, 
valamint a királyi harcosok gyújtogatásai, fosztogatá- 
sai a környező területek népességét elégedetlenséggel 
töltötték el, közvetve a király ellen hangolták. (A király 
birtokkiépítő törekvéseinek írásbeli lecsapódása a 
németországi és itáliai királyi birtokok összeírása kb. 
1065-től, ami a királyi udvartartás ellátását szolgálta. 
Alighanem abból az alkalomból állították össze, hogy 
IV. Henrik mint római király itáliai utazásra tett 
előkészületeket.) 

A központi hatalom azonban ellenlábast talált a 
tartományíúri erőkben. IV. Henrik kiskorúsága idején a 
nemet fejedelmek hozzászoktak az önálló politizálás- 

hoz, s ettől nem akartak eltérni. Northeimi Ottó bajor 
herceg (először 1061—1070) — mint az előbbiekből 
láthattuk — már 1062-től folyamatosan szervezkedett a 
kiskorú uralkodó ellen. Thüringiában a későbbi tar- 
tománygrófi család épitett várakat, hogy uralmi 
körzetét kialakítsa. Lajos (Ludwig der Springer) 1062 
körül építtette a Neuenburgot Freyburg városa mellett 
az Unstrutnál, s 1067 körül a Wartburgot Eisenach 
mellett. Ezzel vetette meg a Ludowing-ház hatalmának 
alapját. 

Az átcsoportosulás megfigyelhető az egyházi társa- 
dalmon belül is. Az arisztokrata egyháziak jellegzetes 
képviselője volt Werner von Woldenberg gróf fia, 
Benno meisseni püspök, aki 1066-ban Anno kölni érsek 
javaslatára emelkedett tisztségére, bár csak nehezen 
hagyta el új méltóságáért goslari egyházi tisztségét. 
Azonos keresztnévvel, de egészen más körből került ki 
Benno osnabrücki püspök, aki 1068 novemberében IV. 
Henrik kinevezésével jutott tisztségére. Mivel ez a 
Benno szolgáló íminiszteriális) helyzetű volt, jelölése az 
uralkodó részéről bátor, de kockázatos tett volt. 1062 
karácsonyán, a régi szokásoknak megfelelően az ural- 
kodó állított apátot az altaichi kolostor élére, Vencel 
ottani szerzetes testvér személyében, aki időközben már 
egy másik kolostor élén is megfordult. 

A korábban főnemeseknek fenntartott hivatalok 
nem szabad, szolgálóemberekkel való betöltése tovább 
növelte a feszültséget az uralkodó és a feudális ural- 
kodó osztály között, amit az elidegenített királyi 

birtokok visszakövetelése indított el. A király oldalán 
addig feltétlenül kitartó német püspöki kar új gondola- 
tai, módszerei ebből is erednek. 

Így lett Anno kölni érsek az első személyiség, aki a 
clunyi kolostorreform útját egyengetni kezdte Német- 
országba. Ő maga a reformirányt közvetve ismerte 
meg, amikor egyik itáliai utazása során meglátogatta a 
Fruttuaria reformkolostort Észak-Itáliában, ahol annyi- 
ra a példás önmegtartóztatás és kolostori eszmény 
befolyása alá került, hogy onnan 12 szerzetest vitt át az 
Alpokon, hogy ezekkel megalapíttassa újra Siegburg 
kolostorát. Így 1068 táján nagy változás indult meg a 
német kolostori életben. 

Azt hihetnők, hogy ezzel Anno érsek tekintélye csak 
megszilárdult a pápai kúria előtt. Nem így történt, s 
ebben szerepe lehetett az eseményeket, tetteket számon 
tartó, a német belviszonyokat jól ismerő Hildebrand 
biborosnak. A II. Sándor mellett már irányító sze- 
repkörbe emelkedett reformfőpap vehette rá a pápát, 
hogy idézze Rómába 1070-ben Anno kölni, Siegfried 
mainzi érseket és más német püspököket, ahol a 
szimónia vádját olvasták fejükre, és védekezésre 
kényszeritették őket. A pápai kúria helyesen értékelte a 
királlyal már nem teljesen egy vonalon mozgó főpapok 
viszonylagos elszigeteltségét és a lassan növekedő 
reformirány németországi esélyeit. A főpapok kényte- 
lenek voltak tisztázni magukat. 

A király és a püspökök eltávolodása azonban csak 
pillanatnyi volt. Hamarosan a tartományurak szervez- 

kedése döbbentette rá a királyt és a püspöki kart, hogy 
veszélybe került a régi kormányzati rendszer. 1070-ben 
felkelt a király ellen Northeimi Ottó bajor herceg, a 
Billungok nemzetségéből való Magnus szász hercegfi, 
az ott uralkodó Ordulf herceg fia, valamint Dedi 
őrgróf. A király felülkerekedett, Magnus fogságba 
esett, Ottó herceg rangjától megfosztva száműzetésbe 
került. Ha az uralkodó eddig személyek elégedet- 
lenségét, cselszövését hihette az események okának, 
hamarosan tapasztalnia kellett, hogy a tartományúri 
intézmény került szembe a királyival. Magnus átvette a 
szász hercegséget (uralkodott 1071—1106), Bajor- 
ország élére ugyanakkor Welf herceg került. Az 
1072/73. évek német évkönyveiben már összeesküvő, 
felkelő gyanánt emlegetik Magnus szász, Welf bajor, 
Rudolf sváb, Berchtold karinthiai herceget. 


Sajátos volt politikai függéséhez képest a cseh 
hercegség egyházpolitikai helyzete II. Sándor pápasága 
alatt. Amikor Severus prágai püspök 1067. december 9- 
én meghalt, Vratislav herceg az e méltóságra kiszemelt 
Jaromir helyett, aki testvére volt, a püspöki székre egy 
szász papot, Lanzo litoméficei prépostot kívánta 
ültetni. A herceg kiszemeltjét már be is akarta iktatni 
főpapi tisztébe bottal és gyűrűvel, de ebben a 
szándékában megakadályozták a cseh előkelők és saját 
testvérei. Szemére vetették a német királyhoz közel álló 
invesztitúra-forma alkalmazását — döntő lehetett 
ebben a felháborodásban a Pfemyslida fejedelmi 

származású cseh jelölt mellőzése egy idegen nemzetiségű 
jelölttel szemben. Így került sor 1068. június 11-én 
Jaromir püspöki kinevezésére. A herceg az új püspököt 
nagy gyorsasággal Németországba küldte beiktatásra. 
Június 23-án érkezett az új főpap kíséretével Mainzba, 
és ÍV. Henrik 26-án beiktatta őt. Július 2-án Siegfried 
mainzi érsek felszentelte Jaromirt, amikor is a Gebhard 
nevet kapta. Tehát a király nem mondott le a cseh 
herceg javára a beiktatás jogáról. Ez egyben az első 
politikai kapcsolat Vratislav és IV. Henrik között, 
annak ellenére, hogy ekkor már tíz esztendeje ro- 
konságban voltak. Vratislav trónra léptekor nem 
hódolt a király előtt, talán annak kiskorúsága miatt. 
Esetleg emiatt is bizott benne egyelőre a reformpá- 
paság. Ennek jele volt, hogy II. Sándor 1072-ben 
Vratislav cseh hercegnek, világi személy létére, mitrát 
küldött. 


A pápaságnak II. Sándor alatt jelentékeny szerep 
jutott Anglia sorsának fordulásában is. Normandiai 
Vilmos, a későbbi Hódító Vilmos pápai segítséget 
kapott angliai trónigényének érvényesítéséhez GodwiI- 
ne dinasztiájával szemben. Hildebrand akkor is a pápa 
jobbkeze volt. Mig a trónigénylő a szigetország megro- 
hanásához pápai áldást kapott fegyvereire, addig 
Stigand, Canterbury érseke az egyházi kiközösítés 
fenyítéke alatt állt II. Sándor idején is, ami az angliai 
egyházi állapotok immár hagyományos elítélését jelen- 
tette. 

A krónikákból kitűnik — az 1066. év eseményei 
kapcsán —, hogy az angliai állapotok nem feleltek meg 
a pápai reform igényeinek: évek óta nem tartottak 
zsinatot, hanyatlott az érseki primátus. Canterbury és 
York vitában álltak Dorchester, Lichfield és Worcester 
irányítását illetően. Stigand egyszerre ült Canterbury 
érseki és Winchester püspöki székében, bár egyikhez 
sem rendelkezett kellő egyházi jogcímmel. Kelet- 
Anglia, Durham és Thetford püspökei nem kánonszerű 
választással jutottak székeikhez. A szerzetesi élet is 
hanyatlóban volt. Canterbury Krisztus-egyházában a 
szerzetesek solymásztak, vadásztak, lovagoltak, kockát 
vetettek. A gloucesteri kolostorban csak két öreg és 
nyolc fiú szerzetes volt. Rochester mindössze négy-öt 
szerzetesi lakója világi módon öltözött, alig tudta 
biztosítani élelmét. Ealdred, York érseke egyedül állt 
reformtörekvésével. Mindez jó okot adott Hódító 
Vilmosnak, hogy szétüssön ebben az egyházi szervezet- 
ben. Mindenesetre Wulfstan főpapot, Worcester 
püspökét (1062 óta), aki meghódolt neki, meghagyta 
székén. 

A király Westminsterben megkoronáztatta magát, és 
megkezdte a Londoni Torony építését a római eredetü 
városfalak egy sarkában. Majd megindult a papok 
beáramlása Vilmos régi országából. Különösen a 
délfrancia és normandiai földön iskolaalapítással 
kitűnt, majd 1063-tól a caeni Szt. István-kolostor 
apátjaként működő jeles egyházi író, Lanfranc tünt ki 
az angliai egyházi élet átalakításában. Mint itáliai 

eredetű, Rómát ismerő főpap, szoros levelezésben 
állott II. Sándor pápával. Angliában is folytatta tanító- 
nevelő munkáját, írt és zsinaton szónokolt. Lanfranc 
Canterbury érseke, ezzel Anglia primása lett (1070— 
1089). Szorgosan felfedte az egyházi élet eltévelyedéseit 
vagy azokat a mozzanatokat, amelyek újabban elvilági- 
asodásnak számítottak, hogy a reformtörekvéseket 
megvalósíthassa. Visszásnak találta, hogy a püspökök, 
a plébánosok, sőt a szerzetesek 15 fegyvert hordanak, és 
részt vesznek a harcokban, hogy a papi személyek 
szemérmetlen életet élnek, hogy a szerzetesek elhagyják 
kolostorukat és az országban barangolnak. Elítélte az 
új érsek, hogy nem szabályosan ordinált papok misét 
mondanak. Megkövetelte, hogy a főpapok jobban 
ellenőrizzék papságukat, folytassanak fegyelmi 
vizsgálódást az alávetettek között, hogy évenként egy- 
két alkalommal egyházmegyei zsinatot tartsanak. A 
püspökök kötelességévé tette, hogy látogassák plébáni- 
áikat és hogy meghatározott időpontokban, kizárólag 
székesegyházaikban szenteljenek fel papokat. Az érseki 
szabályozás szerint a kereszteléseket húsvétra és 
pünkösdre kellett csoportosítani, kivéve, ha halál 
fenyegeti a keresztelendőt, és a szertartás nem várhat. 
Az egyházszervezetet a széles lépcsőzetben kiépített 
főesperesekkel erősítette meg. Anglia tehát a reform- 
egyház biztos területének látszott. Feltűnő azonban, 
hogy Lanfranc mindeme reformlépései — amelyekhez 
bizonnyal élvezték Hódító Vilmos támogatását — 
kizárólag az egyház belső életére vonatkoztak. Nem 

érintették a királyi hatalom és az egyház viszonyát. 
Ennyiben, úgy tünik, Lanfranc érsek — az új angol 
királlyal a háta mögött — már ekkor elhatárolta magát 
a pápai reform királyokat korlátozó törekvéseitől. 
Az angol-szász királyság alávetése a franciaországi 
normannoknak csak részben vezetett a várakozásnak 
megfelelő egyházpolitikai eredményre: a hódítás után 
Angliában nemegyszer alakultak magánegyházakból 
clunyi mintájú kolostorok. A királyság és az egyház 
vonatkozásában Hóditó Vilmos mégis fenntartotta a 
világi és egyházi hatalom belső egyensúlyát. Az új 
király arra törekedett, hogy maga válassza ki az egyházi 
vezetőket, s így az egyházra bízhatta a szabad döntést 
az őt törvényesen megillető kérdésekben. II. Sándor 
rendelkezései a világi invesztitúra, a szimónia és a 
papok házasodása ellen természetesen a normann 
Angliában is köztudottá váltak. Vilmos király az 
egyházi reformot harcosan támogatta, de maga kívánta 
azt kézben tartani ás végrehajtani, s ellenségesen 
figyelte a világi hatalmat kisajátítani akaró egyházi 
igényeket. De mivel keresztülvitte az egyházat illető 
reformokat, és még nem éleződött ki az invesztitú- 
raküzdelem, el tudta kerülni az összeütközéseket ÚU. 
Sándorral és a mellette álló Hildebranddal. 


A Pireneusi-félsziget az egyházi élet vonatkozásában 
II. Sándor pápasága idején kezdett többrétűen bekap- 
csolódni a nagy európai egyházreformba. A szerzetesi 
élet addig archaikus vonásokat mutatott. Porto apátsá- 

gaiban a szerzetesek két kategóriája volt ismert: a 
klerikusok és leendő klerikusok, illetve a confessi 
típusa. Az első csoportba a XI. század elején kevés 
szerzetes tartozott, de számuk 1065/70 óta, idegen 
befolyás alatt egyre gyarapodott, ami a Clunyvel 
kiépülő kapcsolatoknak tulajdonítható. A confessi 
intézménye viszont a nyugati gót kor emlékét őrizte. 

A félsziget egyházi különállását erősítette, hogy 
sokáig a nyugati gót rituálé élt spanyol földön, s ez az 
ún. mozarab liturgia nyugtalanította a pápaságot, 
mivel régi eretnekségek veszélyes emlékét idézte fel 
benne. Egy Spanyolországban őrzött kódex szerint a 
Rómából vitatott toledói liturgiát 1067-ben II. Sándor 
elismerte — esetleg csak a félsziget feletti pápai jogigény 
kifejezéseként. Mindenesetre II. Sándor csak kormány- 
zata vége felé tett kísérletet a pireneusi különösségek 
kiirtására, és ezért küldte oda legátusként Fehér Hugó 
bíborost. A legátus szembetűnő sikert ért el az aragon 
területen, ahol Ramiro király minden templomban 
előírta a római liturgia alkalmazását, amit gallikán 
liturgiaként vezettek be (1071), kiszorítva a nyugati gót 
rituálét. Ez a liturgiaváltás San Juan de la Pefa 
egyházában szimbolikusan ment végbe: a nagyböjt 
második keddjén az istentiszteletet még toledói rítus 
szerint celebrálták az első és a harmadik órában, majd a 
hatodik órában megkezdték a római rituálé alkal- 
mazását. Az új liturgiát — ugyancsak ellenállás nélkül 
— bevezették Katalóniában is (1071), Ramon Béranger 
gróf felesége, Almodis grófnő indíttatására. 

Már maga a római liturgia gallikánként való fel- 
tűnése jelzi, hogy nemcsak Róma és a pápai legátus 
igyekezett megváltoztatni az archaikus liturgiát, de 
ilyen törekvés Franciaország felől is hatott. A gazdasá- 
gi élet egyik fő ütőere, az ún. Szent Jakab útja francia 
telepeseket vonzott a keresztény spanyol földre, főleg 
ők szerepelnek az idegenek között, akik felbukkannak 
a móroktól visszavett területek benépesítésekor (pobla- 
ciones). Ilyen Burnao de Jaca esete (1062). A telepesek- 
kel együtt jöttek a clunyiek, akik a maguk befolyási 
övezetének vélték a pireneusi tájat. Amiatt, hogy II. 
Sándor Fehér Hugót bízta meg a római liturgia 
bevezetésével, a clunyiek haragra gerjedtek a bíboros 
ellen. Ezért emeltek vádakat Fehér Hugó ellen később, 
az 1073. évi római zsinaton. Ázt vetették szemére, hogy 
II. Sándor legátusaként a bíboros nagy lelkesedést 
mutatott franciaországi és spanyolföldi legátussága 
alatt az egyházi fegyelem helyreállítása iránt, de ugyan- 
akkor pénzért kész volt feloldozni a szimoniákusokat. 
Ez az összeütközés Cluny és a pápaság között Fehér 
Hugó rovására oldódott meg — már a következő pápa 
alatt. 

Küzdelem 
a pápai hatalom fölényéért 
(1073—1085) 


VII. Gergely pápa támadásban 


II. Sándor pápa 1073. április 21-én meghalt Róma 
városában. Még folytak a temetési szertartások, ami- 
kor a római nép tumultuózus jelenetek során pápává 
kiáltotta ki az elhunyt pápa bizalmas tanácsadóját, a 
bíboros főszerpap Hildebrandot. Az 1073. április 22-én 
bekövetkezett pápaválasztás ugyan nem felelt meg az 
1059. évi zsinati határozat megkívánta formáknak, de a 
bíborosok, látva az általános lelkesedést, nem tehettek 
mást, mint hogy azt megerősítették. A bíborosi testület 
állásfoglalása alapvető szerepet kapott VII. Gergely 
későbbi megítélésében. Boso , Gesta" című munkájá- 
ban attól fogva adózik csodálattal VII. Gergelynek, 
hogy pápaságra került. 

A választáskor Fehér Hugó bíboros is helyeselte 
személyét. Hildebrand ezáltal egyhangú hozzájárulás- 
sal foglalta el Szent Péter székét, éspedig VII. Gergely 
néven. Hildebrandnak ezzel nemcsak az volt a célja, 
hogy VI. Gergelyt utólag erkölcsileg igazolja, hanem 
hogy egyúttal — de visszamenőleg is — kiiktassa a 
római egyház szervezetéből a császári beavatkozást. 
Hildebrand bíboros azonban mintegy a múltba utalva a 
császári jogokat, a jövőt illetően is állást foglalt. Nem 


144 


jelentette megválasztását IV. Henriknek, és nem kérte a 
császár egyetértését. Teljes jogú pápának tekintette 
magát a római nép választása és a biborosi kollégium 
megerősítése alapján. Az adott számára ehhez jogala- 
pot, hogy a német uralkodó még mindig olyan ta- 
nácsadókkal érintkezik,akiket az egyház korábban 
kiközösített. A német püspökök azonban máshogy 
itélték meg a pápaválasztást, mint Rómában a bíborosi 
testület tette. Vitatták a választás érvényességét, hivat- 
kozva a választás viharosságára, a népi kikiáltás 
( acclamatio ) nem kielégítő voltára, arra, hogy sem III. 
Henrik gyakorlatának, sem az 1059. évi reformszabá- 
lyozásnak nem felelt meg. A rövid tényeket közlő 
, Nagyobb Altaichi Évkönyvek" írója mindezt úgy 
fejezi ki, hogy Hildebrandot a rómaiak tették pápává. 

A pápaság gyengének érezte magát ahhoz, hogy 
nyiltan szembeszálljon ezekkel a bírálatokkal, ezért 
néhány hónapon át VII. Gergely mérsékelt politikát 
folytatott, elhalasztotta felszentelését, várta a királyi 
megerősítést. A német püspökök viszont Hildebrand 
megválasztásának megsemmisítésére törekedtek. 
Bármi történt azonban a felületen, a valóságban az új 
pápa kezdettől szervezett hatalmat épített ki. Ezt jelzi a 
rendszeres írásbeliség gyakorlata is. 


VII. Gergely pápa (1073—1085) kormányzata 
idejéből maradt fenn az első, feltehetőleg az iratkiadás- 
sal egy időben másolt könyv (registrum) a pápához 
küldött és a pápától kiadott levelekről, iratokról. Ez a 

pápai uralom évei szerint könyvekre osztott dokumen- 
tumgyűjtemény 381 levelet, azonfelül a zsinatokra és 
egyéb eseményekre vonatkozó feljegyzéseket (notitiae ) 
tartalmaz. Hogy ez kezdettől céltudatos vállalkozás 
volt, mutatja, hogy már VII. Gergely választásáról 
megőrzött adatot. A maga helyén részletesen elemzett 
, Dictatus Papae" híres szövege is belekerült a regist- 
rumba, ami egyértelművé teszi a gyűjtemény politikai 
céljait. A registrum az egyike a legfontosabb, mégpedig 
a pápa közvetlen irányítási szférájában és szellemi 
műhelyében keletkezett történeti forrásoknak a pápa 
életéről. A forrásgyűjtemény eredete azonban nem 
teljesen világos, és különféle értelmezéseket nyert, de 
minden bizonnyal a pápai kancelláriából származik. 
Korábban az eredeti pápai iratgyűjtemény ma- 
radványát, töredékét látták benne, tehát az ilyen 
töredékes forrástípus egyik legbőségesebb változatát. A 
századelő ilyen eléggé általános vélekedésével szemben 
évszázadunk második felében egyre inkább kételyek 
merültek fel, és komoly bizonyítással hihetőbbé vált az 
a felfogás, miszerint a registrum e megmaradt formájá- 
ban nem eredeti forrás, hanem emlékeztető 
segédkönyv, amely kiemeli a teljes forrásgyűjtemény 
eredeti változatából a politikai és igazgatási szem- 
pontból fontos iratanyagot, amit a pápa és hívei a 
vitákban és csatározásokban felhasználtak, s ami az 
utódok tájékoztatására alkalmasnak ígérkezett. Ha 
volt egy ennél teljesebb gyűjtemény, az a pápai 
kancellária összefogott és céltudatos munkáját iga- 

zolná, ami VII. Gergely centralizáló politikájának 
magában 15 bizonyítéka lehetne. Ez esetben a kiemelt 
anyagot tartalmazó, ennek esetleges hiányában a 
válogatott anyagot eredetiben összegyűjtő megmaradt 
registrum-könyv a pápaság mozgékonyságra törekvő, 
céltudatos érvfelhasználást igazoló gyakorlatának bi- 
zonyítéka. Egyben kortársi folytatása a politikai-jogi 
érvelésre messzemenően támaszkodó gregoriánus poli- 
tikának, ami visszanyúlik és tudatosan visszatekint a 
neki megfelelő régi eszményekre és jogigényekre. 

A XI. század második felében sokasodó hivatkozás a 
pápaság régi, hagyományos jogaira, a tradíciók meg- 
őrzésére ugyancsak kicsúcsosodik a registrumkönyv- 
ben és az abban foglalt levelezésben. A pápai levelezés 
minduntalan utal a különféle természetű korábbi vagy 
korabeli egyházjogi szabályozásokra (statuta, decreta, 
dicta, regulae, sanctiones, canones, constítutiones prede- 
cessorum nostrorum ) . 

VII. Gergely egyházkormányzata sokat tett a pápai 
hatalom intézményes kiformálásáért. A kancelláriai 
gyakorlat formái világossá teszik, hogy a pápa igyeke- 
zett a világi uralkodók szerepébe lépni. Az ő idejében 
vezették be a pápai iratokban és az oklevéladásban 
addig csak császárok és királyok által alkalmazott 
kegyelmi formákat. Ott, ahol az uralkodók valakinek 
azt írták, hogy az illető az ő kegyüket (gratiam) el 
akarta nyerni, a pápa formulájában Szent Péter vagy a 
boldog Péter apostol és a pápa kegyét (gratiam) 
elnyerni akarás, óhajtás állt. A pápai hivatalos szállás, a 

lateráni palota (palatium Lateranense) szent palo- 
taként kezdett szerepelni, ebben kapott helyet a pápai 
kancellária és levéltár. Természetes, hogy ez lett a 
keresztény világ legfelsőbb bíróságának székhelye 15. Az 
új intézmények kialakulása lassan háttérbe állította 
vagy kiszorította a régieket, föleg, ha nem feleltek meg a 
pápai uralom új igényeinek. Így a régi palotabíróság hét 
bírája (septem judices palatini) , akik az Ottók kora óta 
császári bírákként funkcionáltak (judices Romani im- 
Perii), nem volt elhelyezhető a kibontakozó felső 
egyházi hierarchiában, szerepük tehát elhalványult, 
illetőleg csupán helyi bírósági szerepük maradt meg. 
Ugyancsak a lateráni palotába futottak be a pápaság- 
nak járó befizetések. Folyamatosan kifejlődtek a pápa 
anyagi természetű kérdésekkel foglalkozó főtisztségvi- 
selői. Így ott működtek a pápa udvarával foglalkozó 
kamarások ( cubicularii ) , háznagyok (maiordomus ) , az 
egyházi és koronázási szertartások öltözeteiről gondos- 
kodó és azokat tároló fő tisztségviselők (vestiarius, 
vestararius), a kiadásokról gondoskodó pénzügyi 
főtisztviselők (sacellarius). Ezeknek a funkcióit szívja 
fel majd az új tipusú kamarás (camerarius), akinek 
tisztsége azonban csak 1105-ben tűnik fel. Mindeneset- 
re VII. Gergely lateráni palotaszervezete vetette meg 
ennek is alapját kibontakozó anyagi tevékenységével s 
az abból adódó szervezeti újítás szükségének kia- 
lakításával. 

Az új pápa, aki korábbi funkciói ellátása során már 
mélyen belelátott a pápai irányítás szervezeti problé- 

máiba, tisztában volt a szervezeti újítások hatásának 
végességével. Újításaihoz igyekezett széles körben 
támogatásokat szerezni, amiben már sajátos társadalmi 
és politikai érdekek érvényesültek. A Német-Római 
Birodalom kiterjedt területeiről a pápa oldalán sorako- 
zott fel a kolostorok lakóinak és az olasz püspököknek 
egy része, sok olasz város, valamint a német fejedelmek 
többsége. VII. Gergely érezte, hogy még nem elég erős 
ahhoz, hogy szakításra vigye a dolgot a császárral. 
Ezért — bár a pápa szemében IV. Henrik úgymond 
tanácsosai miatt, kiközösítés alatt állt — érintkezés 
alakult ki a pápa és a király között. Végül a király 
megalázkodó levelet írt VII. Gergelynek, amivel elérte 
1074 elején feloldozását. Egyelőre mindkét fél sikernek 
könyvelhette el az eseményt, és ennek megfelelően 
igyekezett eljárni a maga szféráiban. Egyúttal mind a 
császár, mind a pápa igyekezett rendet teremteni a 
maga területén, s erőt gyűjteni a későbbiekhez. Minde- 
zeknek jegyében hívott össze VII. Gergely zsinatot 
Rómába, amely 1074 márciusában ülésezett, és ott új 
határozatokat hirdetett a szimónia ellen. 

A római pápai központi intézmények mellett VII. 
Gergelynek olyan hálózatra is szüksége volt, aminek 
segítségével elképzeléseinek megvalósulását az egész 
keresztény világban biztosítani tudja. A régibb 
egyháztörténeti irodalom és az annak anyaga alapján 
kritikai eszközökkel dolgozó más történetírók szerint a 
clunyi szerzetesi irányban adva volt ez a hálózat. 
Különösen azok számára volt ez egyértelmű, akik 

elfogadták, hogy VII. Gergely korábban maga is clunyi 
szerzetes volt. Így természetesnek látszott, hogy a 
clunyi szerzetesek a pápát támogatták a reform meg- 
valósításában és a császárság elleni küzdelmében. Az 
összefüggés másik oldalát hangsúlyozta az a felfogás, 
amely szerint a clunyi megújulási akarat ragadta meg a 
világi papságot, a pápaságot és a világiakat egyaránt. E 
nézet hívei a fogalmi fejlődést is megjelölték a Clunyben 
kidolgozott szabad kolostor (monasterium liberum) 
eszménye és a szabad egyház (ecclesia libera) gregoriá- 
nus elve között. 

Marxista történetíróknál is felmerült az a nézet, hogy 
a clunyi irányú szerzetesek személyében , nemzetközi" 
hadsereg állt feltétel nélkül a pápaság rendelkezésére, s 
erre támaszkodva kísérelte meg VII. Gergely a világi 
függőség lerázását s a nyugati kereszténységen belül a 
politikai vezetés megszerzését. A mai marxista kutatás 
már sokkal árnyaltabban fogalmazza meg a pápaság és 
Cluny viszonyát: miután a reálpolitikus pápa felismer- 
te a reformkolostorok jelentőségét, hasznosítani akarta 
annak hálózatát a maga törekvései számára, s ezért 
szoros kapcsolatot tartott fenn a szerzetesi reformköz- 
ponttal. Különösen francia földön használta fel a clunyi 
rendszerű kolostorokat a reform céljaira. 

A clunyi irányú reform híve volt Franciaországban 
Izarn toulouse-i püspök, feudális úri családból 
származó főpap, aki egyfelől ragaszkodott a püspöki 
hatalom teljességéhez, s minden ellentmondás hamar 
elkeserítette, de másfelől 1073-ban megújította saját 

székesegyházi káptalanát. Megalkotta káptalana szilárd 
szervezetét, s a méltó életszínvonal megteremtéséhez 
megfelelő birtokot is adott annak. A világi hatalmat 
gyakorló IV. Guilhem gróf megerősítette a reformot, 
lemondott a püspökjelölés jogáról, s elődei ilyen 
jelölését is bitorlásnak nyilvánította. Így a reformált 
káptalan állított püspököt kanonoki választással. 
Ennek kihirdetése Hugo clunyi apát jelenlétében 
történt meg. 

Németalföldön is voltak szerzetesi támogatói a pápai 
reformnak. Wery genti szerzetes a pápa szolgálatába 
állt, és a tengerparti országokat bejárva hirdette a 
reform szükségességét. 

Más módon használta fel a pápa a reformszerzetesi 
irányzatot a Német-Római Birodalom vonatkozásában. 
Hugo clunyi apátot — akihez, mint levelezésük is 
mutatja, baráti kapcsolatok füzték — közvetítőként 
kívánta megnyerni IV. Henrikhez fűződő kapcsolatá- 
nak rendezéséhez. . 

Ma már a modern egyházi és polgári történetírók 
sora vallja, hogy VII. Gergely kormányzata idején nem 
estek egybe Róma és Cluny törekvései, hanem éppen 
elkülönültek egymástól. Vannak olyan kutatók is, akik 
egyenesen tagadják a gregoriánus és a clunyi reform 
összekapcsolódását. Pedig mély kapcsolatok voltak a 
külön utak között is. A clunyi kongregáción belül a 
perjel (prior ) típusának kialakulása, az Egyházi Állam 
gregoriánus  újjászervezésében pedig a hivatásos 
tisztségviselők feltűnése mutat a hagyományos feudális 

függőségen túl. Az utóbbiakra támaszkodva küzdött a 
pápaság hatalmas feudális urak, királyok és a császár 
ellen, de nem vált ezzel antifeudálissá, csupán a 
feudalizmuson belüli hatalmi viszonyokat kívánta átren- 
dezni. Ebben az általános irányvonalban és konkrét 
egyházi erőfeszítésekben Hugo clunyi apát támogatta 
VII. Gergelyt, de nem mondható el ugyanez a pápaság 
világi törekvéseit, hatalmi céljait illetően. Ezért tovább- 
ra 15 fontos szerepet töltött be a legátusi intézmény a 
római egyházfő külső terveiben. A korábban római 
papoktól és a pápaságtól függő olasz püspökökből 
kiválasztott legátusok kezdtek bejutni a bíborosok 
soraiba (legatus a latere). A szétforgácsolt francia Vvi- 
dékeken a nagy hatalommal felruházott pápai legátu- 
sok tudták pl. keresztülvinni a pápa szándékait. Így 
bízta meg VII. Gergely franciaországi legátusát, Gellér- 
tet azzal, hogy békítse ki Fehér Hugó bíborost a clunyi 
szerzetesekkel. 

Az évtizedek óta tartó s már több pápa működését 
meghatározó, kibontakozó egyházi reform hátterében 
mindvégig ott volt sejthető Hildebrand törekvő alkata, 
szívós működése. Ez, valamint a saját pápaság alatt 
kikristályosodott és következetesen megfogalmazott 
célok és követelések magyarázzák, hogy a reform végül 
is a gregoriánus jelzőt kapta. 

Az új pápa már 1073-ban látványos lépéseket tett a 
reform megvalósulásának érdekében. Letett tiszt- 
ségükről olyan papokat, akiket szimoniákusnak bé- 
lyegzett: pápasága alatt már alkalmazták a szimo- 

niákus eretnekség (simoniaca heresis) súlyos meg- 
bélyegző fogalmát. Azzal, hogy a pápa jogcímet talált 
ahhoz, hogy hozzányúljon a főpapi tisztségek 
érvényességéhez, jelentékeny lépést tett a püspökségek 
betöltése körüli jogok felülvizsgálatának irányában. 
Így szabadult el a főpapi beiktatás (invesztitúra) körül a 
— vitairatokat és nagy összecsapásokat teremtő — 
küzdelem. A pápaság oldaláról nézve, ez folytatása lett 
volna annak a folyamatnak, amely során egyrészt már 
korábban maga alá rendelt a római püspök számos 
főpapi széket, másrészt, hogy a világi feudális uraktól 
zaklatott főpapok sokszor a pápától kértek védelmet, 
valamint hogy egyes államokban a belső államhatalom 
gyengesége vagy szétforgácsoltsága miatt gyakran 
keresett pápai támaszt a helyi egyház. 

Végső soron a pápa meg akarta szerezni a főpapi 
székek betöltésének jogát, mivel az egyházi méltóságok 
nagy javadalmakkal, birtokokkal jártak. A javadal- 
makba, birtokokba való beiktatás fontos velejárója volt 
a tisztségek betöltésének: tehát ha a római pápaság 
megszerezheti a beiktatás jogát, akkor a pápai politika 
híveinek hálózata kiterjed, s így lényegesen szélesebb 
területeket ellenőrizhet. E követelés azonban számos 
hatalmi érdekbe is ütközött. Nehéz volt szétválasztani a 
méltóság egyházi és világi elemeit, összetevőit azokban 
az esetekben, amikor egész grófságok álltak egyházi 
férfiak irányítása alatt. Ezek az egyházuk tulajdo- 
naként fogták fel a grófsághoz kapcsolódó földterüle- 
tet, és nem tekintették visszásnak, hogy világi beik- 

tatással jutottak a világi jellegű elemet is tartalmazó 
egyházi méltósághoz. De az is természetes volt, hogy a 
császári hatalom ragaszkodott e grófságokhoz és 
ahhoz, hogy beleszólhasson az olyan püspökségek 
betöltésébe, amelyek grófságok sorát irányították, 
miután csak Németország területén 53 grófság volt 
püspöki birtokban 1073 körül. IV. Henrik a pápa 
egyházi követeléseiben saját érdekei elleni támadást 
láthatott a lombardiai területen is, ahol a grófsági 
szervezet nagy mértékben a püspöki hatalomra támasz- 
kodott, s kompromisszumra csak az ennek megőrzésére 
vonatkozó biztosítékok esetén lett volna hajlandó. A 
római egyház élére lépő VII. Gergely azonban nem 
akart biztosítékokat adni, sőt ki akarta használni IV. 
Henrik otthoni nehézségeit. A német hűbéresek elleni 
küzdelembe keveredett császár püspökkinevező gya- 
korlata ellen tiltakozott a pápa, és a maga kizárólagos 
alárendeltjeivé akarta tenni a főpapokat. Ezzel függött 
össze végső soron, hogy VII. Gergely kötelezővé 
igyekezett tenni a főpapok személyes palliumkérését az 
apostoli széktől. 

IV. Henrik számára világos volt, hogy az egyházi 
reform hívei által hangoztatott szabad, azaz a klérus és 
nép általi választás könnyen a királyság ellen fordit- 
ható, és helyi érdekek és törekvések előtt nyithat utat. 
Sem Németországban, sem Lombardiában nem mond- 
hatott le tehát ellenállás nélkül a császár a püspökségek 
feletti politikai uralomról, ezért nem tehette magáévá a 
VII. Gergely követelte kánonszerű választás elvét. A 

pápa viszont emiatt kényszerült arra, hogy gyarapítsa a 
neki közvetlenül alárendelt területeket mint Szent Péter 
földjeit (terrae sancti Petri), igényt tartva a ravennai 
exarchatus területére, sőt Salernóra és Amalfira is. 
Ezekről az igényekről levelezése is tanúskodik 1073 és 
1080 között. 

Már VII. Gergely egyházkormányzatának kezdete- 
kor felvetődött a papi nőtlenség követelése, illetve az erre 
már korábban hozott zsinati rendelkezések végrehajtá- 
sa. A pápának tudnia kellett, hogy ezzel a nyugati és a 
keleti egyház viszálya is mélyül, miután a latin egyház- 
ban a pápságra kényszeríteni akart szabályt a görög 
egyház nem tette magáévá. Ott az alsópapság háza- 
sodását továbbra is elismerték, Gergely pápa viszont a 
cölibátust — tekintet nélkül a szokásokra és a szabá- 
lyos házasságban élésre — keresztül akarta vinni. A 
papság érintett részének megsértésétől sem riadt vissza, 
amikor házassági kapcsolatukat  paráznaságnak 
minősítette. Már 1073-ban felfüggesztett tisztségüktől 
papokat az önmegtartóztatás hiánya címén. Bár Itáliá- 
ban is sok feladata adódott e követelés végrehajtásával 
kapcsolatban, keresztül akarta vitetni Francia- és 
Németországban is. ezért ezekre a területekre legátuso- 
kat küldött ki. A reform ilyen radikális megfogalmazá- 
sa a papi nőtlenséggel kapcsolatban avval magyaráz- 
ható, hogy a papok házasodása nagy veszélyt jelentett 
az egyházi vagyonra: a papok fiai vagy leányai 
könnyen igényt emelhettek kolostori vagy templomi 
javakra. 

VII. Gergely nézetei az egyház és a társadalom 
viszonyáról — nagy elvi és gyakorlati tapasztalatai 
bázisán — már pápaságra kerülésekor kikristályosod- 
tak. Most a gyakorlati kormányzati rendszerben igye- 
kezett minél hatékonyabban alkalmazni a társadalom 
felosztására, sajátos tevékenységére vonatkozó elkép- 
zeléseit. A keresztény társadalmat két nagy rendre 
osztotta, felfogása szerint a papi rend (ordo sacerdota- 
lis) és a világi rend (ordo laicalis) világosan elkülönül 
egymástól. A papságot tekintette egyedül méltónak és 
alkalmasnak a keresztény társadalom kormányzására, 
természetesen a tevékenység különféle szintjeit meg- 
határozó hierarchikus felépítéssel. Nagy figyelmet szen- 
telt azonban a világiak rendjének mibenlétére, szerepé- 
re, egyházon belüli jogaira és kötelességeire. 

A világi rend fontos ismérve volt a házasságban élés 
már a Karoling-kori felfogás szerint, valamint a 
hagyományos  kolostori-remeteségi  tökéletességi 
mintákban is, s ezt az egyház erkölcsös állapotként 
ismerte el. A XI-XII. századi társadalomban a világiak 
rendje (ordo laicorum) már számos formában foglal- 
koztatta az egyházi gondolkodást, éspedig szellemi, 
szertartási, művelődési, művészeti, jogi, gazdasági 
szempontból, az életforma és életvitel szemszögéből. A 
világiak eleme elkülönült a szerzetességtől, a re- 
metéktől és a világi papságtól, mégis a keresztény 
társadalom alkotó eleme volt, és az egyházi társadalom 
különféle cselekményeiben neki is jutott szerep. Ezért 
foglalkoztak ezzel a típussal a korabeli kánonjogban, a 

szerzetesi reform irodalmában, a kolostorok halottakra 
emlékező könyveiben, a bűnbánat megmozdulásaiban. 
A pápaságnak és a reformmozgalómnak még mindig 
számolnia kellett a magánegyházak világi uraival, s a 
műveltségi szint növekedéséből következett, hogy a 
világiak rendelkeztek némi vallásos kultúrával, és a 
különféle mozgalmakban is nagy szerephez jutottak 
(istenbékéje; pataria; muzulmánok elleni harcok). 

Annak ellenére, hogy a korábbi nézetek szerint a 
felszentelt uralkodók bizonyos értelemben hasonultak a 
papsághoz, a gregoriánus felfogás kezdte tagadni ezt a 
hasonlóságot. Igaz, hogy 1073-ban még ez a nézeteltá- 
volodás nem jelentett törést: az új pápa az év decem- 
berében megerősítette Vratislav cseh herceg főpapi 
föveghasználati jogát, amit még II. Sándor küldött 
neki. De Gergely. már a kivételességet hangoztatta 
azzal, hogy eljárása bensőséges nagyrabecsülésének 
jele, amiben világi személy nem szokott részesülni. (Az 
esetet azzal magyarázza az egyháztörténeti irodalom, 
hogy ezzel a pápa a császár egyházvédő szerepét 
csökkentette, és azt a cseh hercegre ruházta át.) 

A gregoriánusok a világiakat általában már kevés- 
bé tökéletesnek minősítették, és gyakorta felidézték 
Máté evangéliumának példázatát (13. rész, 8.) az 
elvetett mag 100-, 60-, 30-ad annyi terméshozamának 
különbségéről, Egyfelől felajánlották nekik is a kolos- 
tori erény utánzását, másfelől viszont e remete szelle- 
miség az egyéni tökéletesedést a magányos élet által 
tartotta elérhetőnek, amihez tehát a világinak ott kell 

hagynia adott társadalombeli helyét. Ellentmondásos 
volt a világiak megítélése abban is, hogy miközben 
elvárták tőlük az egyház iránti felelősséget, támaszkod- 
tak vallási buzgalmukra és tökéletesedési törekvéseik- 
re, a szerzetesi és kanonoki reformáló folyamodványok 
— az egyházi felsőbbséghez fordulva — az ágyasság- 
ban élő és tudatlan papság elítélését úgy fogalmazták 
meg, hogy az illető , laikusok módjára él". 

Azt már csak a legradikálisabb egyházi reformirány 
vette tudomásul, hogy a népi törekvések részt kérnek az 
elméleti vitából, az új koncepció kidolgozásából rendek 
( ordines ) és hivatások (officia) összefüggéseinek bon- 
colgatásával. 

Mindennek nagy szerep jutott VII. Gergely cél- 
kitűzéseiben. Mint alulról feltört ember, nem habo- 
zott a népet bevonni az egyházi reform szolgálatába, a 
német és olasz tömegek elégedetlenségét megnyergelni. 
Így igyekezett összefogni széles szövetséget a reform 
érdekében. Ennyiben követte elődje és folytatta bíboros 
kori önmaga politikáját. A patariával már korábban 
kialakult szövetsége sokak szemében már korábban 
lejáratta őt mint új pápát, de Gergely továbbra is 
támaszkodott a világiak e mozgalmára, bennük az 
általa bírált világi rendszer és elvilágiasodott papság 
elleni lázadókat látta. Mindez hihetetlenül kockázatos 
volt már kezdettől fogva. Hiszen ezzel felkeltette a 
Német-Római Császárság gyanúját a pápai reform- 
mozgalommal kapcsolatban — márpedig eredendően 
éppen a császár volt Róma hivatott világi ura és 

egyházának védelmezője (patricius Romanus — defen- 
sor Ecclesiae) . Az új pápának máris látnia kellett, hogy 
kísérletervel, követeléseivel a hagyományos támaszt 
kockáztatja. Egyik 1073. évi fejtegetésében idézi az 
apostoli mondást: , minden lélek legyen alávetve 
magasabb hatalmaknak". Ehhez VII. Gergely a követ- 
kező egyházjogi indokolást füzte: ha tehát az apostol 
azt prédikálta, hogy világi hatalmasságoknak engedel- 
meskedjenek, mennyivel inkább kell a keresztények 
körében a lelki hatalmaknak és Krisztus helyettesének 
engedelmességet tanúsítani. Még ezt megelőzően két 
nyilatkozatában foglalkozott az ezzel összefüggő 
kérdésekkel az új pápa. Egyszer azt hangsúlyozta, hogy 
rá mint Szent Péter vikáriusára van bízva , az egyetemes 
egyház kormányzata". Máskor ennek a hatalomnak 
eredetét igazolta azzal, hogy isten maga adta Szent 
Péternek , az egész egyház kormányzatát". Így mutat- 
kozik meg, hogy elődein túltéve, minden emberi ügyben 
csupán egyetlen legfelsőbb hatalomnak látott teret a 
földön. Ezzel előbb-utóbb nyíltan szembe kellett kerül- 
nie azokkal az erőkkel, élükön a császári hatalommal, 
amelyek már a pápaelődök reformját is fenntartással 
vagy aggodalommal nézték. 


VII. Gergely harca az egyházi hatalom fölényéért a 
világival szemben, a pápai főhatalomért a császár és 
királyok felett tovább szélesedett 1074-ben. Ezért 
hangsúlyozta, hogy Péter apostolt Jézus Krisztus úr, a 
dicsőség királya a világ királyságai fölé fejedelemmé 

tette. Ez — mint Szent Péter helyettesét — természete- 
sen a mindenkori pápát illette a gregoriánus felfogás 
szerint. VII. Gergely azt vallotta, hogy a pápa a 
keresztények közös atyja és ura. Átérezte az egész 
keresztény társadalom kormányzásának vállaira nehe- 
zedő súlyos terhét és felelősségét, ezért írta Hugo clunyi 
apátnak: , Ebben az igen nehéz időben nem csupán a 
lelki, de a világi ügyek hatalmas terhét is hordozzuk." 

Ennek a felfogásnak megfelelően alakította ki Ger- 
gely pápa a világi uralkodók szerepének sajátos 
felfogását a maga elképzelte hatalmi rendszerben. A 
Hódító Vilmoshoz és I. Fülöp francia királyhoz intézett 
leveleiben már világos, hogy a világi uralkodók funk- 
cióját a védelmezőére szorította: a királyok feladata a 
papi rend érdekei védelmében cselekedni, annak fel- 
hívása alapján fellépni. Amikor a pápa a maga római 
szóhasználata szerint szólította az angol királyt 
hűségre, az félreértést eredményezett Hódító Vilmos 
környezetében, hiszen az angol király nem hívta ki 
vitára a pápát hitbeli vagy erkölcsi kérdésekben. A 
pápa politikai illetékességét pedig az angol király és 
Lanfranc canterburyi érsek nem óhajtotta elfogadni, de 
még kiérezni sem a felhívásból. 

A császári hatalom sem volt kivétel Gergely szemé- 
ben, sőt avval szemben érvényesült a legkövetkezete- 
sebben elképzelése. A pápai nyilatkozat jogosnak 
tartotta, hogy az, aki az egyház tiszteletét csökkenteni 
akarja, az veszítse el tisztségét, amit birtokolni látszik. 
A papi uralom felfogásában tehát a világi kormányzási 

tisztség olyan kiváltság, amit az egész keresztény 
társadalom javára kell felhasználni, és annak elhanya- 
golása, az uralkodó saját nézeteinek érvényesítése 
esetén a tisztség elvész. Ezért a kiközösítettnek tekintett 
Henrik mint a keresztény egyház megfenyített tagja, 
nem lehet uralkodó — a pápa tehát ellentmondott 
kormányzatának a németek és Itália felett. Más 
alkalommal is hangsúlyozta a pápa Henrik királyhoz 
intézve szavait, hogy igaz királyi hatalmat az gyakorol- 
hat a keresztény társadalomban, aki meghajolva Krisz- 
tus, a királyok királya előtt, elfogadja a római egyház 
határozatait. A pápai reform rendszerében a királyok 
feladata — megmaradva saját szférájukban — a 
részvétel volt ebben az egyházi folyamatban. Szorosan 
összefüggött ezzel — a német birodalmi püspöki rend- 
szer folytán — a pápának az a törekvése, hogy 
rendelkezései az egész egyházban érvényesüljenek, s a 
püspökök a pápai akaratot hajtsák végre. Ezért küldött 
szerte az országokba legátusokat, s ezek a pápai 
képviselők ezért kaptak pontos utasításokat, kifejtett 
rendelkezéseket. Ilyen szellemben vette fel a pápa a 
kapcsolatot számos befolyásos német főpappal. Bi- 
zonyítja azt az 1074. október 16-án Udo trieri érsekhez 
intézett levele. 

VII. Gergely pápaságának kezdetétől a világi és 
egyházi hatalom viszonyának égető kérdése volt a 
püspökök, apátok és plébánosok kinevezésének módja. 
Ezt a pápaság ki akarta ragadni a világi urak kezéből, és 
a világi beiktatást az anyagi, a birtoktartozékok 

biztosítására kívánta szorítani. A pápa számára — 
bíborosi tapasztalatai alapján is — a kérdés elsősor- 
ban a püspöki hatalommal kapcsolatban éleződött ki. 
Ezekkel a beiktatásokkal kapcsolatban a császár volt 
az a világi személy, aki a legerőteljesebben és a 
legkényesebb helyen avatkozott be az egyház életébe. 
Más királyoknál is szembetűnőbb volt a német-római 
uralkodó szerepe, mivel birodalmának német részében 
erőteljesen támaszkodott a püspöki karra, ezért arra 
más uralkodóknál sokkal inkább ügyelt. De jogilag a 
római püspökség betöltése körül is volt még némi 
hatásköre. Így lett a császár az egyház ellensége a 
gregoriánus mozgalom tagjainak szemében, ellene 
összpontosultak a római egyház függetlenedési 
törekvései. Az általános jellegű ellentét mégsem 
Rómával, hanem Milánóval kapcsolatban öltött 
konkrét formát. 


Az ambroziánus egyház, Szent Ambrus egykori 
székének örököse — büszkén a maga régi 
hagyományaira — el akarta kerülni a pápai irányítást. 
A felek számára nemcsak egyházpolitika szem- 
pontjából volt lényeges 1073-ban a kialakuló 
huzavona: ugyanis, aki az érseki egyházmegye területét 
ellenőrizte, az a Németország és Lombardia közötti 
hágókat is szemmel tarthatta. A főhatalmat egyaránt 
igénylő két erő viszálya már adva volt, amikor VII. 
Gergely uralma megkezdődött. Az új pápát kötötte 
elődjének hozzájárulása Atto érsekké választásához, 

aki a milánói papság választottja és jó kánonjogi 
felkészültségű férfiú volt. A császári oldal azonban ezt 
nem nézte jó szemmel, szerintük a pápai legátus 
csikarta ki a milánói papságból ezt a választást, 
továbbá Attót patarénusnak, azaz a milánói reform- 
csonort emberének tekintették. A császár szokott 
hatalmával élve — amint Németországban és Itália egy 
részén ezt vitathatatlanul megtehette — maga is 
kinevezett érseket Tebaldo (Tedald) személyében, és ezt 
tekintette jogérvényesnek. Az Atto és Tebaldo közötti 
viszály a pápai és császári hatalom elsőbbségének, 
illetve a világi beiktatás körüli harcnak próbaköve lett. 
Az adott pillanatban mégis volt remény a nyílt küzde- 
lem elkerülésére. 1073-ban IV. Henrik eléggé szorult 
helyzetben volt, szembe kellett néznie a szász felkelés- 
sel, és így nem kívánt közvetlen harcba keveredni a 
pápasággal. Egyelőre időt kívánt nyerni azzal, hogy a 
pápa ítélete alá bocsátotta a vitát. Mivel VII. Gergely a 
felhatalmazással biztosítva látta célját, egyelőre nem élt 
a döntés lehetőségével, mert maga sem kívánta túlfeszí- 
teni a húrt. 


A pápaság és császárság viszonyának aiakulásában s 
VII. Gergely politikai mérlegeléseiben ismételten szere- 
pelt mint számottevő tényező a németországi belső 
helyzet. A német társadalom fejlődése ez időben érte 
utol az olaszt: kiteljesedett a hármas felépítésű feudális 
társadalom, a papok-harcos nemesek-termelők osztá- 
lyaival. Eltüntek vagy az eltűnés határán voltak a 

szabadok, a nemes-parasztok. E mélyben húzódó tár- 
sadalmi tényezők és fejlemények nem közvetlenül 
hatottak az új pápa döntéseire, hanem azokban a 
kihatásaikban, amik a mozgalmakat, a politikai esemé- 
nyeket kiváltották. A német királyi hatalom (II. és IV. 
Henrik) azon kísérlete, hogy egy kizárólag a saját 
hatalma alatt álló, összefüggő területet alakítson ki, a 
Harz-hegység körüli területekre irányult. A goslari 
. ezüstbányák, az ott központosuló birodalmi birtokál- 
lomány, az erdőirtásra alkalmas terület mind emellett 
szólt. A királyi miniszteriálisok (szolgáló emberek) 
összpontosítása és várépíttető tevékenysége elégedet- 
lenséget váltott ki egyrészt a szász és thüringiai 
parasztok körében a várépítő robot, másrészt a szász 
nemesség között a királyi birtok növekedése miatt. Az 
általánossá váló elégedetlenségen belül fokozódott az 
elégedetlenség a súlyos terhek miatt. Ugyanígy 
éleződött a hangulat a régi szabadok, a katonai 
telepesek, az erdőirtás során szabad parasztokká váltak 
és a bérlő parasztok körében, akik helyzetük tartós 
romlásától, kedvezőbb jogi állásuk elvesztésétől tartot- 
tak, holott ők éppen megszilárdítani akarták volna 
helyzetüket a vidék kiépítésével. A szász nemesség csak 
erősítette a parasztok szembenállását a királyi várak- 
kal, hogy kihasználhassa elégedetlenségüket, és nemes- 
ellenességük pillanatnyi feladását. Így találkozott 
össze egy időre a nemesség királyellenes politikája a 
paraszti osztályharccal, mivel az utóbbi ezekben az 
években elsősorban az oly nyomasztó királyi várak 

ellen irányult, amilyen a Harzburg, a Hasenburg 
voltak. 

A nép körében erős ellenérzést keltett a goslari királyi 
udvarban működő Osnabrücki Bennónak, a királyi 
építkezések irányítójának működése, aki nemcsak a 
várépítés szakmai mesterének bizonyult, de a 
járandóságok, a kézi- és fogatosrobot behajtásában 
alkalmazott igen kemény módszereivel is emlékezetessé 
vált. 

Törzsi jellegű ellentétek is tapadtak a szász 
elégedetlenséghez: IV. Henrik szolgáló embereinek jó 
része sváb volt, akikben a szászok idegeneket láttak, 
akik körükben erőszakoskodnak. A Magnus szász 
herceg elleni királyi rendszabályok is alkalmasak 
voltak a törzsi sérelmek hamis tudatának kialakulásá- 
ra. Magdeburgi Bruno, a IV. Henrik elleni mozgalmak 
heves szász szellemű írója az 1073-75. évek eseménye- 
inél ezért ír a , mi szászaink"-ról. 

Ilyen előzmények után gyülekeztek 1073-ban az 
elégedetlen szász fegyveres erők az Unstrut melletti 
Tretenburgon, a Gebe-tótól északra, amikor egy Len- 
gyelország ellen tervezett háborúra gyűjtötték össze 
éppen a királyi csapatokat. Majd megindult a támadás 
a Hasenburg, a Spatenburg és más királyi várak ellen, 
amikor is a felkelők, kihasználva a váratlan támadás 
okozta meglepetést és a királyi hadak távollétét, 
katonai sikereket értek el. Ezzel megkezdődött a szász 
felkelés (1073—1075). Thüringia elégedetlenjei a tizedek 
körüli vitában kerültek szembe a királlyal, s a szász 

felkelők mellé álltak. Amikor Szászország keleti részei- 
nek előkelői, világi, sőt egyházi erők, a felkelő parasz- 
tok sokaságával a király tartózkodási helye, a Harz- 
burg előtt megjelentek, a védekezés reménytelenné vált. 
IV. Henrik örülhetett, hogy ki tudott szökni a várból, és 
a Harz-hegység, illetve Thüringia erdeinek védelme 
alatt eljutott Hersfeldbe. 

A szászok szabadságának (libertas) ősi jelszava 
megmozgatta a tömegeket, feledtetve velük, hogy a 
harcra bujtogató nagyurak a törzsi jogokat, a paraszti 
közösségi földek (Allmende ) épségét legalább annyira 
fenyegetik, mint a királyi várak. A méltóságától meg- 
fosztott Northeimi Otto bajor herceg volt a törzsi 
sérelmek jelszavával izgatók közül a legfőbb szereplő, 
de Magnus szász herceg (1071-1106) — az utolsó a 
Billungok nemzetségéből — is csatlakozott Ottóhoz, 
amiért utóbb fogságot szenvedett mint királyellenes 
felkelő. De a felkelés fő erejének kétségtelenül a szabad 
szász köznép (vulgus Saxoniae) mutatkozott. A szász 
törzsi gyűlés — ami persze már nem csupán a köznépé 
volt, hanem kiegészült a fejedelemmel és a 
nemesekkel — szerepe nagy volt a felkelés kirob- 
banásában. Ez volt az a politikai testület, amelyik 1073- 
ban Wormslebenben ülésezve elhatározta az uralkodó 
elleni fegyverfogást. A felkelők az első időben minden- 
esetre sikereket értek el, vad rohamokkal vették be a 
Harz-hegység királyi várait, s azokat teljesen lerom- 
bolták. 

A király megalázása, bár csak közvetve, de meg- 
növelte a pápa tekintélyét,s ez őt a IV. Henrik elleni 
küzdelemre bátoritotta. Az esernények ellentmondásos 
alakulásának következménye az is, hogy VII. Gergely 
szóhasználatában megjelent német királyság (regnum 
Teutonicum) fogalom, elkülönítve a római császárság 
kifejezéstől. De az 1070-es években a pápától független 
német forrásban is előfordul ez az elnevezés. A 
szóhasználat hasonlósága persze eltérő értelmezési 
indítékokat takar. A pápa evvel ki akarta rekeszteni a 
német királyságot a római császári méltóságfoga- 
lomból, amelyet befolyása alá kívánt vonni, Német- 
országban viszont az öntudat erősödése tette szük- 
ségessé a fogalom külön használatát. A pápa azt is 
remélte, hogy a szász feudális uraktól lekötve, a császár 
megmarad német királyságában, valláspolitikai téren 
keresi vele a békülés lehetőségét, s megbánást tanúsít. A 
császár mutatott is erre hajlandóságot. VII. Gergely 
ennek hatására igyekezett rávenni a szász nagyurakat a 
IV. Henrikkel való megegyezésre. 

A pápaság kihívása és a németországi események 
miatt kritikus helyzetbe került császárság számára 
csupán egy reménysugár világított 1073-ban. A feudális 
társadalom csúcsán álló császárnak az adott 
körülmények közepette örömmel kellett fogadnia, 
hogy mellette állt ki — ha egyelőre csak helyi méretek- 
ben is — a társadalmilag a feudális rétegek alatt álló 
városi lakosság. Abban az esztendőben ugyan csupán 
az első lépéseket tette meg a kommunamozgalom 

német megfelelője, a rajnai városok önállósági mozgal- 
ma. Felkelt Worms, a Rajna bal partján fekvő város 
népessége (ahol a dóm építése a XI. században indult 
meg, és amelynek városi levéltári anyaga ugyanabba a 
századba nyúlik vissza). A városi vezető réteg politikai 
érzékenységére jellemző, hogy felismerte az általános és 
a helyi körülmények adta lehetőséget. Mivel az esemé- 
nyek során Worms püspöke a király ellen fordult, a 
kibontakozó invesztitúraharcban a város a püspök 
ellen lépett fel, és ezzel megindította az önállósulás 
folyamatát. IV Henriknek jól jött a városúr elleni 
megmozdulás. Mindez figyelmeztetésül szolgált a főpa- 
poknak, miután a wormsiak elűzték püspöküket, a 
császárt pedig ünnepélyesen falaik közé fogadták. Ezzel 
lekötelezték az uralkodót maguknak, és kihasználták a 
kedvező alkalmat arra, hogy a királyi vámoktól való 
mentességüket elismertessék. 

Miután a német területeken a településformák és 
foglalkozások változása kezdte utolérni az itáliait, a 
meginduló városi mozgalom új erők fellépését jelzi a 
német társadalomban. Míg korábban a németországi 
kézműves termelést és eladást a feudális urak tartották 
ellenőrzésük alatt, valamint jelentékeny volt a kolostori 
ipar, most már a jobbáyy-iparosok mindinkább a 
városokba vonultak. Átmenetet jelentett az a 
körülmény, hogy a püspöki függésben levő iparos, ha 
ura a városúr volt, dolgozhatott a városlakók számára. 
A gazdasági kapcsolatok alakították ki a különböző 
jogi helyzetű városi lakosokban az összetartozás tu- 

datát. Mindezen körülmények váltottak ki más, a 
wormsihoz hasonló fellángolásokat is a német váro- 
sokban. 


A Német-Római Birodalom sajátos tartománya volt 
Csehország, amelynek élén II. Vratislav herceg 
(1061—1092) állott. A herceg a Prága melletti VySehrad 
hegyén bőkezűen ellátott káptalant építtetett, és falak- 
kal vetette körül a várat alkotó kastélyát és egyházi épü- 
leteket. A káptalannal együtt alapította Vratislava 
Péter—Pál-templomot (valószínűleg 1073-ban), eredeti- 
leg román stílusú bazilikaként. Ez a két szent tiszteleté- 
re szentelt káptalani templom alighanem gesztus volt 
Róma felé, amelyet a pápaság kettős apostoli alapítású 
egyháznak tekintett. (A Péter- és Pál-tisztelet nyilvánult 
meg VII. Gergelynek egy, a két apostolhoz intézett 
könyörgésében.) Kezdetben tehát megvolt a lehetősége 
a cseh herceg és a pápa egyetértésének, hiszen ekkor 
még a herceg felett álló császár sem állt élesen szemben a 
római egyház fejével. Még ennél is jellemzőbb a herceg 
joggyakorlására, hogy püspökséget alapított (Olomouc 
ún. morva püspökségét, 1063). Vratislav uralkodónak 
tartotta magát, s a pápa is akként ismerte el. 1074-ben e 
kapcsolat jegyében és fenntartásának reményében 
fordult VII. Gergely Vratislav herceghez, akit arra kért, 
hogy ha a püspök nem engedelmeskednék a pápának, a 
herceg űzze ki a várból. Ez a felhívás a prágai 
Hradcanyban működő Jaromir-Gebhard püspökre 
vonatkozott, aki tehát — a német püspökök hatalmát 

igényelve magának — az adott esetben bizonyára 
rosszabb viszonyban volt a pápasággal, mint a cseh 
herceg, akitől a pápa nem alap nélkül várhatott 
lojalitást. Jaromir, az uralomra törő főpap a herceg 
testvére volt, akinek kordában tartására alapitott 
másik káptalant a Pfemyslida uralkodó. Jaromir 
viszont 1073 körül szorongatta Olomouc püspökségét. 
Ez a beavatkozás azonban a reform római felfogásában 
azt jelentette, hogy a fejedelmi egyházi védnökség (és a 
vele összefüggésben jelentkező felügyelet) pápai 
megbízású védnökséggé, a saját egyház fejedelmi 
tulajdonosa csak patrónussá válik, a pápa uralmi 
felfogásának megfelelően. (Ha egy fejedelem a pápa 
rendelkezése szerint járt volna el egyházi intézmény 
birtoka, vagyona ügyében — már pedig egy püspök 
kiűzése lakából ilyen beavatkozás —, akkor ezzel a 
pápai akarat végrehajtójának szerepét vállalta volna.) 
A pápa mindezt annak alapján akarta keresztülvinni, 
hogy a keresztény király sajátos kötelessége az egyhá- 
zak (ecclesias) védelmezése. 

A pápának azonban nem csupán a cseh herceget 
kellett megnyernie ahhoz, hogy rajta keresztül a cseh 
egyházat irányíthassa. A közvetlen kapcsolatba be- 
ékelődött a német egyházi szervezet, amelynek régi 
felsőbbségi jogai voltak a cseh egyházi élet felett. Ilyen 
alapon fordult Siegfried mainzi érsek 1074-ben a 
pápához — amikor is csak annyit ismert el, hogy a 
római egyház primátusa a tanítómester elsőbbsége. 
Ennek természetesen világi politikai háttere volt, hiszen 

az évben Siegfried a Német-Római Birodalom főkan- 
cellári tisztét töltötte be, és így megnyilvánulásában a 
német püspöki rendszer viszonylagos önállóságát fejez- 
te ki a római irányítással szemben. Miután , Jeromos" 
prágai püspök és János olomouci püspök viselt dolgai 
— mint az érseknek alávetett (suffraganeus) fő- 
papoké — valóban a mainzi érsek alá tartoztak, ezért 
VII. Gergely válaszában úgy biztosította magának a 
beleszólást az ügyben, hogy felszólította Siegfried 
mainzi püspököt, hogy teljesítse kötelességét, és János 
püspök panaszára szolgáltasson igazságot. A pápa 
egyben igazolta János , morva püspököt", akinek 
feladata egyháza jogait megvédelmezni a sok igazságta- 
lansággal és csapással szemben, amiről ő is hallott. 
Gergely tehát nyíltan beavatkozott, nehogy valami 
ártalmas szokás öröklődjék a morvaországi egyház- 
ban. Mindezek a gesztusok azt jelzik, hogy Róma át 
akart nyúlni a német egyházi felsőbbség hatáskörén. 
János püspök továbbra is püspöki széken maradt 
Olomoucban. 

A cseh egyház ekkor azonban nem pusztán Róma 
egyházi reformja és a német püspöki karnak a re- 
formtól inkább elzárkózó magatartása között választ- 
hatott. Még nyitva állt a kapcsolattartás lehetősége a 
lotharingiai reformiránnyal is. Ennek jele, hogy az első 
cseh történetíró, Prágai Cosmas tanulmányait Liége- 
ben folytatta 1075 és 1084 között, ahol mestere 
Francon,a Saint Lambert-egyház iskolamestere volt. A 
cseh államiság kötelékei azonban a cseh egyházat végül 

is a német császári politikához kötötték. Az új prágai 
püspök, Jaromir-Gebhard mint IV. Henrik kancellárja 
tűnik fel 1077-ben, és tölti be e tisztséget hét esztendőn 
keresztül. Mindez egyértelművé teszi a cseh állam és 
egyház fokozódó elkötelezettségét a császár ügye 
mellett. A kezdeti szimbolikus gesztusok a pORKAI 
valóság fényénél elhalványultak. 


VII. Gergely pápai kormányzata fordulatot jelentett 
a római egyház keleti politikájában, amin nem fel- 
tétlenül lehet égtájat érteni. Dél-Itália, Spanyolország, 
Kisázsia és mindhárom egyistenhivő vallás Szentföldje 
helyet kapott az új pápa elképzeléseiben. VII. Gergely 
1073-ban Fehér Hugo biborost legátusként spanyol 
földre küldte. Egyházkormányzatával egy időben 
kezdődött meg VI. Alfonz, Kasztília királyának uralma 
(1073—-1109), amely fontos állomás volt a spunyol 
visszafoglalás menetében. Azzal, hogy francia lovagok 
áramlottak át a Pireneusokon — 1073-ban Ebles de 
Roucy szervezett új hadjáratot, s VII. Gergely pápa is 
csatlakozásra hívta fel a keresztény féjedelmeket —, a 
harc egyre inkább a keresztes háború jellegét öltötte 
magára. Gergely emlékeztette a világot, hogy a spanyol 
királyság Szent Péter székéhez tartozik. Ígéretet tett 
arra, hogy a hitetlenektől elfoglalt földeket a keresztény 
lovagok élvezhetik, akik pedig elesnek a keresztért, 
mind pápai bűnbocsánatot élveznek. A pápaság tehát 
átvette a muzulmánok elleni harc vezetését, éspedig 
nemcsak spanyol földön, de Szicíliában is. A muzulmá- 

noktól földet foglalókat azután a szentszék feudális 
függésébe vonta. 


Mindez mutatja, hogy a reformpápaság alatta már 
nemcsak a keresztény társadalom belső reformját, de 
külső védelmének feladatát is kezébe vette. Előtérbe 
állította a latin és görög egyház hitszövetségének 
felújítását, hogy kiküszöbölhesse a szakadást. Ugyan- 
erre a felismerésre jutott VII. (Dukász) Mihály bizánci 
császár is, aki 1073-ban határozta el, hogy szívélyes 
egyetértésre jut Rómával. A pápa segítségétől várta, 
hogy megelőzheti a Bizánc ellen várható újabb nor- 
mann támadásokat. Ugyanakkor mind a pápát, mind 
a bizánci uralkodót közelről érintette, hogy Kisázsiá- 
ban megkezdődtek a török betörések.A császárnak 
sürgősen szüksége volt nyugati katonákra serege 
feltöltéséhez, de ezt csak a pápaság egyetértése esetén 
remélhette. Ezért Mihály császár elnézte, hogy az új 
pápa elmulasztott leveleket intézni a keleti pátriarkák- 
hoz, amikor a pápai méltóságot elfoglalta. A pápa 
ugyanis ezt feleslegesnek látta, mivel magát azok 
felettesének minősítette. A bizánci uralkodó nagyobb 
önuralmat tanúsított, maga küldött gratuláló levelet 
VII. Gergelynek, kifejezve a szorosabb kapcsolatra 
vonatkozó kívánságát. A követjárásért VII. Gergely 
1073. júliús 9-én mondott köszönetet. A pápa megelé- 
gedéssel küldte el Domonkost, a velencei pátriárkát 
mint legátusát Konstantinápolyba, hogy tájékozódjon 
az ottani helyzetről. VII. Gergely igen körültekintően 

járt el abban, hogy kit választott ki erre a feladatra. A 
velencei jelző jól csengett Bizáncban. Domenico Selvo 
doge (1071-1084) volt az egyike azoknak a velencei 
politikusoknak, akik a legtovább tartottak jó kapcsola- 
tot a kelet-római birodalommal, miután a doge X. 
Konsztantinosz császár veje volt. Velence ugyanakkor 
független külpolitikája miatt is tekintélyt élvezett a 
görögök körében, miután a köztársaság VII. Gergely 
sürgős követelései ellenére is megtagadta a császár és 
pápa közti viszályban a nyilt állásfoglalást. Dukász 
Mihály így elérte, hogy nyugati határán béke uralko- 
dott, és egyben elnyerte VII. Gergely szívélyes 
barátságát. 

A kiküldött Domonkos tájékoztatása nyomán a pápa 
meggyőzödhetett Mihály császár őszinteségéről, s talán 
még ennél is fontosabb, hogy megismerhette a kisázsiai 
helyzetet. A pápában aggodalmat keltett a zarándokok 
forgalmát fenyegető veszély híre. Palesztina ugyan nem 
zárult el a zarándokok elől, de az oda vezető kisázsiai út 
megszakadása előrelátható volt, ha a török betöréseket 
el nem torlaszolják. Ekkor merült fel VII. Gergelyben a 
spanyol földön már realizálódó, egyházi vezetés alatt, 
lovagi sereggel folytatandó hadviselés terve. Ez a 
diplomáciai elképzelés szintjén mozgó terv siker esetén 
elvezethetett volna: a két egyházi irányzat és szervezet 
egységének helyreállításához. A pápa ki is fejezte 
óhaját, hogy az isten rendeléséből megújítaná a régi 
egyetértést Róma és Konstantinápoly között. De ennek 
realitását már eleve behatárolta az a megfogalmazása, 

hogy a konstantinápolyi egyházat a római egyház 
leányának tartja, azaz irányítási jogát magának követe- 
li. Így sem jelentéktelen lépés, hogy erre elszánta magát 
a pápa, aki talán már ekkor biztos hátvédet szeretett 
volna látni a bizánci császárban IV. Henrikkel való 
viszályában. 


Egyszerre törekedett tehát VII. Gergely primátusra 
az egyházban, s politikai fölényre a világban. Ehhez 
kapóra jött számára a normannok politikája a görög 
egyházzal szemben. Bár Gergely pápa is, a normann 
fejedelem is a latin rítusnak kedvezett, és új latin 
püspökségek és kolostorok alakultak, tovább virágoz- 
tak a normann területen a görög szertartású kolostorok, 
fennmaradtak a görög püspökségek, sőt Bova és 
Oppide székhellyel két új is alakult. Mindenütt, ahol 
Dél-Itáliában kierőszakolta az uniót a normann 
nyomás, a latin püspök mellett görög protopapasz is 
működött a görög rítusú katolikusok egyházi vezetésé- 
re. Az adott időpontban a bizánci császárnak örülnie 
kellett, hogy a normannok nem jártak el erélyesebben a 
görög egyház felszámolásában. A helyzetet súlyosbítot- 
ta ugyanis, hogy 1073-ban Szuleiman ibn Kutulmus és 
testvérei vezetésével a szeldzsukok Kisázsia közepén 
támadtak. Ez egyaránt fenyegette a bizánci csá- 
szárságot és a római egyházat, az egyiket terület- 
vesztéssel, a másikat a zarándokút elvágásával. Ezért 
dominált pillanatnyilag az egymásra utaltság VII. 
Gergely és VII. Mihály. politikájában. Ugyanakkor a 

pápa számára egyre inkább hatalmi adottságot jelen- 
tett, hogy az olasz Délen vitathatatlanná vált a 
normannok egyeduralma, s megszűnőben volt a lon- 
gobárd államok és a városköztársaságok függet- 
lensége: Robert Guiscard és unokaöccse, Áversai 
Richard megszerezték a beneventói hercegséget (1073). 
Még az évben Amalfi köztársasága Robertnek juttatta 
a hercegi méltóságot azzal a feltétellel, hogy a fejede- 
lem a város szabadságát tiszteletben tartja. 


Az egyházi reform fontos elemévé vált a küzdelem a 
papi nőtlenségért. VII. Gergely törekvése az volt, hogy 
ezt a követelményt általánossá tegye a kolostorban élő 
szerzeteseken kívül a világi papság, sőt a püspökök 
körében is. A pápa részben erkölcsi alapon bírálta a 
papok ágyasságát, de az eddigi erkölcsi felfogás által 
nem kifogásolható házasságát is. Nézetei mélyen 
gyökereztek abban a felfogásban, hogy az egyházat 
meg kell tisztítani ahhoz, hogy elszakadjon a világi 
befolyástól. VII. Gergely megfogalmazása szerint: 
,, Nem szabadítható ki az egyház a világiak szol- 
gaságából, hacsak a papok nem szabadulnak meg 
feleségüktől." 

Akaratát keresztül is vitte az 1074. évi római 
zsinaton, ahol végzéseket hoztak a nős papok ellen. 
Felfogása szerint ez csupán megismétlése volt régebbi 
egyházi törvényeknek. A pápa, hogy ezúttal végrehaj- 
tassa e követelményt, megküldte a határozatokat 

Németországba, Franciaországba, Angliába. Az el- 
lenállás igen erős volt. Bebizonyosodott, hogy a római 
zsinat nem fejezte ki számos ország papságának 
véleményét. Németország tudomására az erfurti zsina- 
ton akarták kihirdetni a római végzéseket, de ott óriási 
lárma támadt, és életveszélyesen megfenyegették a 
kihirdető érseket. Otto konstanzi püspök továbbra is 
megadta papjainak a házasodás jogát, sőt fel is hívta 
őket, hogy nősüljenek meg. Az 1074. évi párizsi zsinat 
esztelennek nyilvánította a római határozatot. De 
Itáliában is előfordult, hogy püspökök szembeszálltak 
a pápai akarattal. 

Végül is VII. Gergely az összes házasságban élő 
papot kiközösítette. Kihasználva a szász felkelést, a 
pápa 1074 decemberében Németország valamennyi 
megházasodott papjának megtiltotta, hogy kiszolgál- 
tassák a szentségeket. Ez a rendszabály széles körű 
ayugtalanságot keltett. A világi hivőket is megzavarta, 
és részben a pápaság ellen fordította, hogy egyházi átok 
azt is sújthatta, aki megjelenik nős pap miséjén. 

A pápa tehát nem mérte fel a következményeket, 
amikor meghozatta a zsinati elhatározást,ami általános 
zavart váltott ki. Érdekesen írja le mindezt Gembloux-i 
Sigebert krónikája az 1074. évnél: , Gergely pápa 
zsinatot tartva a szimoniákusokat anathémával sújtot- 
ta, a nős papokat az egyházi ténykedés jogától megfosz- 
totta, és a híveknek megtiltotta, hogy az ilyenek miséjét 
hallgassák. Ez új példa, és ahogy sokak előtt látszott, 
elhamarkodott, meg nem fontolt intézkedés miatt, 

ellenkezésbe került a szentatyák véleményével. Ezek 
ugyanis azt írták, hogy az egyházban a. szentségeket: a 
keresztséget, bérmálást, Krisztus testét és vérét, ame- 
lyeknél a szentségi hatás a szentlélek láthatatlan 
tevékenysége révén jön létre, az isten egyházában jók és 
gonoszak egyaránt kiszolgáltathatják. Minthogy ugyan- 
is a szentségekben a szentlélek misztikus ereje az 
éltető, ezek hatása nem növekszik a szentséget ki- 
szolgáltatók jósága, és nem csökken a kiszolgáltató 
személyek bűnei következtében." A pápa eltért ettől a 
hagyományos elvtől, és ez kétségkívül súlyos zavaro- 
kat, ellentmondásokat vont maga után. Amint Gem- 
bloux-i Sigebert a továbbiakban leírja, szakadás tör- 
tént emiatt az egyházban. De forrásunk a visszás álla- 
potokat és azok következményeit is kendőzetlenül tár- 
gyalja: , Kevesen éltek önmegtartóztató életet, mások 
dicsekedésből vagy üzleti érdekből tették ezt, sokan 
meg zabolátlanságukat hitszegéssel és sokszoros 
házasságtöréssel tetézték. Ez alkalom volt arra, hogy a 
hivők felkeljenek a szent rendek ellen, és kivonják 
magukat minden egyházi alárendeltség alól." A követ- 
kezmények tehát az egyház tekintélyét nem növelték 
úgy, ahogy azt a pápa akarta, inkább általános 
papságellenes hangulatot váltottak ki. Ez a pápa 
akaratán messze túl nyitott utat az egyházi tanok és 
gyakorlat hagyományaitól eltérőknek: , az Úrnak nős 
papok által átváltoztatott testét a hivők gyakran lábbal 
taposták, az Úrnak vérét szándékosan kiöntötték, és 
még sok mást vittek véghez az egyházban, ami a joggal 

és szokásokkal ellenkezett. Ezen alkalommal sok hamis 
tanító támadt az egyházban, akik világi újdonságokkal 
idegenítették el a népet az egyházi fegyelemtől" — 
fejezi ki bírálatát a pápai rendelkezések súlyos követ- 
kezményeiről Gembloux-i Sigebert. 


A pápaság 1074-ig nem vetette el teljesen a királyi 
püspökbeiktatást, azaz még nem éleződött ki végletesen 
a világi beiktatás (invesztitúra) körüli küzdelem. A 
helyzetet a milánói érsekség ügye vitte a szakítás 
irányába, mivel IV. Henrik, diadalmaskodva lázadó 
alattvalói felett, újra kezébe kívánta venni a kérdés 
eldöntését. Gergely pápa egy lateráni zsinat átfogó 
terveivel foglalkozva került az elé a választás elé, hogy 
vagy utat enged a császár akaratának, vagy összeszedve 
a reformmozgalom minden erejét, megvalósítja a 
felfogása szerint méltó szabad egyházi választásokat. 
Gergely előreláthatóan veszélyes — akkor még nem 
sejthette, hogy a maga pályája és élete folyására is 
végzetes — dilemma elé került. Ha enged a milánói 
érseki szék ügyében, megerősödik a pápaság függése a 
császárságtól, s veszendőbe mehet az előző két évtized 
minden eredménye. Ha makacsul ellenáll IV. Henrik- 
nek, a pápaságnak le kell mondania a császárság 
hagyományos szövetségéről, a császári hatalom adta 
védelemről az itáliai politikai zavarok közepette. A 
döntés felettébb nehéz volt, mivel a milánói érsekség 
nemcsak lelki, hanem nagy politikai hatalommal is 

rendelkezett, birtokai pedig a stratégiai fontosságú 
hágók ellenőrzésétől elválaszthatatlanok voltak. 
Mégsem az utóbbiakról folyt a vita, hanem a tisztség 
lelki, szellemi fontosságáról és tisztaságáról. A pápa 
ebben a vitában mint a nyugati egyház legfőbb 
tekintélye és mint az első szellemi hatalom lépett fel a 
világi hatalmasságokkal, sőt a német-római császárral 
szemben is. 

Mindezt azonban AÁtto érsekségének védelme moz- 
gatta. Hívét a pápa annál kevésbé hagyta elejteni, mivel 
a milánói érsekség feletti felsőség elvileg is fontos volt a 
pápai széknek, az autonomista egyházak elleni küzde- 
lem szempontjából. Veszélyes volt a gregoriánus moz- 
galom számára a milánói Tebaldo (Tedald) összefogása 
a nyílt lázadás útjára lépő ravennai Wiberttel és a 
szimóniába süllyedteknek nyújtott kedvezéssel vádolt 
és tisztéből eltávolított Fehér Hugo bíborossal. Ilyen 
szövetség lehetőségével bátorítva, Tebaldo a pápához 
fordult, és ártatlan hangon kérte VII. Gergely jóindu- 
latát. A császár viszont Közép-Itáliában is kinevezett új 
püspököket, miközben nyájas leveleket irt a pápának. 
Gergely pápa nem hitt egyiküknek sem, s megerősítette 
a milánói reformmozgalom világi vezetőjét, Erlembal- 
dot, és szabad kezet adott neki az ambroziánus papság 
elleni eljárásra. Ez a pápai döntés szerves részét képezte 
a lombard főpapok elleni támadásnak és a 
püspökökkel szembeni feudális ellenzék támogatásá- 
nak. A küzdelem kezdte aláásni a császári hatalom 
alapjait, a hűbéresek kötelező hűségét a császár iránt, 

valamint a városúr püspökök hatalmát. A pápa 
ellenfelei viszont a városi reformmozgalmat a köz- 
bűnök hordozójának, a királyság lerombolójának, végül 
is eretneknek, éspedig patarénnak ( Paterinus) kezd- 
ték minősíteni, azzal az etimológiával, hogy az elne- 
vezés a pápához húzásra utal, akit atyjuknak (pater ) 
neveztek (Hugo Flaviniacensis: Chronicon). Ez a 
szófejtés is jól mutatja, milyen mélyek lettek az 
ellentétek, s milyen gyűlölet kezdte övezni VII. Gergelyt 
ellenfelei táborában. A milánói polgárság egy idő 
múltán már maga is nyűgnek érezte korlátozását és a 
pápai iránnyal való szoros kapcsolatát. Így tehették az 
ellenfelek magában a pápához húzást is eretnekség- 
jelölés alapjává. A császárpárt köréből, illetve a pápai 
reformok papi ellenzőinek köréből származó vitaira- 
tokban a paterinus kifejezés ennyiben , pápista" érte- 
lemben fordulhatott elő. 


A társadalom átalakulása és a forgalom lassú 
növekedése előtérbe állított több kereskedőket és 
pénzembereket érintő problémát. Ezek Rómát és az 
Egyházi Államot is foglalkoztatták. VII. Gergely a 
római zsinatokon több, a zsidókat korlátozó rendel- 
kezést adott ki. Így nem tarthattak keresztény szolgát és 
cselédet, csak megkeresztelkedett zsidók vehettek fe- 
leségül keresztény nőt. Másrészről viszont a pápa 
szükségesnek tartotta nyugodt működésüket e keretek 
között, és igen erélyesen kelt védelmükre erőszakossá- 
gok esetén. Megengedhetőnek tartotta a pápa a zsidó 

vallási tudományosság virágzását is a keresztény világ 
központjában. Rómában működött Náthán ben Jechiel 
(1035—1106) zsidó író, akinek , Aruch" című talmudi 
szótára korszakalkotó volt. A pápaellenes körök VII. 
Gergely türelmes magatartását is személyének rovására 
aknázták ki, különösen erősen elítélték a pápa 
pénzügyleteit és összeköttetéseit zsidó bankárokkal. 
Benzo pl. nem értette meg, hogy a harcias világi 
személyek ellen fellépő gregoriánus reform hogyan 
fogadhatja el az új gazdasági formákat, és hogyan 
nyújthat védelmet képviselőinek. 

A pápa felismerte azt is, hogy saját honfitársait is 
érheti hátrányos megkülönböztetés egy idegen ország- 
ban. Ezért fordult 1074-ben Fülöp francia királyhoz, 
hogy a francia földön kereskedő olaszok lefoglalt áruit 
adja vissza. A pápa ezzel korszerű nézeteinek adott 
hangot: ugyanis még évtizedekkel később is — pl. élete 
végén író Sutri Bonizo munkájában (, Liber de vita 
christiana") — csak annyit ismertek el, hogy a keres- 
kedő tevékenysége hasznos lehet, de elképzelhetetlen, 
hogy egyik fél a másikat be ne csapja. 


A pápa esélyeit növelő szász felkelés még 1074-ben is 
sikereket ért el, de már nem hatott meglepetésként, sőt a 
császár kezdte összeszedni erejét. Az uralkodó nagy, de 
a harcra nem kellően felkészített sereget gyűjtött, amit 
csak nagy szükségben lehetett adott állapotában bevet- 
ni, mégis elrendelte 1074. február 1-én a Szászországba 
való behatolást. A szászok azonban korán felismerték 

vonulását. Földjük védelmében nagy haderővel gyűltek 
össze (a Vachával azonosítható) Nachan mezővá- 
rosnál. Végül is a király volt kénytelen követeket 
küldeni a szászokhoz, alávetve magát akaratuknak, 
előírásaiknak. Otto herceg és a többi felkelő vezérek azt 
követelték, hogy az uralkodó rombolja le várait 
(castella). A király a szászok seregétől kísérve vonult 
vissza Goslarba, és ürügyeket keresett, hogy ne azonnal 
kelljen várait lerombolnia. Amikor Henrik megbízottai 
a szomszédos parasztokat mégis kénytelenek voltak a 
várakhoz vezetni, kérték őket, hogy csak a falak egy 
részét rombolják le. A krónika leírása szerint: a 
parasztok hatalmat nyerve, visszagondoltak a koráb- 
ban elszenvedett sérelmekre, s nemcsak azt rombolták 
le, amit parancsoltak nekik, de addig nem nyugodtak, 
míg kő kövön maradt. Így tehát a király költségén sok 
éven át épített erődítmények rövid idő alatt elpusztul- 
tak, még alapfalaikat sem hagyták meg. A királyi 
követek nem mertek ellene szót emelni, mert az 
ellentmondókat a parasztok halállal fenyegették. 

A tartományúri harcot tehát valóságos parasztmeg- 
mozdulás követte. A pusztításnak áldozatul esett a 
Hasenburg, Haynrode mellett, Worbis körzetében. Ezt 
a várat már 1074 januárjában feladták az ostromló 
szászoknak, és a régészeti ásatások a rombolás szintjét 
egyértelműen feltárták a későbbi várfalból. 

A szászok és a német fejedelmek császárellenes 
felkelését VII. Gergely jól tudta hasznosítani politikai 
küzdelmében. A súlyos kudarc a királyt kockázatos 
lépésre ösztönözte; rugalmassággal akart időt nyerni. 
Henrik tehát engesztelődést mutatott a pápa iránt, 
elismerte, hogy arra alkalmatlan személyeknek adott 
templomokat, hogy rátette kezét egyházi tulajdonra, s 
igérte, hogy a jövőben tiszteletben tartja a pápai 
előírásokat. Barátságosan fogadott egy Nürnbergben 
1074-ben megjelenő pápai követséget, és késznek 
mutatkozott öt olyan tanácsosának elbocsátására, 
akiket még II. Sándor közösített ki szimónia miatt. A 
tárgyalások a pápa és császár között tovább folytak. 
Párhuzamosan, 1074-ben Henrik megállapodást kötött 
a szászokkal és thüringiaiakkal is, követeléseiket 
látszólag elfogadva, Northeimi Ottót pedig visszahe- 
lyezte hercegségébe. A császár tehát számos ponton 
látványos kudarcot szenvedett. Német ellenfelei meg- 
erősödtek, és ez a pápát megnyugvással töltötte el. 
Ebben a kedvező pillanatban aligha gondolt arra, hogy 
a császárellenes szövetség milyen törékeny, mennyire a 
múlt erőviszonyait tükrözi — míg a frontok tisztázódá- 
sa a király ügyét segítheti. 


A pápaság és császárság kibontakozó küzdelmében a 
különféle társadalmi érdekek megakadályozták, hogy a 
pápa mögött egész Itália, a császár mögött birodalma 
teljes német fele felsorakozzék. IV. Henriket az udvari 


184 


nemesség egy része, a német püspökök többsége, a 
lovagság, valamint egyes Rajna menti városok támo- 
gatták. A különféle német tartományok eltérő fejlettsé- 
ge magyarázza, hogy ezek a császárhű alattvalók vagy 
talán öntudatos szövetségesek nem egyenlően helyez- 
kedtek el Németország kiterjedt földjén. A császárra 
veszélyes Szászországtól eltérően, kedvezőbben alakul- 
tak számára a viszonyok a Frankföldön. Ez utóbbi 
nagy kiterjedésű hercegségben sok püspöki és kolostori 
birtok volt, a Rajna menti erdős vidéken szép számú 
várúr, lovagi hűbéres élt, ugyanakkor számos város 
éppen ekkortájt fejlődött élénk kereskedelmi köz- 
ponttá. Csakhogy ezek érdekei nem estek minden- 
kor egybe, mégha a császárhoz közelebb álltak is, mint 
a pápához. 

A birodalom egyik leghatalmasabb egyénisége volt 
Anno kölni érsek (meghalt 1075), akinek élete végén 
kellett állást foglalnia a két főhatalom között kezdődő 
harcban. Elég hatalmas volt ahhoz, hogy egy ilyen 
döntést elodázzon, és nem állt sem a császár, sem a 
római kúria oldalára. Anno a harmadik erőnek, a 
német fejedelmi pártnak volt jellegzetes képviselője, 
amely saját céljait követte a kibontakozó invesztitú- 
raküzdelemben, azt arra használva, hogy a központi 
hatalomtól való függőségét lazítsa. 

Ilyen körülmények között robbant ki 1074 áprilisá- 
ban a kölni polgárok felkelése városuruk, Anno érsek 
ellen. A megmozdulást egy látszólag egyéni sérelem 
robbanotta ki. Az érsek vendége, a münsteri püspök 

hazautazásakor lefoglaltatta egy kölni kereskedő 
hajóját. Anno bizonyára régi szokásjog alapján járt el 
így, de a meggazdagodott és öntudatossá vált keres- 
kedő polgárság ezt már nem vette tudomásul. Mikor a 
tulajdonában sértett kereskedő fia önbíráskodáshoz 
folyamodott az érsek csatlósaival szemben, csakhamar 
megmozdult az egész város. Ha rövid időre is, de még az 
érseket is kiűzték városából, úgyhogy Neussba kellett 
húzódnia, ahol összegyűjtötte hadinépét. Ebben a 
mozgalomban a polgárság önállóságra törekvése 
nyilvánult meg, s az politikai szervezeti formát öltött, 
bár a felkelés a feudális haddal szemben összeomlott. A 
felkelők segítséget kértek a királytól, de az nem adott — 
aligha akarta egyik lehetséges szövetségesét magára 
haragítani —, igaz, a polgárok elnyomására sem 
küldött erőt. Az érsek mindenesetre visszatért, és 
keményen megbüntette a mozgalom vezetőit. 

A IV. Henrik-ellenes beállítottságú Hersfeldi Lam- 
bert évkönyvében színesen leírt kölni események érin- 
tették az egyháziak más csoportját is. A polgárfelkelés 
alatt a megmozdult nép a Szent Pantaleon-kolostor 
reformszerzetesei ellen is fordult, akiknek azt vetették a 
szemére, hogy új és szokatlan módon gyakorolják a 
vallást. Veszélyben forgott a szerzetesek élete is. Nem 
lehetetlen, hogy olyan szerzetesek keltették ellenük a 
népharagot, akiknek a reform során el kellett hagyniok 
a kolostort, és nemesi meg bizonyos polgári körökben 
kaptak védelmet. Hiába kísérelték meg éppen ezek a 
reformellenes szerzetesek a felkelés megnyergelését és 

régi helyzetük visszaszerzését, ez kudarcot vallott, és a 
visszatért érsek a reformot fenntartotta — hiszen 
éppen ő volt az, aki kiűzte őket korábban. Pedig ezek a 
szerzetesek sem voltak valami elvilágiasodott elemek, 
hanem a gorzei reform hívei. (A Gorze-kolostor volt a 
lotharingiai reformirány legfontosabb központja.) 

Az a tény, hogy a reformirányok mögött meghatáro- 
zott világi erők húzódtak meg, avval járt, hogy 
megakadt Kölnben a szerzetesi reform, azt további 
kolostorokra nem terjesztették ki az invesztitúraharc 
bonyolult viszonyai között. Az epizódszámba menő 
felkelés maradandóbb hatása a városi önkormányzat 
lassú kibontakozásában lelhető meg: IV. Henrik 
felfigyelt a kölni kereskedő patríciusok erejére az érsek 
elleni harcban, ezért a város védelmét kivette az érsek 
feladatai közül, és a polgárságra bízta. 


VII. Gergely hatalmi törekvéseit az akkor gyenge 
francia királyságra is kiterjesztette. I. Fülöp királynak 
(1060-1108) sok gondja volt a hatalmas hűbéresekkel, 
különösen Normandiával. Igaz, hogy a királyi birtokok 
( dominium ) állománya különféle módokon növekedett 
Fülöp idején, de a pápa előtt ennek ellenére sem 
rendelkezett a király tekintéllyel. VII. Gergely 1074-ben 
ki akarta játszani a francia uralkodó ellen hűbéreseit, 
elidegenítve őket királyuktól. A pápa Vilmoshoz, 
Poitou urához írt levelében kiközösítéssel fenyegette 
Fülöp királyt s mindenkit, aki , Fülöp iránt királyi 
tiszteletet és engedelmességet mutat". Az ilyen felhívás 

felbátorította a királyuknak amúgy sem engedelmeske- 
dő nagyurakat. A király még birtokai, Párizs és Orléans 
között sem tarthatott zavartalan kapcsolatot, útját 
elvághatta a monthléri földesúr erődtornya. A királyi 
hatalom egyetlen támaszát az északfrancia püspökök 
jelentették, akik kitartottak a királyság egységének 
eszménye mellett, és uruknak harcosokat adtak. A 
pápa tehát őket is szembe akarta állítani a királlyal, 
amikor felhívással fordult a francia papsághoz: az 
apostoli tekintélyhez kötve és attól irányítva különítsék 
el magukat Fülöp király bárminemű szolgálatától és a 
vele való közösségvállalástól, valamint Franciaország- 
szerte tiltsák meg a nyilvános istentiszteletek tartását. 
Ha ez a rendszabály sem kényszeríti térdre a francia 
királyt, a pápa senkiben sem hagy kétséget a felől, hogy 
isten segítségével minden erőfeszítést megtesz azért, 
hogy Franciaország királyságát elvegyék Fülöptől. 

A király mellett csak udvari főtisztviselői, az udvar- 
nagy (sénéchal), a főparancsnok (connétable), a 
kamarás ( chambrier ) és apohárnokmester ( boutellier ) 
maradt, akik az Ile-de-France várnagyi vagy lovagi 
köreiből emelkedtek a király melletti szolgálatba. 1060 
és 1077 között ez a négy személy írta alá a királyi 
oklevelek egyhetedét. A központi tisztviselők szerepé- 
nek ez a növekedése bizonyos mértékig ellensúlyozta a 
nagyurak eltávolodását I. Fülöptől. Az átmeneti 
állapotot mutatja, hogy e király koráig az uralkodó 
valamilyen megerősítő záradékkal, pecséttel vagy más 
jellel látta el apüspökök és grófok jogi cselekményeiről 

szóló okleveleket, ez is régi hatalmának emléke volt 
még. Az egyházon belüli átalakulás fontos jele volt, 
hogy a hagyományos fekete barátok (Benedek-rendiek) 
mellett kezdenek megjelenni az ÚJ rendek, a fehér 
barátok. Étienne de Muret, calabriai remeteélet után 
visszatérve, Limousinban alapította meg 1074-ben a 
grandmonti rendet. Ez a rend megalkotta a laikus 
testvérek típusát, akik felveszik az alsóbb felszentelése- 
ket, megoldják a rend gazdasági és pénzügyeinek 
bonyolítását. A jellegzetes refomirány központja, 
Cluny ettől kezdve már olyan régi rendtípust jelent, ami 
túlhaladható. 


A pápa törekvései számára kedvező megnyilvánulási 
lehetőségek nyiltak 1074-ben a Magyarországon kibon- 
takozott trónválság során. Az addigi magyar uralkodó, 
Salamon király sógora volt IV. Henrik német-római 
császárnak: annak nővére, Judit először Salamonhoz 
ment férjhez, és ez a házasság az 1063—-1084. években 
fennállt. A meghatározott politikai előjelű német—ma- 
gyar dinasztikus kapcsolat jegyében a császár min- 
denképpen fenn akarta tartani Salamon uralmát a 
felülkerekedő hercegekkel szemben. 1074-ben Henrik 
hadjáratot is vezetett Nyitrán keresztül Ma- 
gyarországra; a magyar és német források szerint 
Vácig nyomult és pusztított. Azonban nem mert 
megütközni László herceg nagyobb seregével, hanem 
cseh és osztrák segédcsapatokat hagyva Salamon 
mellett, Pozsonyon át visszatért birodalmába. Hama- 

rosan a hercegek győztek, Mogyoródnál szétszórva a 
királyi magyar és az idegen segédcsapatokat. Salamon 
megmaradt alakulataival együtt menekült, és Mo- 
sonnál vonta össze erőit. Az ország nyugati szegélyén 
maradt fenn tehát Salamon uralma, és ott német 
hűbéressé (in militem) lett, a császár fennhatósága alá 
vetette őt (suae ditioni subiecit) a német évkönyvi 
feljegyzések szerint. A császár úgy tekintette a magyar 
király megmaradt csekély területét is, mint ahol maga 
rendelkezik: 1074. november 26-án 100 telket adomá- 
nyozott magyar földön a fÍreisingi püspökségnek, 
kikötve, hogy fejében a püspök és utódai Moson, de 
más várak erődítéséhez is hozzájárulnak. 

A nyilt császári beavatkozás módot adott volna a 
pápának, hogy megnyerje magának Salamon magyar 
ellenfeleit, ha megfelelő módon közeledik hozzájuk. A 
kapcsolatfelvétel meg is történt, de nyomban megmu- 
tatkozott VII. Gergely mereven alkalmazott fölényigé- 
nye. A pápa 1074. március 17-én Géza herceghez 
fordult, de Salamonnal is tartott fenn bizonyos 
kapcsolatot — magának mintegy a döntőbírói pozíciót 
igényelve. 1074. október 28-án kelt levelében szem- 
rehányással illette Salamont német hűbéressége miatt, s 
egyúttal kifejtette neki sajátos történeti érveléssel a 
pápaság politikai elveit. Ekkor hivatkozott István 
király felajánlására, úgy mint aki országát a római 
egyháznak tulajdonban adta. Érdekes, hogy a császárel- 
lenes pápa történeti érvelésében a nagy hatalmú 
III. Henrik tetteire hagyatkozott: ez a császár Abát 

legyőzve és Magyarországot elfoglalva az ország királyi 
jelvényeit, a koronát és a lándzsát Szent Péter sírjához 
küldte, mivel őt illeti a királyság feletti fennhatóság. 
VII. Gergely nem érzett gondolati törést abban, hogy 
ezután viszont kiküszöbölt minden császári jogot 
Magyarországgal kapcsolatban. Szerinte Salamon a 
németekhez fordulva megalázta a királyi méltóságot, 
megsértette Szent Pétert, ezért nehezedett rá az úr keze. 
Szentségtörő merénylete miatt Salamon elvesztette 
jogát a koronára, amivel pedig rendelkezett, és isten 
másra ruházta a királyi hatalmat. A pápa tehát nem 
arra fordított gondot, hogy kellő rugalmassággal 
szövetségeseket nyerjen meg magának a német 
császárral szembekerült magyar királyban és hercegben 
a volt király ellenében, hanem arról vitatkozott, kinek a 
hűbére Magyarország, a császáré vagy az egyházi 
hatalomé, hiszen szerinte egykor a boldogságos Péter- 
nek minden joggal és hatalommal adták át. 

Ez a rosszul megütött hang, a belőle kicsengő 
hatalmi törekvés magyarázza, hogy Salamon Árpád- 
házi ellenfelei nem a pápánál, hanem másutt kerestek 
támaszt a császárral szemben. De ezért is mutatott 
fogékonyságot Géza király a Bizánc oldaláról észlelt 
gesztusok iránt. VII. (Dukász) Mihály bizánci császár 
(1071-1078) koronát küldött Géza királynak, más 
felfogás szerint feleségének. (Géza felesége volt minden- 
esetre az összekötő kapocs a két uralkodó és ország 
között, aki előkelő bizánci családból származott, apja 
Theodul Szünadenosz, nagybátyja pedig a későbbi 

császár, III. Nikéforosz Botaneiátész volt.) Akkor 
küldték tehát Bizáncból a koronát, amikor Magyar- 
országról elűzték Salamont, és ezzel az ország eltávo- 
lodott a német orientációtól. (A bizánci udvarból 
Magyarországra került koronán rajta van a császár és 
az 1074-ben született kis Konsztantinosz képe.) Ez 
mindenképpen Géza magyar királyságának elismerését 
jelentette, legalább közvetve. A bizánci rekeszzománc- 
művészet remeke , Geobitzászt" király gyanánt címezi, 
őt tekintette tehát a bizánci udvar Turkia királyának. 

Más kérdés, hogy a bizánci világpolitikai elképzelé- 
sekben Magyarország nem volt egyenrangú Bizánccal, 
s a király jelzője kétértelmű: a magyar udvarban 
,, Krisztusban hivő"-t, a bizánci udvarban , a bizánci 
császárhoz hű" -t érthettek rajta. A korona szimboliká- 
ja is jelezte —a fő helyen a császárral és a 
társcsászárral, s csak utánuk a magyar királlyal — a 
hierarchikus világrendet. A császárok vörös, a király 
kék színű felirata azt a különbséget érzékeltette, hogy 
Bizánc a magyar királyt az előkelő bizánci szebasztok- 
rator rangjával helyezte egy sorba, azaz közvetlenül a 
császári felségek mögé, császári rokonként. A magyar 
uralkodónak mégiscsak kedvező volt ez a gesztus, 
amikor még tartani kellett a német-római ellen- 
csapástól és amikor VII. Gergely politikai követelések- 
kel lépett fel vele szemben. 

A magyar király azonban elfogadva ezt a koronát, 
olyan gesztust tett, amiért a pápa mégsem ítélhette 
el: 1073-ban jó kapcsolat alakult ki VII. Gergely és 

Dukász Mihály között, ami — a pápa egyházuniós 
törekvéseit tekintve — kapcsot jelentett a latin és a 
görög egyház szférái között. A két császár és a pápa 
között tehát Géza igen körültekintően járt el: Bizánc- 
barátsága nem volt elhatárolódás a római pápától. 
Ennek utólagos, de még VII. Gergely életében való 
elismerése egy IV. Henrik-ellenes német író, magister 
Manegold von Lautenbach művében jelenik meg, akinek 
leírása szerint a magyarok nemzete (gens) a sok 
kicsapongásnak és jogtalanságnak szolgáló Salamont 
elkergette, s helyébe a Gieuso melléknevű Magnisót 
(Géza Magnus) választotta. Ez nála a méltatlan 
királyok elűzésére szolgáló történeti példa. 


A tengeri forgalom megélénkülésének egyik követ- 
kezménye volt, hogy a nyugati kereszténység egyre 
inkább Kelet felé tekintett. A XI. század során megnőtt 
a Velencei Köztársaság tengeri hatalma, ezzel együtt 
befolyása az itáliai és általában a mediterrán térség 
eseményeire. A köztársaság gazdasági és politikai 
megerősödése kedvezően hatott a helyi egyházak belső 
helyzetére is: miközben a Szent György-apátság bencé- 
sei és más velencei kolostorok egyre inkább javíthatták 
pozícióikat kifelé, a velencei állam igyekezett vissza- 
szorítani a függés minden formáját. Maga Domenico 
Selvo doge (1071-1084) határozta meg tíz dénárfont- 
ban a II. Giusto apát vezetése (1063—1074) alatt álló 
Szent György-apátság köteles adóját a gradói pátriárka 
számára. 

A pápaság azonban nemcsak a tényleges itáliai 
gazdasági és egyházi kapcsolatokat tekintette, s terjesz- 
tette ki érdeklődését az expanzió irányába Kelet felé, 
hanem ennél sokkal általánosabb kérdésekben is 
felhívást adott ki 1074-ben mindazok számára, akik 
készek voltak megvédeni a keresztény hitet. Ebben 
felvetette a keleti keresztények megszabadításának 
témáját a pogány veszedelemtől a Szentsír meg- 
szentségtelenítése miatt, ami ettől kezdve állandó 
hangulati elemként és célkitűzésként mindig az előtér- 
ben állt. 

A keleti expanzió céljainak megfelelt, de azt leplezte 
és a védekező jelleget hangsúlyozta a keresztények 
felszabadítására (pro liberatione fratrum ) hirdetett, egy 
már ekkor felvetődő katonai vállalkozás, hadjárat 
gondolata. Ennek azonban nemcsak muzulmánellenes 
célzata volt, benne rejlett a keleti kereszténység bírálata 
is. VII. Gergelyt a Kelet elleni hadjárat gondolatára 
a konstantinápolyi egyház Rómától való eltávolodása 
is serkentette.Az a pápai megfogalmazás, miszerinta 
konstantinápolyi egyház a szentlélektől indíttatva az 
apostoli szék egyetértését várja, egyházpolitikailag azt 
jelenti, hogy a római pápaság primátusát el akarja 
ismertetni a Keleten egy egyházunió keretében. Erre 
bátorította a pápát VII. Mihály bizánci császár hozzá 
intézett segélykérése is. A Kelet elleni hadjárat a 
keresztény társadalomnak, ennek a monarchikusan 
elképzelt testületi létezőnek a vállalkozása lenne VII. 
Gergely vezetésével, amikor is egyszerre lép fel hadvezé- 

ri és pápai (dux et pontifex) minőségében. A pápa 
szerint felhívását istentől sugallva 50 000 ember fogad- 
ta el, olaszok és Alpeseken túliak, akik szívesen 
készülnek arra, hogy az Ő vezetésével isten ellenségei 
ellen fegyverrel felkeljenek, és az Úr sírjához eljussa- 
nak. Mindebben a keresztes hadjárat gondolata már 
megragadható. A pápa magával vitte voina erre a 
hadjáratra Ágnest, az anyacsászárnét és az 1071 óta 
uralkodó Mathild grófnőt. IV. Henrik feladata a római 
egyház jogi és katonai védelme lett volna. Ez azt 
mutatja, hogy a keleti hadjárat mellesleg a nyugati 
belső ellentéteket is hivatva lett volna levezetni. Amikor 
mozgósításában Gergely pápa a keleti keresztényeknek 
mint bárányoknak a pogányok általi, hallatlan méretű, 
tömeges lemészárlása ellen tiltakozott, meg is ma- 
gyarázta a Szentsír felszabadításának célját a törökök 
kezéből. De gondolatköre és érvelése előterében a 
kereszténység keleti és nyugati félre való felosztása állt. 
Registrumkönyve 1074-ben két alkalommal is foglalko- 
zik a Keletről jött hírvivővel, egyszer mint levelet hozó 
férfiúval, másszor. mint nunciussal, első ízben mint a 
tengeren túlról, második alkalommal mint a keleti 
részekből jövő személlyel, mindkét alkalommal 
hangsúlyozva, hogy ennek úticélja az apostolok 
küszöbe, illetve az apostoli szék volt. Ez mindenképpen 
a Kelet keresztényei iránti fokozott érdeklődést igazol- 
ja abban az esztendőben. 

A keleti keresztények iránti felelősségérzet fel- 
ébredését is magyarázza, hogy 1074-ben még a pápaság 
úgy látta, hogy a normannok nemcsak Bizáncot, de a 
római egyházat is fenyegetik. VII. Gergely ellenrend- 
szabályokat készített elő. Ezért hívta fel Vilmos 
burgundi grófot, hogy tegyen esküvel erősített ígéretet 
arra, hogy amely órában az szükséges lesz, kezét nyújtja 
Szent Péter szolgálatára, katonai erővel támasztva alá a 
római egyház szabadságát. A pápa reménysége az volt, 
hogy a katonai erő puszta megmutatása elegendő lesz a 
normannok visszatartásához, a kereszténységen belüli 
vérontás elkerüléséhez. Bizott abban, hogy a norman- 
nok könnyebben alávetik így magukat az igazságosság- 
nak. A vérontás nélküli erőmutatás gondolatának 
esetleges sugalmazója Alfano (Alphanus) salernói ér- 
sek volt, aki már közelről ismerte a normann nyomást, 
és aki részt vett az 1074. évi római zsinat fontos 
tanácskozásain. 

A normannokat leszerelni akaró latin egyházi politi- 
ka pillanatnyi és átmeneti cél és lehetőség volt. Időköz- 
ben elkésettnek bizonyult az a bizánci terv is (1074), 
hogy Robert Guiscard-t az előkelő nobelisszimosz 
címmel tüntessék ki, amivel együtt járt volna a nor- 
mann fejedelem egyik leányának összeházasítása a 
bizánci társcsászárral, és így császárnéi címmel való 
kitüntetése. VII. Mihály császár kénytelen volt meg- 
egyezni 1074-ben az itáliai normannokkal a keleti 
. szorongattatás miatt; s teljesen lemondott itáliai 
területeiről. Bizánc számára a normannokhoz való 

közeledés a pápaság irányában keresett lépésekhez is 
eszköz volt. De a tartósan ható tényezők mihamar 
meghiúsították ezeket a kísérleteket: a keleti és nyugati 
egyház megegyezése lehetetlennek bizonyult. A német 
királysággal való ellentét éleződése a pápaságot pedig a 
normannokkal való szövetségbe taszította. 


VII. Gergely 1075-ben is sokat foglalkozott az 
egyházi és a világi hatalom viszonyának, rangsorának 
általános kérdéseivel. Kormányzatát — egyik fejtegeté- 
se szerint — a felvállalt uralom egyetemességéből 
vezette le, amely mindenki fölött érvényes, akik egyek 
Krisztusban. Más szóval: a pápa, nem ismerve korláto- 
kat, az egész keresztény társadalom feletti, egyetemes 
kormányzatot igényelt. Kifejezte azt a meggyőződését 
is, hogy a nép kormányzatára van hivatva. Ebben a 
gondolatban elfért az is, hogy szükség esetén kész a 
közvetlen kormányzatot kivenni a világi uralkodók 
kezéből. 

Egy I. Fülöp francia királyhoz intézett bírálatában 
fejtette ki azt az elvét, hogy mivel az uralkodó 
megsértette az igazságosság elveit, a pápa kötelessége, 
hogy mindkét kezét használja, mivel nincs az ilyen 
ügyekre gondot viselő fejedelem, nincs, aki a vallásos 
emberek felett őrködjön. Nyílt politikai nyelvezetre 
lefordítva ez azt jelentette, hogy a világi uralom vagy a 
világi igazságszolgáltatás hanyagsága, engedetlensége 
esetén a pápa megteheti a szükséges lépéseket. A 
királytól azt várta el VII. Gergely, hogy hasznos legyen 

a keresztény társadalom számára azzal, hogy kardját a 
római egyház határozatai szerint használja. A francia 
király legyen tehát , a boldogságos Péter lovagja". 

II. Sven dán király (élt 1076-ig) számára is megfogal- 
mazta a pápa, hogy milyen szerepet vár tőle, azaz hogy 
harcos legyen az apostoli kúria szolgálatában. Saját 
megfogalmazásában: , Ha a mi szent anyánk, a római 
egyház szükségét érzi annak, hogy segítsd harcos 
férfiakkal isten ellenségei ellen, tudni akarjuk, hogy 
mennyi reményt helyezhetünk beléd." Talán a dalmáci- 
ai szlávokra célozva hívta fel VII. Gergely a dán király 
figyelmét egy hozzá nem messze eső, igen gazdag, 
tengerhez közel eső tartományra, amely jelenleg 
hitvány és nyomorúságos eretnekek kezében van. A 
pápa a dán király valamelyik fiát helyezné oda mint 
herceget és fejedelmet a kereszténység védelmezőjeként. 
Kérdi Svent, hogy hajlandó-e erre -— amint egy dán 
püspök közlése szerint ez a szándéka — odaadja-e fiát 
mint harcost az apostoli udvar szolgálatára ( apostoli- 
cae aulae militandum) , hűséges csapatok kíséretében. 
Ez esetben tehát nemcsak a saját országában, de attól 
távoli területen folyó harcra is követelt volna csapato- 
kat a pápa. Erre a gondolatra az vezette, hogy a Szent 
Pétertől rábízott hatalom általános uralom ( universale 
regimen) minden keresztény dologban. Ezért nemcsak 
a királyok és fejedelmek, de minden keresztény ügye 
közel áll hozzá és sajátjának tekinti. 

I. Sancho aragon királyt (1063-1094) is megkereste 
VII. Gergely azzal a gondolattal, hogy népét a bol- 

dogságos Péter, az apostolok fejedelme bízta rá 
kormányzásra. Ez persze arra volt figyelmeztetés, hogy 
Péter tisztjét most a pápa tölti be. 

Más alkalommal VII. Gergely a keresztény társada- 
lomról mint a papság és a világi hivők gyülekezetéről 
beszélt, és azt Krisztus testeként írta le. Ugyanígy 
történeti megközelítéssel határozta meg a pápa a 
keresztény társadalom feletti uralmát: akiken Augus- 
tus uralkodott, uralkodott Krisztus; de a római pápák 
törvénye több területen érvényesül, mint egykor a 
császároké. Amikor — mint Dánia esetében — vala- 
mely király ígéretet tett VII. Gergelynek, azt magára 
nézve kedvezően értelmezte a pápa, és erről értesítette 
az illető uralkodót. Ez általánosabb megfogalmazást 
abban az ismételt nyilatkozatban nyert, hogy a pápa a 
keresztények közös atyja és ura. Nyíiltabbat, politikai 
megfogalmazást pedig akkor kapott, amikor a pápa a 
keresztény társadalom feletti hatalmát, határozatainak 
való engedelmességi igényt hangsúlyozta: a boldogsá- 
gos Péterre bízott keresztény nép engedelmeskedjék a 
pápának, aki helyettese Péternek. Ugyanebből követ- 
kezik, hogy Isten Péteren keresztül a pápára bízta az 
oldás és kötés jogát a földön és az égben. 

VII. Gergely e megnyilatkozásai sokoldalúan kö- 
rülbástyázott politikai nézetrendszert mutatnak. En- 
nek az uralmi felfogásának felelt meg, hogy egy 1075. 
évi feljegyzése szerint , megkoronázottan és a püs- 
pökök meg a bíborosok általános dicsérete közepet- 
te" vett részt a lateráni palotába menő körmenetben. 

1075-ben igen kiéleződött Itáliában a nős és ágyas 
papok elleni küzdelem. VII. Gergely arra bátorította az 
egyházi és világi híveit, hogy erőszakot 1s alkalmazza- 
nak ebben a harcban. A hivők nem voltak kötelesek 
elfogadni nős pap kezéből a szentségeket, nem kellett 
résztvenniök ilyen paptól vezetett szertartáson. A pápai 
Registrumkönyv egyik iratában a szimoniákus vagy 
házas papok miséinek elkerülésére hívta fel a pápa a 
hivőket, sőt eretneknek minősítette az ilyen papi 
személyeket. Az olasz városokban valóságos tömeghaj- 
sza indult az ágyas papok ellen. Az egyházmegyék, az 
apátságok, a városok két pártra szakadtak ebben a 
küzdelemben. Ki istenítette, ki a sátánnal azonosította 
VII. Gergelyt. Az acsarkodó harcban a fanatizmus 
fűtötte összecsapásokban a pozitív tartalmat az jelen- 
tette, hogy a lázadó tömegek vissza akartak térni az 
evangéliumi hagyományokhoz, s meg akarták szabadi- 
tani az egyházat az elvilágiasodástól, a klérust közelebb 
akarták hozni a néphez, a hatalmasokat ki akarták 
szorítani az egyház belső életéből. Még arra is merész- 
kedtek, hogy fellépjenek az uralkodó, az őrgróf, a 
püspök, az apát ellen, helyeseljék azok kiközösítését az 
egyházból. De a pápa ilyen mozgósító hatást csak Itá- 
liában ért el. Az 1075. évi pápai dekrétumnak a papi 
nőtlenségre vonatkozó része a legádázabb ellenállást 
váltotta ki Németországban. Angliában pedig Lan- 
franc érsek csak módosítva vezette be a házasságban élő 
papságot illető dekrétumot, mivel a normann hódítás 
utáni időszakban bonyodalmakat támaszthatott volna 

az angolszász papság szokásainak rnegzavarása a 
szigorú papi nőtlenség előírásával. Az érsek tehát 
megtiltotta a püspököknek és a kanonokoknak, hogy 
ágyast tartsanak, valamint az addig nőtlen papok 
házasságkötését, de nem zaklatta a falusi papokat, ha 
volt feleségük. Az 1075. évi londoni zsinat ugyanakkor 
erélyesebb ellenőrzés alá helyezte a plébánosokat. 
Tilalmas volt Angliában is az egyházi tisztségek és 
javadalmak vásárlása. 


A VII. Gergely pápasága első éveiben megindult 
küzdelmek még csak bevezették és hangulatilag 
előkészítették azokat az ádáz harcokat, amelyeket a 
pápa 1075-ben elindított. Az első összecsapások még 
morális, etikai alapról indultak, a későbbiek azonban 
már nyílt hatalmi jelleget öltöttek. A pápa elidegene- 
dett nagy számú főpaptól, akik szembeszegültek céljai- 
val. Értetlenségük mélyebb okait Gergely hatalmi 
helyzetükben, világi függésükben tapintotta ki. Jól 
tükrözi ezt a hangulatot VII. Gergely levele Hugo 
clunyi apáthoz 1076. január 22-én: , Akármerre fordí- 
tom szememet... olyan püspököket találok, akik 
tisztségüket szabálytalanul kapták, akiknek életvitele 
és társalgása idegen attól, ami szent elhivatottságuk . . . 
Nincsenek többé fejedelmek, akik isten tiszteletét saját 
kapzsi céljaik elé helyeznék... és azok, akik közt én 
élek, rómaiak, lombardok és normannok — rosszab- 
bak, mint a zsidók vagy a pogányok, amint már sokszor 
megmondtam nekik." Ez a gondolatkör, ez a keserű 


201 


hangulat magyarázza, miért kivánta következő rendel- 
kezéseivel a pápa szétszakítani a főpapok és fejedelmek 
hűbéri kapcsolatát. Itt van az invesztitúra-tilalmak 
gyökere, és azoknak a társadalmi erőknek éles körvo- 
nalakkal való megjelölése, amelyek ellenállnak a pápai 
törekvésnek. 

1075 februárjában, a római böjti zsinaton tette meg 
VII. Gergely a laikus invesztitúra megtiltásával a 
sorsdöntő lépést. Ez nemcsak általános összefüggésé- 
ben érintette a császári hatalmat, de konkrét időpontja 
és közvetlen célja tekintetében is. A szász felkelés 
amúgy is nehéz helyzetbe hozta IV. Henriket, és a pápa 
a továbbiakban meg akarta fosztani a császárt a 
számára megbízható és számára katonai támaszt 
nyújtó, általa beiktatott püspökök támogatásától. 
Igaz, hogy ezt a tilalom nem fejezte ki nyíltan, csupán a 
püspökségek, apátságok és egyházi méltóságok invesz- 
titúrájáról rendelkezett, és nem érintette kifejezetten az 
egyházi tisztségekkel járó világi tartozékokat. Fel kell 
azonban tételeznünk, hogy Gergely nem azért hallga- 
tott erről, mert úgy gondolta, hogy a pápa által 
beiktatott főpapok világi javai és hatalma ezután is a 
császárt — általában a világi hübéri főhatalmat — 
hivatott szolgálni. A császárt pedig valószínűleg aggo- 
dalommal és haraggal töltötte el maga a felemás 
megfogalmazás is. Ezért lett a világi beiktatás tilalma 
kiindulópontja az évtizedeken át folyó küzdelmeknek, 
háborúknak a pápaság és a világi hatalom között. 

Természetes ezután, hogy a történetírás hagyomá- 
nyosan invesztítúra-harcoknak nevezi a kibontakozott 
küzdelmeket. 

A pápa akarata szerint — amit a zsinat is 
jóváhagyott — meg kellett volna szűnnie a főpapok 
császár vagy király általi beiktatásának, amit az 
újonnan megválasztott püspököknek vagy apátnak 
átadott gyűrű és bot jelképezett. A jövőben csak a pápa 
iktathatott volna be főpapot. Ezzel VII, Gergely 
nemcsak a hagyományos gyakorlattal, de azzal a 
gondolkodásmóddal is szakított, amely addig nem 
választotta világosan külön a lelki és a világi dolgokat. 
Addig az emberek nem is gondolhattak arra, hogy a 
politikai hatalom szétválasztható a vallási alaptól. Erre 
az egyház szempontjából veszélyesnek bizonyult útra 
lépve, VII. Gergely világossá tette távolabbi igényét: a 
római egyház szférájában végül is megkérdőjelezte a 
császár végső döntési jogát, s azt mint Szent Péter 
helytartója, magának igényelte. Ebben az általános 
összefüggésben a világi beiktatás tilalma abban csúcso- 
sodott ki, hogy a papság tisztasága azonossá vált a 
püspökök Rómától való kizárólagos függőségével. 

A római zsinat azonban nem szorítkozott a jövő 
alakítására, itélni kívánt a múlt felett is. A birodalmi 
főpapokat, akik a zsinatra meghívást kaptak, de nem 
jelentek meg (négy német püspök), engedetlen megidé- 
zetteknek tekintette a pápa, és felfüggesztette őket. A 
valóságban amiatt lépett fel ellenük, mert a német 
főpapság nagy része távol állt a pápai megfogalmazású 

egyházreformtól, s a pápa egy részüket szimóniával 
vádolta. VII. Gergely megújította az egyházi átkot ÍV. 
Henrik tanácsadói ellen. De a pápa tárgyilagosnak 
mutatkozott, és nemcsak Észak felé csapott. Kiközösí- 
tette Robert Guiscard-t is, mivel benyomult az Egyházi 
Állam területére, megfenyegette a francia királyt is, 
vétkesnek tekintve őt szimóniában és az olasz keres- 
kedők elleni fellépései miatt. A zsinat bátorító 
légkörében a pápa minden irányban támadott, nem 
volt tekintettel más hatalmak érdekeire és érzelmeire. 
Pedig ugyanakkor mindenkit felhívott a gonoszság 
elleni harcra, s ebben a világiakra is számított, mikor az 
egyháziak magatartásának ellenőrzésében a hivőknek 
is szerepet juttatott. 

A római zsinat — és ami utána következett — éppen 
ellenkező eredménnyel járt, szűkítette az egyházi 
reform tömegbázisát, és elgondolkoztatta a főpapokat 
és fejedelmeket. A püspökök egyszerre voltak az 
egyetemes egyház és a keresztény uralkodók fő tisztség- 
viselői, további működésükhöz szükség lett volna a 
pápa, illetőleg a császár és királyok megállapodására. 
De éppen az ő ellentétük fokozódott, mivel a világi 
uralkodók úgy érezték, hogy a pápa a püspökök 
segítségével világi hatalmukat akarja gyengiteni, a pápa 
pedig azzal gyanúsította a világi uralkodókat, hogy a 
püspökök útján befolyásolni akarják a pápaválasztást 
és pápai politikát. Ami a Német-Római Birodalmat 
illeti, ott a pápa fellépése szövetkezésre bírta az 
uralkodót és a német főpapokat. Ezt diktálta nekik a 

hagyomány, a hatalom féltése és a sértettség érzése. 
Erre reagálva függesztette fel a pápa első izben 
tisztségéből Wibert ravennai érseket. 

A legjelentősebb német egyházak, Köln, Mainz, 
Augsburg, Hamburg főpapjai nem egyszerűen császári 
rendelkezésre (ez amúgy sem igen befolyásolhatott egy 
Anno típusú személyiséget), hanem az erős pápaságtól 
félve, annak fegyelmi, ellenőrzési gyakorlatától tartva 
fordultak szembe VII. Gergellyel. 

A németországi ellenállásra a pápa valószínűleg 
felkészült, annál kellemetlenebbül érintette az ang- 
liai visszhang. A kompromisszum elutasítása — a 
császárral szembeni gyakorlat nem volt követhető a 
távoli szigetországgal kapcsolatban. Bár Lanfranc 
főpap szemmelláthatóan nem vette figyelembe a római 
zsinat határozatait az invesztitúratilalomról, VII. Ger- 
gely csak enyhe diplomáciai akcióval igyekezett rávenni 
Hódító Vilmost és Lanfrancot a neki tetsző reformra. 
Miután azok bizonyítani tudták, hogy Vilmos a 
püspökök feletti hatalmát nem a reform megakadá- 
lyozására, hanem annak előmozdítására használja, 
lényegében nem tettek eleget a pápa követelésének. 
Lanfranc tartózkodással akadályozta meg az angol 
államjogi szférába való pápai beleszólást, viszont az 
egyházmegyei életet és a kolostori légkört javitani 
igyekezett. Az angol főpap tudomásul vette, hogy a 
pápának egyedüli joga a püspökök felfüggesztése, de 
ragaszkodott a király püspökbeiktatási jogához. A 
király a maga módján vette tudomásul az egyházi és a 

világi igazgatás szféráinak pápai szétválasztását. 1075- 
ben zsinatot tartott Londonban, és az foglalkozott a 
püspökök elsőségével, a szerzetesek kolostoron belüli 
fegyelmével, valamint megkezdte az angol püspöki 
székek áthelyezését a falvakból a városokba. Remigius 
püspök átköltözött Dorchesterből Lincolnba, amit 
követett Sherborne püspöke Salisburyba, Selsey főpap- 
ja Chichesterbe és Lichfield püspöke Chesterbe. A 
király és az érsek reformja tehát éppen közelebbi 
érintkezésbe hozta a püspököket az egyház és a városi 
polgárság megélénkülő világával, egyúttal a politikai 
élettel is. A londoni zsinat megerősítette a püspöki 
hatalmat. Elhatározta, hogy zsinatokon csak püspök és 
apát szólalhat fel, más csak engedéllyel. Ez részben a 
zsinati munkát kívánta gyorsítani, de az angolszász 
papság befolyásának csökkentésére is irányult. 
Továbbá, püspöki engedély nélkül egy pap sem teleped- 
hetett meg valamely egyházmegyében. De az egyidejű- 
leg tartott londoni zsinat azt is jelentette, hogy az angol 
főpapság távol maradt a világi invesztitúrát megtiltó 
római zsinattól. 

A pápának már akciója kezdetén keserűen kellett 
látnia, hogy nyilt ellenállással vagy passzivitással aka- 
dályozzák Európa-szerte célja teljes megvalósulását, 
tilalmát különféle ürügyekkel megkerülik. Ezért leg- 
alább a szabad kánoni választáshoz ragaszkodott. 
Miután különösen a német egyházi viszonyok aggasz- 
tották, még mielőtt eljuthatott volna hozzá Anno kölni 
érsek halálának (1075. december 4.) híre, nyilt ál- 

lásfoglalásra szánta el magát. A kánonok ismételt 
megsértését, a kiközösített tanácsadókkal való érint- 
kezést vetette VII. Gergely császári ellenfele szemére az 
1075. december 8-án hozzá intézett levelében. Ez az 
írásbeli támadás, amelyben vezeklést és bűnbánatot 
követelt Henriktől, új fejezetet nyitott mind a birodalmi 
politikában, mind az egyházon belüli küzdelemben: a 
vita hevét az erőszak váltotta fel. E lépésre Gergelyt 
egyrészt a császári tárgyalási hajlandósága a norman- 
nokkal, másrészt az a terv indította, mely szerint 
Henrik visszahelyezi az ifjabb Gottfriedet Toscanába. 

A pápának ezután éreznie kellett, hogy a legmaga- 
sabb egyházi méltóság sem védi meg ellenfelei izzó 
haragjától. A pataria milánói bukása után magában 
Rómában is megszűkült bázisa, és felbátorodtak 
ellenségei. 1075. karácsony éjjelén Gergelyt meglepték 
a Santa Maria Maggiore-templomban a császárpárti 
római nemesek, és elfogták. Az odasereglett nép sza- 
badította ki az életében fenyegetett pápát. Az ellene 
szervezkedők fejének, István fia Cenciónak, egy előkelő 
római család tagjának sikerült elmenekülni, és a német 
uralkodónál kapott menedéket. 

A mindjobban éleződő viszály egyre inkább a két fő 
ellenfél személyes harcává vált: a császárban kezdett 
érlelődni a gondolat, hogy a nagy ellenfél bitorolja a 
pápaságot, Gergelyben viszont felötölhetett a német 
király egyházból való kiközösítésének terve. 

A pápai hatalom kiépítésének útján elméletben és 
gyakorlatban előrehaladó VII. Gergely törekvéseinek 
egyik legjellegzetesebb kifejezője a , Dictatus Papae" 
címet viselő tételgyűjtemény. Ennek keletkezését 1075 
márciusára tehetjük. A hatalmi igényeknek ez a 
jegyzéke szinte korlátlan hatalmat, mindenesetre teljes 
elsőbbséget fogalmazott meg a pápai szék javára az 
összes világi hatalmasságokkal szemben. A jegyzék 
maga is megmutatja, hogy Gergely felkészült a 
császársággal való éles összecsapásra, és nem volt 
számára váratlan meglepetés a nyilt viszály kitörése. 

A tételgyűjtemény mibenlétéről különféle vélemé- 
nyek alakultak ki a történetkutatásban. Elterjedt nézet 
szerint emlékeztető segédanyag volt a pápa számára, 
személyes használatára, ami a pápai uralom alapelveit 
rögzítette. Ezt a felfogást alátámasztja az a körülmény, 
hogy a császár kiközösítésének döntő kihatású lépése 
előtt nyert — a kánonjogra alapozva — megfogal- 
mazást. Ezzel nincs gyökeres ellentétben az a mindene- 
setre igen valószínű feltételezés, amelyik a 27 tételt egy, 
a pápa saját használatára készült kánonjogi összeállítás 
címjegyzékének minősíti, ez az oka, amiért belekerült a 
pápa Regisztrumkönyvébe. A felfogás lehetőségét, a 
feltételezés jogosságát nem gyengíti, hogy ilyen kánon- 
jogi gyűjtemény nem maradt fenn, az vagy elakadt a 
tervezet szintjén, vagy elkészült, de elveszett. 

A szöveg célja az, hogy igazolja a római egyház 
primátusát, másrészt, hogy a pápaság igazát, igazságát 
jog gyanánt fogalmazza meg: így a papi uralom 

kiépítési szándékának és lehetséges útja kifejezőjének 
tekinthető ez a gyüjtemény. Fontos állomás az ilyen 
irányú igény kifejtésében I. Miklós és III. Sándor pápa 
kora között. Ha formájában a , Dictatus Papae" ellent 
is mond a Humbert-féle , Diversorum Sententiae 
Patrum" szövegének, különösen a jogi eljárások fel- 
fogása tekintetében, a kettő között szoros kapcsolat 
van. Méginkább visszanyúl azonban ez a VII. Gergely 
pápa személyes gondolatvilágát tükröző vázlata a talán 
VIII-IX. századra tehető kúriai hamisítvány, az akkor 
hitelesnek tartott constantinusi végrendelet szemléleté- 
hez. Felfogásában, eszközeiben eltávolodást jelent a 
clunyi reform nézeteitől és módszereitől. Radikális 
kicsengésében eltér a 27 cím a feltételezett forrástól, a 
74 címet tartalmazó kánonjogi könyvtől. 

A , Dictatus Papae" első pontja szerint a római 
egyházat isten egyedül alapította. A második pont 
szerint csupán a római püspök joga, hogy egyetemes- 
nek nevezzék. A harmadik tétel azt mondja, hogy csak a 
pápa tehet le vagy menthet fel püspököket. A negyedik 
pont alapján a pápa meghatalmazottja a zsinatban 
minden püspök felett áll akkor is, ha rangban, a 
felszentelés szintjében alattuk helyezkedik el, ez a 
meghatalmazott kimondhat letételi formulákat a 
püspökök ellen. Az ötödik tétel szerint a pápa távol- 
levőket is letehet. A hatodik pont értelmében azokkal, 
akiket a pápa kiközösít, többek között nem lehet többé 
egy fedél alatt élni. A hetedik pont alapján egyedül a 
pápa hozhat új törvényeket, szükség szerint egyesíthet 

új népeket, emelhet apátsággá egy társas egyházat, 
oszthat fel egy gazdag püspökséget és vonhat ösz- 
sze szegény egyházmegyéket. (Ezen jogigény — al- 
kalmazása esetén — az autonómiára törekvő amb- 
roziánus egyházat fenyegethette Milánóban.) A nyolca- 
dik tétel szerint egyedül a pápa használhat császári 
jelvényeket. (Ez az igeny a constantinusi adomány kétes 
igényére megy vissza, amely szerint a pápa és utódai 
hordhatják körmenetben a phrygiumot.) A kilencedik 
pont állítása: a pápa az egyetlen ember, akinek lábát az 
összes fejedelmek megcsókolják. (A szokás már a IX. 
századra nyúlik vissza. Ez nyugati párhuzama a bizánci 
proskynesisnek, amikor is a császár előtt mint földi 
istenség előtt földre vetették magukat az emberek.) A 
két utóbbi pont egyaránt mutatja azt az igényt, hogy a 
római pápa a keresztény társadalom egyeduralkodója. 
A tizedik pont hangsúlyozza, hogy a pápa az egyetlen; 
akinek nevét az összes templomokban kimondják. A 
tizenegyedik szerint a pápa neve egyedüli a világban. A 
tizenkettedik tétel meglepően rövid, de a legmerészebb 
és leginkább programszerű a kánonjogi alapozású 
gyűjteményekben: a pápa császárokat tehet le. A 
tizenharmadik pont alapján a pápa a szükség szerint 
áthelyezhet püspököket egyik székből a másikra. A 
tizennegyedik tétel szerint a pápának joga van arra, 
hogy valamely papot tetszése szerinti templomban, 
ahol csak akarja, felszenteljen. A tizenötödik pont 
alapján: akit a pápa szentelt fel, az jogosult más 
templomában előírásokat tenni, de nem vezethet 

háborút; az ilyen nem kaphat egyetlen más püspöktől 
sem magasabb rangot. A tizenhatodik tétel szerint 
általános zsinat nem hívható egybe a pápa hozzájárulá- 
sa nélkül. A tizenhetedik pont értelmében egyetlen 
szöveg vagy könyv sem nyerhet kánoni értéket a pápa 
tekintélyén kívül. A tizennyolcadik tétel hangsúlyozza, 
hogy a pápa ítéletét senki meg nem változtathatja, s 
csak a pápa változtathatja meg mindenki ítéletét. A 
tizenkilencedik pont szerint a pápát senki sem ítélheti el. 
(Éppen az a tömörség óvta meg a fogalmazót akármi- 
lyen kivételtől, engedménytől. Még az sem fért bele, 
hogy a pápát eretnekként távolítsák el.) A huszadik 
tétel szerint senki sem ítélheti el azt, aki az apostoli 
székhez fellebbez. A huszonegyedik pont szerint minden 
egyház nagyobb ügyeit ( causae maiores ) a pápa elé kell 
vinni. A huszonkettedik tétel értelmében a kánoni úton 
behelyezett római püspök kétségtelenül szentté válik az 
isteni lelkű Péter érdemei által. Ezen az elvontnak tűnő 
ponton nyugodott a legmesszebbre utaló pápai igény 
( huszonharmadik tétel ) : szent arómai egyház feje, mert 
cselekményei az égi dolgokra hatnak ki a lelki 
üdvösségen keresztül. A földi oldás és kötés jogával a 
közvetlen égi folyományokat magának tulajdonítja. A 
huszonnegyedik tétel szerint a pápa parancsára és 
hozzájárulásával szabad az alávetetteknek panaszt 
elébe vinni. A huszonötödik pont szerint a pápa püspöki 
gyűlésen kívül is letehet és felmenthet püspököket. A 
huszonhatodik tétel azt vallja, hogy aki nincs a római 
egyházzal, azt nem szabad katolikusnak tekinteni. A 

huszonhetedik tétel végül a pápát feljogosítja arra, hogy 
feloldja a hivőket az olyan hűségeskütől, amelyet 
igaztalan embernek tettek. (Ez a tétel igen aktuális 
fenyegetést, nyomást jelenthetett akár a császár, akár 
királyok ellenében.) 


1075 nyarán és őszén tárgyalások folytak a pápa és a 
császár között. Ez még fenntartotta a reményt, hogy 
nem áll be a szakadás. Csakhogy a pápaság és a 
császárság ellentétei már 1075-ben háttérbe szorítottak, 
ilietve maguk alá rendeltek minden más kérdést. 

A gregoriánusok ennek megfelelően bárkivel szövet- 
keztek, aki csak támaszt nyújthatott nekik a császáriak- 
kal szemben, akár Itáliában, akár a birodalom német 
részében, bármelyik társadalmi erő alkalmas volt erre 
szinte válogatás nélkül. A lényeg a császári hatalom 
lerázása volt, és ezért a pápa kész volt összekapcsolni 
ügyét — legalább időlegesen — a lázadókkal vagy 
éppen radikális, forradalmi erőkkel. Ez vonatkozik a 
városi önkormányzatért küzdő kommunamozgalmak- 
ra és a vallási téren is előre tekintő patariára. 

Így alakult ez fordítva is: IV. Henrik olyan szövetsé- 
geseket keresett és talált, akik számára legfontosabb a 
pápai túlhatalom elleni küzdelem volt. Így egyesítette 
célját a császár a lombard püspökökével, akiknek 
helyzetét ugyancsak fenyegette a pápa hatalmi igénye. 
Erre IV. Henrik azért is rászorult, mert Itáliában a csá- 
szári birtok igen összezsugorodott, és igy az uralko- 
dói hatalom — kivéve a német hadsereg jelenlétének 

időszakait — a püspököktől függött. Ezért nem enged- 
hette meg magának a császár, hogy értékes főpapi 
székek betöltését más erők kaparintsák meg. Ez az oka 
annak, hogy elhatározta: a milánói érseki szék 
betöltését véghezviszi, akár fegyveres erővel is, a 
lázadónak tekintett patariával szemben. 

Német meghatalmazott jelent meg a szászok legyőzé- 
se után Lombardiában, és megerősítette a király 
helyzetét. A városiakkal egyetértésben tette IV. Henrik 
Milánó érsekévé a lombard főnemes Tebaldót (Te- 
dald), aki addig császári káplán volt. Ezzel VII. Gergely 
nem értett egyet. Ráadásul az uralkodó nevezett ki 
püspököt Fermo és Spoleto egyházmegyékbe. Mindez 
1075 októberében erősen kiélezte az ellentéteket. Így a 
milánói érsekválasztás kérdése, belekapcsolva a pápa és 
császár közötti küzdelembe, valóságos egyházsza- 
kadást idézett elő. A milánói főpapi szék Tedaldo 
(1075-1085) érseksége alatt kiszakadt a Rómának való 
engedelmességből, amit pedig éppen erősíteni szeretett 
volna VII. Gergely. A pápa ezért a főpap ellen is 
alkalmazta a világi téren bevált módszerét: a hierarchia 
alsó fokán állók szembefordítását a gregoriánus szem- 
mel törvénytelen hűbérúrral. Az idősebb Landulf 
történeti munkája tájékoztat arról, hogy Tedaldo 
mellett voltak a neki alávetett püspökök, kivéve azokat, 
akiket Gergely — tiltott módon összeműködve a vad 
patariával (patharia), amelyet maga élesztett fel — 
elszakított a Szent Ambrus egyházától. A milánói 
egyház császárpárti feje tehát elvesztette 1075-ben és az 

azt követő esztendőkben egyházi alávetettjeinek egy 
részét. 

A pápa számára az előző időszakban megfelelő 
szövetségest jelentett Erlembaldo, a pataria mozgalom 
egyik legjelentékenyebb személyisége. A pataria feje 
szinte népi diktatúrát gyakorolt a városban az ambro- 
ziánus egyház feje és annak nemesi, papi támaszai ellen. 
Ugyanakkor a város környékéről, a contadóról a 
városba húzódó paraszti szegény elemek is gyarapí- 
tották a pataria bázisát. Emiatt eltávolodott tőle a 
mozgalomban addig részt vett gazdag polgári és alsó 
nemesi réteg, amely magának akarta kicsikarni a 
pozíciókat az érsektől és előkelőbb hűbéreseitől. Ez a 
városon belüli rétegküzdelem bonyolódott a pápa 
vezette reformhoz fűződő viszony problémájával. 
Utolsó időszakában a vidéken (in pagis et oppidis) 
számottevő volt a pataria befolyása. A reformoktól 
idegenkedő városi világi papság és vagyonos polgárság, 
a reformokat siettető pataria alsópolgári elemei és 
szerzetesei ellen fordult. Amikor ilyen körülmények 
között a második tűzvész ütött ki Milánóban és nagy 
pusztulást okozott — Bonizone leírása szerint —, mind 
barátaik, mind ellenségeik csaknem egyhangúan a 
patarénok bűnéül rótták fel a tüzet. 1075 májusában a 
milánóiak szembefordultak a patariával, a harcokban 
Erlembaldo teljes vereséget szenvedett, majd meggyil- 
kolták. 

A pataria bukása súlyos hatással volt a pápa 
törekvéseire. A pataria leverői, a város régi vezetőivel 
megegyezve, bizonyos önkormányzatot csikartak ki az 
érsektől, aki örült, hogy megmenthette főpapi székét. A 
lovagok és városiak elismerték a királyi invesztitúrát, a 
tőle kapott főpásztort. A császári küldött a jövőre 
vonatkozóan megigérte, hogy a császár azt nevezi ki 
főpapnak, akit kérnek. A város a császár oltalma alatt 
fejlődött a kommuna (comune) szervezete irányában. 
Nem segített a helyzeten, hogy a pápa éles szavakkal 
megtiltotta, hogy a király beavaikozzon a milánói 
érseki szék körüli vitába. Az egykor a reformpapság és 
a lázongó nép által érsekké választott Atto (Attone) 
tehát nem szerezhette vissza Milánó érseki székét. Mint 
a San Marco biborosa élt Rómában, és ott fontos 
kánonjogi tevékenységet fejtett ki: az egyházi jogok és 
kötelességek gyűjteményét állította össze (,, Defloratio 
canonum") 500 fejezetben, capitulumban. Erről kapta 
nevét , Capitulare" c. munkája. Atto még 1075-ben 
meghalt. A pataria menekülő híveit Cremona fogadta 
be. 


A jogi gondolkodásmód meginduló  differen- 
ciálódását, gazdagodását jól mutatja, hogy amennyire 
a pápaság törekvései a kánonjog művelésében fejeződ- 
tek ki, a városok fejlődése a római jog terjedését vonta 
maga után. Már ez érzékelteti, hogy nem maradhatott 
tartósan egy síkon a pápai reform és a városi 
önkormányzatért folyó küzdelem. Genova az egyik 

város, ahol igen sok bíró a római jogot alkalmazta (a 
973 és 1100 közötti , Cartario Genovese" tanúsága 
szerint). De még a pápával szövetséges Canossai família 
uralmi területén is felbukkan a római jog, sőt itt 
ragadható meg annak kezdődő oktatása. (1075-ben 
Firenzében tűnik fel Pepo, aki 1076-ban Marturiban 
szerepel, 1078 és 1082 között pedig bíró, aki bolognai 
jogtanárként működött nagy sikerrel /clarum bononi- 
ensium lumen]. 1075-ben Firenzében tűnik fel Uberto. 
Az 1076-ban Marzagliában szereplő Ubaldo da Carpi- 
neto, Everardo di Roticherio, Roberto de Sicco és 
Nordilo jogi doktorok közül tudjuk, hogy az első 
azonos Ubaldo de Carpineti vel, az 1082 és 1098 között 
emlegetett bíróval, Nordilo pedig 1076 után is jogtudó 
hatáskörökben / advocator, causidicus] működik.) 


A szász felkelés eseményei továbbra is lényeges 
hatással voltak az invesztitúraküzdelem menetére. 
Amikor átmenetileg lecsendesült a császárellenes han- 
gulat Németországban, s Henrik feloldozást kapott a 
kiközösítés alól VII. Gergelytől, lecsapott Szászország- 
ra. A birodalmi sereget megerősítette a német 
püspökök és Vratislav cseh herceg csapataival, s 1075. 
június 5-én Homburg mellett, Unstrutnál legyőzte a 
szászokat. A következő győztes csatát IV. Henrik 
Nöügelstádt mellett vívta a felkelők ellen. A király és a 
meisseni őrgrófság elnyerésével kecsegtetett cseh herceg 
1075 szeptemberében megjelent Meissen előtt. A kapu- 

kat megnyitották az uralkodó előtt, s október 25-én a 
felkelők behódolásával a szászok leverése be is fe- 
jeződött. A felbátorodott császár most erélyesen szem- 
befordult a pápával, és tetszése szerint nevezett ki 
püspököket Németország és Itália üres püspöki székei- 
re. A szászok leverésével természetes szövetségestől 
megfosztott és a püspökállításokkal invesztitúraigényé- 
ben sértett VII. Gergely hamarosan ellentámadásba 
ment át: 1075. december 8-án trónfosztással fenyegette 
meg a császárt. Erre úgy reagált a császár, hogy 
megvádolta Gergelyt, hogy féktelen gőgje szétszakítja 
Németország testét, hogy Szászország nagy részét már 
csak erdei vadak lakják. 


A győztes császár megkezdte a lerombolt várak 
helyreállítását is. Így a krónikás adatai szerint Hasen- 
burg várát is újjáépíttette (ezt az építési szakaszt 1ga- 
zolja egy kapu részlete, valamint a kerámialeletek). 
A várakba újra őrség települt. A cseh herceg meg- 
kapta Henriktől hűbérként a lausitzi őrgrófságot, övé 
volt Milsca területe is. Így a meisseni őrgrófságot 
Csehország ölelte körül kelet felől. A szász felkelés nagy 
vesztese Benno meisseni püspök lett, akinek az ural- 
kodó megbízhatatlanságát szemére vetette, és elfogat- 
ta. A székesegyház kincseit a pápai párt panasza szerint 
az uralkodó megrabolta. Ha utóbb szabadon bocsátot- 
ta is Henrik a meisseni püspököt, gyakorlatilag letette 
tisztéről. Benno nem térhetett vissza székébe, hanem 
VII. Gergely pápához sietett. Így ő volt szinte az 

egyedüli német püspök, aki részt vett a pápa római 
zsinatán, amikor Gergely elítélte Henrik , túlkapásait" . 


Bár VII. Gergelynek nem sikerült elérnie, hogy a 
clunyi mozgalom vezetői mögé álljanak császárellenes 
fellépésében, s ragaszkodtak a császár és a pápa közötti 
közvetítő szerephez, annál nagyobb sikere volt az 
egyszerű clunyi szerzetesek körében, akik tömegesen 
vállalkoztak a pápa elképzelte reform képviseletére, s 
valóságos hadsereget jelentettek VII. Gergely harcá- 
ban. 

Ebből a szempontból a reformmozgalomnak nagy 
sikere volt, hogy a clunyi mozgalom benyomult német 
területre. A németek Clunyje Hirsau lett, ez a speyeri 
egyházmegye területén levő, a Fekete-erdőben talál- 
ható ősi bencés kolostor (a mai Württembergben). 
Közel negyedévezredes fennállása után a hirsaui kolos- 
tor már újjáépítésre szorult, s ezt Adalbert, Calw grófja 
biztosította a maga javaiból. Adalbert a kolostor 
védura ( Klosterherr ) volt, aki javakat adott át (traditio ) 
a szerzeteseknek, s ezt a cselekményt császári oklevél 
erősítette meg, leírva a jótéteményt 1075. október 9-én 
Wormsban. Ez azt is jelzi, hogy IV. Henrik korántsem 
volt a reformok ellensége, kiváltképpen nem, amig az 
hatalmi szféráit nem érintette. Ezen a német vidéken 
addig sem hiányzott a szerzetesi reformáramlat, de az a 
lotharingiai Gorze bencés apátsága felől érkezett, ami 
nem zavarta a politikai viszonyokat, miután a kolosto- 
rok belső életére összpontosította törekvéseit. Most 

azonban Cluny irányzata tört előre Vilmos hirsaui apát 
(1069-1091) vezetésével, és ez az áramlat terjedt tovább 
a német területeken. Hirsaun keresztül átvette a clunyi 
szokásokat St. Blasien, Reichenau, melyeken keresztül 
azok eljutottak Lorch, Salzburg, Admont kolostorai- 
ba. A megújított szerzetesi szokások áthatották a 
kolostori élet egészét, így részletesen szabályozták az 
istentiszteletek és a zsolozsma rendjét, pontosan értel- 
mezve az egyházi év teendőit, a szerzetesek napi 
foglalatosságait, előírták a szerzetesek lelki életét, 
meghatározva a kolostori tisztségek tartalmát és hiva- 
talos kötelezettségeit. A clunyi reformon átesett német 
kolostorok szerzetesei az előírások szerint érintkezhet- 
tek a külvilággal, akik vendégek, szegények, jobbágyok 
és tanulók voltak. Az utóbbi azt jelzi, hogy virágoztak a 
kolostori iskolák. Sajátos elemet jelentett Hirsauban 
a laikus testvérek (oblati ) jelenléte. A hirsaui építőisko- 
la közvetítette a clunyi építkezések sajátosságait 
Németországba: Hirsau mellett Alpisabach, Gengen- 
bach, Prüfening (Regensburg mellett), Petersberg (Er- 
furt mellett), Paulinzella, a hesseni Breitenau szerzetesi 
templomai egyazon szigort képviselték. A XI. század 
második fele német irodalmának alkotása, a , Memen- 
to mort" clunyi szellemiségű, s a hirsaui reformköz- 
ponthoz kapcsolódik. 

A clunyi típusú reform terjedése Németországban 
VII. Gergely számára váratlan támaszt jelentett a 
császári hatalom birodalmi kolostoraival és a 
püspökökkel szemben. Tény, hogy a Hirsauhoz kap- 

csolódó reformkolostorok egységesen a császárellenes 
táborba álltak. IV. Henriknek meg kellett elégednie a 
birodalmi kolostorok és a gorzei reformtól befolyásolt 
kolostorok támogatásával. De az utóbbi reformirány 
kolostorai közül is eltávolodott a világi uralkodótól 
Reichenau és a Herrand von Ilsenburg vezette északné- 
met ifjú-gorzeiek csoportja. 


VII. Gergely, keresve a lehetséges szövetségeket a 
császárral szemben, a Német-Római Birodalom ha- 
tárától keletre tekintett. Meglehetősen közvetlenül 
kapcsolódott ehhez a szövevényes kapcsolathoz — az 
éppen dinasztikus belviszályban levő kormányzatával 
— Magyarország. A pápa ezzel összefüggő levelezése 
mutatja, hogy VII. Gergely jól belelátott a magyar 
viszonyokba, és feldolgozta saját érveléséhez a történeti 
kapcsolatokat is. Világosan kitünik azonban ebből a 
levelezésből VII. Gergely politikai ambíciója, amennyi- 
ben a császárt visszaszorítva, Magyarországot egyér- 
telműen a pápaság oldalára, sőt hűbérébe kívánta 
vonni. Kezdetben mégsem támadott nyíltan a császári 
kapcsolatok ellen: 1075. január 10-én a pápa pásztorle- 
velet intézett Judit magyar királynéhoz, Salamon 
feleségéhez, és őt , a magyarok királynéja" címmel 
szólította meg — pedig Judit nénje volt IV. Henrik 
királynak. A pápa tehát nem vonta meg sietősen 
elismerését Salamontól és adta meg azt Gézának: 1075. 
március 23-án Gézához még mint Magyarország 
hercegéhez fordult, de már engedelmességet kívánt tőle 

a római egyház javára. A pápa ebben a levélben 
elvszerűen fejtette ki, hogy Magyarországnak, akár más 
legnemesebb országoknak, saját szabadságában kell 
fennállnia, és nem szabad alávetnie magát semmilyen 
más országok királyának, csupán a római egyháznak, a 
szent és egyetemes anyának, amely alattvalóit nem 
szolgának, hanem fiának tekinti. Közölte a herceggel, 
hogy rokona (Salamon) isteni ítélet által akadályozott 
az uralkodás ellátásában, mivel uralmát — bitorló 
módjára — a német királynál és nem a római pápánál 
igyekezett kieszközölni. Mivel a kormány Géza kezé- 
ben van, arra inti őt, hogy legyen gondja az egyházakra, 
gyarapítsa buzgó törekvéssel a vallást, és tanúsítson 
engedelmességet, ha a római egyház követei hozzá 
jönnének. A pápai hűbérbe vetés igénye kitűnik abból a 
levélből is, amelyet VII. Gergely 1075. április 17-én 
Gézához intézett. Ebben már némiképpen lefokozza 
Salamont, aki alávetette magát a német király- 
nak, és így a hűbéres fejedelem (regulus) nevét nyerte. 
Ekkor alkalmazta először a pápa a világi hierarchia 
megalázó jellegű fokaként ezt a fogalmat; már a 
felettük uralkodó császár is pápai teremtmény volt 
Gergely szerint. De ugyanakkor még mindig hercegnek 
címezte a pápa Gézát, és nyilatkozatot várt tőle a római 
egyház iránti engedelmes magatartásáról. Ennek 
érdekében azzal is nyomást próbált gyakorolni Gézára, 
hogy kinyilatkoztatta; hogy békét akar egyengetni 
Salamon király és Géza között, és kegyes aggodalom 
tölti el a köztük fennálló ellentet miatt. Hogy mindkét 

fel számára fennmaradjon az igazság, Gergely a 
ténylegesen kialakult területek szerint vonná meg a 
határt köztük (elégedjék meg mindegyik azzal, ami az 
"ÖVé). 


Hiába kötötte le a pápa energiája és figyelme javát az 
itáliai küzdelem és annak első kedvezőtlen jelei, annál 
messzebb tekintett. Azért ís ügyelt a fő ellenségnek 
tartott német-római császár területén túlra, söt azért 
akarta ott 15 megerősíteni a latin kereszténység be- 
folyását, hogy elszigetelhesse a császárt. Így bonyoló- 
dott orosz—lengyel ügyekbe, bár azoknak a területek- 
nek valóságos viszonyait teljesen át sem láthatta. De a 
közvetlen hatalmi összefüggéseken túl, VII. Gergely 
általános keleti érdeklődéséhez, a keleti keresztény 
vidékek iránti fokozott figyelméhez is kapcsolódott az a 
törekvése, hogy Oroszországot megnyerje a latin ke- 
reszténységnek. Ennek a reménynek eltúlzott alapja az 
orosz—lengyel dinasztikus kapcsolatba vetett bizodal- 
ma volt. Így vált fontos személlyé a pápai kombinációk- 
ban Gertrud hercegnő, II. Meskó lengyel király leánya, 
amikor Izjaszlav Demetriosz orosz fejedelem felesége 
lett. Csakhogy a Nyugat számára Izjaszlav fejedelem 
akkor lett ismert, amikor országa vesztetten, Kijevből 
elűzve a pápasághoz fordult. Azzal az ajánlattal és 
kéréssel küldte a fejedelem fiát, Jaropolkot Rómába, 
hogy VII. Gergelytől hűbérként kaphassa meg or- 
szágát. Bármilyen messzemenő terveket füztek ehhez 
a kombinációhoz — még azt is, hogy így a Kijevben 

szokásos trónöröklési rend (senioratus) átalakulhat 
nyugati tipusú öröklődő királysággá —, a távoli pápai 
hűbéri befolyást előbb realizálni kellett volna tudni. 
Hiába jegyezték be tehát VII. Gergely pápa Regiszt- 
rumkönyvébe (1075) Izjaszlavot mint orosz királyt és 
azt, hogy érvényes Izjaszlav Jaropolktól hozott kérelme 
arra nézve, hogy az apostoli tekintély kegyelmével és 
megerősítésével adományoztassék neki országa. A 
pápa azonban komolyan vette védence uralmát, és 
felszólította Kázmér fia II. Boleszláv lengyel herceget 
(1058-1079), aki 1069-ben megszállta Kijevet, hogy 
adja vissza Izjaszlavnak azokat a földeket, amelyeket 
elvett töle. 

1075. április 25-én a lengyel egyházi ügyekbe is 
beleszólt a pápa, közölve a herceggel, hogy pápai 
legátusokat indított hozzá. A pápa szóvátette, hogy 
Lengyelországnak nincs érseke és túl kevés a püspöke. 
Ezután állította helyre a herceg a lengyel egy- 
házszervezetet; betöltötte a gnieznói érseki széket, 
és Pliockban püspökséget szervezett Mazóvia számára. 
Így szerezte a kegyes emléket a herceg, amit még a 
krakkói káptalan halotti könyve is megőrzött április 3-i 
dátumnál azzal, hogy ez a Boleszláv létesítette a 
püspökséget Lengyelország-szerte (gui constituit epi- 
scopatus per Poloniam ). 

A pápa reményei e területekkel kapcsolatban csak 
néhány évig tarthattak. 1078-ban meghalt Izjaszlav 
orosz , király", Kijev nagyhercege, s a lengyel politika 
is más utakat választott. (Mindezeknek az események- 

nek Gertrud , királyné" bencés szellemű latin könyve a 
bizonyítéka, a Mária- és Szt. Péter-tisztelet erős 
hangsúlyozásával, amelyet Cividaléban őriztek meg. 
A latin imákat azonban itt í5 bizánci miniatúrák ki- 
sérték.) 


Az 1075 decemberében indított pápai támadásra a 
német-római császár a következő esztendő januárjában 
adta meg a választ. 1076. január 24-én Wormsban a 
császár elnöklete alatt zsinat folyt, ahol elkeseredett 
hangulatban tárgyaltak a keresztény világ két fő 
hatalmassága közötti viszályról. A vita hevében nem 
foglalkoztatta a résztvevőket az a kérdés, hogy egy 
birodalmi zsinat alkalmas fórum-e az egész keresztény 
világot, a többi országok egyházait is érintő vitaszö- 
vevény elbírálására. Igaz, hogy a viszály részben a 
milánói ügyek kapcsán vált hevessé, s már a Német- 
Római Birodalom hatáskörébe tartozott. A főpapok 
beiktatása körüli hatásköri villongás azonban már 
messze túlhaladta a birodalom problémáit. IV. Henrik 
mégis úgy érezte, hogy az ő, valamint főpapjai és főurai 
jogait sérti a pápa támadása. A pápa küzdelmét a papi 
nőtlenségért hasonló igazságtalanságnak érezték a 
birodalom vezetői, jóllehet az első lépéseket ebben az 
irányban a császári reformpolitika tette meg. 

Amikor a pápa oly élesen lépett fel IV. Henrik ellen, a 
király, a fejedelmek és a nép közötti ellentétekre épített, 
de kissé megkésve, mert az uralkodó hatalma már 
szilárdulóban volt. IV. Henrik így ismét elég erősnek 

érezte magát birodalmában ahhoz, hogy a főpapok 
körében uralkodó pápaellenes hangulatra támaszkod- 
va, a wormsi zsinaton felvesse a pápa megbuktatásának 
tervét. A zsinat tehát Hildebrand szerzetes pápaságá- 
nak felülbírálásába kezdett. Részt vett a zsinaton Fehér 
Hugó bíboros — aki mint a pápa vádlója lépett fel — és 
24 német püspök, valamint Bruno veronai és Eppo 
nápolyi főpapok. Tehát az olasz egyházmegyék igen 
szórványosan képviseltették magukat. 

A zsinat formailag sem járt el úgy, ahogyan az ügy 
komolysága megkívánta volna. Az egyházi hagyomá- 
nyoktól eltért abban, hogy a felelősségre vontat nem 
értesítették az ellene emelt vádakról, nem hallgatták 
meg őt, s távollétében ítéltek róla. Ez is mutatja, VII. 
Gergely túlfesziítette a húrt nemcsak a császárral, de a 
német egyházfőkkel szemben is. A pápai párton álló 
birodalmi püspökök elsősorban egykori szerzetesek 
voltak, mig a német egyházfők túlnyomó többsége a 
világi papságból emelkedett fel. IV. Henrik ugyanis 
1056 és 1076 között mindössze három szerzetest tett 
püspökké, azokat 15 a nagy birodalmi apátságokból, 
amelyek szoros kapcsolatban voltak a királyi hatalom- 
mal. Ezek az egyházi körök támogatták a császárt a 
zsinaton. Szemükben az uralkodó a hagyományos 
egyházi gyakorlat és szokások védelmezője volt, és 
ezért nem nézték jó szemmel azt a folyamatot, ahogyan 
a fejedelmek és maga a pápa fokozatosan függetlenül- 
tek a császári hatalomtól. A császár ragaszkodása az 
invesztitúrajoghoz tehát nem volt ellenükre, s elis- 

merték a császár jogát arra, hogy a pápa által meg- 
ürültnek nyilvánított főpapi székeket (Bamberg, 
Strassburg, Speyer, Pávia, Torino) betöltse. Így került 
egy táborba az uralkodó az elégedetlen német és 
lombard főpapokkal, sőt a római nemességgel, és jutott 
el a zsinat ahhoz a határozathoz, hogy letegye a pápát. 
A császár a pápaválasztási jogszabályok értelmezésével 
az ott neki járó jog alapján mint Róma város patríciusa 
lépett fel, s a római biboros igazolta VII. Gergely 
esetében a pápaválasztás szabálytalanságait. Ennek 
alapján, nem pedig a jogtalan igényei miatt fordult 
erélyes levélben a császár — mint isten rendeletére 
király — Hildebrandhoz mint hamis szerzeteshez, s 
felszólította, hogy szálljon le pápai trónusáról, mivel a 
királyhoz mert nyúlni, akit pedig a szent atyák 
hagyománya szerint csak isten vonhat felelősségre. A 
német egyházak széles körben elfogadták a pápa 
eltávolítását. 

A , Hildesheimi Évkönyvek" írója szerint a wormsi 
zsinaton Hildebrandus pápa lemondott. A , Brauwei- 
leri Évkönyvek" írója ugyancsak nem vonja kétségbe, 
hogy VII. Gergely pápa volt, letételét mégis megérde- 
meltnek mondja a IV. Henrik elleni gyakori kiközösíté- 
sek miatt, viszont ezek jogosságát vagy jogtalanságát 
nem kutatja, s VII. Gergelynek meghagyja pápai címét. 
A német szerzetesközösségekben tehát, ahol ezek az 
évkönyvek készültek, VII. Gergely megítélése enyhébb 
lehetett, mint a püspöki körökben, miután az utóbbiak 
voltak a papi uralom (hierokrácia) jellegzetes ellenfelet. 

A wormsi zsinat egyben a császár isteni eredetű 
jogainak vallásával a német császár örökletes monar- 
chiájának védelmét 15 szolgálta, elutasítva a Hildebrand- 
hoz intézett levélben azt a pápai felfogást, hogy a 
királyságot a császár tőle kapta volna. Henrik 
méltósága — levele szerint — öröklött és neki járó. 
Amikor a pápa az uralom elvételével fenyegette a 
királyt, tulajdonképpen az isteni engedmény ellen 
lázong. Nem a pápa, de isten kezében van a királyság 
vagy császárság. A császári levél az isteni parancs ellen 
valónak tartja Gergely felfogását, aki maga akar 
egyszerre király és pap lenni, s le akarja alacsonyitani a 
király felszentelt méltóságát, amit isten adott neki, és 
csak isten vehet el tőle. A királyi álláspont szerint isten a 
világba két hatalmat helyezett be, de Gergely megkísérli 
a kettő eggyé alakítását, és isten szolgáit, akiknek nem 
kellemes részt venniök e világ ügyeiben, felbátorítja a 
királyságok feletti uralkodásra és azok kormányzására. 
A császári levél tehát nemcsak a pápának szólt, hanem 
jogelveket is kifejtett. A világi hatalom fölényét érzékel- 
tette, amikor isten akaratából, püspökeivel együtt 
távozásra szólította fel Hildebrandot. 

A , hamis szerzetest" az utókor átkával fenyegető 
levél szerzője a jogi-politikai gondolkodásban jártas 
papi személy, Gottschalk aacheni prépost, a király 
főkáplánja, az egyházi értelmiségiek jellegzetes alakja 
volt. Természetesen ő csak az érvelést dolgozta ki, a 
pápaellenes fellépés az uralkodó elhatározása volt. 


15 227 


A pápai hatalom bitorlása, az egyház békéjének 
feldúlása, a kánonszerüű jogszolgáltatás megsértése 
olyan vádak voltak VII. Gergely ellen, amelyek messze 
visszhangoztak. A wormsi tárgyalás eredményeit meg- 
erősítette a császárpárti olasz püspökök zsinata Pia- 
cenzában. Elhatározták, hogy a két zsinat határozatait 
a legközelebbi római zsinaton ismertetik. Az utóbbi 
nem 1s váratott magára, de ott VII. Gergelyé volt a 
vezetés, akinek ott biztos tábora volt a császárral 
szemben. Worms tehát nem oldott meg semmit, csak 
kiélezte a küzdelmet, és elszántabbá tette a front két 
oldalán harcolókat. 


A császár merész wormsi támadása nagy felhábo- 
rodást váltott ki a pápai kúriában. VII. Gergely nem is 
késlekedett az energikus válasszal. Erre az alkalmat az 
1076. évi római böjti zsinat adta meg. A február 
közepétől tárgyaló zsinat első izben alkalmazta a 
, Dictatus Papae" elveit, a pápa hatalmát valamennyi 
hívő felett, és jogát arra, hogy lelki és világi büntetések- 
kel sújtson minden engedetlent. A Krisztustól Péternek 
adott jogra, az oldás és kötés hatalmára hivatkozó VII. 
Gergely újabb büntetéssel sújtotta IV. Henriket, ismét 
kiközösítette, megtiltotta neki a birodalom kor- 
mányzását, alattvalóit pedig feloldotta a császárnak 
tett hűségeskü alól. Ez gyakorlatilag a király német- 
országi és itáliai uralmi igényének pápai kétségbe- 
vonását, azaz letételét jelentette trónusáról. Felhívás 
volt ez egyben IV. Henrik ellenfeleihez, hogy immár 

mint a pápához hú keresztények bátran tagadják meg 
az engedelmességet. Utolsó figyelmeztetés volt ez a 
császárhoz: felfüggesztés az uralkodói hatalomtól, 
előzetes letétel a trónról. Hivatalosan ezt a pápa többé 
nem 15 vonta vissza. Ezzel VII. Gergely dokumentálta 
következetes ragaszkodását a , Dictatus Papae" elvei- 
hez, s a gyakorlatban hirdette, hogy senki nem mond- 
hat itéletet a pápa felett, mert az — íme — így jár. 
Átültette tehát a gyakorlatba azt a jogát, hogy megbuk- 
tathat császárokat és felszabadithat alattvalókat az 
uruk iránti alázat kötelezettsége alól. Azzal pedig, hogy 
Fehér Hugó biborost is kiközösítette a pápa az 
egyházból, a biborosi testületet emlékeztette arra, hogy 
mindenekelőtt a pápának vannak alávetve, s tartóz- 
kodniuk kell a pápaellenes birálattól, vádaktól. 

A római böjti zsinat azt mutatja, hogy VII. Gergely 
hatalma tetőpontjához közeledett az egyházban. Hogy 
ez a világi ügyekben is így alakul-e, az attól függött, 
sikerül-e a világi alattvalókat IV. Henrik ellen valóban 
megmozdítani, lehetséges-e a nem gregoriánus főpapo- 
kat az uralkodótól eltántorítani. A pápa érvelése 
mindenesetre ilyen irányban kívánta alakítani a nézete- 
ket. Azt hirdette, hogy a pápának van ereje ahhoz, hogy 
az egész világon uralkodjon. Ennek szellemében állítot- 
ta, hogy a normannok azt kívánják, hogy isten után 
Szent Péter legyen egyedüli uruk és császáruk. Ennek 
reális politikai érdek állott a hátterében. VII. Gergely 
kénytelen volt a normannokkal (Robert Guiscard-ral 
és unokaöccsével, Aversai Richarddal) szövetkezni. 

Amikor azok Salernót ostromolták, Alfano érsek 
kiment az ellenséges táborba, hogy majd a győztesekkel 
térjen vissza városába (1076-1077). Tehát az egyház és 
a normann uralom mind jobban összefonódott. 

A pápa mind általános elvi meggyőződése, mind 
részsikerei alapján vallotta, hogy az oldás és kötés joga 
egyetemes érvénnyel a kezében van. Megfogalmazása 
szerint senki sem kivétel ez alól, semmi sem vonható el 
hatalma alól. Bírálói ellene is fordították túlzott 
igényeit a maga korában és nem sokkal ezután 15. A 
délnémet Gerhoh von Reichersberg a XII. század har- 
mincas éveiben pl. azt vallotta, hogy kora bajainak oka 
az oldás és kötés korlátlan hatalmának igénye volt. 
Pedig az író szerint Szent Péter nem adott korlátlan 
hatalmat az oldás és kötés tetszés szerinti gyakorlására. 

De már az 1076. évi harcok hevében megmutatkoz- 
tak a pápa nézeteit alátámasztó, kánonjogtól eltérő 
áramlatok, még a szövetségesek gyakorlatában is. Az 
évi gyűléseken Matild őrgrófnő helységeiben római jogi 
eljárások figyelhetők meg (az esküforma eltérése a 
feudális eskütársak gyakorlatától az érdekelt fél egyéni 
esküje irányába) és római jogi szakemberek ( doctores ) 
tünnek fel. Igaz, hogy a fejlődés csirazó kezdetei nem 
változtattak az előtérben álló formák uralkodó voltán, 
a felszinen folyó küzdelmek jellegén. 

A szakadás teljessé vált Itáliában az egyházi pártok 
között. VII. Gergely kiközösítette Wibert ravennai 
érseket több lombard püspökkel együtt. Wibert viszont 
zsinatot tartott Páviában, ahol a pápával elégedetlen 

főpapok jelentek meg, és kiközösítő határozatot hoz- 
tak VII. Gergely ellen. Így adódott alkalom arra, hogy 
a pápa támadásban és védekezésben egyaránt megmu- 
tathassa ragaszkodását a papi uralomhoz. Harcias 
szavaira, beszédeire és felhívásaira ilyen körülmények 
között volt szükség és lehetőség. 

VII. Gergely szenvedélyes fellépései a császárellenes 
erők és a püspökellenes rétegek társadalmi kívánalmait 
saját egyéniségén, politikai stílusán átszűrve érzékel- 
tették. Személyes befolyása, sokakra gyakorolt varázsa 
éppen abból adódott, hogy igen világosan meg tudta 
fogalmazni szélesebb körök véleményét, hangulatát. 
Személyisége így utat talált a tömegek jelentős részéhez, 
korszerü eszményeket tudott megszólaltatni, megértet- 
ni. 


A római böjti zsinat a helyzet további kiéleződését 
eredményezte, ami kihatott az 1076. év további egyház- 
politikai és világi politikai eseményeire. A követ- 
kezmény: IV. Henrik még 1076. márciusában elutasítot- 
ta a zsinati állásfoglalást, hangsúlyozva, hogy csak a 
hittől való eltévelyedésért lehet őt letenni; megaláz- 
kodó formában hirdette rangja változatlan fényét: 
, Henrik isten kegyelméből király, bár méltatlanul 
kentek fel a királyságra a keresztények között". Ezzel a 
megfogalmazással maga mellett tartotta mindazokat a 
püspököket, akik a pápa hatalmi igényeit az egyház 
kánoni rendjével össze nem férő, forradalmi támadás- 
nak látták. Valóságos frontot alkottak VII. Gergellyel 

szemben most már mindazok, akik a királyságnak papi 
sajátosságot tulajdonítottak, az uralkodót királynak és 
papnak (rex et sacerdos ) látták. Az uralkodó továbbra 
is a hagyományra és a politikai célszerűségre támaszko- 
dott a pápával szemben. Az ő ügyét támogatta akarva- 
akaratlanul az az egyházi felfogás, amely korlátozni 
akarta VII. Gergely döntési szféráját: ,,Krisztus 
egyedül adhat vagy vehet el uralmat istennel összhang- 
ban, a szentírás szerint; Hildebrand azonban azt 
tanítja, hogy neki magának van tekintélye a királyok és 
királyságok felett, és azt teheti velük, amit a zsoltáríró 
szavai szerint egyedül isten tehet, aki az egyiket 
lealacsonyítja, a másikat felemeli." 

Itáliában és a német földön nagy volt a mozgolódás a 
pápai rendelkezések kihirdetésekor. Számos püspök 
érezte úgy, hogy a pápa és a király közt őrlődik. A 
király ellenfelei felbátorodtak, Szászországban megint 
lázongás érlelődött. A pápától felingerelt IV. Henrik 
még élesebben járt el: Utrechtból heves hangú levelet írt 
a pápához, követelve a pápai szék elhagyását. Tudva, 
hogy az önként nem távozik, a császár zsinatot hívott 
össze Mainzba, június 29-ére. Célja az volt, hogy ott a 
német püspökök kiközösíitsék az egyházból VII. Ger- 
gelyt. Tapasztalnia kellett azonban, hogy feltétlen 
hiveinek száma és mersze megfogyatkozott, kevesebb 
püspök jött el, és nem mertek új pápát választani. 
Hatott tehát VII. Gergely ünnepélyes és méltóságteljes 
magatartása, aki, amikor kihirdette a király 
kiközösítését, imára hivott fel, hogy isten vezesse 

bűnbánatra a királyt. Német papok és világiak először 
tántorodtak el a királytól. Henrik ellenzéke tömörült, 
kapcsolat alakult a délnémet és szász ellenlábasok 
között, helyreállt összeköttetésük a pápával. Nem 
lehetett egyelőre tisztán látni, milyen eredményre vezet 
a püspökök és kolostorok kapcsolatának erősödése. A 
kölni érsek kolostorokat reformált egyházmegyéjében 
—- igaz, hogy ennek inkább francia földön volt hatása, 
ahol több püspök kért clunyi vagy német reformkolos- 
torokbeli szerzeteseket. A német király mindenesetre 
még óvatosabb lett a szerzetességgel kapcsolatban, 
1076 és 1106 között mindössze két továbi szerzetest 
emelt püspöki székbe, azokat is a nagy birodalmi 
apátságokból. 

Ha a német püspökök hűsége ingadozni kezdett is, az 
államrendben játszott nagy szerepük mégiscsak vissza- 
tartotta őket a látványos lépésektől. Megőrizte fontos 
szerepét mint egyházfejedelem Hildolf kölni érsek 
(1076-1078). Nem annyira egyházi, mint birodalmi 
szempontok alapján lépett fel Wenrich trieri érsek, 
amikor azt hangoztatta, hogy , A mindenkori múltban 
a papok körében hallatlan újítás az, hogy a népeket 
olyan könnyedén polgárháborúba döntik, hogy a 
király nevét, amit isten a világ teremtésekor kinyilat- 
koztatott és elrendelt, hirtelen cselekménnyel szétrom- 
bolják, hogy az úr felkentjét megvetően elküldjék, 
mintha csak egyszerű hivatalnok volna, hogy őt 
kiközösítés alá vessék, ha nem engedelmeskedik ha- 
ladéktalanul a parancsnak, ha nem adja fel apja 

birodalmát." Más vitaírók Gergely pápa szemére 
vetették, hogy isten parancsával szembeszegül, hogy a 
világot kormányzó két hatalmat szétrombolja és meg- 
semmisíti. A király számára az volt a legfontosabb, 
hogy még a Németországon kívüli reformpártban is 
voltak hívei — közöttük a legfontosabb Hugo clunyi 
apát volt, akinek tekintélye és morális helyzete a 
pápáéval volt egyenlő —, akik mind óvták a küzdő 
feleket attól, hogy viszályuk a királyság leala- 
csonyítására vezessen. Az ő nézeteikre is épített IV. 
Henrik, amikor azzal vádolta a pápát, hogy a polgárhá- 
borúval szétszakítja a családokat, hogy a fiakat az apák 
ellen lázítja, a testvért a testvér ellen fegyverzi fel. 
Zwiefalteni Berthold ábrázolása szerint már egyetlen 
ember sem tudja, hogy nem saját apja, fia vagy testvére 
hoz-e rá halált vagy szerencsétlenséget. Az ilyen 
polémiákkal a király hívei vagy a hatalmát menteni 
akarók azt akarták világossá tenni, hogy VII. Gergely 
jóvátehetetlen pusztulást okoz, akár igaza van, akár 
nincs. Sok egyházi szemében az járatta le VII. Gergely 
ügyét, hogy politikai okokból olyan német fejedelmek- 
kel szövetkezett, akik közismerten egyházi birtokok 
megrablói voltak. Pl. annak idején IV. Henrik kis- 
korúságát kihasználva, Northeimi Ottó foglalta el 
Niederaltaich kolostorát, Sváb Rudolf pedig a kempte- 
ni kolostorra tette rá kezét. E szövetségesei miatt tudta 
nehezen elhitetni a pápa, hogy a világi hatalmat ki 
akarja küszöbölni az egyház életéből. Miattuk vált 
világosabbá, hogy hatalmi harc folyik valójában. 


234 


A viszaiy a papa és császár között most már nyilt 
összecsapássá vált, amiben egyik fél sem kívánt és 
tudott engedni. A német királyság éppen a püspöki kar 
soraiban mutatkozó elbizonytalanodás, ingadozás jelei 
miatt tekintette elvi jelentőségű kérdésnek a birodalmi 
egyházi rendszert. A pápa viszont kiharcolt joga 
gyakorlásával kívánta az európai püspöki hálózatot 
magának tetszően átalakítani. Ezért tekintik a történeti 
irodalomban nem egyszer az  inyvesztitúra-harc 
(1076—1122) korszaka kezdetének azt a pillanatot. 
amikor világossá vált a római pápa és a német 
fejedelmek többségének szövetkezése politikai célból, 
hatalmi érdekből. IV. Henrik császár viszont éles 
szemmel figyelte a német nagyhűbéresek soraiban 
mutatkozó, akár árnyalati különbségeket, és ezekre 
épített. Igyekezett kihasználni azt, hogy csak a fejedel- 
mek egy része szándékozott őt valóban letenni a 
trónról, más részük csak megalázni igyekezett a 
császári hatalmat, és a megszelídült politikájú királyt a 
trónon kívánta tartani. 

Henrik belelátott a kisebb hűbéresek és alattvalók 
hangulatának alakulásába is. Kedvező volt számára az, 
hogy a fejedelmek Szászországot újra lázadásra szító 
szervezkedése nem váltott ki egyértelmű támogatást a 
nemesség és a szabad parasztság részéről. Különösen a 
szász parasztok nem tudták elhatározni magukat arra, 
hogy fejedelmi eszközként szerepeljenek, még nem 
felejtve az 1073-ban indult felkelés kudarcát. ÍV. 
Henrik ugyanakkor jól látta a pápa és a német 


235 


fejedelmek szövetségének alkalmi jellegét és inga- 
tagságát. Egyrészről a pápa annyira fennhangon köve- 
telte a kánoni szabályok szerinti egyházi választásokat, 
hogy Henrik joggal remélhette, az ennek tett gesztusok- 
kal lecsendesítheti, megbékíitheti. A fejedelmeknek 
viszont az volt a céljuk, hogy a Száli uralkodóház 
központi hatalmát gyengítsék, és kevésbé érintette őket 
az egyházi reform eszmerendszere. 

. — Volt azonban egy olyan közös vonása a pápa és a 
lázongó fejedelmek politikai törekvéseinek, ami vesze- 
delmesnek tűnt a király szemében. A pápa ugyanis 
azzal, hogy vitatta a király felkenésének felszentelő 
jellegét, azt is kétségbe vonta, hogy az uralkodó isten 
felszenteltje lenne. Ezzel Gergely a királyság világi 
jellegét hangsúlyozta, és tagadta, hogy a királyság 
egyszerre uralkodói és papi (rex et sacerdos) 
intézmény. Kialakította egyben a jó és a hű király 
eszményét, aki az egyháznak szolgál, kardját a pápa 
akarata szerint forgatja. Innen már csak egy lépés volt 
mint hivatalviselőé kiválasztásának lehetősége. Itt már 
nem isten akarata nyilatkozott meg kikutathatatlan 
módon a királyi leszármazásában, hanem az alkal- 
masság ( idoneitas ) vizsgálata. A pápa tehát a királyról 
vallott felfogását nyomban alkalmazhatta az uralkodó 
hatalmának kétségbevonására és a helyére alkalmas 
világi fejedelem választására. Ezen a ponton fenyegette 
Henriket a pápa és a lázadó fejedelmek egyetértése. A 
gregoriánus elképzelések szerint a király a püspök 
szintjére süllyedt volna, s , szabad": választás útján 

jutott volna a tisztségére, majd pápai megerősítéssel 
kormányozhatott volna. Mivel a királyi dinasztiából 
való törvényes leszármazás nem volt biztosíték a 
pápának az alkalmasságra (idoneitas), inkább fel- 
áldozta az isten kegyelméből való király tételét, tagad- 
ta, hogy a császár isten helytartója, sajátos 
kölcsönösséget kívánt a választó alattvalók és a 
választott uralkodó hatalmi viszonyában. A német 
császári hatalom tényleges létrejöttében, éppen a 
birodalom eredetileg törzsi hercegségekből való fel- 
épülése miatt, formai szempontból eddig is szerepet 
kapott a választás felectio), amint azt krónikások 
feljegyezték. Ez azonban csupán a kijelölt uralkodó 
felkiáltással való megerősítése (acclamatio) volt. En- 
nek a mozzanatnak akart most VII. Gergely tényleges 
tartalmat adni. 


A királyi hatalom deklarált felfüggesztése után IV. 
Henrik és hívei számára világossá vált, hogy VII. 
Gergely eljutott addig a gondolatig, hogy a királyság 
letéteményese nem a dinasztia, hanem a fejedelmek, ők 
hivatottak az uralkodó választására — szabályozott 
választási eljárással. A császár hívei természetesen 
elutasították az uralkodó letételét. Úgy látták, hogy a 
pápa Henrik felfüggesztésével lángoló csóvát dobott 
Németországra, polgárháborút szit, a birodalom le- 
rombolója (destructor regni). 

A pápához közelállók 15 megrettentek a következmé- 
nyektől, s az uralkodó letételével az egyházi reform 

német hívei is áthidalhatatlan szakadék elé kerültek. A 
pápa hívei és szövetségesei körében aggodalmat keltett 
a feudális belharc szélesebb körű hatása. Féltek attól, 
hogy a pápa belevágva az uralkodó és hűbéresei 
kötelékeibe, elszakítja a társadalmat összekötő szála- 
kat, ahogy irtak erről: szégyellnek emlékezni a pápa 
leveleire, amelyekben a király úr letételét meghirdette 
— ezzel a pápa makacssága vált világossá, és a pápa 
oldalán szólni akarók kénytelenek elnémulni. 

A pápa úgy vélte, hogy az aggodalmaskodókat és 
ingadozókat úgy tudja végleg magához kötni, ha nincs 
többé visszaútjuk a császár hűségére. 1076 öszének 
végzetes napjaiban VII. Gergely levelet írt németorszá- 
gi híveinek, s azt javasolta, hogy ha IV. Henrik nem 
mutat bűnbánatot, új királyt kell választani, aki kérdés 
nélkül kötelezi magát a pápai határozatok végrehajtásá- 
ra. Miután a pápa joga volt a választást megerősíteni, 
Gergely már most kérte, hogy tájékoztassák mielőbb a 
jelölt tevékenységéről, személyéről, erkölcsi álla- 
potáról. Ezzel még inkább maga mellé állította a 
fejedelmek ellenzéki csoportját. 


Sváb Rudolf, egyébként a király rokona, a bajor 
Welf és a karintiai Berthold jöttek össze Ulmban, és 
megállapodtak abban, hogy birodalmi gyűlést kez- 
deményeznek Trebur (Tribur) helységben, ahol meg- 
vizsgálják IV. Henrik helyzetét. A fejedelmek és a pápa 
vonalvezetése nem esett teljesen egybe: a pápai legátus 
nyugalmat ajánlott nekik, s azt, hogy keressék a 

lehetőséget a király erőszak nélküli alávetésére. Ez jelzi, 
hogy a pápa gondolt mérsékelt híveire 15, akiknek nem a 
királyváltozás volt a célja, hanem IV. Henrik meg- 
puhítása. 

1076 októberében nagyszámú világi és egyházi fe- 
jedelem gyűlt össze Treburban, miközben IV. Henrik 
tábort ütött a Rajna másik oldalán, Oppenheimben. 
Amikor személyesen is megjelent Treburban, és ezzel 
birodalmi gyűléssé emelte az ellenzéki gyűlést, nem 
tudta megosztani ellenfeleit, és arra kényszerült, hogy 
elfogadja feltételeiket. Ezek szerint négy hónapon belül 
fel kell oldatnia magát a kiközösítés alól, különben 
elveszti koronáját. Addig is követelték a királytól, hogy 
ismerje el a felfüggesztést, vonuljon vissza a magánélet- 
be, s várja a pápa döntését. Ha a király nem nyerne 
feloldozást, új királyt választanak. A fejedelmek azt Is 
elhatározták, hogy VII. Gergelyt mint döntőbírót 
meghívják, akivel Augsburgban akartak összejönni. 

IV. Henrik a treburi elnyúló tanácskozásokon kita- 
pintotta a pápa és a fejedelmek politikájában az egyező 
és az eltérő elemeket, s belátta, hogy sürgősen, még 
1077 februárja — amikor beáll a trónfosztás — előtt 
cselekednie kell. Helyzete kétségbeejtőnek látszott, 
mivel a pápa alkalmasságelmélete alapján a német 
fejedelmek ellenzéki csoportja olyan trónra választott 
királyt látott benne, aki nem teljesítette választói 
elvárásait, és ezzel eljátszotta uralmát. Ezeket a politi- 
kai elképzeléseket a pápa német szövetségeseinek 
nézeteit valló Bernriedi Pál VII. Gergelyről írt életrajza 

őrizte meg. Az ő interpretálása szerint szabad emberek 
javasolták Henriket királynak azzal a megállapodással, 
hogy igazságos lesz választóihoz, és királyi előrelátással 
törekszik kormányozni. Ezt a megállapodást ( pactum ) 
azonban a király megvetette és kijátszotta. Tehát mivel 
nem tartotta be a választáskor tett ígéretét, a német 
fejedelmek az apostoli szék ítélete nélkül is kétségbe 
vonhatták trónra való alkalmasságát. Bernriedi Pál így 
foglalta össze a királyt trónjától megfosztani akaró 
német fejedelmi csoport döntését ÍV. Henrik jövőjéről: 
,, Mert király semmiképpen nem lehet az, aki alattvalóit 
nem kormányozza, hanem azokat tévelygésbe akarja 
vinni." 

Abban a pillanatban, amikor az uralkodó felismerte, 
hogy ezek a fejedelmi körök és az öket szolgáló jogi írók 
pápábbak a pápánál, világossá vált előtte, hogy meg 
kell előznie a végleges döntőbíráskodást, és a fejedel- 
mek VII. Gergellyel való összejövetele előtt neki kell a 
pápával találkoznia. Ennek azonban meg kellett terem- 
tenie a feltételeit. Kedvező volt a király számára, hogy 
a fejedelmek felfokozott királyellenességét nem követte 
tömegmozgalom Szászországban. Hersfeldi Lambert 
évkönyvében az 1076. évnél azt panaszolja, hogy a 
szászok többé nem jönnek össze gyűlésekre, mint 
korábban. Ennek jelentősége annál nagyobb, mert 
hiszen minden német alattvaló az előtt a kínzó kérdés 
előtt állott, hogy a kiközösített király mögött marad- 
jon-e, vagy pedig a pápa mögé álljon. — 

A két irányzat fegyveres küzdelme azonban az Elba 
középső folyásánál robbant ki. Gero camburgi grőf fiai 
nagy sereget gyűjtöttek, és betörtek a meisseni 
őrgrófságba. Miközben a király maga is odanyomult, 
egyidőben politikai gesztust is tett: szabadon bocsátot- 
ta fejedelmi és püspöki foglyait. Meissenben súlyos 
pusztitás folyt, s IV. Henrik ellenfelei álltak győzelemre. 
A királyt csak a Mulde folyó áradása mentette meg a : 
fogságba eséstől. Az elvonuló uralkodó Vratislav cseh 
hercegnek — aki hű maradt hozzá — adta át az 
őrgrófságot. Ekkor II. Ekbert őrgróf jelent meg szász 
segítséggel Meissen előtt, és elvette annak erősségét a 
csehektől, majd a többi várak is cseh kézből őrgrófi 
kézre kerültek. A felkelőkhöz közeledett a szabadságát 
visszanyert Magnus szász herceg is, s újraakirály ellen 
fordult az addig a Száli dinasztiával egyezkedő Nort- 
heimi Ottó. Mindezek az események immár fegyverrel 
támasztották alá a treburi szándékokat. 


A pápa eközben a királyi hivatás elvontabb fejte- 
getésével igyekezett megjelölni IV. Henrik vagy szükség 
esetén utódja útját: a fejedelem a keresztények egész 
megtestesült társadalmát védelmezi. A pápa felvetette a 
kérdést, hogy ha az apostol; szentszék az isteni 
akarattal neki adott főhatalommal a lelki dolgokat 
megítélheti, miért ne járhatna el a világi dologban 15? 
Egy 1076-ban keletkezett pápai levelében felidézi pápa 
elődeinek gyakorlatát, azokat az egyházi téren tett 
lépéseket, amelyek előkészítették VII. Gergely korának 

új rendezését ( novam ordinationem nostris temporibus ) : 
a főpapi kánonszerű választást zári szavazócédulákkal 
(per scrutinium), amit az ellenkirály-választásra is 
alkalmaznának. A fejedelmek és a pápa gyakorlati és 
elméleti lépéseinek ilyen összefonódása erősítette a 
királyi hatalom és a hozzá hű püspökök egységét. Erre 
az összefogásra VII. Gergely felfigyelt, és 1076. október 
28-án levelet intézett Henrik liége-i püspökhöz. A 
levélben felhívta a főpapot: , Lássad tehát és szorgal- 
masan fordits figyelmet arra, hogy mit határozott az 
atyák tekintélye azokra nézve, akik a szent szabályok 
felforgatására, Krisztus testének — ami az egyház — 
egysége széthasítására, felfegyverkezve szakadár és 
eretnek ravaszsággal az atyák ellen még hozzá felkel- 
nek." A fenyegetésben kicsengő felhívás mutatja, hogy 
a Német-Római Birodalomhoz tartozó Alsó-Lotha-. 
ringia híve volt IV. Henriknek, és ebben nem kis szerep 
jutott a püspökfejedelmeknek. Henrik püspök tehát a 
reformpápaságtól immár elítélt főpap tipusához tarto- 
zott: nagybirtokos püspök, aki a császár hűbérében 
álló sereget tart, s akinek joghatósága alatt a terület 
lakossága, hűbérúri hatalma alatt világi hűbéresek 
állnak. Tudjuk, hogy 1076-ban a liége-i püspök hűbéri 
uralma alatt voltak II. Balduin hennegaui (Hainaut) 
gróf és annak anyja, Richilda grófnő. 

A hűbéri kapcsolatra utaló korabeli oklevél kivo- 
natát felvette Hennegau hivatalos krónikájába Monsi 
Gislebert, aki az 1195/96. években szerkesztette 
munkáját. A gróf minden örökbirtokát és hűbérföldjét 

a liége-i egyház hűbéri kötelékébe engedte, a 
püspöknek szolgálatot és segítséget ígért mindenki 
ellen, összes hűbéresei (homines) erejével mind gyalo- 
gosokkal, mind lovasokkal; ha azonban a gróf ezzel 
kívül kerülne Hainaut grófságán, a püspök költségeire 
kell fenntartania a haderőt. Felsorolva a gróf a püspöki 
udvarba indulásának eseteit és a püspöki költségtérítés 
kötelezettségeit, az oklevél fényt vet a hűbéri kötelék 
távolibb kiágazására: ha a római császár úr bármilyen 
okból udvarába hívná Hainaut grófját, a liége-i püspök 
köteles saját költségén biztonságban eljuttatni őt oda és 
az udvarból vissza. A hűbérúr is kötelezettséget vállalt a 
hűbéres iránt: ha bárki megtámadná Hennegaut, a 
liége-i püspök köteles a saját költségére sereggel 
gondoskodni a grófról. Itt tehát a császárhű egyházi 
feudális úr gondoskodott kisebb világi támaszról. Más 
szóval: a birodalmi püspöki rendszer érvényesülése 
biztosította IV. Henriknek a világi bázist a szorongat- 
tatás hónapjaiban. 

Ilyen támogatásra építhetett a király, amikor igyeke- 
zett elhárítani magától a gyors alávetést. Minden 
elhatározását elodázta a pápa elnöklete alatt sorra 
kerülő augsburgi gyűlésig. Gondosan elkerült minden 
kötelezettségvállalást arra nézve, hogy maga megje- 
lenjék Augsburgban, vagy hogy elfogadná előre az 
ottani határozatokat, s addig sem mondott le az egyház 
feletti jogairól. Tudta ugyanis, hogy az invesztitúra 
kérdésében a fejedelmek kevéssé érdekeltek. Viszont 
engedelmességet és elégtételt ígért a pápának, személye- 


16" 243 


sen megalázkodott előtte. Ezzel a pápát már az 
augsburgi döntőbíróság előtt olyan helyzetbe hozta, 
hogy előre nem tagadhatta meg a feloldozás reményét, 
amit viszont a pápa akart elodázni az augsburgi 
gyüűlésig. IV. Henrik tehát hiába küldött nyomban 
Trebur után követséget Rómába, kérve feloldozását. 
Mégis jelezni tudta ezzel, hogy a megoldást egyházi 
téren és Itália területén kívánja elérni, nem Német- 
országban. Következetes maradt tehát önmagához, 
amikor 1076 karácsonya előtt néhány nappal a fejedel- 
mek tudta nélkül elindult Itália felé egy vezeklő út 
külsőségeivel. Csak később derült ki, hogy Canossa felé 
indult. 


Az 1076. év küzdelmei a Német-Római Birodalom- 
ban annyira lekötötték VII. Gergely erejét és figyelmét, 
hogy a nyugat-európai fejlemények alakulását nem 
befolyásolhatta közvetlenül. 

Figyelembe véve, hogy a pápa valamennyi érseket 
Angliában láthatunk bizonyos fenntartásokat. Az 
1076-ban tartott winchesteri zsinat Anglia egész 
egyházának volt az értekezlete. A zsinat a székesegyhá- 
zt papságnak megtiltotta, hogy feleséget tartson, 
továbbá eltiltott mindenkit a pappá vagy diakonussá 
szenteléstől, aki nem esküdött meg arra, hogy megtartja 
a nőtlenség szabályát. Viszont nyiltan szembefordult a 
pápai elhatározással, amikor megengedte a plébános 
papoknak, hogy megtartsák feleségüket. A winchesteri 

zsinat állást foglalt több olyan vitakérdésben is, 
amelyek a kontinentális Európát foglalkoztatták. Az 
egyik zsinati határozat védelmet nyújtott a papságnak 
világi, hűbéres urai számára, a javadalmaik után 
nyújtandó nagyobb szolgálatok igényével szemben. 
Winchesterben ezzel ellentétesen jártak el: megőrizték a 
terheknek a Hitvalló Eduárd alatti szintjét. Ez ellen- 
tétben a pápa törekvéseivel lehetőséget nyújtott a világi 
hatalom fölényének átmentésére. Ugyancsak a grego- 
riánus követelmények megkerülése volt a zsinat hall- 
gatása a világi beiktatás ellen hozott római határo- 
zatról. Arra sincs utalás, hogy Lanfíranc közzétette 
volna a határozatot és hogy azt megvitatták volna. A 
zsinat egy fontos határozata viszont a papi áldást a 
törvényes házasság feltételévé tette. 

Lanfranc érsek tehát egyenesen haladt a reform 
sajátos angliai útján, ami megfelelt a király politikájá- 
nak. A székesegyházak az egyházi igazgatás központjai 
és a papság művelődésének centrumai lettek. A refor- 
mok anyagát tartalmazó kéziratokat rendszeresen 
kiosztották a papság között. A pápaság politikájának 
megfelelően, de azt néhol meg is haladva egységesítette 
Angliában az egyházi jogot Lanfranc kánonjogi 
munkálata, a , Corpus" c. gyűjtemény valamennyi 
egyházmegye számára. Ez feltünő, mert az időben 
egyetlen más egyháztartományban sem volt ilyen 
egységesen elfogadott egyházi joggyűjtemény. Lan- 
franc az egyházi bíróságok helyreállításával együtt 
tartotta szükségesnek ezt az egységesítést, nehogy az 

egyházmegyei bíróságok eltérő  jogalkalmazása 
igazságszolgáltatási anarchiát szüljön. A bírósági re- 
form egyfelől hangsúlyozta az egyház függetlenségét, 
de másfelől az angol egyház beépült Hódító Vilmos 
monarchiájának rendszerébe: a püspökök és apátok, 
akár a bárók, nélkülözhetetlen elemei voltak az állami 
rendnek. A püspöki intézmény Angliában is kétarcú 
lett, a feudális monarchiának és az egyetemes egyház- 
nak egyaránt szolgálnia kellett. De Angliában ez nem 
okozott olyan konfliktust, mint a Német-Római Biro- 
dalomban. Anglia királya és vezető érseke megtalálták 
a kompromisszumot a reform jegyében, mig a császár 
és a pápa között végzetesen kiéleződött a viszály. 
Vilmos és Lanfranc elkerülték az egyház és állam 
vitáját, mivel kölcsönösen tartózkodtak a másik szféra 
érdekeibe avatkozástól. Vilmos minden bizonnyal 
tisztában volt az itáliai és németországi eseményekkel, 
annál inkább törekedett arra, hogy az angol egyház 
reformját annak belső életére koncentrálja. Az ural- 
kodó tanácsadójának tekintett Lanfranc igényeit figye- 
lembe véve támogatta a püspöki székek rendtartását, az 
iskola- és egyházépítést, a papság fegyelmének 
erősítését. 

A fejlődés a Pireneus-félszigeten sem olyan ütemben 
bontakozott ki, ahogyan azt VII. Gergely szerette 
volna. A pápa által használt kifejezések sejtetik, hogy a 
toledói liturgia körüli viták nem oldódtak meg. Az új 
liturgia bevezetése a navarrai királyság területére 
csupán Penaleni Sancho király 1076-ban bekövetkezett 

tragikus halála után, Aragon és Navarra egyesülésével 
indult meg. 

Az Itália szomszédságában levő ellenséges hatalmak- 
kal (Németország, Bizánc) szemben lehetséges szö- 
vetségeseket kereső VII. Gergelynek jól jött a feudális 
Horvátország kibontakozása. A feudális osztállyá 
szerveződő horvát előkelők Róma szellemi vezetése alá 
helyezkedtek. Az Adria-parti Biograd (a régi magyar 
szóhasználatban Tenger-Fejérvár) két bazilikája és a 
Rab-szigeti székesegyház jól tükrözi, hogy a XI. századi 
horvát építészet a korszak szinvonalán állt. A földrajzi 
és történelmi körülmények mégsem engedték, a horvát 
királyság önálló megszilárdulását. Zvonimir Demetrius 
vitatott trónigénye nyújtott lehetőséget a pápának, 
hogy a király védnökeként léphessen fel, és ennek 
fejében esküt vétessen a királytól. A Horvátország 
egyházi központjának számító Split (Spalato) 1076-ban 
egyházi zsinatnak nyújtott otthont. A zsinaton Gellért 
érsek elnökölt mint pápai legátus. A katolikus főpapok 
és a horvát főurak a pápai legátus kezdeményezésére 
királlyá Zvonimirt választották, s Gellért beiktatta a 
királyt karddal, zászlóval és jogarral. Így Zvonimir 
Demetrius elkerülte a bizánci felsőbbséget, de annak 
árán, hogy a pápa hűbéresévé lett. A koronázás 
Salónában folyt le. A király hűséget esküdött, és évi 200 
arany adó fizetését vállalta a pápának. Az állandó 
kapcsolat szándékát jelzi, hogy Zvonimir külön kolos- 
tort adományozott a pápának a dalmáciai Vránában, 
hogy a legátusoknak legyen állandó szállásuk. A horvát 

állam mint pápai hűbéres, mint normann és magyar 
szövetséges ellenfele lett a bizánci császárnak, Velencé- 
nek a tengeren, valamint IV. Henriknek a szárazföldön. 
Kétségkívül ez volt abban az esztendőben VII. Gergely 
egyik legfontosabb külpolitikai sikere. 


Feltünő, hogy nyugati küzdelmeibe bonyolódva, 
VII. Gergely egyszerre csak felfigyelt a keleti esemé- 
nyekre is, és mind erősebben igyekezett a keleten élő 
keresztényeknek nyújtandó segítség gondolatát elhinte- 
ni. Ebben a gondolatkörben egyszerre mutatkozik meg 
az egyházszakadás miatti bünhödés és a keresztény 
Keletért érzett felelősség eleme. Az összefüggést már a 
pápának Hugo clunyi apáthoz 1075. január 22-én 
intézett levele is mutatja. Ebben Gergely kiemelte, hogy 
a keleti egyház elszakadt a hűségtől, és most minden 
oldalról hitetlenek rohamozzák. 

A szeldzsuk török előretörés ténye valóban igazolta 
VII. Gergelyt. A fatimida Egyiptom elvesztette Jeruzsá- 
lemet 1071-ben, Damaszkuszt 1076-ban, így a szent 
város fenyegetőbb ellenség kezére jutott. Emellett az is 
aggasztotta a pápát, hogy az iszlámmal szemben 
védőbástyának tekintett Bizanc meggyengült. Amikor 
tehát 1076-ban Dukász Mihály bizánci császár a 
szeldzsuk előnyomulással szemben nyújtott segély 
fejében felajánlotta a keleti és nyugati egyház unióját 
VII. Gergelynek, az lelkesen fogadta a felajánlást. Bár a 
német-római császárral kitört küzdelem elodázta ennek 
megvalósulását, VII. Gergelyt tovább foglalkoztatta a 

hitetlenek elleni harc gondolata, a keresztes háború 
jellegzetességeinek kimunkálása. Ezt a munkát neki 
tulajdonította II. Orbán pápa is, aki később ténylegesen 
megszervezte a Keletre induló első keresztes hadjára- 
tot, s aki magát ebben VII. Gergely követőjének, 
eszméje megvalósítójának tekintette. Egy Orbánra 
vonatkozó forrás szerint ő , hallotta elődjét, Gergely 
pápát prédikálni a hegyen túliaknak, felkerekedni 
Jeruzsálem felé a keresztény hit védelméért és az Úr 
sírjának az ellenségek kezéből való kiszabadításáért, 
amit megvalósítani a legkevésbé sem tudott, mivel 
Henrik királytól való üldöztetése minden oldalról 
szorongatta". Ebben a kialakuló nézetrendszerben a 
pápa nem bizonyult vakbuzgó, a többi egyistenhivőt 
pogánynak tekintő teológusnak. Célja a bizánci 
császárság megnyerése vagy legalább semlegesítése 
volt, s hogy egyben a német császárral szemben ő 
kerüljön a kereszténység megszabadítójának sze- 
repkörébe. Törekvését a Kelet keresztényei iránt érzett 
öszinte féltés és aggodalom is mozgatta, mivel azok a 
fatimida uralom alól szeldzsuk hatalom alá, a konszo- 
lidált és keresztény országokkal kereskedelmi kapcso- 
latban álló állam alattvalói helyzetéből a hódító, 
vándorló kötelékek kiszolgáltatottjai sorsába jutottak. 

Ezt a szemléletet hihetővé teszi állásfoglalása az 
afrikai keresztények helyzetével kapcsolatban 1076- 
ból. Az Észak-Afrikában 971 óta uralkodó Zíridák 
(Zeiriti) mohamedán dinasztiája, amelyhez a fontos 
tuniszi kikötőváros, Mahdia is tartozott, majd annak 

oldalági leszármazottja, a Hammádidák dinasztiája 
türelmet mutatott az afrikai keresztény és zsidó te- 
lepülések iránt. Ez jellemezte fejedelmük, a Hammádi- 
da An-Nasir (1062-1088) politikáját. A fejedelem 
keresztényeket illető kérdésben levelezésbe került 1076 
május—júniusában a pápával. An-Nasir Bougie-ban 
(Bedzsaija) járva foglalkozott keresztény telepek 
egyházi sorsával, püspökségek betöltésével. Hippo 
(Bőne, Annába) papságának és népének kérésére a 
karthágói érsek püspöknek Servandus papot javasolta 
a muzulmán fejedelemnek, aki megadta hozzájárulását. 
An-Nasir engedélyezte a leendő püspöknek, hogy 
Rómába menjen, és a pápának elvigye személyes levelét 
és ajándékát. Ezzel az egyházbetöltés kérdésében a 
pápai igényekhez közelebb álló gyakorlatot folytatott, 
mint nem egy európai keresztény uralkodó. Mi több, 
szabadon engedte keresztény foglyait és igéretet tett 
arra, hogy felkutat esetleges további ilyen rabokat. Erre 
a toleráns és emberties gesztussorozatra küldött VII. 
Gergely olyan választ, amiből másféle viszonyulását 
ismerjük meg a muzulmán valláshoz, mint amit a 
hódító keleti Iszlámmal szemben mutatott. Ezért nem 
visszás, hogy Gergely mint isten szolgáinak szolgája 
üdvözletét és apostoli áldását küldte , Anzir mauretáni- 
ai királynak", Afrikába a sétifi tartományba. Válaszolt 
arra a levélre, amelyben az uralkodó kérte, hogy a pápa 
szentelje püspökké a keresztény szabályok szerint 
Servandus papot, amit megtett, mert jogosnak találta 
az uralkodó kérését. A levélnek ez a része sejteti, milyen 

jól eshetett az  invesztitúra-harcba bonyolódott 
pápának, hogy igényeit éppen egy muzulmán uralkodó 
teljesíti példásan püspökbetöltéssel kapcsolatban. VII. 
Gergely meleg szavakkal köszönte meg az ajándékokat, 
továbbá a keresztény foglyok szabadon bocsátását és 
továbbiak keresését. Mindezt Szent Péter, az apostolok 
fejedelme iránti mély tiszteletés a pápa iránti szeretet 
válthatta ki az uralkodóból. A pápa ezután kifejti, hogy 
az uralkodónak ezt a jóságot a mindent teremtő isten 
sugallhatta, szívét az mozgatta erre a nemes cselekedet- 
re. A hatalmas isten minden ember üdvözülését akarja, 
és azt a tanítást meg kell hallgatni, hogy azt tegyetek 
másokkal, amit magatokkal akarjátok hogy történjen. 
Ezután következik a levélnek az a része, ami emelke- 
dettségében messze felülmúlja az invesztitúra- és ke- 
resztesháborúk türelmetlen, oly éles szavakat használó 
ideológusát: , Különösen a mi kötelességünk, hogy a 
többi népek gyakorolják a jótékonyságnak ezt az 
erényét, ti és mi akik, különböző formák alatt, ugyan- 
azt az egyetlen istent imádjuk." A pápa magasztalja 
még istent mint az évszázadok alkotóját és a világ 
mesterét, majd visszatér a pápai politikára. Kihirdette 
az afrikai uralkodó isten sugallta jótéteményét Róma 
város nemesei előtt, akik csodálták szivének emelke- 
dettségét. Különösen kettő volt köztük — Álberi- 
cus és Cencius, a pápának mindennapi asztaltársai 

, akik szívesen kerülnének barátságba az afrikai 
uralkodóval, és annak szolgálatába lépnének. E két 
római nemes külön is küld követeket az uralkodó- 

hoz, akiket szeretetébe ajánl. Ebből azt láthatjuk, 
hogy a pápa a római nemesség képviselői — köztük 
a császárhoz közel állók — előtt is felfedte nagy 
sikerét az egyházi invesztitúra elismertetésében. 
Levele végén a pápa olyan fordulatokat alkal- 
mazott, amik kereszténytől leírhatók és mohame- 
dántól megbecsülhetők voltak. Üdvöt és dicsőséget 
kívánt az uralkodónak ebben az életben és a másikban, 
hogy hosszú élet után az igen szent Pátriarcha 
Ábrahám boldogságos kebelébe jusson. Ez a levélváltás 
ugyan epizód VII. Gergely működésében, de annál 
jobban érzékelteti, hogy a pápa a neki tetszó, de 
általában is emberséges magatartást mennyire meg 
tudta becsülni; milyen örömmel tudta fogadni a harc 
mindennapjaiban. De még ebből a távoli fejedelemnek 
szóló levélből is látszik, hogy soha nem hagyta nyugod- 
ni a militáns pápát az invesztitúra-harc és a római 
nemességhez való viszony. 

VII. Gergely és IV. Henrik hatalmi harcának az 
utókor előtt legismertebb mozzanata következett ezek 
után, a híres Canossa-járás. Ezt a nevezetes eseményt 
sokszor elszigetelten és az érdekelt felek eltérő értékelé- 
se szerint idézték fel, holott szerves része a megelőző és 
következő eseménysornak. Ha a kiélezett küzdelemnek 
két főszereplője, a pápa és a császár érdemelte is ki a 
legtöbb figyelmet, az mégsem választható el a többi 
résztvevők magatartásától, hiszen e nélkül a fősze- 
replők sem jutottak volna el a történeti hírű pontra.Az 
esemény továbbá nem csupán a jelenlévők ügyeként 

fogható fel, annak széles politikai háttere és messze 
kiható következményei voltak. 

Ezért is figyelemre méltó, hogy 1077. évnél a , Hildes- 
heimi Évkönyvek" írója a pápa és király között felújult 
viszályt azzal jegyezte fel, hogy az a király engedet- 
lenségéből következett. Ez jelzi, hogy nincs szó tiszta 
frontvonalakról a pápa és Németország között, sőt 
feltűnő, hogy német kolostori évkönyvíró éppen a 
nevezetes esemény esztendejében bírálja uralkodóját. 

Az események gyökere valóban Németországban 
kereshető : ott alakult ki a IV. Henrik számára veszélyes 
helyzet. A feudális urak egy csoportja nyiltan felkelt 
ellene, amihez szászországi parasztok csatlakoztak. Ez 
kényszerítette az uralkodót olyan elhatározásra, hogy 
keresse a pápával való kibékülés útját. Ha a német 
évkönyvíró nem ilyen magatartásért méltatja királyát, 
hanem mint engedetlent marasztalja el, az a pápai 
álláspont legalább átmeneti elfogadását tükrözi. Ezt az 
író törés, ellentmondás nélkül lejegyezhette, hiszen a 
király megalázkodási készsége szintén pillanatnyi tu- 
domásulvételt jelentett. IV. Henriket azért hozta a 
pápai döntés súlyos helyzetbe, mert az, hogy a pápa 
kiátkozta őt, s kihirdette a királyi hatalomtól való 
megfosztását, evvel a császári-királyi hűbéreseket felol- 
dotta a IV. Henriknek tett hűségeskü alól. Ez utóbbi 
szolgáltatta a jogalapot, de legalábbis önmaguk előtti 
erkölcsi megnyugvást az uralkodójuk ellen felkelt 
német hűbéreseknek. Ez magában is rákényszerítette 
IV. Henriket a bocsánatkérés elhatározására. Így 


253 


következhetett be a mind történetileg, mind lélektanilag 
indokolt esemény vagy inkább az eseményről alkotott 
hagyományos kép: a csekély számú kíséretével télen, a 
hófödte Alpok hegyláncain vezeklő zarándokként 
átkelő császár Canossa előtt, ahol a pápa éppen 
tartózkodott; a gőgös császár mély megalázása három 
napon keresztüli (1077. január 25-27.) váratásával a 
pápa tartózkodási helye előtt, hóban ácsorogva és 
bebocsátást várva; a diadalmas pápa által a negyedik 
napon fogadott uralkodó bocsánatkérése térden állva. 

Ez a színes leírásra, képzőművészeti megörökítésre 
alkalmas jelenet azonban nem ad magyarázatot arra, 
hogy miért ott és akkor következett be és mennyire 
hozott tartós eredményt a bocsánatért esedezés. E 
kérdés megválaszolásához az esemény mozgatórugóit 
kell keresnünk, a főszereplők körüli politikai erők felé 
kell figyelmünket fordítanunk. A canossai jelenetből jól 
látszik, hogy VII. Gergely a császárt a királyokkal egy 
szintre helyezte, és csak saját országán belül fogadta el 
uralkodónak. A formaságok jelzik, hogy a pápa a 
királyt világi személynek tekintette, és a királyi felkenés 
szentség jellegét elvitatta. 

A megszoritott uralkodónak tanácsadói korábban 
azt javasolták, hogy nyilvánítson készséget az önkéntes 
megalázkodásra, hogy ezzel megelőzzék az erre való 
kényszerítést. Az uralkodó erre nyilvánította ki, hogy 
kész a pápának való engedelmességre. A pápa viszont 
nyomban megszoritotta a feltételeket, s magának 
tartotta fenn a kiközösítés alóli feloldozás jogát, és a 


254 


királytól azt követelte, hogy értsen majd egyet a 
fejedelmek es a pápai legátus határozataival. E célból a 
pápa kész volt Németországba utazni az 1077. február 
2)-án esedékes augsburgi gyűlésre, ahol dönteni kellett, 
feloldozzák vagy elítélik az uralkodót. Ennek szellemé- 
ben indult el VII. Gergely az év januárjában Augsburg 
felé. Amikor e hónap közepén Mantovában tartózko- 
dott, ahol be akarta várni a német fejedelmek által 
megigért kíséretet, érte meglepetésként a hír, hogy IV. 
Henrik Itália felé indult. Ez a király részéről volt ügyes 
lépés annak megelőzésére és megakadályozására, hogy 
a pápa és a német fejedelmek találkozzanak és állapod- 
janak meg Augsburgban rá nézve negatív eredménnyel. 
Arra törekedett, hogy más környezetben, személyesen 
kerüljön szembe a pápával, mozgassa meg annak 
kegyességét, és így nyerje el bocsánatát. Az utat a 
legnagyobb titokban készítette elő, már ami ellenfelei- 
nek tudomását illeti. Más köröket viszont értesített és 
felhasznált céljaira. Ennek a legfeltűnőbb jele Hugo 
clunyi apát jelenléte a császár kísérői között. A pápai 
reformpolitika és a clunyi reform összeforrottságáról 
annyit hirdetett tétel túlzottnak bizonyul tehát a 
nevezetes esemény fényénél. Ellenben igazolódik Hugo 
apát szent hírének egyik érve: császárok és királyok 
fordultak hozzá nehéz kérdéseikben tanácsért; ural- 
kodók között nem egyszer békét közvetített; másfelől 
személyes barátságban állt VII. Gergellyel. 

A modern egyháztörténeti irodalom némely képvi- 
selője azt vallja, hogy VII. Gergely pápa és Hugo clunyi 

apát viszonyát egyszerre jellemzi a szoros lelki barátság 

.és a gyakori eltérő nézetek .Ilyen volt pl. a ÍV. Henrik- 
hez fűzödő viszony kérdése. Más szóval úgy fejezték ezt 
ki, hogy VII. Gergely hiába hívta fel Hugót, hogy 
legyen szövetségese és munkatársa, az apát túlzottan 
kötődve a császári családhoz, mindenekelőtt a békítő 
akcióra vállalkozott. Ezért volt IV. Henrik oldalán, 
amikor az kiközösített volt, és ezért volt jelen Canossá- 
ban. 

A császár vezeklő útján kiséretében volt még hitvese, 
Savoiai Berta, aki a megértést egyengette Adelheid 
torinói grófnő és Péter savoiai gróf felé. Most 
gyümölcsözött az elődök által kialakított kapcsolat- és 
útrendszer : Henrik Besancon felől érkezett Savoiába, 
majd a Mont Cenis-Moncenisio 2000 méternél maga- 
sabb hágóján át ereszkedett le Itáliába. 

A kezdeményezés Henrik sikerét hozta. A meglepett 
VII. Gergely kénytelen volt megszakítani útját, és 
menedéket keresett Matild grófnő (1046-1115, uralko- 
dott 1076-tól) canossai kastélyában, Reggio nel! Emilia 
közelében. 

A canossai találkozásnak ez a nagy hatalmú feudális 
hölgy, Toscana grófnője volt a negyedik főszereplője, 
aki Közép- és Észak-Itália hatalmas területeinek volt 
örökösnője, az ő elkötelezettsége a pápa mellett 
erősebb volt a clunyi apátnál, erre sarkallták hatalmi, 
birtokosi érdekei egyaránt. Volt idő, amikor a grófnő 
hatalma volt a pápai párt fő támasza. 

Mindez jól mutatja, hogy Canossa havas táján 
valójában nem a császári megalázkodás és a pápai 
keménység okozta a háromnapos várakozást. A talál- 
kozás közvetítői Torinói Adelheid és Canossai Matild 
voltak. A pápa hosszú húzódozása a német fejedel- 
meknek szólt, mivel a nekik tett ígéretétől most el 
kellett térnie. Henriknek a hóban ácsorgás napjaival és 
a vezeklőruha hordásával megalázkodása mélységét 
kellett kifejezésre juttatnia. A két grófnő közvetítése 
végül eredményt hozott, s a pápa fogadta és visszafo- 
gadta kegyelmébe, valamint az egyházba a bűnbánó 
királyt, visszavonva a kiközösítést. A találkozás ennyi- 
ben ÍV. Henrik sikere volt. Igaz, hogy a császárnak 
esküvel kellett fogadnia, hogy elfogadja a pápa döntését 
a német fejedelmekkel való vitájában, továbbá hogy 
garantálja a pápa útjának biztonságát Augsburg felé. 

1077. január 28-a tehát nem csupán regényes és 
festői jelenetekben, de politikai döntésekben is gazdag 
volt. Ezért fest valóságos képet az a miniatúra, amelyen 
IV. Henrik király jobbjában országalmájával, fél térdre 
ereszkedik Matild előtt, aki magasan ül a királlyal 
szemben, jelezve a grófnő döntő szerepét a canossai 
alkudozásban. A miniatúrakép a szobát jelképező 
oszlopokon kivül egy trónszéken ülő, jobbjával Matild 
felé intő, baljában pásztorbotot tartó, főpapi süveges, 
fekete taláros egyházi személyt látunk, aki Hugo 
apáttal azonosítható. A kép a királyi megalázkodásnak 
politikai erőt kölcsönzö közvetítőket emeli ki. Ez 
mutatja, hogy már a maga korában sem egyszerűsítette 

le a megitélés a szinpompás jelenetet a világi hatalom- 
nak az egyházi előtti megalázkodásává. Hiszen 
kétségtelen, hogy politikailag inkább IV. Henriknek 
volt hasznos a megállapodás. Bár a jelenettel a császár 
elismerte VII. Gergely jogát az oldás és kötés kizáróla- 
gosságára, de egyúttal a kiközösítés fegyverét is 
kicsavarta a pápa kezéből. 

Így, ha még volt aktualitása az augsburgi találkozás- 
nak, ott a császár nem kiközösítettként, de a hűségeskü- 
re diadalmasan számító uralkodóként jelenhetett meg. 
Canossa a világi uralkodót a világi beiktatásról való 
lemondásra sem kényszerítette, továbbá meghason- 
lást okozott a pápa és a német fejedelmek között. Az 
utóbbiak úgy érezhették, hogy Canossánál VII. Ger- 
gely cserben hagyta őket. Ezért a fejedelmek elejtették 
az augsburgi gyűlést, nem akarva szembekerülni a 
császár és pápa megállapodásának számukra súlyos 
következményeivel. 

Az uralkodó tehát első szempillantásra győztesen 
került ki a canossai megalázkodásból. De ez a súlyos 
helyzet legfeljebb a pápát kötelezte. A német fejedelmek 
nem bocsátották meg királyuknak a sikeres politikai 
egérutat, abban a treburi kötelezettségek megsértését 
látták, s ezért még bizalmatlanabbak lettek IV. Henrik- 
kel szemben. Ez vezetett az 1077. március 13-i forchhei- 
mi gyűlésre. Ez a frank területen levő hely a királyvá- 
lasztások hagyományos szintere volt; itt választotta 
meg a fejedelmi ellenzék ellenkirályát. 

VII. Gergely hamarosan maga 15 ráébredt engedmé- 
nye súlyos következményeire. Felismerte, hogy Henrik- 
nek sikerült a német fejedelmeket tőle eltávolítani. 
ami már Treburnál elkezdődött. Emiatt fogalmazta 
meg mind határozottabban a pápa azt a túlfinomult 
megkülönböztetést, hogy Canossánál csak az embert 
oldotta fel a kiközösítésből, de nem a királyt helyezte 
vissza jogaiba. A pápa szerint továbbra is fennmarad- 
tak a felfüggesztésnek a királyi jogok gyakorlását 
akadalyozó elemei. Henrik és hívei ezt mesterkéltnek 
tartották, és nem látták meggyőzőnek az érveket a két 
elem elkülönítésére. Hiszen előzőleg éppen a 
kiközösítés fosztotta meg a vallásos jelentőségétől 
koronás voltát, az istenkegyelmiséget elvesztve nem 
igényelhette jogait — ezekben állt letett volta. 

A császári párt szerint tehát a kiközösítés visszavoná- 
sa éppen helyreállította ezeket a vallási szentesítő 
jegyeket a világi hatalom javára. Felújította tehát 
igényeit a lázadónak minősített fejedelmi ellenfelekkel 
szemben. Még fontosabb volt a canossai siker a német 
püspöki kar hűségének megszilárdítása szempontjából. 
Mindez úgy összegezhető, hogy a pillanatnyi kibékülés 
nem változtatott a frontok és erőviszonyok korábbi 
állapotán. Az egyházba visszafogadott király fenntar- 
totta feltételeit. Szembefordult a pápa kétes, gyanús 
forrásokra alapozott új igényeivel. Ragaszkodott elő- 
dei összes jogosítványához, az összes egyháziak feletti 
befolyásához — azaz a maga szemlélete szerint nem 
engedte szétválasztani a vallási és a világi tekintélyt. 

Ezért élt tovább Henrik és hívei gondolatvilágában az a 
meghatározás és kép, hogy Gergely magmaradt Hilde- 
brandnak, a hamis szerzetesnek, aki a kereszténység 
szakadásának mozgatója. De Gergely is ragaszkodott a 
maga igényeihez és tételeihez. Pápasága csak megerősi- 
tette Hildebrand bíboros szemléletét. Ezért egyre 
inkább beleélte magát abba, hogy Canossánál nem 
oldotta fel kifejezetten IV. Henriket a trónról letétel 
alól. Mindinkább azt vallotta, hogy a keresztény 
társadalomba való visszabocsátás nem esik egybe a 
kormányzás gyakorlásának engedélyezésével. Évekig 
töprengett a pápa a formulán, hogyan nyilváníthassa ki 
gondolatait. A császári és pápai hatalom küzdelmének 
későbbi kiéleződésekor, 1080. március 7-én mondott 
zsinati beszédben fogalmazta meg végső álláspontját 
VII. Gergely Canossáról: , Hozzám jött Lombardiába 
kérve engem, hogy oldjam fel a kiközösítésből. És 
amikor én bizonyítva láttam megalázkodását és amikor 
ő megigérte nekem, hogy megjavítja életét, visszahe- 
lyeztem őt, de csak a közösségbe, de nem helyeztem 
vissza őt királyságába, amiről magam tettem le őt a 
római zsinaton." Canossa így csak pillanatnyi epizód 
maradt a nagy küzdelemben, a hozzáfűzött remények 
— mint a clunyi apáté volt — nem realizálódtak. Az 
utólagos magyarázattal Gergely pápa súlyos kockáza- 
tot és felelősséget vállalt magára, hiszen Canossa 
pillanata mégis csak az az elszalasztott lehetőség volt, 
amikor a maga pápaságát és a reformmozgalom 
épségét megmenthette volna. Ezt a helyzetkülönbséget 

VII. Gergely érezhette át a legteljesebben az imént 
idézett zsinati beszéd elmondásakor. 


A pápa és a császár küzdelmében újabb fordulatot 
jelentett a német fejedelmek megmozdulása uralkodó- 
juk ellen. Ez az akció nem csupán személyre szóló 
elégedetlenséget fejezett ki, hanem olyan új intézményt 
hozott létre, amelyen kifejezhették akaratukat. A 
birodalmi fejedelmek ún. fejedelmi gyűlésre ( Fürsten- 
tag ) jöttek össze, ezt az intézményt a birodalmi gyülés 
keretein kívül alkották meg. 

Az első fejedelmi gyűlés 1077. március 13-án 
kezdődött, amire éppen VII. Gergely és IV. Henrik 
ádáz harca adott alkalmat és ürügyet. A német uralkodó 
Itáliába való menekülésszerű vonulását fejedelmei 
olybá vették, hogy tudatosan megszegte a Treburban 
kimondott megállapodásokat, ezért élesen szembefor- 
dultak vele. Emiatt gyűltek össze Forchheimben. 
Tárgyalásaikat azonban eleve beárnyékolta, hogy nem 
volt lehetséges a pápa személyes megjelenése. Az Itália 
és Németország közötti utat a császár elvágta és 
ellenőrizte. De a pápa erkölcsileg is kötve volt Canossa 
vezeklőjével szemben. Legátusa ugyan jelen volt Forch- 
heimben, és ezzel már fémjelezte, a lázadás gyanújától 
mentesítette a fejedelmi gyűlést, de VII. Gergely 
útmutatásának megfelelően arra hívta fel a jelenlevő- 
ket, hogy halasszák el valamely ellenkirály meg- 
választását. A választást mégis lebonyolították márci- 
us 15-én. Az ellenkirály Rheinfeldeni Kuno gróf fia 

és Torinói Etelka veje, Rheinfeldeni Rudolf sváb 
herceg (Sváb Rudolf) lett, akinek névadó birtoka a 
Rajna bal partján, a Basel és Zürich között fekvő 
Rheinfelden volt. 

Az események úgy alakultak, hogy elsősorban az 
elégedetlen fejedelmek csoportjának volt a jelöltje, de 
bizonyos egyházi hívei is támadtak, így jött létre 
választóinak tömbje. Ezek a fejedelmek nem a pápa 
szellemében emeltek királyt, hanem a maguk (mint 
populus) és a király közötti megállapodás (pactum) 
elgondolásával. A pápaság nem annyira a személy 
mellé állt, mivel Canossa kompromisszuma ezt alig 
tette volna lehetővé, mint azt az elvet erősítette, ami a 
fejedelmi ellenzék célkitűzéseit körülírta. A pápai 
legátus helyeslésével mondták ki, hogy a német király 
fiait nem illeti meg az örökösödési jog: a trón csupán 
választás útján tölthető be. 

A papi uralom eszményének megfelelően VII. Ger- 
gely több megnyilatkozásában is hangsúlyozta a jelölt 
megválasztásának igényét, de megtagadta a választott 
személy elismerését, hogy döntőbírói szerepet nyerjen a 
vetélytárs királyok vitájában. Azt követelte tehát, hogy 
a felek biztosítsanak neki szabad utat és vessék alá 
magukat döntésének. De ez a magatartás nemcsak 
hatalmi fölényéből, de annak gyengüléséből is követke- 
zett. A császárral szembefordult fejedelmek már nem 
rendelkeztek annyi hatalommal, mint az előző évben 
Treburban. Rudolf azzal követelte elismerését, hogy a 
fejedelmek a római egyház szolgálatára választották 

meg őt. IV. Henrik viszont a német egyházak védel- 
mezőjének hirdette magát a bitorlóval szemben. VII. 
Gergely tehát valamiféle döntésre kényszerült, amit 
azzal odázott el, hogy majd megvizsgálja a helyzetet és 
az ellenfelek jogait. A pápa tehát kinyilvánította a 
szentszék jogát a világi ügyekben való döntésre. 

A pápai vizsgálóbizottság kiküldése azonban nem 
akadályozhatta meg a két királyt a háborús előkészüle- 
tekben, majd kitört a fegyveres harc. A helyzet azonban 
nem volt kedvező az ellenkirály hatalmi céljainak 
érvényesülésére sem. A fejedelmi ellenzék azért válasz- 
totta őt, hogy IV. Henrik törekvését a központi 
hatalom erősítésére akadályozza, és nem kívánta az 
ellenkirály növekvő erejét. Megválasztása fejében Ru- 
dolfnak el kellett ismernie a német fejedelmek egyedüli 
és korlátozatlan királyválasztó jogát. Igazi hatalmat az 
ellenkirály csak Szászországban tudott gyakorolni, ott 
is csak Northeimi Ottó segítségével. Az utóbbi volt a 
fejedelmi csoport leghatalmasabb alakja, éppen ezért 
nem őt, hanem a gyengébb Rheinfeldeni Rudolfot 
választották a trónra. Az ellenkirály oldalán harcolt 
egy ideig Magnus szász herceg és a birodalmi politika 
jelentős délnémet alakja, Záhringi Berthold herceg. 
Velük szemben IV. Henrik makacsul ragaszkodott a 
hatalomhoz. Tudta, hogy a szászokkal nem tud mege- 
gyezni, azok letételére törekednek, ellen kell tehát 
állnia. Valóban egy ideig Ekbert őrgróf kitartott az 
ellenkirály választásában tanúsított magatartása mel- 
lett, de nem a pápa vagy az ellenkirály híveként, hanem 

önérdekből. Az ellenkirály, Sváb Rudolf ugyanis törzsi 
alapon gyanús volt a szászoknak. A nép immár Henrik 
király egyházba való visszafogadását tekintette lénye- 
gesnek. A tömegek nem álltak az ellenkirály mellé. 
Kihasználta a császár VII. Gergely döntéstől való 
húzódozását és emiatti tekintélyvesztését mindkét 
német feudális csoportosulás szemében. 

Még 1077-ben súlyos kudarc érte Sváb Rudolfot. 
Miután lemondott az invesztitúra jogáról, felkente őt 
Siegfried mainzi érsek. De megmozdult a mainzi 
polgárság, és még a koronázás napján kiűzte a város 
falai közül Rudolfot. Amikor pedig az ellenkirály meg 
akarta látogatni Wormsot, annak polgárai bezárták 
előtte a város kapuit. Így a viharfelhők Rudolf feje 
felett még megválasztása esztendejében gyűlni kezdtek. 

IV. Henrik megakadályozta, hogy a pápától támoga- 
tott választókirályság elve átmenjen a birodalmi al- 
kotmányos rendbe. Belpolitikáját a császár ennek 
rendelte alá, ezért közeledett a német egyházhoz és 
igyekezett éket verni a pápaság és a német fejedelmek 
közé, hogy leszámolhasson a lázongó főemberekkel. Ez 
utóbbi érdekében sem volt hajlandó túlzott engedé- 
kenységre, ragaszkodott a német és lombardiai 
püspökök feletti hatalmához és a német főpapságtól 
nyert támaszhoz. Befolyása növelése érdekében adta át a 
császár Sigihard aguilejai páriárkának Friaul (Friuli) 
grófságot 1077-ben, majd néhány hónappal utóbb 
Isztria grófságát és Krajna őrgrófságát. A IV. Henriket 
sokoldalúan támogató német nemesi származású főpap 


264 


így szerezte meg a pátriárkai hatalom számára a 
három terület feletti teljes hercegi hatalmat, a fel- 
sőbírósági hatáskört és a regálejogokat. Az egyházfeje- 
delem tehát a Német-Római Birodalom peremén világi 
hatalmat épített ki a császár szolgálatában, ami mint 
típus nem volt új, de mint jelenség rendkívüli volt. A 
kritikus 1077-es esztendő tehát végül is inkább ártott a 
pápának és a német fejedelmeknek, mintsem a 
császárnak és a német egyházfejedelmeknek. De a harc 
még korántsem dőlt el, egyre ádázabb lett, és hátterében 
vagy egyes epizódjaiban már a városi polgárság is 
. tevőleges szerephez jutott. Délen Regensburg és Augs- 
burg, keleten Würzburg városa Henrik király támasza 
lett. A fejedelmek tudatában viszont — amint annak 
Hersfeldi Lambert történetírása kifejezést adott — a 
királytól elkülönült a birodalom fogalma, a király 
mellett, sőt vele szemben előtérbe léptek a , királyság 
fejedelmei". 


VII. Gergely pápa védekezésben 


Az itáliai belső események azt mutatták, hogy bár az 
erőviszonyok " egyensúlyba jutottak, 1077-ben a 
mélyebb társadalmi mozgások lassan VII. Gergely 
törekvései ellen hatottak. Csupán a normann állam dél- 
itáliai terjeszkedése — Robert Guiscard 1077-ben 
elfoglalta a salernói fejedelemséget, és beolvasztotta 
Amalfi városát a fejedelmi birtokba, és itt rendezte be 

országa új fővárosát — jelenthetett szükség esetén 
támaszt a pápaság számára. Észak-Itáliában a pápai 
párt részére szinte az utolsó sikert jelentette a 
császárbarát Albai Benzo elűzetése püspöki székéből, 
ami a patarénok küzdelmének eredménye volt. Benzo 
száműzöttként is a legaktívabb részt vállalta a gregoriá- 
nus eszme elleni harcban, bár többé nem tudott 
visszajutni főpapi székébe, és csak irodalmi működést 
fejthetett ki. Már 1065 óta irta a császárhoz intézett 
egyedülálló latin munkáját, s azt tovább folytatta. 
Az észak-itáliai események jellegét azonban nem 
Alba, hanem Milánó határozta meg. Ott pedig a 
pataria kora elmúlt. Ezáltal a pápának nem sikerült az 
északi metropolisban neki kedvező erős kommunát 
létrehoznia. Milánóban éppen 1077-ben a gazdag, 
földbirtokkal rendelkező polgárok és az alsó nemesség 
bontakoztatta ki a kommunális mozgalmat, amivel az 
érseki városuraságot és abban a kapitányok ( capitani) 
részvételét visszaszorította. A fiatal német uralkodó 
mint Itália ura jól hasznosította a VII. Gergely elleni 
küzdelemben a városi mozgalmakat. IV. Henrik okle- 
velekben adott kedvezményeket és kiváltságokat a 
városoknak VII. Gergely támasza, a több város feletti 
uralommal rendelkező Matild grófnő rovására. Ezek- 
kel ismerte el a helyi városi szervezet kibontakozását, a 
vezető polgárok (cives) jogait. Ezekre az erőkre 
támaszkodva az uralkodó annyira megerősödött 1077- 
ben Észak-Itáliában, hogy össze merte hívni az egyházi 
méltóságokat az ún. lombard zsinatra, s a közbéke 

biztosítására kihirdette az itáliai békét. De az Egyházi 
Állam még érintetlen volt. 

Az Egyházi Állam belső rendjét jól mutatja, hogy 
1077 óta folyamatosan gyült a római kúria vegyes 
oklevélgyűjteménye. A pápa további reformokkal 
akarta növelni befolyását. Ezért rendelte el zsinat 
összehívását a velencei egyház megreformálására, a 
papság rossz szokásait birálva, a legélesebb politikai 
válság idején. Ennek egyházpolitikai okai lehettek, 
hiszen az időben sem voltak sérelmei az egyháznak a 
Velencei Köztársaságban: Domenico Selvo doge a 
Márk-templom továbbdíszítésén fáradozott; számos 
világi személy adta épületét és földjét a Nagy Szent 
György-kolostornak Placido apátsága idején (1075-— 
1085). 


VII. Gergely megnyilatkozásai 1077-ben valóban azt 
sejtetik, hogy be kívánt avatkozni a világ és ezen belül a 
Német-Római Birodalom ügyeibe. Általános tételei ezt 
mindenesetre érthetővé tették. A keresztény társadal- 
mat — amely fölött a pápaság uralmát jogosnak 
hirdette — olyan szorosan összefűzött szerves egésznek 
tekintette, hogy a valamely részét érő igazságtalanságot 
vagy kárt az egész egyház számára (universali eccle- 
siae) nagy és fájdalmas hátrányt jelentő tényezőként 
minősítette. Ezért vallotta, hogy nem hanyagolhatja el 
a pápa a mások közt folyó súlyos vitákat. Még 
elvontabban fejtegette, de annál inkább érzékeltette, 
hogy nagyobb hatalmat kiván: miszerint ha Szent Péter 

széke oldja és itéli meg az égieket és lelkieket, annál 
inkább dolga a földiek és világiak feletti ítélkezés. 

Ebbe természetesen belefért, hogy egyik uralkodóhá- 
zat felválthatja a másikkal. j 

VII. Gergely eszmerendszerében ez a megtorlásmód 
gondolkodási rendszerének elemévé vált. De éppen 
ebből a gondolatmenetből következik, hogy nem 
eshetett egybe a pápai igény és a német fejedelmi 
ellenzék felfogása, ha egyébként meg is egyezett IV. 
Henrik elleni harcban a két tábor. A törzsi fejedelemse- 
gek hagyományait még valamennyire őrző német 
társadalomban a feudális monarchiának való aláren- 
deltséget sohasem fogadták teljesen el. Mig Nyugat- 
Európában a királyt mint főhűbérurat előjogaival 
együtt tudomásul vették, Németországban a VII. 
Gergely által képviselt egyházi elméletek jól jöttek a 
fejedelmeknek. Az érdekek estek egybe tehát, nem 
pedig a szemlélet volt közös. 1077-ben a fejedelmek új 
királyt akartak választani, míg a pápa a bűnbánó 
Henrik újbóli behelyezésének feltételeit fontolgatta. A 
király hozzájárulását ahhoz akarta nyomásával kicsi- 
karni, hogy egy pápai elképzelésű keresztény társada- 
lomba elhelyezhesse a német monarchiát. A német 
fejedelmek viszont az ilyen esetleges megegyezést meg 
akarták előzni, számukra csak addig volt kedvező az 
idő, amig ÍV. Henriket a pápa felfüggesztett uralkodó- 
nak tekinti. 

Hersfeldi Lambert évkönyveiben csapódott le az a 
fejedelmi érvelés, hogy az egyházi fenyíték miatt kell 

elkerülniök Henriket, s alkalmas időben kell cseleked- 
ni, amíg az emberi és egyházi törvények azt megenge- 
dik. Velük szemben VII. Gergely nem mindig vallotta, 
legalábbis nyiltan nem, IV. Henrik trónfosztottságát, 5 
nem fogadta lelkendezve, éppen Henrik helyére, az 
ellenkirályt. Inkább úgy látszik az egykorú forrásokból, 
hogy mintha a pápa a maga hatalma erősítésére kívánta 
volna IV. Henriknek mint a pápától függő királynak 
visszatérési lehetőségét felhasználni, míg az ellenkirályt 
Henrik további megalázkodása reményében, csak 
húzódozva vette tudomásul. Azt tette Henrikkel és 
Rudolffal, amit már megtett Salamon és Géza magyar 
királyokkal. A pápa ez esetben is habozva és aggodal- 
masan követte a gyakorlatban saját messze mutató 
eszmei követelményeinek gyakorlati kihatását. Sváb 
Rudolf királyként való elismerését az ingadozás évei 
előzték meg. 1077 és 1080 között VII. Gergely Henrik- 
hez mint királyhoz fordult, Rudolfot trónkövetelőként 
kezelte. Hosszú éveken át tagadta, hogy bárminő része 
lett volna Rudolf megválasztásában. Még 1083-ban is 
istent hívta tanúul, hogy Rudolfot nem az ő parancsára 
vagy akár tanácsára választották meg. Mindez sejteti, 
hogy IV. Henrik elleni támadásainak célja tulajdonkép- 
pen annak gregoriánus útra térítése volt, abban a 
keretben remélte a császárral való megértést. Ismerve a 
német főpapság viszonyát császárához fordult Udo 
trieri érsekhez és a tőle függő püspökhöz mint leg- 
kedveltebb testvéréhez, és arra figyelmeztette őket, 
hogy a német egyház ügyét nem szabad elhanyagolni, 

nehogy tovább romoljon a helyzet. Ez ugyanis nemcsak 
a , németek nemzetségének és királyságának", de a 
kereszténység határáig mindenkinek kárt, veszélyt, 
zavart és felmérhetetlen nyomorúságot okozna. 


VII. Gergeiy nagy erőfeszítéseket tett 1077-ben 
nyugat-európai befolyásának növelésére. 

Franciaországban feltétel nélkül támaszkodhatott 
Die-i Hugóra, legátusára. A legátus segítségével si- 
került Lyoni Humbert érseket letétetni, akinek helyére 
egy Rómától függő személy került. A pápai legátusnak 
sikerült  1077-től fogva mindjobban elvonnia a 
püspököket a francia udvartól, azok inkább a gregoriá- 
nus zsinatokra jártak és kevésbé a királyhoz. Mivel a 
magas arisztokrácia is elhagyta a királyi környezetet és 
követték őket a grófok is, az udvari oklevélkiadás 
átalakult. A királyi okleveleket 1077 után egyötöd 
részben a főtisztviselők (udvarnagy, főparancsnok, 
kamarás, pohárnokmester) írják alá, rajtuk kívül a 
várnagyok és lovagok váltakozva, sőt 1080-tól fogva 
polgárok is feltünnek az aláírók sorában. Az utóbbi 
megfelelt a városlakók előretörésének: számos észak- 
franciaországi város (pl. Cambrai, 1077-ben) nyert 
ekkor kommunajogot. VII. Gergely ezeknek a hireknek 
hallatán, az összefüggéseket kutatva, párhuzamokat 
láthatott a Német-Római Birodalom fejleményeivel, és 
reménykedhetett a kedvező kibontakozásban. A pápa 
felfigyelt arra is, hogy a szimoniákus, házasságban élő 
vagy éppen erkölcstelen papok elleni népi tiltakozás az 

1070-es években francia földőn is terjedt. A cambrai-i 
egyházmegye egy helységében bizonyos Ramirdo (Ra- 
mihrdus) visszautasította az úrvacsora elfogadását egy 
szimoniákus főpaptól, ezért megégették. Az 1076 körüli 
esemény miatti felháborodást kiterjedt népi vallásos 
mozgalom követte. Cambrai-ban elsősorban takácsok 
csatlakoztak, s ereklyeként őrizték Ramirdo hamvait. 
VII. Gergely beavatkozott a megégetés miatt: a párizsi 
püspökhöz intézett levelében 1077. március 25-én 
egyházi fenyítést követelve tiltakozott az ellen, hogy a 
Cambrai-beliek a lángoknak adtak át valakit azért, 
mert azt merte mondani, hogy szimoniákus és erkölcs- 
telen papok nem celebrálhatnak misét, s hogy papi 
szolgálatukat nem szabad elfogadni. A helyzet kié- 
leződése magyarázza, hogy a francia reformpüspökök 
jobban közeledtek a clunyi irányzathoz, mint a 
pápához. Izarn toulouse-i püspök 1077-ben Hugo 
clunyi apátnak adta át a Daurade-templomot mint 
clunyi perjelséget. 

Ha a francia királysággal szemben csinján is 
kellett bánnia a követelésekkel, kevésbé volt óvatos 
VII. Gergely a spanyol keresztény uralkodókkal. 
Ezekhez fordulva azt hangsúlyozta, hogy nem szabad 
hallgatnia a pápaság jogairól, tehát tudatja velük, 
miszerint Spanyolország királysága a régi rendelkezé- 
sek szerint a boldogságos Péter és a szent római egy- 
ház jogában és tulajdonában van. Akár a constanti- 
nusi adomány kétes kereteibe sorolta a pápa ezt az 
igényt, akár az általános papi uralmi igénybe helyezte el 

azt, ez új igény volt a muzulmánokkal küzdő kis 
országok befolyásolására. A rendszerező gregoriánus 
szemléletnek aligha felelt meg, hogy a Pireneusi- 
félszigeten a szerzetesi gyakorlat különféle elemei nem 
egyeztek a római felfogással. Egy cetei jegyző 1077-ben 
szerzetes testvéreket, diakónusokat, klerikusokat, 
bűnbánó férfiakat és istennek ünnepélyesen ajánlott 
nőket különböztetett meg, ez utóbbiak pedig nem 
feltétlenül szorítkoztak a közösségi életbe vonultakra, 
viszont hiányzik fogalomtárából a nővérek, szüzek, 
apácák kategóriája. 1077-ben VII. Gergely Oleroni 
Amatus püspököt tette meg állandó legátusává Spa- 
nyolországban, de neki sem sikerült a kúria szelleme 
terjedésében eredményt felmutatnia. 

VII. Gergely pápa kisérletet tett Magyarország 
római egyházi befolyás alá vonására is, amikor 
trónváltozás következett be. Géza 1077. április 25-én 
halt meg, és az új uralkodó, /. László trónra emelkedé- 
sekor bejelentette a pápai szék szolgálatára való 
készségét, engedelmességét. Ez a fordulat nem elégítette 
ki VII. Gergelyt, aki az előző uralkodó idején oly 
messze ment el terveiben a magyar katonai és politikai 
erő felhasználását illetően. Ezért június 9-én a pápa 
Neemiashoz, Esztergom érsekéhez fordult, és őt kérte, 
hogy beszélje rá a magyarok között újonnan választott 
királyt, hogy nyíltabban fejezze ki a pápa iránti 
szándékát és az apostoli szék iránti köteles tiszteletét, s 
alkalmas követek küldésével fejezze ki odaadását. A 
levél vivője élő szóval még továbbiakat is hivatott volt 

közölni. Ezt nem ismerhetjük, de a pápa aligha 
mulasztotta el megértetni az érsekkel, hogy elégedetlen 
László király felemás magatartásával. A pápai támo- 
gatást alighanem további engedményektől tetté volna 
függővé, csakhogy erre a magyar király nem állt rá. 
László ugyan meggyőződésből, belpolitikai érdekből és 
a feudális társadalom kialakításának egyházi szen- 
tesítése igényét szem előtt tartva Róma egyházának 
feltétlen híve volt, de a politikai engedelmességre nem 
volt hajlandó. Sem a kért követeket, sem a megfelelő 
nyilatkozatot nem küldte el Rómába. Az invesztitú- 
raküzdelém hevében mégis pozitív megítélést kapott 
László király a gregoriánus szemléletben. Egy IV. 
Henrik-ellenes német író, franciaországi vándortanító 
erről a trónváltozásról mint nem jogtalan eseményről 
emlékezett meg: a magyarok nemzete (gens) Géza 
helyére, a túlélő Salamont elkergetve, amannak 
testvérét, Lászlót, a serény és jó férfiút állította. 
Manegold érvelésül Szent Jeromos tételét idézi, amely 
szerint ahogy a püspök, a pap és a diaconus nem 
érdemek, hanem szolgálatok nevei, úgy a király, a gróf 
és a herceg sem természetet vagy érdemeket, hanem 
hivatalt és méltóságot jelölő szavak. E szerint a 
Gergely-párti és Henrik-ellenes szerző a császár támo- 
gatta Salamonnál alkalmasabbnak tartotta az ural- 
kodásra Lászlót, noha a pápai igényeknek nem enge- 
delmeskedett. 

Távoli összefüggéseiben a latin és a görög egyház 
küzdelmeibe kapcsolódott a szerbek lakta területek 


18 273 


Bizánc sztrategosz-kormányzata alóli felszabadulási 
küzdelemsorozata. A kiindulópont Diokleia, a 
középkori Zéta, a mai Montenegro volt, ahol a XI. 
század során sikerült a függetlenség formális elérése, 
miután a Dél-Dalmáciára építő Vojislav (Vojnislav) 
István fejedelem 1040-ben és 1043 körül bizánci 
seregeket győzve le, felszabadította a területet. A 
függetlenedés folyamatába más szerb területek is 
bekapcsolódtak. A mai Hercegovina részeit alkotó 
Trebinje (Travunje) és Zahumlje élén még a zsupánok- 
kal működő és Dubrovnik melletti Lokrum kolostort 
támogató Hranko 1054-ben, Domanec szerb fejedelem 
1054 után állott, amikor Zétában Vojislavljevics 
Mihály (Mihailo, uralma kezdete 1051/52, vége 1081/2), 
atyai örökségképpen vezette a kis országot. Közülük az 
egyesítő szerepe Mihálynak jutott, aki megszerezte 
Trebinjét, és 1077-ben királlyá emelkedett. Ezt a 
hatalmi emelkedést elősegítette az egyesítés, mivel 
Trebinjén át fontos kereskedelmi út vezetett Konstan- 
tinápolyba. Lehet, hogy támadásával megszerezte a 
befolyást Zahumlje, a tulajdonképpeni Szerbiát jelentő 
Rascia, sőt Bosznia felett is. Így érthető, hogy VII. 
Csergely pápa reményekkel fordult a Bizánccal szemben 
felemelkedő és Bar (Ántivari) papságára támaszkodó 
uralkodó felé, és azt 1078-ban kelt levelében királyi 
címmel köszöntötte (Michaeli Sclavorum regi salu- 
tem). Ez megfelelt annak a tágabb katonapolitikai 
helyzetnek, hogy a szerbektől egyesített területek harca 
a görögökkel szemben ezáltal vált lehetségessé, mivel a 

normannok Bizánc elleni küzdelme biztosította a 
felkelők hátát. A koronát Mihály Prizrenben nyerte el, 
a Rigómező vidékén fekvő szerb városban, ahol az 
Albániából Szerbiába, illetve a Macedónia felé vezető 
utak találkoztak. A szerb koronát pápai legátus 
helyezte Zéta fejedelme fejére. Mindez jól mutatja, 
hogy a pápai kúria terjeszkedési vonalába tartozott a 
Balkán-félsziget tekintélyes része. Ennek bizonyítéka 
némely templomnév is, pl. a középkori Rascia (újkori 
Novibazár) területen a Péter apostolnak szentelt temp- 
lom. Ez utóbbi arra utal, hogy a király fia, Konstantin 
Bodin (1082-1101) is folytatta a római orientációt. 
VII. Gergely érdeklődését a Kelet keresztényeinek 
sorsa iránt fokozhatták az 1077. év eseményei. Akkor 
Szuleiman ibn Kutulmus szultánná kiáltotta ki magát 
(uralkodott Konia székhellyel 1077—1086). Államát 
rumi ( —római, azaz bizánci) szultanátusnak nevezte, 
állami és udvari szokásokban bizánci elemeket vett át, 
székhelyének mecsetjei az előző görög Ikonion város 
bizánci stíluselemeit őrzik. A görög egyház számára 
csapást, de nem végzetes bukást jelentettek a török 
hódítások. Szuleiman ibn Kutulmus ugyan meg-meg- 
gyanúsította a görög keresztény főpapokat, hogy 
egykori császárukkal összejátszanak, de megtűrte őket 
szultáni területén, sőt azok olykor Konstantinápolyba 
is eljutottak. A szerzetesek és az alsóbb papság kitartott 
helyén, ha a görög közösség össze is zsugorodott az 
anyagi nehézségek közepette. Ugyanakkor sok görög 
püspök és számos hivő elmenekült Kisázsiából. Ezek 

hírei tüzelhették a pápai udvart az unió és a keleti 
hadjárat gondolatára. Az örmények is sokáig remény- 
kedtek nyugati segítségben — számukra a bizánci 
visszatérés sem lett volna megkönnyebbülés. Egy 
örmény püspök Rómába utazott, hogy felkeltse a 
pápa érdeklődését. A keleti keresztények sorsán 
tépelődő VII. Gergely mindennek nyomán tovább 
foglalkozott régen táplált tervével, de az európai 
küzdelmek ezt lehetetlenné tették számára. 


VII. Gergely pápa nagy zsinati tevékenységet fejtett 
ki 1078-ban, ami a reförmtörekvések élénkségét ébren 
tartotta. Két római zsinat is esett arra az esztendőre. Az 
áldozatkészség fokozására mondotta ki egy zsinati 
határozat, hogy szentmise áldozat alkalmával minden 
keresztény ajánljon fel valamit istennek. Ez persze az 
ellenfelek szemében felajánlási felhívást jelentett a 
gregoriánus egyháznak. Nevezetes az 1078. november 
19-i zsinat. Ezen az egyik határozati pont az igaz és a 
hamis bünbánatot különbözteti meg. Közvetve ez 15 
túlmutatott a hivők egyéni bünbánatának mélységén és 
öszinteségén: ti. az igaz bűnbánat akkor vezet felol- 
dozáshoz, ha a közvetítő arra minősitett pap, aki vallási 
felkészültséggel és a szent iratok tudásával mutatni 
tudja az igazság útját. A zsinati igény tehát belefut a 
papok iránti gregoriánus követelményekbe. A papság 
erkölcseinek javítására és a világi befolyás vagy el- 
lenőrzés kiküszöbölésére azonban közvetlenül is utal- 
nak egyes pontok. 

Ha valamely lovag vagy más rend avagy hivatás tagja egyházi 
birtokot kapott vagy megtámadott vagy a jövőben kap bármelyik 
királytól vagy világi fejedelemtől, vagy pedig elveszi azt püspöktől, 
apáttól vagy más egyházi vezetőtől azok akarata ellenére, de ha ilyen 
birtokot azok kormányzóinak bűnös vagy korrupt szemethunyásával 
tart is meg, mindaddig kiközösítés alá essék, amíg helyre nem állítja 
ezeket a birtokokat az illető egyház birtokába. Mivel a zsinat 
megértette, hogy világi személyek sok vidéken a szent atyák 
rendelkezései ellenére beiktatnak templomok ba, ennek eredménye az 
egyházban keletkezett számtalan zavar, valamint azt, hogy a 
keresztény vallást elnyomva legázolják, azt a határozatot hozták, 
hogy egyetlen pap se fogadjon el beiktatást akár püspökségbe, akár 
apátságba vagy templomba, sem császártól, sem királytól, vagy más 
személytől, aki világi, legyen az férfi vagy nő. És ha valaki mégis 
ilyenre merészkedne, tudnia kell, hogy az ilyen beiktatás — apostoli 
tekintélyből — semmis és hiábavaló, maga pedig kiközösítés alatt áll 
mindaddig, amíg elégtételt nem ad. 


A világi invesztitúra ilyen minden oldalról körülírt 
akadályozása után a szimónia tilalmára tértek a zsinati 
atyák. 


Ha valamely püspök eladna javadalmakat, főesperességeket, 
perjelségeket vagy más égyházi méltóságokat, vagy ilyenekről a szent 
atyák előírásaival ellentétes módon rendelkeznék, felfüggesztik 
tisztségéből. Mert illő az, hogy mivel püspökségét ellenszolgáltatás 
nélkül kapta, ő is a püspökség tisztségeit fizetség elfogadása nélkül 
ossza szét. 


Kinyilvánította a zsinat, hogy semmis és hiábavaló 
minden olyan kinevezés, amit megvesztegetés vagy 
kérvény vagy bárkinek engedelmeskedés felajánlása 
befolyásolt, valamint az olyan kinevezések, amelyek a 

kánonjoggal nem egyeznek meg, tehát ahol hiányzik a 
papság és a nép közös egyetértése és amelyeket nem 
erősített meg az, akihez a felszentelés tartozik. 


Aki a mondott szabálytalanságokkal kapott kinevezést, az 
egyházába nem léphet be Krisztussal az ajtón, hanem tolvaj és rabló 
módján tör be oda. A zsinati határozat apostoli tekintélyből 
tilalmazta, hogy világi személy tizedeket élvezzen, amiket ugyanis a 
kánonjogi tekintély vallási célokra rendelt. Tudják meg a királyok és 
püspökök is, hogy mindaddig, amig vissza nem adják azokat az 
egyháznak, a szentségtörés bűnében vannak és az örök kárhozat 
veszélyének teszik ki magukat. Akik Szent Péter. az apostolok 
fejedelmének birtokait hűtlenül kezelik, vagy nem adják meg Szent 
Péternek a köteles szolgálatokat, szentségtörésükkel isten és a szent 
apostolok haragját vonják magukra. Aki ilyen bűnbe esik, köteles 
törvényesen helyreállítani Szent Péter patrimoniumát, és a maga 
tulajdonából négyszeres bírságot kell fizetnie. 


Az egyház anyagi hatalmát illető számos rendelkezés 
után az erkölcsi követelményekre ismételten utal a 
zsinati rendelkezés. 


Ha valamely püspököt megvesztegetnek vagy kérvénnyel vesznek 
rá, hogy elnézzen paráználkodást papjai részéről, akár áldozó-, vagy 
szer- avagy alszerpapok, vagy szemet hunyjon az egyházmegyéjében 
elkövetett vérfertőzés felett, vagy elmulasztja, hogy ezeket az eseteket 
támadja tisztségviselője által, noha biztos tudomása van a 
történtekről, az ilyen főpapot fel kell függeszteni tisztségétől. 


A szigorú követelmények nem újak, rendszerezésük 
nem csupán VII. Gergely következetességét dicséri, de 
annak felismerését is, hogy számos korábbi tilalma 

ellenére az ismert vétkek élnek, számos előbbi követelé- 
se pedig nem valósult meg. A zsinati jogalkotás tehát 
immár kétségbeesett ismétlés volt. 

A pápa a központi jelentőségű és igényű egyházi 
rendszabályozás mellett igyekezett a helyi fejlemények- 
be 15 belenyúlni. Ezért elnökölt pápai legátus 1078-ban 
a poitiersi zsinaton. Az események alakulása tükrében 
nem pusztán hatalmi mámor okozhatta, nem pusztán a 
jog felett állás igénye diktálta a pápa jogigényeit, amint 
erre tetteinek elemzői is utalnak, de hihetőleg a 
kialakuló szükséghelyzet kényszerítette is erre. Az 
invesztitúra-harcok elmélyülése magyarázza, hogy 
1078-ban VII. Gergely lehetségesnek tartotta a na- 
gyobb szükségességre vagy hasznosságra hivatkozva a 
kiváltságok módosítását vagy megsemmisítését. Ilyen 
esetben az adott helyzetet fontosabbnak itélte a pápa, 
mint elődei akaratát. De nemcsak a kiváltságokat 
tartotta ilyen esetben mellékesnek, hanem az egyének 
legalapvetőbb jogait is, akiket a keresztény társadalom 
egyszerű elemeiként ítélt meg, ha szempontjaival 
szembekerülve vétkeseknek minősültek: , Őket mint 
bűzlő testrészeket Krisztus testéről, ami a katolikus 
egyház, az egyházi átok kardjával levágjuk." Szemében 
az egyház megerősítése és megtisztítása egybeesett. 
Ebbe az irányba mutattak az egyházi hierarchia 
kiépítésében bekövetkező személyi lépések is. 1078-ban 
Ostia bíboros püspökévé emelte Odo de Lagery egykori 
clunyi szerzetest. Ugyanattól az évtől lett Sutri püspöke 
Bonizo, az írás fegyverét forgató gregoriánus. Igen 

kedvezőtlenül hatott ugyanakkor a pápaság küzdelmé- 
nek esélyeire, hogy Hugo clunyi apát nem változtatta 
meg lényegében a pápaság küzdelméhez való viszonyát, 
holott a harc kiéleződése VII. Gergely szerint segítségét 
igényelte volna. Az apát továbbra is megmaradt békítő 
szerepénél. 


Az 1078. évben sokasodtak a végső szakadás jelei, 
megmutatkozott a küzdelem végső döntésig vitelének 
elszántsága. A gregoriánusok szomorúan láthatták, 
hogy Canossa pápai fénye milyen gyorsan elenyészett. 
VII. Gergely éles megfogalmazással fordított hátat 
egykori pályatársainak is, ha azok a másik táborba 
kerültek. Az 1078. évi nagyböjti zsinat, amelyet 
Rómában tartottak, példát statuált ebben: Fehér 
Hugo, S. Clemente biborosa ellen a pápa határozatot 
hozatott azzal a kemény indoklással, hogy pápai 
legátusi kiküldetéseiben eretnekekhez, szimoniákusok- 
hoz és az apostoli széktől elítéltekhez csatlakozott, 
végül is apostata és főeretnek lett, aki isten egyházában 
szándékosan okozótt szakadást, megoszlást és törést. 
Ezért a zsinat a bíborost minden papi tevékenységtől 
megfosztotta. Ezzel alkalmasint az itáliai frontot, de 
legalább a biborosi testületet kívánta megtisztítva 
megerősíteni VII. Gergely, valójában saját tárgyalási 
lehetőségeit vágta el végképp, és a bíborost ádáz 
ellenséggé tette. Nem feledkezett meg a pápa a ravennai 
érsekről sem: 1078-ban Wibert támadásai miatt, név 
szerint pápai ítélet alá került. 

Hasonló igénnyel lépett a pápa a zsinat elé Német- 
ország vonatkozásában is: kinyilvánította szándékát, 
hogy pápai legátusokat ( a latere apostolicae sedis) küld 
oda, hogy összehívják az összes szerzeteseket és az 
igazságot szeretőket a teuton királyság részein. Csak- 
hogy az év eseményei nem alakultak annyira kedvezően 
a gregoriánus irány számára, hogy ez megoldható lett 
volna. Záhringi Berthold herceg, a pápa pártjához 
tartozó délnémet vezető meghalt. A király pedig 
makacsul ellenállt az ellenkirálynak. IV. Henrik elszige- 
teltségét mutatja, hogy 1078. augusztus 7-én a Neckar 
mellett főleg parasztokból álló sereggel fordult szembe 
Rudolf híveivel. Bár az ellenkirály feudális serege 
legyőzte ezt a hadat, az eset jól mutatja, hogy a 
küzdelemben a társadalmi elemek is érvényesültek, és 
ez már IV. Henriknek vált javára. A feudális függésbe 
vont egykori szabad allodiumtulajdonosok mindaddig 
őrizték eredetük sajátosságait. A paraszti eredetű 
katonatelepesek pedig sikerrel tartották magukat távol 
egészen addig attól, hogy nemesi vagy egyházi uralom 
alá kerüljenek. Így találhatott IV. Henrik az ő oldalán 
személyes szabadságukat megmenteni akaró fegyveres 
parasztokat. Végül a német egyház szerkezetén sem 
sikerült rést ütni VII. Gergelynek. 1078-ban meghalt a 
nagy befolyású Hildolf, kölni érsek, de a hasonló 
beállítottságú Sigewin követte. Az a körülmény, hogy 
IV. Henrik rendszere csapásokat szenvedett, de nem 
omlott össze Németországban, már ekkor sok gondot 
okozhatott a pápának azokban az óráiban, amikor a 

jövőre gondolt. VII. Gergely már ebben az évben 
felismerte, hogy a németországi belharc a székesegyhá- 
zak, kolostorok, templomok fosztogatásába torkollott. 
Igen fájdalmas lehetett számára, hogy a saját hívei is 
részt vettek ebben a dúlásban. De ez éppen abból 
adódott, hogy az egyházak jó része a császár mellett 
állott. 


A Német-Római Birodalomban mélyülő gondok 
mellett sokat foglalkoztatta VII. Gergelyt — bár már 
szembetűnő energiájának, aktivitásának csökkenése 
— a teljes kereszténység sorsa, mind Nyugaton, mind 
Keleten. Részben személyesen is beleavatkozott, de 
legalább is figyelemmel kisérte a fejleményeket. 

Még 1078-ban és a következő években is volt számos 
püspök részéről ellenállás a pápa szimónia és ágyasság 
elleni harcával szemben vagy éppen hierarchikus jogaik 
védelmében. Manasses, Reims érseke volt a pápa levelei 
szerint számottevő vitapartnere 1078-ban és 1080-ban. 
A püspök védőiratot (, Apologia"") írt, amiből kiderül- 
nek Róma és Reims viszályának mélyebb okai az 
érseki jogok védelmének, az egyházon belüli eljárások 
területi határainak kérdései, az alsóbb papok vádjainak 
a ranglétra szempontjából való figyelmen kívül hagyá- 
sa. Az érsek magatartása teszi érthetővé, hogy a 
cambrai-i klerikusok levelet intéztek 1078-ban a reimsi- 
ekhez, amiben nyiltan felléptek a papok , közszabadsá- 
ga" megőrzéséért, azaz hogy házasságban élhessenek. 

Angliában a reform előrehaladása a királyi hatalom 
szolgálatával igen összefért. 1078-ban indulhattak meg 
a londoni lakótorony, a Fehér Torony munkálatai, 
ezeket az uralkodó a Becből való Gundulf normann 
szerzetesre bízta. Mivel belőle idővel rochesteri püspök 
lett, arra lehet következtetni, hogy Angliában továbbra 
is lehetséges volt egyházi karrier világi érdemek 
alapján. A pireneusi országokban a kereszténység 
előretörése javarészt világi hatalomerősödést jelentett: 
1078-ban I. Hugo burgundi herceg vezetett hadsereget 
sógora, VI. Alfonz kasztiliai király segítségére. 

Nem szünetelt a pápa — inkább erkölcsi jellegű — 
beavatkozása a bizánci szférába. Amikor hirét vette 
szövetségese, VII. Dukász Mihály bukásának (1078), 
nyomban kiközösítette az új császárt, III. Nikeforosz 
Boteniatészt. Ha úgy képzelte is, hogy beleszólhat a 
bizánci trón viszonyaiba és bitorlónak bélyegezheti a 
neki nem tetsző uralkodót, vajon hihette-e hogy 
véleménynyilvánításának foganatja lesz vagy, hogy az 
egyházszakadás viszonyai között elfogadja a keleti 
egyház a pápai kiközösítő határozatot? A reális 
hatalom a görögök szemében sem a pápa, hanem a 
normannok voltak. Hamarosan egy kalandor jelentke- 
zett Itáliában, azt állítva, hogy ő a bukott császár. A 
normannok egy ideig hitelt adtak neki, hogy ezzel 
zavart okozzanak Bizáncnak. VII. Gergely annyiban 
következetes volt, hogy a normannok hiedelme 
nyomán támogatást nyújtott az álcsászárnak. A rea- 
litás azonban mégis a latin egyház dél-itáliai terjesz- 

kedése volt a görög egyház rovására. Feltehetően 1078. 
őszén űzték el székéből Baszileiosz reggioi görög főpa- 
. pot és vezették be a latin ritust. Reggio első latin érseke 
alighanem Arnulf lett. Ezzel a dél-itáliai görög egyház- 
tartomány összeomlott Robert Guiscard csapása alatt. 
A pápának tetsző fejlemények sem mindenütt kedveztek 
tehát VII. Gergely hatalmi igényeinek; a normann 
Angliában és Dél-Itáliában egyaránt gyarapodott a 
fejedelmek egyház feletti hatalma. A pápa azonban az 
adott helyzetben nem válogathatott a támogatókban. 
Örülnie kellett, hogy Délen bázist nyert a normannok- 
ban — Desiderius Monte Cassino-i apát 1078-ban 
szövetséget hozott létre VII. Gergely és Robert Guis- 
card között. 

Igen érdekesen alakult Z. László magyar király 
állásfoglalása a kor átfogó nemzetközi kérdéseiben. 
Országa földrajzi helyzeténél fogva óvakodnia kellett 
attól, hogy a szomszédos Német-Római Birodalmat 
maga segítse még nagyobb hatalomhoz, ezért a császár 
mellé nem állt. De a pápaságtól is elhatárolta magát, ha 
az szükségesnek látszott. Ezért dinasztikus politikája 
láttán úgy fogalmazhatjuk meg a magyar király 
állásfoglalását, hogy német politikai viszonylatban 
inkább volt császárellenes, mintsem pápabarát. Ez 
megmutatkozik abban is, hogy 1078 körül feleségül 
vette Rheinfeldeni Adelhaidot (Sváb Rudolf német 
ellenkirály egyik leányát). Ilyen fejedelmi érdekszö- 
vetségből támadta László király 1079 körül, téli 
hadjárattal a császár birodalmát (dum Teuthonicos in 

hiemali tempore devastaturus pergeret), amint azt 
Guden oklevele megörökítette. Ennek ellenére maga 
a pápa sem úgy fogta fel, hogy Lászlóval minden 
szempontból egyértelműen jó lenne a pápaság Vviszo- 
nya, ezért intette 1079-ben a magyar királyt okosságára 
hivatkozva, hogy mindenkor , az igazság útját" köves- 
se. Felfogása szerint a magyar király kötelessége az 
egyházak védelme, ezen keresztül akarta elérni a 
magánegyház jogának kegyuraságra szorítását. Ebből 
arra következtethetünk, hogy VII. Gergely érezte, a 
dinasztikus kapcsolat elsősorban a császári hatalmat 
gyengítő fejedelmi ellenzéknek szól. De a házasság elég 
erős köteléknek bizonyult ahhoz, hogy eredeti politikai 
okát túlélje. Adelhaid 1090-ben bekövetkező haláláig 
magyar királyné maradt és Veszprémben sokáig őrizték 
, Olhayt" emlékét. A pápa uralmi igényeinek tehát 
László 1079-ben sem vetette magát alá, s március 21-én 
a pápa magához a királyhoz fordult; hiányolta, hogy 
senkit követül nem küldött hozzá, sürgette őt, hogy ha 
.még nem küldte volna el hírvivőit, többé azt ne 
hanyagolja el. A magyar király tehát kihasználta a 
maga expanziójára a német középkori birodalom XI. 
századi gyengülését, de a pápaság egyetemes uralmával 
szembeszállt. Ez megfelelt az állam és egyház 
erőpróbájának Magyarországon. 


Az 1079. esztendő egyik legnagyobb megrázkódtatá- 


sa a katolikus egyház politikai igényeit illetően a 
Német-Római Birodalmon túlról érte: Szaniszló 

krakkói püspök összeütközése a lengyel királyi hatalom- 
mal nemcsak a világi hatalom gyakorlati túlsúlyát 
dokumentálta a főpap tragikus halálával, az egyház 
szemében vértanúságával, de azt is, hogy az egyház 
szította elégedetlenség trónokat dönthet. Így ez a távoli 
eset még általánosabbá tette az egyházi és világi 
hatalom küzdelmét, az összeütközés utóélete pedig a 
hatalmi harc körüli eszmei összeütközéseket. Innen 
adódik, hogy az egyházi források mindinkább elfedték 
a tényleges összeütközés okát és jellegét, és a gregoriá- 
nus beállítottság, a helyi kultusz, majd a modernizáló 
szemlélet a valóságos politikai összefüggésektől mind 
távolabbi  általánosításokhoz vezette az eset 
megítélését. 

A történeti esemény egyik szereplője II. (Merész vagy 
Bőkezű) Boleszláv lengyel herceg volt (1058-tól), aki 
kezdetben elismerte még a német császári felsőbbséget, 
és annak adót fizetett. A herceg utóbb — újra kiépítve a 
lengyel államapparátust — lazította kapcsolatát a 
császárral, és 1071-ben jelent meg utoljára IV. Henrik 
előtt, Meissenben. Ugyanebben az évben tűnik fel a 
krakkói püspöki széken az 1030-ban született Sza- 
niszló. A következő esztendőkben a lengyel politikai 
fejlemények beletorkollottak a Német-Római Biroda- 
lom nagy eseményeibe. 1073-ban a császárság hadjára- 
tot tervezett az akadékoskodó herceg alávetésére, de ez 
elmaradt az 1073 augusztusi nagy szász felkelés miatt. 
A növekvő ellentétek, IV. Henrik további szorongat- 
tatása bátorította fel Merész Boleszláv herceget arra, 

hogy 1076 karácsonyán királlyá koronáztassa magát. 
Ebben a döntésben szerepet játszott VII. Gergely 
konfliktusa is a császárral. Így a gnieznói koronázá- 
son az ottani Bogumit érseknek pápai legátusok 
segédkeztek. Ezzel nemcsak elismerték a lengyel mo- 
narchia belső megerősödését, hanem honorálták a 
herceg külpolitikáját: Boleszláv katonailag beavatko- 
zott Oroszország ügyeibe sógora, Izjaszlav érdekében 
(ez utóbb VII. Gergely védence lett), Magyarországon 
pedig támogatta a Németországgal szemben álló 
Árpád-házi hercegeket. Az új király külpolitikai téren 
került VII. Gergely táborába, mint a német igények 
ellenfele. Más — és belpolitikai természetű — kérdés, 
hogy a királyság felújulása Lengyelországban egybee- 
sett az egyház kiterjesztett szervezésével: a gnieznói 
érsekség mellett a poznani, krakkói, boroszlói és plocki 
püspökség szerveződött. Krakkó addig hercegi 
székhely is volt. A hercegségek egyesítése, a királyi 
hatalom léte ellenhatást váltott ki, a helyi nagyurak 
széthúzó erői egyes főpapokkal is találkoztak. A 
lengyel történettudomány ezzel magyarázza a tragikus 
krakkói eseményt. A király testvére, Ulászló Hermann 
és Szaniszló krakkói püspök így sodródtak királyelle- 
nes összeesküvésbe. Történetileg tehát nem azegyház és 
a világi hatalom összeütközéséről volt szó, s a világi 
hatalom éppen pápai oldalon állt. A szervezkedés 
lelepleződött, a püspök királyi bíróság elé került. Az 
igazságszolgáltatás a főpapot tagjai levágása (/ truncatio 
membrorum) büntetésével sújtotta, ami kegyetlen 

halálnem volt, és ezt végre is hajtották (1079. április 11.). 
Az igazi körülmények legendás elszínezésével alakult 
úgy a hagyományos beállítás, mintha a bátor püspök 
nyiltan bírálta volna a királyt kihágásaiért, és végül 
kiközösítette volna — erre ölték volna meg a király 
rendelésére vagy éppen a király ölte volna meg saját 
kezével. A sziléziai Kamieniec ciszterci kolostorának 
évkönyve szerint , Az 1079. évben szenvedett Szaniszló 
krakkói püspök". A boroszlói püspökök kéziratos 
középkor végi története őrzi a hagyományt, hogy 
, Szaniszlót,a krakkói püspököt megölte. . . Boleszláv". 
Annyi tény, hogy a kegyetlen királyi igazságszolgál- 
tatás lázadást váltott ki, és Merész Boleszláv némi 
ellenállás után kénytelen volt elhagyni trónját és 
országát.. 1079 nyarán Magyarországra menekült a 
letett lengyel király, ahol befogadta őt László király. 
Merész Boleszláv méltó szövetségesre talált a magyar 
uralkodóban, aki ezzel önálló vonalvezetését mutatta 
meg, hiszen a száműzött a pápa szemében kiközösített 
volt. Boleszláv a befogadó országból igyekezett vissza- 
szerezni hatalmát. Neve 1081-ben eltűnik a forrá- 
sokból, alighanem 1082/83 során megölték. 

A lengyelországi események világossá teszik, hogy 
Merész Boleszláv nem a pápasággal szállt szembe, nem 
ez a krakkói eset gyökere. A vértanúként tisztelt főpap 
szövetséges társa, Ulászló Hermann hercegként uralko- 
dott (1079—1102), feladta az önálló politikát és a 
koronára való igényeket, teret engedett a császári 
befolyásnak, és 1089-ben dinasztikus házasságot kötött 

a császári házból. De ez meg is felelt uralma tény- 
leges területi zsugorodásának, mivel Ulászló Her- 
mann hatalma Nagy-Lengyelországra és Mazóviára 
szorítkozott, Kis-Lengyelország és Szilézia pedig Vra- 
tislav cseh herceg kezére került. IV. Henrik hívei így 
kárpótolták magukat a lengyel királyi hatalom rovásá- 
ra. 1086-ban I. László magyar király segitséget nyújtott 
Merész Boleszláv fiának, Meskónak, aki visszafoglalta 
K 15-Lengyelországot, de ezt a részuralkodót 1089-ben 
megölték. Amig ott országlott, Meskó alighanem 
kísérletet tett a megbékélésre. Így kerülhetett sor 
Szaniszló püspök ereklyéinek visszavitelére működése 
színhelyére 1088-ban, ahol (in medio ecclesiae S. 
Venceslai) kialakult kultusza a május 8. napra. 
Krakkóban fogalmazták meg Szaniszló két életrajzát 
(maior és minor ) , jegyezték fel csodatételeit, és ezzel 
szentté avatására tettek kísérletet. 1253-ban avatták 
szentté, és ezután illesztették be a szent jelzőt a 
kamienieci ciszterci feljegyzésbe. Már Lengyelország 
védőszentjének számított, amikor olyan hiedelem ta- 
padt emlékéhez, hogy a polgárok jogainak az államha- 
talommal szembeni védelmezése okozta volna mártiri- 
umát. (Így őrzi a krakkói Wawel székesegyházának 
közepén, szemben a főoltárral emlékét a barokk ezüst 
szarkofág, felette függő ezüst püspöki jelvényekkel. Ez 
pedig már nagyon távol állt mint hagyomány a XI. 
század valódi viszonyaitól.) VII. Gergely még másként 
láthatta a császárhoz közeledő szervezkedés és az 
egyházi igények ellentmondásos voltát, tudomásul 

kellett vennie I. László erős uralkodóhoz méltó önálló 
állásfoglalását és a püspökölés miatt kiközösítés alá 
került lengyel uralkodónak nyújtott vendégbarátságát. 
De éppúgy az adott belső és külső viszonyok szövevé- 
nyes voltából érthető, hogy a császárbarát lengyel 
hercegi udvar sem volt idegen az egyház támogatásától, 
ami a helyi egyházpolitikát illeti. Ulászló Hermann 
egyik udvari embere , dapifer Woyslavus" azonos 
,, Vislaus comes" kolostoralapítóval, akinek nevéhez 
fűződik a közép-lengyelországi Szent Kereszthegy 
bencés apátságának létrejötte. 


VII. Gergely 1079-ben már nem tudott újabb sikeres- 
nek igérkező támadásokat indítani, átütő eredménnyel 
kecsegtető igényeket felvetni. Aktív hiveinek kezdődő 
szétszóródását mutatja, hogy a Pármai András néven az 
1066. évi milanoi események kapcsán megismert egyhá- 
Z1 iró már szerzetbe vonult, a vallombrosai rend Strumi 
apátságának élén működött, s ezért Strumi vagy éppen 
Vallombrosai András néven bukkan fel a forrásokban. 
András apát most már a pataria aktív harcától 
eltávolodva új ideált rajzolt meg irodalmi munkásságá- 
ban: feldolgozta Giovanni Gualberto életét, aki a 
vallombrósai rendet alapitotta. 

Az egyházi irodalom és a kánonjog virágzásával 
együtt vagy szemben a római jog ismerete terjedt: 1079. 
és 1082. években a lombardiai Bergamóban tűnnek fel 
jogi doktorok. 

A pápa alighanem érzékenyen figyelt fel az eltolódá- 
sokra. Világossá vált előtte, hogy az egyházi hatalom 
túlzottan a világiak fölé helyezése kezdi elszigetelni a 
pápai kúriát, megfogynak a császár elleni harcban 
lehetséges szövetségesek. Ezért tért vissza Pálnak a 
K orinthus-beliekhez írott első levele egyik gondolatá- 
ra: , És különbség vagyon a cselekedetekben is, de 
ugyanaz az isten, aki cselekszi mindezt mindenkiben" 
(XII. 6.). Ennek alapján már I. Gergely pápa hirdette, 
hogy az egyetemesség nem állhat meg másképpen, 
minthogy a különbség nagy rendje megőrzi azt. VII. 
Gergely a különféleségből való egyetértést emelte ki az 
előzmények alapján stilizálva. Ennek értelme az, hogy 
minden rendnek, minden egyénnek szerepe van a 
társadalomban, sajátos funkcióját kell betöltenie. Eb- 
ben nyilvánulhat meg a keresztény társadalom tevé- 
kenysége. 

Az események azonban azt mutatják, hogy a pápai 
vonalvezetés finomodása már elkésett, az általa elkép- 
zelt renden egyre több repedés támadt. Ennek volt 
kinos példája, hogy Dodone, a kis rosellei egyházmegye 
püspöke nagyobb pénzkincsét vitte a Monte Cassino-i 
apátság erősségébe megőrzésre, amikor Rómába igye- 
kezett. Jordán capuai normann fejedelem azonban 
katonáival erőszakkal elraboltatta a pénzt és 
értéktárgyakat. Az eseményről tanúskodik Ostiai Leó 
Monte Cassino-i krónikája. Az eset híre eljutott a pápai 
kúriába és VII. Gergely 1079. április 21-i levelében 
keserűen kifakadt a normann vállalkozás miatt: a 

minap az apostoli küszöbhöz menő püspököt akadá- 
lyozni merte és amit vitt, rablók módjára elvette a 
normann fejedelem. A pápa szerint viszont az egyes 
egyházak vagyonának védelme a capuai fejedelem 
feladata. Eljutott Rómába, és a zsinaton részt vett 
Bernoldus konstanzi pap. Mint VII. Gergely éles elméjű 
támogatója szerepelt, amiért utóbb távoznia kellett 
K onstanzból. 

Az 1079. évi római zsinaton ismét előkerült Tours-i 
Berengár ügye. Az idős, az üldöztetés fenyegetését már 
megsejtő VII. Gergely és az üldöztetésen átesett agg 
Berengár ismét szemtől szembe állt egymással. A 
chartres-i iskola egykori növendéke az universáliák 
vitájában az antirealistákhoz sorolható, ahogyan az 
eucharisztikus átlényegülés vitájában állást foglalt. 
Berengár közeledett Arisztotelész tanaihoz a lényeg és a 
járulék tekintetében. Nézete szerint az evangéliumban 
nincs szó igazi átlényegülésről, Krisztus teste és vére az 
úrvacsorai szentség formáiban csak burkolt módon 
lehet jelen. A kenyér és a bor járulékos minőségei (szin, 
alak, iz stb.) nem maradhattak meg az őket fenntartó 
belső mag (az arisztotelészi lényeg) nélkül. E tanok 
körül már végigviaskodta életét Tours-i Berengár a 
francia és németalföldi teológusok ellenlábas cso- 
portjával, akik részben szintén Berengár tanulótársai 
voltak a chartres-i iskolában, részben nála fiatalabbak: 
Lanfranc, Liégei Adelman, Throarni Durand, Breteuili 
Hugo és mások támadtak ellene. Húsz esztendőnél 
hosszabb küzdelem, négy zsinat vitája sem volt ele- 

gendő ahhoz, hogy Berengár meggyőződését meg- 
törjék. A dialektikust VII. Gergely támogatása sem 
védte meg a zsinat haragjától, végül a pápa rábeszélésé- 
re tanait visszavonta és hallgatást fogadott. Az 1079. 
február 11-i rómait böjti zsinat jegyzőkönyve tartalmaz- 
za Berengár esküjét ( [usiurandum Beringarii Turonensis 
presbyteri) , amelyben szívből hiszi és szájával vallja: a 
kenyér és bor, amit az oltárra helyeznek, a szent 
imádság misztériuma, a megváltó szavai által lényegileg 
megváltoznak Jézus Krisztus valódi és saját és éltető 
húsává és vérévé. A zsinatról távozó megtört aggastyán 
élete utolsó éveit aszkétaként töltötte. Talán a zsinaton 
diadalmaskodó pápában is felötlött a tiszteletet kivívó 
tudós sorsát látva az a megsejtés, hogy a meggyőződés 
makacs védelme nem menti meg a kedvezőtlen erővi- 
szonyoktól a magára maradót. Ez utóbbinak jelei az ő 
működésében is tapasztalhatók voltak már. 

A pápának gondolnia kellett Tours-i Berengár 
ellenfelei közül Lanfrancra, aki az egyház hitegységé- 
nek tántoríthatatlan harcosának mutatkozott, de 1079- 
ben egyházpolitikai kérdésekben közelebb állt Vilmos 
királyhoz, mint VII. Gergelyhez. A pápa az évben az 
angliai főpapot Rómába idézte, és próbára tette az 
angol király hűségét és tűrőképességét is annak nor- 
mandiai egyházai tekintetében. Gergely nem erősítette 
meg azt a személyt, akit a király a roueni főpapi székre 
kiválasztott, valamint Lyon érseke alá mint prímás alá 
rendelte Rouen, Sens és Tours egyházait. Eredményt 
nem ért el: Vilmos király személyes odaadásáról 

biztosította üzenetben a pápát, de Lanfranc Angliában 
maradt a hívás ellenére. Anglia uralkodója azzal is 
emlékeztette a pápát a tényleges erőviszonyokra, hogy 
1079 körül királyi jóváhagyással helyezték át Elmham 
püspökségét Thetfordba. 

Más jelei 15 voltak annak, hogy VII. Gergely a francia 
Dél felé kezdett orientálódni. Centullus béarni grófot 
az egyházak védelmére hívta fel. Örömmel fogadta. 
hogy kezdődő elmagányosodásában felkereste őt 
Rómában Bernát marseille-i apát 1079-ben. Ez alka- 
lomból Cluny mintájára készült kiterjedt szabadságle- 
velet adott a pápa a marseille-i kolostornak: sem 
császár, sem király, herceg vagy gróf nem gyakorolhat 
valaminő hatalmat a kolostor birtokai felett; a püspök 
beleszólása nélküli teljesen szabad apátválasztás jogát 
is elnyerte a szerzetesség; a marseille-i kolostor csak a 
pápai széknek van alávetve. Amikor azonban ugyanab- 
ban az esztendőben a pápa Marseille-i Richardot 
követként spanyol földre küldte, ez összeütközésre 
vezetett Róma és Cluny között. 

A pápának némi elégtételt adott, hogy László 
magyar király, mint Rudolf német ellenkirály veje, 
pápai támogatással közeledett a normannokhoz. Vra- 
tislav cseh herceg pedig egy konkrét ügy kapcsán 
közeledett a pápasághoz: 1079-ben pápai jóváhagyást 
akart nyerni az általa 1064-ben a sazavai kolostorba 
visszahívott szerzetesek számára, akik a szláv liturgiát 
alkalmazták. VII. Gergely nem adta meg Csehország 
számára ezt a sajátos lehetőséget, mivel mindenütt a 

latinizálás, az egységes liturgia hívének mutatkozott. Ez 
azonban a cseh herceg esetében politikailag vesze- 
delmesen ütött vissza, azt még fokozottabban a 
császárhoz kapcsolta. A birodalom német területén 
sem voltak egyöntetűen kedvezőek a fejlemények a 
pápa ügyére nézve. 1079 óta nagy gyorsasággal terjedt 
az egyházi reformpárt német földön: a fekete-erdei 
Hirsau és St. Blasien kolostoroktól Thüringiáig (Pau- 
linzella, Saalfeld) és az Elbáig (Stade, Lüneburg, 
Berge). A világi hatalom terén viszont kedvezőtlen 
volt, hogy Ágnes, a Száli dinasztia királyi hercegnője 
az évben férjhez ment Sváb Frigyeshez, a Hohenstauf 
dinasztia őséhez. Az új sváb herceget Freisingi Ottó 
történetírói előadása szerint a császár úgy ítélte meg, 
hogy , a legjobb ember, akit mindenki között: mint 
békében a leghűségesebbet és háborúban a legbátrab- 
bat kipróbáltam ". 


VII. Gergely zsinatot tartott 1080. nagyböjtjén. Ezen 
hallgatólagosan tudomásul vetette az egyházi bi- 
ráskodást, kikötve, hogy a papi bírák megfelelő 
tudással rendelkezzenek: az egyházi bíró óvakodjék a 
könnyelműség bűnétől, ne hiányozzék néki a tudomány 
dísze. Pedig a régi bűnbánati előirások szerint a papnak 
nem volt bírói hatalma. Csak az egyházi fenyítékeket 
osztogathatta, ahogyan azt a vétkek jegyzéke előírta. A 
legsúlyosabb egyházi ítélet a trónról letétel és a 
kiközösítés volt. Az elsőnek közvetlen, a másodiknak 
közvetett következménye volt a kormányzás képte- 

lensége. Az elsőt a pápa mint a keresztény politikai 
társadalom legfőbb feje, a másodikat ugyanő mint a 
legfőbb papi erő mondhatta ki. A pápa döntését annak 
elbírálása alapozta meg, hogy a császár, királyok, 
fejedelmek megvalósítják-e előírt kötelességüket, az 
igazság (justitia) keresztülvitelét. A pápai igény és 
elbírálás szerint válhatott tehát valamely uralkodó 
haszontalanná, és királysága átvihető volt valaki 
másra, hasznosabbra. Ezért hangsúlyozta a pápa 
érvelése, hogy értse és tudja meg az egész világ, ha a 
pápa az égben köthet és oldhat, a földön császárságo- 
kat, királyi uralmakat, fejedelemségeket és minden 
ember birtokait érdemeik szerint elveheti bárkitől, és 
átengedheti másnak. A világi hatalom mellett tehát 
hozzányúlhatott a vagyonhoz is a pápai hatalom — 
azaz a megfogalmazás szerint a két apostol. A gregoriá- 
nus felfogás szerint a vagyon és az uralom az isteni 
kegytől függ, azaz isteni adomány ( beneficium divinum ) 
Így kötötte össze a pápa a maga oldó és kötő hatalmá- 
nak igényét a papi közvetítő szereppel: rajtuk keresztül 
juttatja az isteni kegy a vagyont, a hatalmat a világiak- 
nak. 


VII. Gergelynek hamarosan tapasztalnia kellett, 
hogy a nagyböjti zsinat heves ellenzéket teremtett, főleg 
Németországban. Mialatt a pápától császárságában és 
királyságában egyaránt fenyegetett IV. Henrik Liége- 
ben töltötte 1080 húsvétját, aznap, április 12-én Bam- 
bergben számos püspök gyűlt össze és ítélte el nyilváno- 

san a pápa zsinati határozatait. Ennek a Gergely elleni 
hangulatkeltésnek hírét Gebhard salzburgi érsek levele 
tükrözi, aki szerint ott kezdődött a pápát többé el nem 
ismerők mozgalma, ami az ő és hitszónokaik prédikáci- 
óival az egész királyságban elterjedt. Ezek a püspökök 
éppen ellenkezőleg látták az , egyház szabadságát ", 
mint a felettük irányító szerepet követelő pápa: köztük 
a régi és nekik megszokott király-pap eszmény volt 
népszerű. A római zsinati határozatok ellen fellépő 
püspökök így kezdeményezői lettek a királlyal való 
aktív összefogásnak. Ez realizálódott 1080 pünkösdjén, 
május 31-én Mainzban, ahol ÍV. Henrik 19 püspökkel 
jött össze. Az elégedetlen főpapok ezen a zsinaton arra 
akarták rávenni az uralkodót, hogy vegye vissza és 
gyakorolja újra atyja funkcióit. A főpapok itt elsősor- 
ban a birodalom gondjait tekintették át, a királyság 
megzavarását, a királyi hatalom részleges meg- 
szüntetését sérelmezve. Másodsorban az egyház inga- 
tag helyzetét panaszolták fel. Mindkettő a pápa címére 
intézett bírálat volt. A megállapítások nem maradtak a 
birodalom német felének panaszai, azokat Huzmann 
püspök megírta a lombard érsekeknek, püspököknek, 
hercegeknek és grófoknak. Ez a felhívás mintegy 
újraélesztette területi szempontból II. Sándor pápa volt 
ellenzékét. E szerint a német király a püspökök 
védőfala mögül küzdhetett a pápa ellen, akit együttesen 
a mérget frecskendő sárkány fejének titulálták, akinek 
mérges lehelletétől az összes gonosz kelevények felpat- 
tantak. Az ellenzéki főpapok azt javasolták, hogy 

Hildebrand, az apostoli szék csalárd támadója, az isteni 
és emberi törvények szentségtelen megzavarója helyére 
egy jó pásztor, egy érdemesebb férfiú ültettessen, 
hogy megszűnjön a királyság zavarása, és újra kiteljesed- 
jék a királyi hatalom. Ennek a pápa letételére irányuló 
leplezetlen törekvésnek meg is lett az olasz visszhangja. 
Megmozdultak az elégedetlen itáliai főpapok, élükön 
Wibert (Guiberto) ravennai érsekkel és Fehér Hugo 
bíborossal. Ezek más püspökökkel együtt egy itáliai 
földön tartandó zsinat összehívását kezdeményezték, 
amire sor is került Bressanone (Brixen) püspöki 
székhelyen 1080. június 25-én. Ezt a császár híve, 
Altwin ottani püspök tette lehetővé. Hálából az 
uralkodó átalakította Bressanone-t püspökfejede- 
lemséggé (fennállt 1803-ig). A német és olasz főpapok 
közös zsinata, ahol 30 főpap mellett a birodalom világi 
előkelőinek nagy része vett részt, letette pápaságáról 
VII. Gergelyt, és helyére III. Kelemen néven Wibert 
érseket választotta. A zsinaton ÍV. Henrik elnökölt és 
részvételére a zsinati határozat is utalt (Mediante 
serenissimo rege Heinrico guatro ) , mégis, a kezdemé- 
nyezés és a kiút megjelölése a Gergely ellen fordult 
biborosi-püspöki körökhöz fűződik. Ezek felújították 
az egykor a pápa ellen hozott wormsi határozatot. Az új 
pápának (ellenpápának) a király-pap eszményét fel- 
idéző IV. Henrik térden állva fogadott hűséget, és 
megfogadta előtte, hogy visszaszerzi számára Rómát, 
ahol az új pápa őt ünnepélyesen császárrá koronázhat- 
ja. Éppen Róma birtoklása híján nem történhetett meg 

az ellenpápa felszentelése. Bármilyen súlyos volt a 
császár és pápa viszálya, az intézményre Henriknek 
szüksége volt, a pápaság eltörlése nem is merült fel.A 
bressanone-i zsinati határozatban a lényeg a VII. 
Gergely elleni vádak összefoglalása volt: pápasága 
gyümölcsei világossá tették gonosz gyökereit, tettei 
közzétették szándékait; felforgatja az egyházi rendet, 
zavarja a keresztény birodalom kormányzatát, egy 
békeszerető katolikus király testét és lelkét meg akarja 
ölni, esküszegő ellenkirályra támaszkodik; viszályt vet 
az egyetértők között, harcba viszi a békére készeket, 
haragot szít a testvérek között, elválasztja a házastársa- 
kat. Jelzi a határozat távoli visszhangját, hogy a deutzi 
kolostor pápalistájába bejegyezték VII. Gergely leté- 
telét és utána III. Kelemen számozással az új pápát. 
Osnabrück püspöke, Benno viszont ügyesen elkerülte 
az egyértelmű állásfoglalást, úgyhogy benne a császár, a 
pápa és az ellenpápa egyaránt bizalmas hívét látta. A 
kényes kérdést elkerülte a hildesheimi évkönyvíró azzal, 
hogy a zsinatról mint egy Hildebrand elleni gyűlésről 
emlékezett meg. IV. Henrik tüntető módon gyakorolta 
a kiközösítést maga után vonó világi beiktatásokat, a 
gregortánusok által szimoniákusnak ítélt püspök- 
ségek betöltését. A bressanone-i zsinat döntő for- 
dulat volt, olyan szakítás, amelytől többé egyik fél 
számára sem volt visszatérés. Ha az ellenpápaság csak 
időlegesnek bizonyult is (III. Kelement előszörre 1080- 
as évvel számolják), ezzel megindult az élethalálharc, 
aminek valamelyik fél bukásáig kellett tartania. Itália 


299 


területileg is megoszlott a küzdő felek között. Közép- 
Itália déli részén még erősödött a pápai reformmozga- 
lom. 1080-ban tünt el a Crescentius család neve a 
Sabina vidéki Farfa-kolostor okleveleiből. Ezzel vége 
szakadt makacs küzdelmüknek a reformált apátság 
feletti világi igazgatásért. Nem véletlen, hogy VII. 
Gergely regisztrumába 1080. július 21-én olyan levelet 
jegyeztek be, amely Dél-Itália püspöki karához szólt. 
Ebben a pápa megbélyegezte az isten és az egyetemes 
szentegyház elleni korábbi összeesküvés felújítóit, 
különösen a maguknak antikrisztusként és eret- 
nekfőnökként állított s csak W. kezdőbetűvel illetett 
Wibert szentségtörő, a szent római egyháznak hit- 
szegő, az egész római világot bűneivel megbélyegző 
személyét, aki a ravennai egyház pusztítója. Wibert, a 
ravennai megbélyegzése már csak a táji különbségek, a 
történeti eltérések miatt is kedvesen csengett a déli 
főpapok fülébe, akik a pápa mellé vonták normann 
támogatóikat. A pápa ugyanakkor félt is déli szövetsé- 
geseinek mohóságától. Ezért fenyegette az 1080. évi 
római zsinat kiközösítéssel azokat a normannokat, 
akik megtámadnák Szent Péter földjeit, ti. a fermói 
örgrófság még meg nem szállt részét, a spoletói 
hercegséget, a Campagnát és a tengerpartot, Sabinát és 
a tivoli grófságot. 


IV. Henrik hosszú, de nem reménytelen harcba 


bonyolódott a pápával és az ellenkirállyal. Közben ki 
tudta használni VII. Gergely ingadozásait és szövetségi 

rendszerének ellentmondásait. A császár elleni koalíció 
súlyos erőpróbája volt a benne feszülő számos társadal- 
mi és politikai ellentmondás. A városok növekvő 
gazdasági erővel a maguk védelmére gondoltak: Basel, 
Worms, Speyer köfalakkal vette körül kereskedő — és 
kézműves — negyedét. A szászok nem szívesen marad- 
tak az ellenkirály táborában, mivel sem a pápa, sem a 
fejedelmek ügye nem esett egybe az övékével. A fejedel- 
mek is hamarosan megbánhatták, hogy egyéni hatalom 
szükében lévő ellenkirályt emeltek, mivel az kimerítette 
és nemesi segítőinek elosztogatta erőforrásait. Így 
Rudolf olyanra vetemedett, ami hamar leleplezte őt 
mint pápai szövetségest: megkezdte az egyházi javak 
lefoglalását. Ennek rossz hírét a német főpapok termé- 
szetes szövetségese, IV. Henrik gyorsan kihasználta. 
Elérkezett az 1080. év, és VII. Gergely belátta, hogy 
döntőbíráskodásra nem nyilik alkalma, hogy IV. Hen- 
rik többé nem ismétli meg Canossát, ami most már 
politikai epizódnak bizonyult. Így el kellett szánnia 
magát valamilyen döntő, bármilyen kockázatos 
lépésre. 1080. március 7-én, a böjti zsinaton tartott 
beszédével tehát a pápa végleges igénnyel, formálisan 
letette tronusáról és kiközösítette IV. Henriket, helyére 
pedig végre elismerte Rudolfot mint királyt és kijelölt 
császárt. Erre a római zsinat adta meg az alkalmat, ahol 
ítéletet hirdetve hajtotta mindezt végre a pápa. 
Döntését általános keretbe helyezte, fellépve a , hamis 
bűnbánat" ellen és követelve az , igaz bünbánatot", 
miután csak az utóbbi vezethet a bűnöktől való felol- 

dozásra. VII. Gergely ez alkalomból ismét azt fejteget- 
hette, hogy a jelölt Sváb Rudolfot megválasztották 
királlyá, aki alázatos, engedelmes és hűséges, ami mind 
a királyság hatalmával és méltóságával való mega- 
dományoztatását indokolja. A pápa tehát , minden 
királyi hatalmat és méltóságot elvesz" Henriktől. Az 
ellenkirály jogszerű uralkodóként való elismerése azon- 
ban elkésett, és kétélünek bizonyult. Sokan Henrik 
kiközösítését mint méltatlan üldözést tekintették, de 
Rudolf maga is — megkaparintva a pápától elismert 
hatalmat — elutasította, hogy a pápaság hűbéresének 
minősítse magát. 

A pápa számára az nyújtott reményt, hogy az 
események még Rudolf javára alakulhatnak. VII. 
Gergely feloldozást adott azoknak a katonáknak, akik 
Sváb Rudolfért harcolnak a kiközösített Henrik ellen 
A császár harcosait viszont mint a római egyházzal 
egyet nem értőket eretnekeknek nyilvánította. A 
Mühlhausen melletti  Flarcheimnél vivott csata 
mindkét királyra nézve veszteséges volt. Most Henrik 
tett kísérletet a maga szövetségi rendszerével. A császár 
előre akart nyomulni Thüringia felől a meisseni 
őrgrófságba, ahová viszont a cseh sereg érkezését várta. 
A cseh herceg ugyanis Groitzschi Wiprecht fedezetével 
Wurzenen át előrenyomult Lipcse és Weida felé. Sváb 
Rudolf pedig a Grune patak felé vonult. 

Így a döntő csatára 1080. október 15-én került sor 
Hohenmölsen (Milsiu) mellett, az Elster mentén. A 
birodalmi sereg előtt a császár alighanem először vitette 

a sasos zászlót. De beavatkozott az eseményekbe Nort- 
heimi Ottó szász csapataival, és ezzel visszaverték a csá- 
szári sereget Wiederau irányába, nagy veszteséget okoz- 
va ÍV. Henrik fegyveres erejének. A csata elveszett a 
császár számára, de a háború nem. A küzdelemben 
Rudolf ellenkirály halálos sebet kapott, jobb kezét 
levágták; még elvitték Merseburgba, ahol meghalt. A 
fejedelmi ellenzék főalakja esett ki a sorból. Werner 
püspök teljes királyi szertartással temette el a császár 
elleni lázadót, a hívek hűségét hagyományozta az 
utókorra a merseburgi dómban Rudolf késő román 
bronz sírlapja. Hívei mint alkalmas, az atyák 
törvényeiért küzdő, az egyházért elesett uralkodóra 
emlékeztek az ellenkirályra, és Nagy Károly mellé 
állították. Ennek a visszaemlékezésnek hitelét erősíti, 
hogy Rudolf esküje, amit a pápa javára tett, tartalmaz- 
ta az azokra a földekre és jövedelmekre utalást, 
amelyeket Constantinus császár, illetve Károly adtak 
Szent Péternek. A néphagyomány azonban nem kedve- 
zett a pápa támogatottja emlékének: úgy emlékezett a 
nép, hogy Rudolf eskükezét vesztette el, amellyel 
egykor királyának hűségesküt tett. Halálát sokan isteni 
büntetésnek fogták fel. I 

Az ellenfél halála IV. Henriket mindenesetre megsza- 
badította VII. Gergely közvetett nyomásától. Igaz, 
hogy Rheinfeldeni Rudolf ellenkirály harcát tovább 
folytatta fia és a rokon Záhringeni hercegi család. 

Az ellenkirályság szünetelésének híre eljutott Ma- 
gyarországra is. A XIV. századi magyar krónikaszer- 

kesztmény szerint a rómaiak császárának halálával (a 
kronológia szerint ez csak Rudolfra vonatkozhatik) a 
német hercegek és hűbéres fejedelmek, az összes bárók 
és főemberek együttesen és egyetértően László magyar 
királyt kérték arra, hogy vállalja el a császárságot. A 
nemcsak a maga, de a vallás érdekeire gondoló király 
bibliai fordulattal válaszolt volna: , Ne lépd túl a régi 
határokat, amelyeket eleid helyeztek el" (Példabeszé- 
dek könyve, 22. rész, 28.). Így megelégedett a határok- 
kal, nem lépve át a jog mértékét, visszautasítva idegen 
és ismeretlen népek uralmát. A magyar hagyomány 
irodalmi értéke alighanem nagyobb, mint a történeti — 
mindeneserre utalás arra is, hogy I. László a IV. 
Henrikkel való megbékélés lehetőségét nem kívánta 
elzárni. 

Igazi nyertesei azonban a császár és ellenkirály 
küzdelmének a tartományurak voltak, az ő kezükre 
játszott akaratlan VII. Gergely császárellenes bujto- 
gatása. 1080-ban szerepelnek először a Ludowing-ház 
várai, a Neuenburg és a Wartburg oklevélben, amikor a 
regionális földesúri hatalmasságok harcoltak IV. Hen- 
rik ellen. A meisseni őrgróf Ekbert pedig azzal 
erősödött, hogy átmenetileg Henrik császárhoz közele- 
dett, de javára sem avatkozott bele hatékonyan a döntő 
harcokba. 


Végeredményben az 1080. évi böjti zsinat közvetlen 


politikai célja nem volt elérhető, viszont végképp 
lerombolt minden hidat, amin a pápa és a császár 

egymáshoz közeledhetett volna. A böjti zsinat egy 
másik pontja pedig még szövetségeseket is kergetett IV. 
Henrik táborába. A zsinaton ugyanis VII. Gergely újra 
megtiltotta a világi invesztitúrát, igen éles megfogal- 
mazásban: senkit nem ismert el püspöknek, aki egyház- 
megyéjét világitól fogadta el, az elvet kiterjesztette az 
alacsonyabb egyházakra 15. Kiközösítette azokat a 
világiakat a zsinat, akik papoknak adtak egyházi 
javakat — az illető papoknak pedig tilalmassá tette a 
belépést az így juttatott templomokba. A zsinat azzal a 
felhívással fordult a világi lakossághoz, hogy fordulja- 
nak el a , hamis papoktól", akik nem elég erős hitűek és 
nem felkészültek. Ez a zsinati fejezet törvényessé tette a 
világiak papellenes elzárkózását, ennyiben kihívás volt 
azokkal a papokkal és püspökökkel szemben, akik 
egyháziakat világiaktól kapták. 


VII. Gergely a mind élesebbé váló itáliai küzdelem- 
ben kénytelen volt behatóan foglalkozni a dél-itáliai és 
általában a mediterrán térség összefüggéseivel. Ilyen 
viszonylatban is többször hangsúlyozta 1080-ban a 
keresztény társadalom szerves egységesülését. Ebből 
azok, akik a római egyház kifejtésében élnek a ke- 
resztény tételek szerint, rómaiak , a római világot (orbis 
Romanus) alkotják, a többiek görögök voltak a pápa 
szemében. Maga igyekezett terjeszteni a római egyház 
külsőségeit, hogy ezzel is tisztább frontokat teremtsen. 
Ezért fordult a keleti rítusú szardíniai papokhoz, hogy 
szakállukat nyiírassák a római szokás szerint. 

Természetesen a kérdéskörnek nyílt politikai elemei 
is voltak. Ide tartozik, hogy 1080. április 8-án VII. 
Gergely hasztalan figyelmeztette a velencei dogét és 
népet, hogy tartsák távol magukat a kiközösítettektől. 
Az utóbbiakon Bizáncot kell érteni. Robert Guiscard 
fejedelmet és a normannokat viszont arra intette az 
évben a pápa, hogy vegyenek részt egy Ravenna elleni 
hadjárásban, ahol Wibert ellenpápai székhelyét tartot- 
ta. Elképzelése szerint a had vezetése pápai kézben lett 
volna. VII. Gergely hivatkozott is azokra az esküvel 
erősített kötelezettségeikre, amelyeket a védelem és 
segítségnyújtás terén a normannok vállaltak. Robert 
Guiscard-t arra kivánta rávenni felhívásával, hogy 
szeptemberben, amikor a hűvösebb időjárás már beállt, 
fegyveres erővel lépjen be Ravenna körzetébe, hogy azt 
visszaszerezze apjának, az áldott Péternek. A pápai 
hatalom alá vetést, az ellenpápaság bázisának megsem- 
misitését várta tehát a normannoktól. A pápa annyiban 
helyesen járt el, hogy az egyházon belüli szakadást (a 
nyugati egyház szkizmája) ki akarta küszöbölni. Remé- 
nye biztosnak látszott, amennyiben Robert Guiscard, 
Apulia hercege 1080 júniusában Cepranóban megúji- 
totta segítségnyújtási ígéretét. Igaz, a normann herceg 
szabta meg a feltételeket a pápa kibéküléséhez. 

Az események azonban már nem a pápa akarata 
szerint alakultak, ezt a német császári nyomás és 
a normann Dél-Itália Bizánc elleni hadjáratának 
(1080-1085) kibontakozása megakadályozta. 1080-ban 
befejeződött az utolsó apuliai görög városok normann 

alávetése. Robert távollétében testvére, Roger be- 
leszólt a félsziget normann birtokainak ügyeibe, és ott 
annak érdekeit híven képviselte. Míg Roger Sziciliát 
fokozatosan kivonta Robert befolyása alól, addig 
maga nem változtatott Robert dél-itáliai birtokain a 
görög egyházat megszorító lépéseken. Mind világo- 
sabbá vált, hogy VII. Gergely már nem képes aktivitást 
kifejteni a tényleges hatalmi politikában, s ez átszállt 
IV. Henrik, a görög császár és a normann fejedelmek 
kezébe. Szerep jutott még Toszkánai Matild grófnőnek 
15, akinek csapatai a pápa tényleges erejét jelentették, s a 
császár itáliai benyomulását volt hivatva megakadá- 
lyozni, aki elhatározta, hogy beviszi Rómába el- 
lenpápáját, hogy ott végre elnyerje a császári ko- 
ronát. A grófnő sereget gyűjtött ellene, de ÍV. Hen- 
riknek sikerült erősebb alakulatokat szembeállíta- 
nia. 1080 őszén Volta mellett, Mantova közelében 
Matild csapatai verséget szenvedtek. A lombard váro- 
sok megnyitották kapuikat az előnyomuló császári 
sereg előtt. 


A császár és pápa küzdelmében a gregoriánus 
nézetek és a hagyományos felszentelt király felfogás 
mellett szerepet kapott a jogfelfogás és jogi érvelés. 
Ennek a vitairodalomnak fontos állomása egy ravennai 
jogász, Petrus Crassus munkája Henrik jogainak 
védelmére Gergely ellen, amit a korábbi felfogás 1080- 
ra, az újabb pedig 1081 és 1084 közé helyez. Petrus 
Crassus értekezése a pápa híveit paterinusnak nevezi, 

illetve azt állítja egy helyén, hogy ök magukat így 
nevezik. Nála tehát a patarén pápistát jelent. Már az 
afféle beállítás, hogy a patarénok. a maguk Gergely 
pápáját védelmezik, jelzi, hogy a jogi író nem ismeri el 
pápának Gergelyt. A szerző követelte az egyházi és a 
világi ügyek teljes szétválasztását, és a császár rang- 
elsőbbségét vallotta a pápával szemben. Petrus Cras- 
sus tagadta Hildebrand jogát a császár kiközösítésére, 
azonban nem szorítkozott a hagyományos felfogásra, 
hanem a római jogot aknázta ki Henrik uralkodói 
funkcióinak alátámasztására. Ellentámadás volt tehát 
ez a papi uralom eszményével szemben. Petrus Crassus 
szemében a király a béke védelmezője, isteni elrendezés 
szerint került a királyságba. Senki sem zavarhatja 
tevékenységében az uralkodót, legkevésbé a patarénok 
lelkésze (azaz a pápa). Henrik király uralmát Dániel 
könyvére hivatkozva (, Az úr uralkodik az ember 
birodalmán és akinek akarja, annak adja azt") isteni 
eredetűnek vallotta Petrus Crassus, tagadta annak a 
pápa alá vetettségét, hiszen a pápa nem rendelkezhetik 
isten királysága felett. A ravennai jogász tehát meg- 
fordította a gregoriánus követelményeket, és az egyház 
feletti királyi védelem funkcióját emelte ki: a király 
eszerint nemcsak a közrend és jog, hanem a hit 
tisztaságának felelős őre is. A jusztiniánuszi kódex 
vallotta már, hogy a császár kegyessége által kormány- 
zott birodalomban a vallást úgy akarja óvni, ahogyan 
azt Péter apostol adta a rómaiaknak. A Péterre való 
szakadatlan pápai hivatkozás a római jog szemléleté- 


308 


ben volt szembefordítható Gergely pápával. Petrus 
Crassus az emberi társadalom két osztályát külön- 
böztette meg, a klérust és a népet. Ennek meg- 
felelően két jog is él egymás mellett, a világi és egy- 
házi Jog. Mindevvel a ravennai jogász a keresztény 
társadalom gregoriánus eszményét tagadta. Szemében 
a klérusra szorítkozik az egyházi társadalom, míg a 
keresztény testvériség mentessé válik a jogi tartalomtól, 
testületi jellegtől. Ilyen összefüggésekben fogalmazta 
meg határozottan és nyersen a jogász vitaíró, hogy 
Hildebrand szerzetes a törvények ellensége, az egész 
kereszténység ellen van. Az egyházi jog ezért nem köti a 
népet, viszont a törvények (leges) alkalmazhatók a 
klérusra. A békeoltalmazó király megbüntethet min- 
denkit, aki a törvényeket megsérti. Mindevvel Petrus 
Crassus a pápai joghatóság általánosságát vitatta, s a 
kánonjogot csupán az egyháziak fegyelmi szabályainak 
tartotta. Az egyház feje eljárhat atyai módon, de nem 
gyakorolhat atyai hatalmat. A pápának csupán a 
valláson belüli szféra őrének szerepe maradt a 
császárbarát jogász rendszerében. A jusztiniánuszi 
felfogás szerinti szent törvények (sacrae leges ) fogalmát 
használta és állította szembe végeredményben Petrus 
Crassus a gregoriánus jogfelfogással. 


A német és itáliai gondokkal küzdő VII. Gergelynek 
legfőbb célja az volt, hogy mégis befolyásolni tudja, s ha 
lehet, fő küzdelmeiben tartalékaként nyerhesse meg a 
maga számára Nyugat-Európát. Erre használta fel a 

pápa következetesen kifejtett érvelését a papi uralomról 
a keresztény társadalomban. Ennek keretébe tartozott 
a felsőbbség és alávetettség már sokfelé elhintett tana, 
aminek alapján vallotta és hangoztatta, hogy az 
apostoli szék joga a maga útmutatásaival irányítani a 
királyi hatalmakat. 

Hódító Vilmosnak 1080-ban irt levelében mindezt 
szimbolikusan úgy fejtegeti miszerint a keresztény 
vallást a nagyobb és a kisebb távolsága mozgatja, azaz 
isten után az apostoli elrendezés és gondoskodás 
kormányozza a királyi méltóságot. Az angol királlyal 
való levelezésben a pápa nyomatékos érvül az isteni írás 
tanúságát hívta segitségül egy megállapításhoz, valójá- 
ban I. Gelasius pápa álláspontját idézve. Nem elégedett 
meg azonban VII. Gergely az elvek hangoztatásával, 
hanem legátust küldött a Szigetországba, hogy esküt 
vegyen a királytól a pápa iránti hűségéről, és pénzt 
szerezzen az uralkodótól. Hódító Vilmos kiérezve 
mindebből a pápa hatalmi igényét, pénzt ugyan adott, 
de elutasította a hűségesküt. A pápa erre valószínűleg 
tiltakozó levelet írt Lanfrancnak, mert ismerjük az 
angliai főpap válaszát. Ebben Lanfranc biztosította a 
pápát a szentszék iránti hűségéről, engedelmességet 
ígért a kánonokkal összhangban, de elhárította fe- 
lelősségét a királyi eskü ügyében. Eszerint Lanfranc 
azt tanácsolta a királynak, hogy teljesítse a pápai 
kívánságot, de nem ért el sikert. Lanfranc mentegetőző 
szavai világossá teszik, hogy a lényegben sem a pápai 
felhívásnak, sem a főpapi kérlelésnek nem engedett 

Hódító Vilmos, nem vetette alá a királyi hatalmat az 
egyházinak. 

Lanfranc bizonyára megértette a két vitatkozó fél, 
az angliai egyház két felügyelő hatalmassága vitájá- 
nak lényegét. A pápai igény ugyanis összefüggött a Né- 
met-Római Birodalommal vívott küzdelemmel. Nem 
csupán a pápa és a főpapok viszonya, nem valamilyen 
nemzeti egyház és a külföldről irányított egyetemes 
koncepció vitája került itt az előtérbe, hanem általában 
a vallási hatalom kérdése. A pápa ennek teljes függet- 
lenségét igényelte. A maga szférájában Lanfranc aligha- 
nem támogatta az egyház hatalmi fölényét a világi 
hatalom felett, de nem tartotta szerencsésnek, ha ez az 
igény túl messze megy el. Másrészt azt kivánta, hogy az 
állam se használja fel teljes erejét az egyházzal szemben. 
Így Lanfranc szíve mélyén nem helyeselhette VII. 
Gergely igényét, hogy Vilmos király uralma elis- 
meréséért cserébe adjon hűséget a pápának. Az angliai 
főpap mint jogász a kánonok alapos ismerője volt, és 
mint teológus nagyon jól meg tudta különböztetni a 
pápa püspökkijelölésre irányuló igényét a világi ural- 
kodóktól való hűség megkövetelésétől. Nem támogatta 
tehát lelkesen, válogatás nélkül a pápai igényeket királya 
előtt. Így azután a távoli Angliában VII. Gergely nem 
tudta keresztülvinni akaratát, s a másutt lekötött és 
amúgy is megcsappant erejével pedig erőszakot nem 
alkalmazhatott. 

Ugyancsak 1080-ban tett kisérletet VII. Gergely a 
francia ügyek befolyásolására. Megirta I. Fülöp király- 

nak, hogy királysága és lelke egyaránt a boldogságos 
Péter hatalmában van. Ez a francia király feletti pápai 
fölényt kifejező egyértelmű elvi állásfoglalás volt. Az 
egyház feje azt hangsúlyozta Fülöphöz fordulva, hogy 
a keresztény királyok kötelessége védelmezni az egyhá- 
zakat. Ugyanebben az esztendőben támasztotta azt az 
igényét a pápa, hogy a francia világi és egyházi erők 
támogassák őt a gregoriánus iránnyal szembenálló 
főpapok elleni fellépésében. Ezért adott ki rendelkezést 
Ebulus, Roucy grófja számára, hogy az álljon ellen 
Manasses reimsi érseknek. Felfogása szerint a pápától 
függő világiak kötelessége tehát segíteni a római egyház 
fejét az engedetlén főpapok erőszakos eltávolításában. 
S még a küzdelem számára már kedvezőtlen szakaszá- 
ban is voltak sikerei délfrancia földön a pápának, 
sikerült letennie főpapi székéről Pétert, Rodez 
püspökét. 

Mindez azt mutatja, hogy a küzdelem messze 
eltávolodott kiindulópontjától, a főpapi beiktatás és a 
kánonszerű választás követelményétől. Az utóbbiak 
már csak a hűség próbái voltak VII. Gergely számára. 
Valójában már hajlott kompromisszumra a francia és 
az angol-normann dinasztiával, csakhogy az igy kia- 
lakítani akart felsőbbség elérésének is a Száli dinasztia 
elleni makacs küzdelemben kivívott siker volt a feltéte- 
le, ugyanis a német uralkodónak országa egyházi 
hatalmasságai felett gyakorolt jogai, az egyháziak 
feletti tulajdonjoga a nyugati kompromisszumokat is 
veszélyeztették. 

A VII. Gergely egyházkormányzata idején megindult 
nagy küzdelemben — amely a császárság és pápaság 
között folyt a hatalomért —, igen nagy szerep jutott a 
pápa elképzeléseiben a Német-Római Birodalom 
hátában levő országoknak. Ez vonatkozott Skandiná- 
via országaira is. A küzdelemben játszott szerepük 
mégis viszonylag csekély maradt, hiszen a küzdő felek 
egyike, a német egyház inkább befolyásolta a skan- 
dináv kereszténységet, mint a távoli pápa. Egyházszer- 
vezeti szempontból külön skandináv egyháztartomány 
nern volt, hanem az egész skandináv táj a brémai érsek 
egyházi felsőbbsége alá tartozott. A pápa érdeke az 
volt, hogy ez a függés lazuljon, és a skandináv országok 
egyházi életükben felszabaduljanak a német függésből, 
és függetlenebb szerkezetet teremtsenek, azaz a 
pápaságtól közvetlenebb függésbe jussanak. Ehhez 
azonban nem volt elég az egyházi élet alakulása, a hivők 
hajlandósága, szükséges volt a világi társadalom 
fejlődése, ezen országok jelentőségének növekedése. 

VII. Gergely a legtöbb reményt Dániával kapcsolat- 
ban táplálhatta. Ez volt a legfejlettebb északi ország és 
ez állt a legközelebb az európai ügyekben. Új uralkodó- 
ja, ÍV. Kanut (1080-1086) az egyháznak erős támasza 
volt. 

A pápa törekvései azonban túlmutattak ezen a 
birodalommal közvetlen szomszédságban levő terüle- 
ten. Már 1080-ban levelet intézett VII. Gergely a svéd 
királyokhoz, akiket nyugati gót" uralkodóknak tekin- 
tett. Ez a dicsőítő megjelölés ( Wisigothorum gloriosis 

regibus) jelzi, hogy a pápa építeni igyekezett a régi 
hagyományra, illetve hogy valamennyire ismerte Svéd- 
ország politikai földrajzát. A valóságban azonban 
Svédország kereszténysége még csak nagyon fiatal, 
bizonyos területein még csak születőben volt. A XI. 
század során ugyan német és angol hittérítők 
közvetítésével teret nyert a kereszténység, de még 
teljesen hiányzott Svédországban a kolostorok 
intézménye, amire pedig a pápaság inkább építhetett 
volna. A művelődés terén ugyanakkor még átmeneti 
fokon állt a svéd fejlődés pogányság és kereszténység 
között. (Az Eskilstunából (Södermanland] való nagy 
kösírláda a XI. század közepéről a kereszténység 
kezdetéről való, runáit Tove írta és Násbjörn nevű 
készítője a viking kor jellegzetes motívumait és stílusát 
alkalmazta. Hemse temploma [Gotland] a XI. század 
második feléből a pogány művészet hagyományait 
mutató fatemplom volt, a pogány díiszítmények átmen- 
tek a keresztény templomra. A nem sokkal VII. Gergely 
pápasága után készült színes szőttes falfüggöny Skog 
templomából [Hülsingland] még bemutatja Odin, Thor 
és Frey pogány germán isteneket koronával és 
szoknyás ruházatban, állat- és madáralakok közé 
helyezve, amikor a kereszténység és a pogányság harcát 
ábrázolja. A keresztény gyülekezetre támadó gonosz 
erőkkel szemben a hivők megszólaltatják a harangokat. 
De a keresztény fatemplom és harangtorony ábrázolá- 
sa is őrzi a pogány építészet emlékeit a faliszőttesen: 
mindkét épület felső sarkán a pogány fejfaragványok 

láthatók.) Ettől a vidéktől tehát a pápa aligha várhatott 
érdemleges segítséget a császár és a birodalomhű német 
püspöki kar ellen. Hiszen még a sokkal régibb ke- 
reszténységű Dániában is éltek pogány szemléleti 
maradványok, ahol az időjárásbefolyásoló varázslók 
szerepét várták el a hivők a keresztény papságtól és 
ahonnan panaszos hírek jutottak el VII. Gergelyhez 
arról, hogy rossz időjárás idején tettleges haraggal 
fordulnak a hivők a papok ellen. 


A gregoriánus törekvések sikerének mutatkozik a 
Pireneusi-félsziget egyházi fejlődése. Hugo clunyi apát, 
mint pápai legátus VI. Alfonz kasztiliai királynál elérte, 
hogy a mozarab rítust felváltsák a rómaival: a burgosi 
zsinaton 1080-ban bevezették a római liturgiát Kaszti- 
liába. Ez a lépés azonban rosszallást váltott ki mind a 
királyi udvarban, mind a keresztény lakosság széles 
köreiben. A nép kitartott a mozarab rítus mellett és 
helyenként nyílt lázongásra került sor. A pápa emiatt és 
a kasztíliai király, VI. Alfonz más egyházi vonatkozású 
tettei miatt rettenetesen felháborodott, és 1080. június 
27-én nyílt fenyegetést intézett az országhoz: ha a 
kasztíliai király nem ad elégtételt amiatt, hogy támogat- 
ta Róbert szerzetes szimoniákus tevékenységét, vala- 
mint mert nyersen bánt a pápai legátussal, illetve ha a 
király makacssága esetén a népet hiába hívja fel királya 
elleni felkelésre, maga Gergely veszi a fáradságot, hogy 
elinduljon Spanyolországba, hogy a király mint a 
kereszténység ellensége elleni kemény eljárást indítson. 

Ez talán valóságos hadjárat lett volna — nem a mórok 
elleni kereszteshad, hanem az engedetlen keresztény 
uralkodó elleni akció. Máshogy nem érthetjük, hiszen 
Alfonz királynak levélben jelezte a pápa, hogy a 
boldogságos Péter kardját ellene kirántani kényszerül. 
A félsziget mór és keresztény uralkodóinak egyaránt 
figyelmeztetésként szólt az a pápai bátorítás, amely 
Guy Geoffroy aguitániai grófot hadjáratra indította a 
Pireneusokon túlra. 

A római rítus befogadása Alfonz államaiba utat 
nyitott a hegyeken túlról jövő egyházi befolyásnak is. A 
liturgia és egyházi intézmények a francia érintkezések 
nyomán módosultak. Főleg a clunyi szerzetesek 
nyomán érvényesült ez a hatás. Feltünő, hogy a 
kasztíliai király élénk rokonszenvet mutatott a clunyi 
irányzat iránt, mig a pápai beavatkozásnak igyekezett 
ellenszegülni. 

A burgosi zsinat nyomán León királysága felől 
Portugáliába is átáramlott a clunyi hatás Péter bragai 
püspök egyházkormányzata idején, ott is terjedt a 
római liturgia. Ezek a fejlemények jól jöttek VII. 
Gergely pápának, hiszen ezekkel a részleges sikerekkel 
leplezni tudta a Német-Római Birodalomban feltoluló 
nehézségeket. 


Ha IV. Henrik tevékenységét 1081-ben mérlegre 
tesszük, lehetetlen nem gondolnunk arra a XIX. 
századi német történetíráson belüli vitára, hogy hiba 
volt-e a középkori német uralkodók megannyi harca 


316 


Itáliában, oly sok német vér elfecsérlése a császári 
hatalomért (Heinrich von Sybel álláspontja), vagy 
éppen ellenkezőleg, helyes volt az (Julius Ficker 
nézete). A kérdés azonban a király számára nem Is 
vetődött fel úgy, hogy keleti politikát kellene folytatni s 
nem délit, hogy csapatai energiáját és vérét Kelet- 
Európa és nem Itália harcmezőin kellene kockáztatnia. 
Ha uralkodó akart maradni Németországban, kényte- 
len volt Itáliára törni, hogy végső csapást mérjen VII. 
Gergely pártjára és megszerezze a császári koronát. 
Átkelhetett az Alpokon, mivel Németországban gya- 
korlatilag befejeződtek a fegyveres harcok, ellenfelei 
megosztottak voltak, és a néptömegek békét áhítottak. 
A császárellenes csoportok tudatában háttérbe szorult 
a törzsi különállás, Magdeburgi Bruno írásaiban már a 
délnémet ellenzéket is bele foglalta a , mi" körébe. Ezt 
kihasználva, a császár biztosította a szászokat, hogy 
nem akarja megszüntetni régi előjogaikat, s igyekezett 
megnyerni a szász parasztságot is. Ugyanakkor viszont 
romlott helyzete Itáliában, mivel VII. Gergely ismét 
kiközösítette az egyházból. A pápai rendelkezések 
megsértése adta erre az alapot, amiért VII. Gergely a 
királyt nemcsak végképpen letenni, de kiközösíteni is 
határozta Gelasius pápa tanaival érvelő kemény megfo- 
galmazása szerint. 

Ezzel kapcsolatban fejtegette az egyház feje Metzi 
Hermannhoz írva, hogy a királyok és hercegek istent 
figyelembe nem véve rablásokkal mutatják gőgjüket, 
emberölésekkel hitszegésüket, az ördög cselekszik a 

világ fejedelmeként, az embereken vak vággyal ural- 
kodni akarva. Az ilyen fejedelmeket — emlékeztet a 
pápa az utolsó Meroving király, Childeric sorsára — 
letették, mivel nem volt hasznos. Ennek folytatólagos 
gondolatmenete, hogy a Pétertől rábízott javak felett a 
pápa uralkodik erényével. A római egyház kormányoz- 
za a római világot. Krisztus, a legfőbb császár (summus 
imperator ) pedig az egész keresztény népet Szent Péter 
gondjaira bízta. VII. Gergely a pápai fölény sokoldalú 
érvelésének a tömörítéséig is eljutott: akinek megada- 
tott a menny kinyitása és bezárása, attól távol álljon, 
hogy a földről ne ítélkezhessék. 

A pápa azonban csak Henrikre ontotta világi 
uralkodók elleni haragját, vele szemben játszotta ki 
Péter krisztusi eredetű hatalmát. 1081 márciusában, az 
új ellenkirály választásakor a pápa Passaui Altmann- 
hoz és Hirsaui Vilmos apáthoz fordult, s a királyvá- 
lasztás eljárását előírva leírta az eszményi uralkodót, 
akinek feladata, hogy az egyház védője és kegyes 
irányítója legyen, aki engedelmes és alázatosan odaadó 
a szent egyházhoz, valamint hasznos, ahogy a ke- 
resztény királyhoz illik, ahogy azt Rudolftól remélték. 
Az új királyt a szent egyház önként, tanácskozás 
alapján hívja a királyságra vagy császárságra, nem 
átmeneti dicsőségért, hanem sokak üdvéért, s ő alázato- 
san engedelmeskedjék. Ha nem, a szent egyház nem 
kedvez neki, hanem ellentmond. Látszólag tehát Hen- 
riknél különbet, Rudolffal egyenrangút keresett s pápa. 
A Németországban dúló belső harcot azonban a 

fejedelmek saját hatalmuk növelésére akarták tel- 
használni. Így az ellenkirály a jelentéktelenségében 
eszményi Luxemburgi Hermann, Salm grófja lett 
(1081—1088). A fejedelmi ellenzéket vezető Hermann 
nélkülözte Rudolf ellenkirály tehetségét, keveset ártha- 
tott a császárnak. Egy krónikás megfogalmazása 
szerint , hiába hordta a király nevet". Henrik elég 
erősnek érezte magát ahhoz, hogy új ellenfele ellen a 
harcot híveinek engedje át, akiket az új sváb herceg, 
Staufeni Frigyes vezetett, s aki utóbb veje lett Henrik 
királynak. VII. Gergely azonban azt remélte, hogy 
előbb-utóbb a német belső események lekötik az 
uralkodót magát is. 

Fennmaradt egy esküszöveg, amit VII. Gergely 
Hermann, Salm grófja királyi esküjének szánt. Bár ez 
belekerült Gergely pápa regisztrumának IX. könyvébe, 
mégis gyanús szöveg. Ezzel egy általánosabb probléma 
egyik jele került felszinre: ez az egész könyv nem mentes 
kétségektől, interpolációk kerültek bele. Talán annak 
jele ez, hogy ettől az évtől kezdve zavarok támadtak 
VII. Gergely központi igazgatásában, írásbeliségében. 
(Lehet, hogy a IX. könyv nem a maga idejében, az 
eredeti regisztrálás szokásos jeleivel került a 
gyűjteménybe, hanem később — 1081 és 1083 között — 
illesztették bele.) 

A küzdelem egyre jobban igénybe vette az addig jól 
feltöltött pápai kincstárat, s VII. Gergely mindinkább 
kénytelen volt hozzányúlni a püspöki és kolostori 
kincsekhez. Így kezdett a keresztény világ felett igényelt 

egyetemes pápai kormányzat (universale regimen) 
pénzügyi oldala mind erősebben és felháborodást 
kiváltó módon kidomborodni. A pénzszerzés pápai 
törekvésének elburjánzását az őt védelmező írók sem 
cáfolják, csupán a hadi szükségletekkel magyarázzák. 
Ennek a bíráló megítélésének adott utóbb hangot a 
délnémet székesegyházi iskolavezető, kanonok, majd 
kolostori prépost Gerhoh von Reichersberg (1093- 
1169), aki úgy látta, hogy VII. Gergelytől fogva 
terjednek a kúriá visszaélései, kezd a pápa ezüstöt és 
aranyat gyűjteni, s jelennek meg a kapzsi biborosok. A 
gregoriánus püspökök kénytelenek voltak jelentős 
pénzvagyont ráfordítani a maguk helyi harcaira és a 
római kúria erőfeszítéseire, hogy az utóbbi helyt 
állhasson a császárbarát erőkkel szemben Közép- és 
Észak-Itáliában és Németországban. Innen a korabeli 
polemikus irodalom és a krónikaírás számos epés 
megjegyzése VII. Gergely pénzszerzési módjairól. 
Személyére éleztek ki egy folyamatot, amely II. 
Sándortól II. Orbánig jellemezte a pápák és a császár 
harcát, s amivel együtt járt a XI. században az egyházi 
javak védelmét szolgáló egyházi törvényhozás. Mégis, 
Albai Benzo püspök úgy írt a gregoriánus püspökökről, 
mint akik vagyonukat Prandellusnak adják át, s maguk 
nyomorra jutnak, s a kolostorok kifosztva állnak. 
Matild grófnő életírója, Bonizone pedig (, Vita Mathil- 
dis") azokról az adományokról ír, amelyek ellen- 
szolgáltatás nélkül, áldás fejében a Lateránba jutottak. 
Így került a Canossai ház 200 font ezüstje is a pápához. 

Az egyházi javak összeírása kiterjedt a templomokra 
is: VII. Gergely 1081-ben a római falakon kívüli Szent 
Pál-kolostor szerzeteseinek javai közt számontartotta a 
falon belüli Szent Fokász-templomot, s rájuk bízta a 
Szent Prisca-kolostor őrizetét. Ez már az Örök Város 
fenyegetettségét is érzékelteti. 


Miután a pápa 1081 márciusában megújította a 
kiközösítést Henrik és valamennyi párthíve ellen, maga 
rettenthetetlenül Rómába zárkózott, és a hozzá hű 
lakosság egyelőre elzárta a császár elől a városbalépés 
útját. A fenti vádak a pápa pénzhiányáról és annak 
csillapítási módjáról most már az ostrom elleni védelem 
szükségleteivel bonyolódtak. A , Vita Mathildis" ca- 
nossai kódexére írt közel egykorú széljegyzet arról szól, 
hogy a grófnő Anzelm püspökkel, VII. Gergely 
lombardiai vikáriusával együtt a canossai egyház 
kincstárát követelte Gellért apát, a mondott egyház 
elöljárója számára, hogy azt a pápához irányítsa a 
római egyház védelmére. A pápai párton tehát Matild 
grófnő és a második Anselmo da Baggio luccai püspök 
állt. Szembe kerültek viszont VII. Gergellyel a városok. 

A pápa—császár-harcban nagy fontosságánál fogva 
kitűnt Milánó, amely valószínűleg 1081-ben nyerte el a 
császártól önkormányzatának első elismerését. A város 
három osztálya eskü alatti megállapodásban egyesült 
és választott konzuljaik mindjobban korlátozták az 
érsek hatalmát. 

Pisa közösségi szervezete egy magántársulásból, 
companiából fejlődött ki, amelyben hajóépítők, keres- 
kedők és nemesek tömörültek. Ez a város is kivívta az 
átpártolását kerülni akaró IV. Henriktől, hogy 1081- 
ben megerősítse jogait: a tengeri szokásokat és a saját 
elöljáróság választásának jogát. A város élére 12 férfiú 
került, akiket a harang szavára általános tanácskozásra 
összegyült városlakók választanak a kiváltság szerint. 
Az uralkodó egyúttal megfogadta, hogy a pisai város- 
vezetők egyetértése nélkül nem küldi képviselőit Tos- 
canába. Fontosabb volt számukra, hogy ezzel szaba- 
dultak a toscanai őrgrófi algrófok elnyomatásaitól. 

1081. június 23-án kelt IV. Henrik kiváltságlevele 
Lucca város javára, ami nyilt szembefordulás volt a 
luccai püspökkel. Az oklevél bevezető formulái a 
szentháromságra és az isteni kegyelemre hivatkozással 
tesznek eleget a vallásos kivánalmaknak, egyben azt 
hangsúlyozzák, hogy a királyi méltóság minden más 
méltóságot megelőz a neki járó tiszteletadásban. 
Hűségük jutalmául és kancellárja, Lausanne püspöke 
Burchard közbenjárására tiltja meg az uralkodó min- 
denkinek, hogy rongálja vagy lerombolja Lucca régi 
vagy új városfalát, a városfalon belüli és kívüli, az 
alsóvárosban levő házait. A király lemond arról, hogy 
palotát építtessen a városban vagy a fellegvárban. 
Senki sem követelhet tőlük ingyenes vendéglátást, 
katonatartást, úti ellátást. Biztonságot ígérve kereske- 
delmi szabadságot is adott a luccaiaknak és velük a 
kereskedőknek. A császár tiltotta várkastélyok építését 

a várostól számított 6 mérföldön belül — a vakmerők 
építményét le kell rombolni. Törvényes bírói itélet 
nélkül senki sem tartóztatható le a város és az alsóváros 
lakói közül. A polgárokat bizonyitott birtokaikban 
vagy falvaikban zaklatni nem szabad. Városjogokat 15 
kaptak az uralkodótól, amit nem adott meg a firenzei- 
eknek. Eltiltja és megsemmisíti a Bonifác örgróftól 
Lucca terhére bevezetett helytelen szokásokat. Az 
őrgrófi kedvezmények viszont érvényben maradtak. A 
lombardok bírája nem gyakorolhatja tisztségét a 
városban, csak ha jelen van a király vagy kancellárja. 
Egyetlen püspök (!), herceg, őrgróf, gróf, senki se 
zaklathatja a polgárokat szabadságaikban. A jogsértő- 
nek 50 font legfinomabb arany a bírsága a király, másik 
50 font pedig a sértett luccai polgár javára. A király a 
nagyobb tekintély kedvéért Rómában állította ki 
oklevelét, mintha a városnak már ura volna. Mindez 
része a király jól átgondolt politikájának, hogy meg- 
fossza a pápát támogató világi és egyházi arisztokráciát 
az olasz városok növekvő gazdasági erejétől, tármo- 
gatásától Itáliában. A társadalmi érdekek ilyen ér- 
vényesülése egyre jobban szorongatta VII. Gergely 
szűkülő területeit. A luccai példa viszont világossá 
teszi, hogy a császári politika segítette a városállamok 
magvának kialakulását a környék megtisztításával a 
feudális váraktól, a polgárok birtokszerzésével. 


Az itáliai egyházi és hatalmi politika 1081-ben 
belekerült két császárság és a normannok küzdelmeinek 

bonyodalmaiba. VII. Gergely 1081. február előtt 
bizottsági munkálattal készítette elő latin püspökség 
létesítését Miletoban, ahol Roger szicíliai gróf szék he- 
lye volt. 1081 februárjában a pápa megerősítette a 
miletói püspökséget, felette az érseki jogokat Reggio 
gyakorolta. 

Ennek az esztendőnek áprilisában a szeldzsuk 
törökök ellen küldött bizánci sereg Nikéforosz helyére 
Alexiosz Komnénoszt kiáltotta ki császárrá. A trónra 
lépő I. Alexiosz törvényes hátteret is akart teremteni a 
hatalmához, ezért maga mellé vette VII. Dukász 
Mihály fiát, s feleségül vette unokanővérét, Irénét. Az 
új görög császár lépéseket tett az elveszett itáliai 
hatalom és kapcsolatok némi pótlására. Levelezésbe 
bocsátkozott a Monte Cassino-i apáttal, méghozzá 
latin nyelven, bár a görög császári kancellária már csak 
szánalmasan tudott a másik nyelven irni. Nem kevésbé 
fontos, hogy az Egyházi Államtól északra is talált 
kapcsolatot a bizánci uralkodó, méghozzá a pápa ellen 
harcoló ÍV. Henrikben, akinek pénzbeni támogatást 
nyújtott itáliai vállalkozásához. A Velencei Köz- 
társaság is Bizánc szövetségese volt a normannok el- 
len, amivel — a pápai rosszallás ellenére — megalapoz- 
ta elsőségét a keleti kereskedelemben. Ez magyarázza, 
hogy VII. Gergely kiközösítés alá helyezte Alexiosz 
császárt, pontosabban kiterjesztette rá az elődjét sújtó 
kiközösítést. Ennek a rossz viszonynak tulajdoníthat- 
juk, hogy a görög uralkodó leánya, Anna Komnéna, 
amikor megírta atyja élettörténetét (, Alexiasz"), VII. 

Gergely felemelkedését vázolva, annyira szabadon 
engedte a pápa iránti előítéleteit. A pápa csak normann 
hűbéresét, egyre inkább egyenértékü szövetségesét 
tudta szembeállítani a két császár szövetségével, amely 
1081 körül volt a legerősebb. Ehhez a szövetséghez az 
segíthette hozzá Henriket, hogy a bizánciak a XI. 
században a német (és francia) királyokat Nagy Károly 
utódainak tartva, előkelőbb helyen sorolták be a világ 
ranglétráján, mint például a magyar királyokat. Henrik 
és Alexiosz szövetsége gyakorlati jelentőségű volt ez 
időben. Ebben reménykedett a normannoktól szoron- 
gatott dél-itáliai görög egyház 15. Azonban számukra 
igen sajnálatosan nem a bizánci erők érkeztek Dél- 
[táliába, hanem Robert Guiscard normannjai a Balkán 
félszigetre: 1081-ben a normann uralkodó legyőzte 
Alexiosz Komnénoszt és a velenceieket Durazzonál. A 
pápa sietett kifejezni szerencsekívánatait Robert Guis- 
card-nak. De annak a balkáni kalandnak az volt az ára, 
hogy a normannok védtelenül hagyták Itáliát, akaratla- 
nul szabaddá téve ezzel az utat a német uralkodó délre 
töréséhez. 

IV. Henrik 1081 májusában megjelent az örök város 
előtt, III. Kelemen ellenpápa és számos császárpárti 
lombard püspök kiséretében. Hogy ennek a hadjárat- 
nak célja Róma elfoglalása volt, azt sejteti a hildesheimi 
évkönyvíró értesülése az 1081. évnél: Henrik király 
Rómát ostromolja. Igaz, hogy ez a felbukkanás még 
nem jelent teljes ostromzárat. 1081 júniusában haszta- 
lan kérte Alexiosz a pápa jóakaratát és segítségét a 

normann támadás ellen, választ nem kapott. Látva, 
hogy a pápa a normannok egyértelmű szövetségese, 
bezáratta a konstantinápolyi latin templomokat. A két 
császár szövetsége Keleten is sikereket hozott: Alexiosz 
szerződést tudott kötni Szuleiman ibn Kutulmus 
szeldzsuk szultánnal, amelyben az a bazileusz hű- 
béresének, bizánci helytartónak tüntette fel magát. 
Ez növelte a bizánci császár európai tekintélyét is. 


A pápai hatalom érezhető hanyatlása közepette 
mégiscsak felmutathatott néhány periférikus sikert. 
Portugáliában 1081-től nőtt meg lassanként a római 
befolyás, erősebb ellenállás nélkül. A római liturgiából 
idéznek Pendoradában és Bragában 1081-ben. A 
spanyol területen a francia területektől (Massif Cent- 
ral) kiindulva a Pireneusok felé, a Spanyolországba 
vezető hadiút mentén clunyi szellemű kolostorok 
hálózata bontakozott ki. A clunyi befolyás számos 
olyan kolostor szabályaira is kiterjedt, amelyek soha- 
sem tartoztak a clunyi kongregációhoz. Erre a legfon- 
tosabb példa Sahagun, a clunyi szabályok központja 
spanyol földön, amelyen keresztül más leóni és kasztili- 
ai kolostorokra terjedt a clunyi szellemiség, bár az 
utóbbiak nem kerültek be a clunyi kongregációba. Így 
látta elérkezettnek a feltételeket ahhoz VII. Gergely 
pápa, hogy 1081-ben beavatkozzék VI. Alfonz király 
egyházpolitikájába. Levelében ugyan Spanyolország 
dicsőséges királyának nevezte a részterületek ural- 
kodóját, másrészt már előre beavatkozott olyan ügyek- 

be, amelyek még a jövő kérdései voltak. A legfeltűnőbb, 
hogy a még mór kézen levő Toledóba érsekségre 
kiválasztandó személyt is körülírja: esetleg külhoni 
vagy alacsony származású férfiú legyen, de alkalmas 
(idoneus) a spanyol egyház kormányzatára, akit a 
király maga mellé fogad. Ezzel már eleve elhárította 
helyi (nem római liturgiához húzó) érsek állítását a 
visszafoglalás esetére. Ugyancsak beavatkozott a pápa 
a többvallású pireneusi területek sajátos szokásaiba, 
amikor arra intette a királyt, hogy többé ne tűrjön meg 
földjén olyan jelenséget, hogy zsidók uralkodnak 
keresztényeken vagy felettük hatalmat gyakorolnak. 


Lengyelországban Ulászló Hermann (Wladyslaw 
Herman), I. Kázmér kisebb fia uralkodott, ami nem 
volt kedvező a gregoriánus mozgalom számára. Len- 
gyelországban a császári—gorzei reform, a lotharingiai— 
rajnai kapcsolatok voltak erősek, ez a tény vissza- 
szoritotta a gregoriánus s távol tartotta a clunyi 
reformot. Ennek jele, hogy az 1081/82.évek során Liége- 
ben járt Franco püspök ( Bellagradensis pontifex, 
episcopus Bellagradensis), aki többször tűnik fel a 
liége-i. püspök oldalán, a Saint WHubert-apátság 
krónikája hasábjain. Ez a talán liége-i származású 
, lengyel püspök" — ahogy Gallus krónikája emlegeti 
— alighanem a pomerániai Belgrad (mai Bialograd) 
püspöke volt. Egy lengyel-sziléziai krónika pedig azt a 
mozzanatot őrizte meg, hogy ez a Franco püspök 
biztatta Ulászló Hermannt egy provence-i kolostor 

apátjával való kapcsolat kiépítésére, akinek az ural- 
kodó arany képmást küldött, hogy fohászkodjék érte. 
Ilyen távolibb nyugati kapcsolatok tűnnek fel Kruszwi- 
ca templomának történetében, valamint a tynieci 
apátság múltjában. Ugyanakkor a sajátos szláv kul- 
tusznak számító Szent Adalbert-tisztelet növekedett 
Ulászló Hermann idején.  Ereklyéinek előtérbe 
kerüléséről 1090-ből ismerünk példát. Mindez mutatja, 
hogy a világi politikai függés e herceg alatt sem vezetett 
a német (magdeburgi) igények tudomásul vételére, a 
lengyel egyház független helyzetének rovására. 

De VII. Gergely lengyel tervei még kevésbé valósul- 
hattak meg, amire pedig egyre szorultabb helyzetében 
nagyon is szüksége lett volna. Ulászló Hermann herceg 
haláláig a törvényes pápaság ellen volt, a császári 
párton állt, ennek megfelelően (már VII. Gergely halála 
után) feleségül vette Juditot, a császár nővérét, az 
özvegy magyar királynét. 


A pápaság és császárság harcában a hatalmi 
körülmények kezdtek VII. Gergely rovására alakulni. 
Ennek átgondolása sem volt könnyű az idős, már 
megmerevedett gondolkodású pápa száiára, mégis 
szembetűnő, hogy az erőviszonyokon . változtatni 
kívánt, s ehhez az erkölcsi tényezők előtérbe állítását 
használta fel. Sámuel prófétára hivatkozva hirdette, 
hogy engedelmesség nélkül mindenki hűtlennek 
minősül, még ha hűnek (hivőnek) látszik is. 

A pápa a pataria-mozgalom maradványait meg- 
próbálta felhasználni arra, hogy szűkülő tömegbázisát 
gyarapítsa. Az összes hiívekhez intézett pásztorlevelé- 
ben panaszolta fel 1082-ben, hogyan lehet béke, ha a 
fejedelmek és a világ gazdagai gyűlölik és megra- 
bolják Krisztus szegényeit, akik szembefordulnak 
velük. A Krisztus szegényeihez fordulás, a szegény 
Jézus felidézése ismételt jelei annak, hogy a pápa, aki a 
feudalizmus csúcsára kívánt emelkedni, most növekvő 
szorongattatásában a legalsóbb néprétegekre figyelt, 
hogy általuk szorítsa vissza az engedetlen püspököket 
és a házasságban élő papokat. Csakhogy a fölénybe 
kerülő császár és ellenpápa egyszerre csak kisajáti- 
tották a pápa követeléseit és jelszavait, hogy elérjék 
további elszigetelődését. 

A pápai párt megerősödését nem segítette az sem, 
hogy Hermann ellenkirály támadást intézett a császár 
ellen, de az sem, hogy Siegfried mainzi érsek felszentelte 
öt. A béke jelszava a birodalom északi felében is terjedt, 
csakhogy a császár szövetségesei programjaként. 1082- 
ben a liége-i (Lüttich) egyházmegye számára hirdették 
meg az isten békéjét. Ekkor már világos volt, hogy a 
pápa a császári-püspöki rendszer alapjai ellen tör és 
nem pusztán a torzulások, a visszaélések ellen lép fel. 

IV. Henrik elég merész és elég jó taktikus volt ahhoz, 
hogy teljesítse a pápa kezdeti követeléseit. Az uralkodó 
1082-ben esküvel tagadta meg a szimónia gyakorlatát. 
Közben azonban a reálpolitika terén igyekezett tovább 
szorítani a csavart a pápa köré fonódó abroncson. 

Maga ugyan 1082. februárban visszavonult Rómától 
Toscanába, de meg-megtámadta az Örök Várost, s 
elűzette a gregoriánus Bonizo sutri püspököt székéből. 
Az Örök Várost mindinkább gyűrűbe fogó IV. Henrik 
immár dél-itáliai szövetségeseket ís keresett. Capua 
ura, Jordán cserben is hagyta a pápa ügyét, és 1082 
húsvétján Albanóban találkozott a császárral. IV. 
Henrik ünnepélyesen beiktatta Jordánt birtokaiba, és 
oklevelet adott neki Capua birtokára. A feldühödött 
pápa nyomban kiközösítette Jordánt. De azon már 
nem változtathatott, hogy kizárólagos szövetségi rend- 
szere az olasz Délen is megingott. 

VII. Gergely tekintélycsökkenése külföldön is megfi- 
gyelhető. Ezért küldte Odo de Lagery ostiai bíbo- 
rost legátusként Franciaországba. 1082-ben a pápa 
Rómába idézte Lanfranc angol főpapot, éspedig 
felfüggesztés fenyegetésével. Már ez is sejteti, hogy az 
angol egyházzal sem volt maradéktalanul elégedett VII. 
Gergely. Nem maradt fenn forrás Lanfranc válaszára 
és utazására. Mégsem foghatjuk úgy fel, hogy Lanfranc 
válasz nélkül nem utazott. Nemleges válaszát és 
magyarázkodását alighanem egy olyan angol püspökre 
bízhatta, akinek ügye nem igényelte volna egyébként a 
Rómába utazást. Vilmos, Durham püspöke utazott 
abban az esztendőben a pápához székesegyházi 
papságának átalakítási tervével; a világi papságot ott 
szerzetesi közösséggel akarta felváltani. A pápának az 
adott viszonyok között örülnie kellett a reform szel- 
lemét árasztó tervnek és beletörődnie az érsek távolma- 

radásába. A durhami püspök alighanem ez utóbbit is 
elsimította, és így kell érteni a pápa jóváhagyását 
Durham püspökségének átszervezésére, amit Vilmos- 
nak és Lanfrancnak irt meg, akivel szemben a fel- 
függesztés fenyegetését is csendben elejtette. Pedig 
Lanfranc reformszemlélete éppen ekkortájt eltért a 
pápáétól. Az angol főpap a bűnök megvallásánál a 
papnak tett gyónást egyedülvalónak minősítette, csak 
ez oldhat fel a bűnök alól, a papoknál egyedül meglévő 
biráskodási felhatalmazás erényével. Az ilyen érvelés 
lényegesen eltért a pataria elveitől és gyakorlatától, 
amit a fénykorát élő pápa oly nyiltan támogatott. 
Lanfranc számára a továbbiakban előnyös volt, hogy a 
pápa többé nem volt abban a helyzetben, hogy firtassa 
Anglia hozzá való hűségét, alávetettsége őszinteségét. 
A pápának energiája sem lehetett többé a bonyolult 
levelezésekhez, aminek elhárításához Lanfranc mesteri- 
en értett a zavartalanabb angliai viszonyok között. 

A pápának meg kellett értenie, hogy többé aligha 
lehet szó világuralomról, harca inkább már csak arra 
irányult, hogy az egyház autonómiáját megmentse a . 
világi hatalomtól. De hívei nehezen állhattak ellen a 
nyomásnak. Hugo grenoble-i püspök, a harcos grego- 
. riánus főpap 1082-ben lemondott székéről és szerze- 
tessé lett. Fontosabb volt számára az, hogy Angliában 
világiak is akadtak, akik készek lettek volna harcolni a 
pápáért, aki mindinkább veszélybe került. Amikor a 
császár körülzárta a pápa területeit, a távoli országban 
1082-ben — Malmesburyi Vilmos feljegyzése szerint — 


331 


Kent és Chester grófjai angol lovagokkal együtt 
Itáliába akartak menni Róma ostromgyürűjének fel- 
törésére. Alighanem a Balkánon tis lekötött Robert 
Guiscard erősítésére mentek volna, aki a pápa déli 
támasza volt. 

A római— normann összefogás szerepet játszott 
abban, hogy megerősödött Bizánc és Velence szövetsé- 
ge. A doge és a velencei (gradoi) pátriárka bizánci 
címeket és jövedelmeket kapott Alexiosz Komnénosz 
1082. évi aranybullájában, Velence pedig kereskedelmi 
kiváltságokat (adómentesség, irodaállítás, telepek) az 
egész görög birodalomban. Ennek fejében Velence 
támogatta a bizánci császárt ellenségei ellen. 

A Mediterráneum másik végén még mutathatott fel a 
pápa némi sikert. Legátusai eljártak a Pireneusi- 
félszigeten. De ellentétei is támadtak Hugo clunyi 
apáttal a rend keresztény spanyol földre való beha- 
tolásának módja és határai tekintetében. A clunyi 
hatásnak tulajdonítják, hogy a portugál! Braga vidékén 
az oklevelek szerint falusi főesperesek tüntek fel 1082- 
ben. 

Ekkor már az egyházi életben sem VII. Gergely 
jelentette az egyedüli aktív tényezőt. A bizánci császár, 
I. Alexiosz Komnénosz az ortodoxia megszilárdításá- 
nak és a jogfejlődés előrevitelének egyaránt zászlóvi- 
vője volt: 1082-ben a konstantinápolyi patriarkával 
együtt a dualisztikus eretnekség, a zsinattal együtt 
pedig az újplatonikus és a korábbi eretnek nézeteket 
felújító tudományos oktatás ellen lépett fel. Fejlesztette 

a házasságjogot is az eljegyzés jelentőségének emelésé- 
vel. Alexiosz így államférfiúi magaslatra emelkedett a 
kortársak szemében, s elhomályosította a normann 
hódítók tekintélyét. 3 
Miután 1082 decemberében IV. Henrik megindította 
Róma ostromát, és az 1082/83. esztendő fordulója 
baljós volt a pápaság jövője szempontjából, IV. Henrik 
fenntartotta az ostromzárat a város körül, és 1083 
februárjában sikerült elfoglalnia a Szent Péter-székes- 
egyházat és a Leo városrészt (citta Leonina). A pápa 
kénytelen volt az Angyalvárba (Castel Sant" Angelo) 
zárkózni, ahonnan azonban minden megadási felhívást 
visszautasított. 1083 júniusáig folytatta IV. Henrik az 
ostromot, ezután a kiéheztetés taktikáját választotta, 
ami megfelelt a XI. századi támadó és védelmi felsze- 
relés egyensúlyának. A császár azért is megengedhette 
magának a várakozást, mert helyzete a birodalom 
német felében javult. A Henrik ellen még mindig 
fegyverben álló Northeimi Ottó 1083-ban bekövetke- 
zett halála közvetve a pápa ügyét nehezítette. 


Ebben a kiélezett helyzetben VII. Gergely már nem 
engedhette meg magának az olyan egyháziak bírálatát 
sem, akiknek leleplezése immár az egész egyházat 
sújtotta volna, amit az adott helyzetben már a világi 
hatalom győzelmi esélyekkel közeledő fő képviselője 
kihasználhatott volna. Az ideológiai harcban a pápa 
most a két rend (ordines), az egyházi és a világi 
szembeállítását emelte ki, és azok szerepét, feladatát 
elemezte az igazság (justitia) és a keresztény társada- 

lom (societas Christiana) működése szempontjából. 
Előtérbe most a papi rend tagjainak felszenteltetéséből 
adódó erényét állította, ami által ők hivatottak az egész 
keresztény nép vezetésére és irányítására, miközben a 
világi rendnek segítő és szolgáló szerepet szánt. Fel- 
fogása szerint a papi rendnek egyedül van joga — tagjai 
felszenteltetése folytán — kötni és oldani. Ez szabja 
meg a lényeges különbségüket a felszenteletlen világi- 
akkal szemben. Így a keresztény társadalom kormá- 
nyozására a papi rend hivatott, hiszen ez a társadalom 
lényegét tekintve is szellemi társadalom. A világi 
uralkodó a világi rend megszemélyesítője, ez szabja 
meg alárendelt szerepét az egyházzal szemben a papi 
uralom ( hierokrácia ) rendszerében. A pápa ezért idézte 
fel az Ótestamentum prófétai tanítását a papságra 
vonatkoztatva: , Aki titeket bántalmaz, az én szem- 
golyómat bántja." (Zachariás próféta könyve 2. rész 8. 
alapján: , Mert így szól a Seregeknek Ura: Dicsőség 
után küldött engem a pogányokhoz, akik fosztogatnak 
titeket, mert aki titeket bánt, az ő szemefényét bántja. ") 
A pápaság szorongattatását, elhanyatlását mutatja 
azonban, hogy a megnyilatkozásait megőrző Registrum 
folyamata az 1083 évvel megszakad, s ennyiben töredé- 
kes maradt. Felbeszakadt a levelezés, az iratkészíités és a 
zsinati tevékenység zavartalan gyakorlata, miután az 
iratmegőrzés helye és SZEMÉLYZETE. belekeveredett az 
eseményekbe. 

Nemcsak ez a forrásgyűjtemény állapotában tük- 
rözödő törés jelzi a pápai hatalom válságba kerülé- 

sét. A kezdeményezés átkerült az ellenpápa oldalá- 
ra. A harc annyira nyiltan hatalmivá, a szorongatott 
VII. Gergely oldaláról immár létért vívott küzde- 
lemmé vált, hogy a korábban előtérbe állított, felszini 
jelenségek, az egyházi méltóságokkal folytatott keres- 
kedelem és a papok nőtlenségének kérdése a háttérbe 
szorult — a pápa kétségbeesetten igyekezett az osztat- 
lan egyház érdekképviselőjeként fennmaradni, nehogy 
teljesen elszigetelődjék. Az ellenpápa, III. Kelemen 
viszont el akarta magát fogadtatni a bukás előtt álló 
VII. Gergely reformhíveivel, amiért is most ő ragaszko- 
dott a papi nőtlenség követelményéhez. A német 
császár hátterében működő egyháziak pedig a béke 
jegyében igyekeztek a hagyományos püspöki rendszert 
népszerűségében megtartani. Egyben népszerűtlenné 
tették a Frankónia keleti részén pusztító Hermann 
ellenkirályt. 1083-ban a kölni egyházmegye számára 
meghirdették az istenbékéjét. Ez a híres , Pax Sigew1- 
ni", amit Sigewin érsek tudatott Frithericus münsteri 
püspökkel, miután 1083. április 20-án a kölni zsinat 
határozott: , Midőn a mi időnkben a szent egyház 
felettébb csapásokat szenved a tagjait ért ostorozással 
és szorongattatással, olyannyira, hogy a nyugalom és a 
béke tekintetében teljes a kétségbeesés, isten kiengesz- 
telésére tárgyalásokat folytattunk, ennyi nyomásnak és 
veszélynek kitéve, végre mégis ezek orvoslását híveink 
tanácsával előrelátva, hogy a békét, amit bűneink 
büntetéseként nem folytathattunk, legalább napok 

közbeiktatásával, amennyire ez jogunkban állt, vala- 
mennyire visszanyerjük." 

Ez a részleges béke — a forgalom lehetőségét, a 
városlakók érdekeit szem előtt tartva — igyekezett 
megszilárdítani az egyház tekintélyét a feltörekvő új 
réteg előtt. (A "béke" német nyelvi fogalma jogilag 
biztosított helyzetet jelentett, ezen belül is elsősorban a 
császári védelemre utalt nem fegyveres elemek 
védettségét.) Az alávetett osztályon belül ennek az új 
elemnek létezésére mindjobban rádöbbent a főpapság. 
A cambrai-i püspök 1083-ban egy apátnak szóló 
oklevelében így különböztette meg a városlakót (bur- 
gensis) a paraszttól (rusticus ). 

A pápa számára tehát magában Itáliában, de 
méginkább a birodalom német felében megszűnt a 
politikai tevékenység lehetősége. Így volt ez keletebbre 
is. Ha László magyar király már korábban is kitűnt 
viszonylagos önálló vonalvezetésével a pápa és a 
császár között, most olyan egyházi lépésre szánta el 
magát, amivel alattvalóit a maga által irányított egyház 
körül akarta összekovácsolni. Ezt a célt szolgálta I. 
István államalapító magyar király szentté avatása. 
1083. augusztus 20-án I. László és főemberei nyitották 
fel a királysír márványtábláját, ámihez nem vettek 
igénybe semmilyen közreműködést. Ez annál is 
könnyebb volt számukra, mert az AÁAngyalvárban 
körülzárt VII. Gergely senkit sem küldhetett Magyar- 
országra. A magyar király ezt kihasználva, maga állt 
az egyházi ügyek élére. 

Más oldalról VII. Gergely még idős korában 15 acélos 
természetét mutatja, hogy a küzdelmet nem adta fel. 
1083 novemberében zsinatot tartott. Az évben kódexbe 
gyűjtötték a pápa zsinati kánonait (, Codice vallicel- 
liano"). 

Az 1084. esztendő kemény csapásokat tartogatott 
VII. Gergely számára. Az évekig tartó küzdelembe a 
római lakosság belefáradt, lassan beleunt a pápa 
támogatásába, és 1084 márciusában megnyitották a 
város kapuit. IV. Henrik és német serege így bevonul- 
hatott az Örök Városba. Bár az utcák szűk területén 
még szívós harcokban védekeztek a pápa hívei, VII. 
Gergely kénytelen volt visszavonulni és bezárkózni a 
megerősített Angyalvárba. A politikai cselekvés szabad 
tere megnyilt IV. Henrik előtt, és mind egyházi, mind 
világi téren el akarta rendezni a pápaság és császárság 
ügyeit a maga elképzelése szerint. Ismét felléphetett az 
ellenpápa: az előírt helyen sikerült végre március 24-én 
— bár csak 13 bíboros támogatásával — III. Kelemen 
ellenpápának (1084-1100) pápaként és IV. Henrik 
német királynak császárként fellépnie ; zsinatot tarthat- 
tak a Lateránban, amelyen letették trónusáról VII. 
Gergely pápát. Az ellenpápát ezután két olyan püspök 
szentelte fel ünnepélyesen, akiket VII. Gergely koráb- 
ban kiközösített. Március 31-én az immár törvényes 
pápának tekintett III. Kelemen a Szent Péter-templom- 
ban megkoronázta a császárt és Berta császárnét. 

Ez a lateráni zsinat bizonyos értelemben az 1046. évi 
zsinat kevésbé ünnepélyes megismétlése volt, a császári 

hatalom, ha nem is három, de egy ellenkező pápát 
eltávolított útjából. Ha a látszat erre emlékeztetett is, a 
különbség lényeges volt. ÍV. Henrik nem tudta ha- 
talmába keríteni még a letett pápát, Rómában nem 
kevés ellenfele volt, és a távoli Németországban újabb 
belháborútól kellett tartania. Ravennai Gibert ezért 
igyekezett támogatója kedvében járni, és iratok 
segitségével is befejezett helyzetet teremteni a még meg 
nem semmisült pápaság számára. Talán ezekkel az 
eseményekkel függ össze három hires középkori ha- 
misitvány 1084 körüli keletkezése, válaszul egy korábbi 
hírhedt hamisítványra. A néhai VIII. Leó pápa 
(963—-965) nevéhez fűztek az antigregoriánus fogal- 
mazók — kissé anakronisztikus módon — egy beik- 
tatási kiváltságot (, Privilegium de investitura") két 
részben (privilegium majus, minus). Ezek szerint a 
császár joga a püspökök, sót a pápa beiktatása, ilyen 
invesztitúra előtt senkit sem szabad főpappá szentelni. 
Az eszmei harcok hevében a fogalmazók aligha gondol- 
tak arra, hogy ezek a kérdések több mint egy évszázad 
előtt nem voltak ennyire aktuálisak. A gregoriánusok 
által felhozott Karoling-adományok ellen már több 
okkal készítettek most egy hamisítványt, ez az ajándé- 
kokról lemondás (, Cessio donationum"). A császár 
hatalma tetőpontján felidézte a római császárok 
örökségét, némi keresztény mázzal, amikor a 
császárkoronázáskor magát isten kegyelméből a római- 
ak felséges császárjának ( Heinricus Dei gratia Romano- 
rum imperator augustus ) nevezi, engedve a pápaellenes 

rómaiak pogánykori reminiszcenciáinak. De ke- 
resztény híve, egy püspök-iró a középkori keresztény 
uralkodók, a nagy császár ősök sorába állítja, amikor a 
többi királyokat (rex) tőle függő, hűbéres kiskirálynak 
(regulus ) állítja, és a császárt isten mögé helyezi az első 
sorba (második teremtő). 

A császár világi és egyházi hívei hiába örvendeztek és 
fejtegették a leendő császári hatalom kiépítését. VII. 
Gergely a súlyos megpróbáltatások idején is kemény és 
bátor maradt, nem hajlott meg, az alkudozás le- 
hetőségét nem kereste. Talán érezte, hogy amúgy sincs 
többé visszaútja. De valószínűbb, hogy a keresztény 
Európa hozzá hű erőiben, az általa felépített pápai 
befolyás érvényesülésében bízott. Ez azonban hiú 
ábránd volt, senki nem mozdult meg a vesztésre álló 
mellett a császárság hátában. Egyetlen reménye így a 
dél-itáliai normann erő volt. Nagy megaláztatás volt a 
pápa számára, hogy a kibontakozó végveszélyben 
Robert Guiscard fejedelmet kellett megkeresnie a 
körülzárt erődből való kimenekítés érdekében. Olyan 
személyhez kellett fordulnia, aki éppen ki volt közösítve 
pápai terület elfoglalása miatt. Mégis alá kellett vetnie 
magát VII. Gergelynek. Megindult a normann had, és a 
császár megkezdte Róma kiürítését. Még ostromolta az 
Angyalvárat, amikor megérkezett Robert Guiscard 
normann felmentő serege. Ezek mindenképpen vissza 
akarták verni a császárt, mivel féltek annak meg- 
erősödésétől az Egyházi Állam területén, a normann 
állam szomszédságában. A német hadat ki is űzték 

május 17-én, és a pápát kimentették szorongatott 
helyzetéből; a császár 1084 nyarán visszavonult észak 
felé. Vele menekült az ellenpápa. 

A visszavonulás nem volt kellemes a császár tekinté- 
lye szempontjából, a hildesheimi évkönyvíró hallgat ís a 
normannokról, s a pestisjárványt emlegeti. Látszólag 
igazolódott VII. Gergely politikája — valójában ez 
jelentette igazi bukását, mivel a tömeghangulat ellene 
fordult. Ha sokan örültek is a németek elvonulásának, 
ebbe üröm vegyült a normannok bejövetele miatt. 
Viselkedésük pedig ellenük és a tőlük függésbe került 
VII. Gergely ellen hangolta a római népet. A délről 
benyomulók barbárként tomboltak. Sok asszonyt és 
gyermeket elhurcoltak és rabszolgaként adtak el, s 
kegyetlenül zsákmányoltak. A város egyharmada el- 
hamvadt a normann dúlás folytán. Elpusztították a 
Tevere folyó északi partján fekvő városnegyedet, a 
Citta Leoninát, valamint a túlparti Monte €Celio 
körzetét. Még a templomokat sem kimélték. Robert 
Guiscard hadának áldozatul esett a San Clemente- 
bazilika régi épülete, ez a fontos bíborosi tituláris 
templom. Romok, omladozó falak, üszkök maradtak a 
római lakosság szemében a pápa kiszabaditásának 
kisérő nyomai, ezért a népharag VII. Gergely ellen 
fordult. Amikor tehát a normannok megkezdték a 
város kiürítését, a pápának nem lehetett maradása 
városában. A császár hívei többé nem ismerték el, a 
hildesheimi évkönyvíró már mint Hildebrand pápa 
száműzetéseként ir az eseményről. A nép haragjától 

rettegve távozott a normannokkal, és ezzel urukból 
eszközükké vált. A helyzet ura az apuliai herceg lett. Az 
európai helyzetet korábban ellenőrző vagy éppen 
mozgató VII. Gergely szerepe provinciálissá vált, s 
tevékenysége kimerült az 1080-84. évek során felépült 
salernói S. Matteo-dóm, Robert Guiscard egyházpár- 
tolásának ragyogó bizonyítékának felszentelésében, 
amelyet Alfano érsek egy antik székesegyház helyére 
emeltetett. (A herceg áldozatkészségét mutatja, hogy a 
paestumi templom márvány oszlopai, a római dom- 
borművek egyaránt a salernói dómba épültek bele.) 
VII. Gergely a beneventói Santa Sofia-egyháznak, 
ennek a bencés apátságnak 1084-ben teljes önállóságot 
változtatott azon a tényen, hogy szó sem lehetett többé 
működési helyére való visszatéréséről. Rómát újra III. 
Kelemen ellenpápa foglalta el. 

A normann expanziónak világpolitikai visszahatása 
is volt. Domenico Selvo velencei doge a bizánci császár 
szövetségében és a bizánci rangját (császári protosebas- 
tos) emlegetve küzdött az Adrián a normannok ellen, 
de Robert Guiscard sikert sikerre aratott. A herceg 
megszerezte a túlparti Durazzót, és Korfu térségében 
súlyos vereséget mért a bizánci-velencei hajóhadra. 
Ebbe a kudarcba beleingott Domenico Selvo kormány- 
zata. 1084-ben a kedvezőtlenül alakuló háború miatt 
felkorbácsolt tömeghangulat nyomán letették, és helyé- 
re Vitale Faliert emelték, akinek célja a normannellenes 
politika megerősítése, sikerre segítése volt. 

Az Alpokon túl a római események ellentmondásos 
hatást váltottak ki. Volt főpap, aki visszavonult a 
világtól. Bruno reimsi kancellár és káptalani teológia- 
tanár alpesi remeteéletre adta magát 1084-ben, és egy 
időre az általa alapított Grande-Chartreuse-ben tartóz- 
kodott, hogy utóbb remeteségét a normann Délen, 
Calabriában folytassa. De a pápa bukásából, IV. 
Henrik ellenpápával való szövetkezéséből aktív grego- 
riánus ellenhatás is következett. A Záhringi családból 
való III. Gebhard konstanzi püspök (1084-1110) a 
gregoriánus német irányzat fejévé emelkedett. Hugo 
volt grenoble-i püspök, gregoriánus irányú szerzetes 
1084-ben pápai parancsra visszatért egyházmegyéjébe. 
A portugál Coimbrában az évben fogadták Jarenton 
pápai legátus, dijoni apát látogatását. 


VII. Gergely utolsó harcaiban egyik legfőbb fegy- 
vertársa a második Anselmo da Baggio (1036?7-—1086) 
volt, akit ilyen politikai állásfoglalásra már származása 
is elkötelezett, hiszen unokaöccse volt II. Sándor 
pápának. A Mantovában született Anselmo da Baggio 
először bencés volt, majd Lucca püspöke lett. Innen 
ered ismertebb egyházi neve, a Luccai Anzelm. Az . 
egyházi reformok e gregoriánus híve nevet szerzett mint 
kánonjogász is. VII. Gergely korának legnagyobb 
hatású kánonjogi gyűjteményét (, Collectio canonum ") 
tizenhárom könyvben ő készitette. A pápai tekintélyt 
hangsúlyozó, Itáliában és utóbb külföldön is terjedő 
munka forrása a , Sententiae diversorum patrum" című 

munka volt, aktualitása abban állt, hogy az egyház 
keretén belül meg akarta jelölni a különféle rendek 
(ordines ) szerepét az életvitel megjavításában. A világi 
papság ( ordo cleri) aktív szerepét emelte ki, összevetve 
a világtól elvonult szerzetességgel (ordo monasticus ). 
Szerepet szánt Luccai Anzelm az egyházon belül a 
világiak rendjének (ordo laicorum) is, valamint 
hangsúlyozta a világi fejedelmek (principes seculi) 
felelősségét: a klérus akkor tudja megvalósítani 
küldetését, ha a világiak támogatják. Ez a felismerés 
jól jelzi a gregortánus politika túlhajtott különb- 
ségtételének céljatévesztettségét. Luccai Anzelm kánoni 
gyűjteményébe fel sem vette VII. Gergely némely 
kiélezett tételét a királyi hatalom jellegéről. A kánon- 
jogász ügyelt arra, hogy ne a királyi hatalmat magát, 
csupán annak gyakorlási módját bélyegezze meg. 


A meneküléstől testileg, a  vereségtől lelkileg 
meggyötört öreg pápa élete utolsó esztendejébe lépett. 
Száműzetéséből nem mutatkozott lehetőség a visz- 
szatérésre, támogatókba vetett reményei szertefoszlot- 
tak. A nehéz helyzetben Odo de Lagery, Ostia biborosa 
felhagyott pápai legátusi tevékenységével Francia- és 
Németországban, 1085-ben visszatért VII. Gergely 
mellé, és megosztotta vele élete kilátástalan, végső 
szakaszát. 

Salernóban, a jelentékeny orvostudományi központ- 
ban élve a pápa úgy tett, mintha a világban mi sem 
változott volna, és mintha hatalma töretlen lenne. 

Mindesetre hajlíthatatlannak mutatkozott, legátuso- 
kat küldött Európa országaiba, hogy zsinatokon 
elnököljenek, hogy ítélkezzenek lázongó főpapok és 
egyháziak felett. Hiába tapasztalta, hogy a pápa és 
ellenpápa viszálya csaknem közömbösen érintette a 
keresztény országokat. Még egy utolsó zsinatot hívott 
össze Salernóba, amelyen megerősítette a császár 
kiközösítését, és erről a zsinatról is küldött ki legátuso- 
kat. Kiadta utolsó enciklikáját, amelyben megerősítette 
küldetésébe vetett hitét. 

1085. május 25-én hunyt el, Alphanus érsek karjai 
között. Hívei szerint a biblia szavait variálva ekként 
búcsúzott: , Szerettem az igazságot, gyűlöltem az 
igazságtalanságot, ezért halok meg száműzetésben." 
Katolikus hívei ezt a mondást Pál apostolhoz kap- 
csolták, valószínűleg apokrif szöveg nyomán. Értelme 
éppen az adott helyzetben aligha lett volna magyaráz- 
ható a 45. zsoltár alapján: , Szereted az igazságot, 
gyűlölöd a gonoszságot, azért kent fel isten, a te istened 
öröm olajával társaid fölé." A haldokló búcsúszava 
szerepel újkori sírjának feliratán is. Ez tehát mintegy 
politikai végrendelete maradt a száműzött VII. Ger- 
gelynek. 

De mit is jelentett a pápa fogalomkincsében az 
igazság (justitia) kifejezése? Ez az alapvető gregoriá- 
nus fogalom a jog fogalmát közelítette meg, irta körül, 
így használta Atto, Vercelli püspöke és Thietland, 
Einsiedeln apátja ís. Tehát az igazság VII. Gergely 
ajkán sem vallási-erkölcsi eszmény volt, hanem magába 

foglalta azokat az elemeket, amelyek kiteszik a ke- 
resztény társadalom (societas Christiana) alapját, a 
keresztény hitet, ennek az ideális társadalomnak élet- 
szabályát, a keresztény társadalomban követendő 
normát. A papi uralom politikai eszményének megfe- 
lelően kialakított igazságfogalom szerint az, aki az 
előbbiek szerint jár el, alázatosságot ( humilitas ) mutat, 
aki ezeknek ellenszegül, gögöt (superbia) tanúsít. 
Mindennek eszmei és politikai összefoglalása az a 
nézet, hogy a keresztény egyház az igazság megtes- 
tesülése. A pápa vezette római egyház alakítja ki a 
keresztény világrend szabályait (norma justitiae ) , ezért 
a pápa joga kizárólagosan mindenkire kötelező 
törvényeket kiadni a keresztény társadalomban. Azon- 
ban a megelőző ideológiai vitában a reformirányzatr. 
nem volt képes kisajátítani ezt a gazdag politikai 
eszményt és szókincset. A pápa ellenfelei is az igazsá- 
gosság elvét hangoztatták, és Gergelyről állították, 
hogy szétdúlja az egyház igaz rendjét. A haldokló VII. 
Gergely tehát tulajdonképpen utolsó mondatával a két 
hatalom küzdelmének lényegi vitáját idézte fel, még 
egyszer igazolni akarva a pápai álláspontot. 

VII. Gergelyt a salernói S. Matteo-székesegyház 
kriptájába temették el. Halála napjához kapcsolva a 
, Breviarium Romanum" úgy emlékezett VII. Gergely- 
re, mint aki , az egyház legkeményebb védelmezője" 
( acerrimus) volt. De az esztendő további csapásokat 
tartogatott a gregoriánus mozgalom számára. 1085. 
október 9-én hunyt el a görögből latinra fordító, a 

keresztény ruhába öltöztetett neoplatonizmust képvi- 
selő salernói érsek, Alphanus, aki nagy műveltségével 
összekötötte a görög és a latin művelődést, az antik 
költészetet és a keresztény világot. 

Az érsek teljesítménye a múltra utalt. A pápa 
halálának évében viszont az aktuális görög— latin 
egyházi viszonyok fagyosak voltak. A pápa korábban 
kiközösítette a bizánci császárt, annak megfelelően, 
hogy ügyét egyre inkább a normann hatalomhoz 
kötötte, amely gátlástalan kalandorok csoportja volt 
Konstantinápoly hatalmasainak szemében. Míg a 
normannok Bizáncot támadták, természetes, hogy 
ellenfeleik, a német-római és a bizánci császárok 
összefogtak egymással, IV. Henrik nyíltan fogadott el 
görög anyagi támogatást, Alexiosz bizánci császár 
ugyanakkor messzetekintő, rugalmas politikára képes 
államférfinak bizonyult. Fenntartotta szövetségét az új 
velencei dogéval, Falierrel, akinek sikerült megerősíte- 
nie a köztársaság tengeri erejét, így vették fel újra a 
harcot Dél-Itália urai ellen. A velencei— bizánci mege- 
gyezés feltétele volt az is, hogy megállapodtak a dalmát 
és horvát városok feletti bizánci jogok megszűnésében, 
Falier viselte a Dalmácia és Horvátország dogéja címet. 
A velencei hajóhad 1085 tavaszán megtámadta Korfu 
vizein a normann flottát, és szétszórta azt. Robert 
Guiscard-nak, Alsó-Itália urának vissza kellett vonul- 
nia Kephalonia szigetére, ahol pestisjárvány tört ki, 
amiben a normann herceg meghalt (1085. július 17.). 

Ebben a nagy politikai eltolódásokat érlelő küzde- 
lemben helyezkedik el a két Sibilla-jóslat, amelyek 
olyan jövőt hirdettek, hogy a világ utolsó császára 
zarándoklatot fog tenni a szent sirnál — ezt Albai Benzo 
sietett tudatni IV. Henrikkel. Robert Guiscard halálá- 
val Bizánc számára a normann veszély nagysága s vele a 
német szövetség fontossága 15 csökent. Az elűzött dél- 
itáliai görög papság hasztalan reménykedett immár a 
görög császárban. 

A német uralkodó és az egyháziak is másként látták 
az események fontosságát. A hildesheimi évkönyvíró az 
1085. év halottai élén helyezte el Gergely pápát, aki 
Hildebrand. IV. Henrik pedig elég körültekintő volt, és 
sajnálatát fejezte ki Gergely szerencsétlen sorsa miatt. 
Egy korszak lezárulását érezte meg Sutri Bonizo, a 
számkivetett püspök, aki 1085-ben megírta az egyház 
üldöztetését 312 és 1085 között taglaló munkáját. 
(, Liber ad amicum"), amiben a szimoniákus választá- 
sok problematikáját állította a középpontba. A grego- 
riánus mozgalom pillanatnyilag reménytelen helyzetét 
érzékelteti, hogy Bonizo az egyháznak a világi hata- 
lomtól való elnyomatását panaszolva, mégis világi 
hatalomba vetette utolsó reményét, és művét Matild 
toscanai őrgrófnőnek ajánlotta. 

A gregoriánus nézetek 
utóélete 


VII. Gergely pápa halála után, miközben a pápai 
trón üresen állt, Itália északi részén tovább folyt a harc 
a római pápaság hívei és a császári erők között. Luccai 
Anzelm püspök vezényelte Matild grófnő csapatait, és 
hirdette az egyház jogát a megmentő bosszúra ( vindic- 
ta). A püspök szervezte a pápaság védelmét, ezt a 
világias feladatot tisztán vallásos tevékenységnek 
minősítve. 

Anzelm a luccai püspökségből kivetve, élete utolsó 
hónapjait a szellemi propaganda és a hadszervezés 
között osztotta meg, zavarva Wibert hiveit Észak- 
Itáliában. A gregoriánus főpap 1086. március 18-án 
halt meg, mantovai számkivetettségben. A milánói 
családból született, Luccában tevékenykedő főpap 
végső nyughelyét a mantovai székesegyházban találta 
meg, a magas oltár lapja alatt. A gregoriánus egyház 
szentként tisztelte, a város fő védelmezőjeként ápolta 
emlékét. Mint Matild grófnő tanácsosa és mint kánon- 
jogász egyaránt emlékezetes maradt. 

Bármennyire is méltányolhatták hivei a főpap 
hűségét és áldozatkészségét, a társadalmi fejlődés már 
nem az ilyen irányzatot igazolta. A polgári igazgatás 

emancipálódásának lassú előrehaladása volt a fejlődés 
útja, a szabadulás az egyházi és világi városuraktól. 
Pisában 1085-ben már konzuli címet viseltek a városve- 
zetők, akik mint a közösség választott képviselői 
megosztották az igazgatást az őrgrófi algrófokkal. A 
városi fejlődés mellett természetesen tovább hatottak a 
régi társadalmi erők: Milánó, Novara, Vercelli táján a 
püspökökhöz kötödtek még a XI. század végén is a 
kastélybirtokos nemesek, elsőfokú hűbéresek, s kolos- 
tori kapcsolataik a dél-német földre irányultak. Mindez 
nem erősítette a gregoriánusok bázisát. 

Az itáliai eseményeken túl a németországi erőel- 
tolódások 15 arra mutattak 1085 körül, hogy a gregoriá- 
nus irányzat összeomlóban van. Az ellenkirályságot 
támogató Siegfried mainzi érsek már 1084-ben elhunyt. 
Maga az ellenkirály Salmi Hermann kénytelen volt 
elhagyni Németországot, hogy Dániában keressen 
védelmet. Mivel IV. Kanut dán király 1085-ben Angliát 
próbálta megrohanni, Hermann védelmezője oldaláról 
nem fenyegette veszély IV. Henriket. Így a császár 
majdnem az összes német püspökségek felett rendelke- 
zett. Az év áprilisában a Mainzban, a Szent Alban- 
székesegyházban tartott zsinaton gyűltek össze a 
császár mellett főpapi hívei és ott az egész királyság 
(regnum ) számára meghirdették az istenbékéjét, a béke 
megsértőit nemcsak egyházi fenyítékkel rettentették el, 
de ellenük vagyoni, testi vagy halálbüntetést kiszabó 
világi ítéletet is kilátásba helyeztek. Ez a birodalmi 
zsinat szembefordult a pápahű német püspökökkel, 

letéve székeikről a gregoriánus meggyőződésűeket. 
Ennek az üldözésnek során még olyan tekintélyes 
főpap is távozásra kényszerült, mint Benno meisseni 
püspök, aki a szlávok között térített. A császár élt 
püspökkinevező jogával, az invesztitúra-tilalom elle- 
nére Saját híveit ültette a megürült főpapi székekbe. Ez 
utóbbiak azonban nem csupán a világi politikai hata- 
lom rokonszenvéből, hanem számottevő egyházi pálya 
után megérdemelten is jutottak magasabb egyházi 
pályára. Ilyen volt a frank eredetű Bambergi Meinhard 
(aki nevét előző, kb. 1058-1075 közötti kano- 
nokságáról nyerte): 1085-ben Würzburg püspöke lett 
(gregoriánus szemlélet szerint ellenpüspök), aki halá- 
láig (1088. június 20.) megőrizte ezt a főpapi székét. Az ő 
személye jól mutatja, hogy IV. Henrik embereit és a 
clunyi, hirsaui ihletésű reform híveit csupán a gregoriá- 
nus bírálat tüntette fel elvilágiasodott, reformellenes 
személyekként. Ilyen volt pl. a Speyerben és Reimsben 
tanult Bambergi Meinhard — nem egyedül az új 
főpapok közül —, aki a bencés művelődés és a gorzei 
reformirányzat képviselője volt. Méginkább kivál- 
tották a gregoriánusok bírálatát a királysághoz ha- 
gyományosan kapcsolódó főpapok, amint az 1088-ig 
élt Benno osnabrücki püspök és az 1089-ig élt Sigewin 
kölni érsek. Valójában még IV. Henrik is mélyen 
vallásos volt, akinek jellemét politikai ellenfelei 
állították be oly kedvezőtlenül. 

Ha a hatalmi eltolódások, eszmei ellentétek azt is 
sejtetik, hogy a gregoriánus irányzat elvesztette bázisát, 

valójában nincs szó Gergely menekülése és halála idején 
sem irányzatának teljes bukásáról. Éppen az egyházpo- 
litikai publicisztika hangvételének élessége jelzi, hogy 
mindkét fél igen makacsul védte állásait, akár me- 
nekülés közepette Is. 

1085 körül írta meg a gregoriánus álláspontot 
erőteljesen és világosan védelmező Manegold von 
Lautenbach levelét Salzburgi Gebhardhoz, ami több 
válasziratot váltott ki a Gergely-ellenes körökből. 
1085-ben írta meg Bernoldus Constantiensis, a Fekete- 
erdőben levő Sankt Blasien Konstanzból odamenekült 
bencés szerzetese a , Micrologus de ecclesiasticis obser- 
vationibus" c. liturgiai művét, mely gregoriánus szel- 
lemben a római liturgia egységéért szállt sikra a helyi 
szokásokkal szemben. Nyiltabban foglalt állást a 
közvetlen politikai küzdelemben Bernold 1086-ban, 
amikor a császárellenes párt harcáról szemtanúként 
mint a , mieink" küzdelméről írt. A másik oldalról 
Benzo, Alba elűzött püspöke volt a császári párt 
szenvedélyes hangú írója IV. Henrikhez irt hét 
könyvében. A munkát 1085-ig írta és a következő 
néhány évben állította össze. Az igen érdekes szemléletű 
író az ellenfél halála után is vak szenvedéllyel fordult a 
pápai ügy ellen. A világi jogot tekintette jusztiniánuszi 
mintára szent törvényeknek (sacrae leges). Ennek 
megfelelően a császárt az emberi teremtmények fölé 
isteni akarattal helyezett második teremtőnek fogta fel, 
s vele szemben a többi királyokat csak tartományok 
kiskirályainak (reguli provinciarum) minősítette. Elfo- 

gultsága nem mentes a gyalázkodásoktól és a tények 
kiszinezésétől VII. Gergely és hívei rovására. Fehér 
Hugó bíboros a pápa korlátlan jogai ellen szállt sikra, és 
Mathildhoz intézett munkájában azt bizonyitotta, 
hogy a pápai rendelkezések a biborosok ellenjegyzése 
nélkül érvénytelenek. 

A császár—pápa küzdelmet még tovább bonyolíi- 
tották a német belviszályok. 1085-ben a király Szász- 
országot pusztította. 1086-ban a szászok és svábok 
Würzburgot ostromolták, a város felszabadítá- 
sára érkezett nagy császári sereget megszalasztot- 
ták, s Würzburg a szászok kezébe került. Viszont 
Hermann, Salm grófja mint ellenkirály nem tudott 
általános elismerést kivívni, és a nép gúnyolódása 
közepette 1088-ban visszavonult családi birtokára, még 
annak az évnek szeptember 28-án meghalt. A császár 
egyházpolitikai helyzetét ez is erősítette, s így érthető, 
hogy a gregoriánus Benno méisseni püspök 1087-ben 
elfogadta III. Kelemen ellenpápától a székébe való 
visszahelyezést. Igaz, hogy ezzel az ellenpápa a maga 
elismertetését is egyengetni kívánta a német hivők 
szemében. Ebben az irányban hatott Vilmos hirsaui 
apát halála 1091-ben, ami után a kolostorreform 
megtorpant, a IV. Henrik elleni német egyházi ellenzék 
tüze ellobbant. A fejedelmi ellenzék újabb kísérlete, 
Ekbert meisseni őrgróf trónjelöltsége (1088-90) nem 
okozott súlyosabb gondot IV. Henriknek. Az északi 
szomszédságban, Dániában sem tört utat ekkor még a 
gregoriánus reform. 

A gregoriánus politikára végzetes esztendőben, 
1085-ben ért be az előző fél évtized spanyolországi 
keresztény politikájának gyümölcse, a visszafoglalás 
egyik legfontosabb mozzanata következett be. VI. 
Alfonz különféle országokból gyűjtött hadat, abban a 
visszafoglalás eszméjével kasztíliai, leóni, galíciai, 
asturiai, baszk, navarrai és a Don Sancho király vezet- 
te aragon erők, továbbá Cluny előkészítői szerepe 
nyomán sok francia és kisszámú olasz, német lovag 
vonult Toledo ellen. Ez a város szemléletesen tükrözte 
Spanyolország etnikai és vallási összetételét: mozarab 
keresztények, muzulmán arabok és berberek, mu- 
zulmán vallásra tért spanyolok, végül zsidók voltak a 
lakói. Amikor a király lakói megadása után bevette a 
várost, merész programot kifejező címet vett fel, a két 
vallás császára ( Emperador de las dos religiones) lett. 
VI. Alfonz tehát a keresztények és muzulmánok 
egymás mellett élését kívánta, ami a kalifátus pozitív 
hagyománya volt és a jövőre is ígéretes. Valóban 
biztosította a másvallásúak számára Alfonz király az 
élet- és vagyonbiztonságot, a saját törvények és 
elöljáróság érvényesülését, tartózkodott újabb adóki- 
vetéstől. A toledói muzulmánok egy része ugyan 
eltávozott uralkodójával Valenciába, de másik része 
helyben maradt és szabadon használta mecsetét. Ettől 
fogva négy sajátos jogrend, törvény érvényesült Toledo 
lakosai számára; egy a magukat megadott muzulmá- 
nok (mudejares ) , másik a zsidók, harmadik a franciák 
és más idegenek (francos), a negyedik a kasztíliaiak 

számára. Ebben a politikában a király elgondolása 
érvényesült, nem pedig a pápai uralom igénye. VII. 
Gergely szorongattatása és halála amúgyis formálissá 
tette azt az igényt, hogy a keresztény pireneusi földek 
Róma irányítása alá kerüljenek. A clunyi befolyás 
viszont szembetűnően növekedett. Az Agen vidékéről 
való Bernard de Sédirac clunyi irányzatú szerzetes, azaz 
Bernát sahaguni apát lett Toledo érseke. 1085 és 1100 
között megtörtént — a muzulmán uralom elszige- 
telődése közepette — az addig megőrzött nyugati gót 
keresztény hagyományokról a clunyi szokásokra 
áttérés. Ennek keretében a papi nötlenségre és a 
szimóniára vonatkozó pápai rendelkezések is átmentek 
a gyakorlatba. A három vallású Toledo a maga kiépülő 
érseki székesegyházával a spanyol területek egyházi 
primátusát nyerte el. 

Portugál területen is terjedt 1085-től a gregoriánus 
mozgalom. Az évben Pendoradában és Bragában a 
római liturgiából idéznek. 1085., 1087. és 1088. években 
Coimbrában a karoling írásbeliség rövidítéseit alkal- 
mazzák. 1086-ban Coimbrában és Bragában franciák 
tünnek fel. 1087 óta Coimbrában a karoling kánoni 
eljárások előírásait idézik az oklevelek. Mindez ha nem 
is hatalmi téren, de egyházszervezeti és eszmetörténeti 
sikon VII. Gergely eszmei utóéletének eleme lett. 


A pápa halála inkább ártott, mint használt az 
ellenpápának. Nőtt a rómaiak elégedetlensége III. 
Kelemennel szemben, pápai udvara fogyatkozott, 

úgyhogy jobbnak látta a Ravennába való visszavo- 
nulást. De ez nem okozott nyomban fordulatot. 


VII. Gergely halála — különösen amiatt, mert ez nem 
is a pápaság székhelyén következett be — súlyos 
válságba sodorta a gregoriánus pártot. Egyfelől csak 
kevés számú biboros volt az adott helyzetben hűséges 
Gergely örökségéhez és volt képes ez irányban az aktív 
megmozdulásra. Másrészt nehéz volt olyan jelöltet 
találni, aki vállalja a terhes örökséget. Ezt a személyt a 
normann területen müködő, de éppen nem normann, 
hanem longobard hercegi családból származó, bene- 
ventói születésű Monte Cassino-i apátban lelték meg. 
Dauferius (1027—1087) mint bencés, a beneventói S. 
Sofia-kolostor szerzetese vette fel a Desiderius nevet. 
Tekintélyét mutatja, hogy már viszonylag fiatalon 
pápai legátusként Konstantinápolyba készült hajózni, 
amikor szerzetestársai visszahívták Bariból és apáttá 
választották, ezt a tisztséget három évtizeden át 
(1058—1087) töltötte be. II. Miklós pápa erősítette meg 
apátságában és bíborossá tette S. Cecilia címével. A 
pápa Desiderius iránti bizalmát mutatja, hogy dél- 
itáliai vikáriusává tette. Ennek emléke is szerepet 
játszhatott, hogy VII. Gergely halála után rá gondol- 
tak. De helyi szerepe 15 jó emlékű volt. A kolostorban 
1071. október 1-én pompás bazilikát avatott. Monte 
Cassino iróműhelye felvirágzott alatta: mintegy 70 
könyvet másoltatott. Az ő nevéhez fűződött VII. 
Gergely és Robert Guiscard szövetségkötése 1078-ban. 

A németországi belharcok bátorították arra a gregoriá- 
nus biborosokat, hogy továbbra is ellenálljanak Kele- 
men ellenpápának és utódot keressenek. Így is mintegy 
egy esztendő telt el, amig újra be merték tölteni a pápai 
széket olyan személyt keresve, aki hirnevet szerzett 
meggondoltságával, a középutat járta, aki kereste az 
egyetértés útját a császárral. Ennek a bonyolult köve- 
telménynek Desiderius apát felelt meg. De a déli 
feudális erők részleges megnyerése 15 szükséges volt a 
választáshoz. Erre Jordán, Capua ura adott bátoritást. 
Lehet, hogy IV. Henrik elgondolásával egyezően 
cselekedett a dél-itáliai főúr, mindenesetre az ő fellépése 
tette lehetővé a kisebbségi pápaválasztást. Így 1086. 
május 24-én pápává emelték a Monte Cassino-i apátot, 
aki a III. Viktor nevet nyerte. Feltehető, hogy már a 
hosszú széküresedést is részben az ő húzódozása 
okozta. Amikor elfogadta a pápaságot, kikötötte, hogy 
megtartja a Monte Cassino-i apátság vezetését, és 
székhelyét is ott tartotta. 1087. március 21-én még csak 
, választott" pápa. A pápai felkenést tehát halasztotta, 
erre csak 1087. május 9-én került sor. Vállalkozása 
helyreállította a szigorú és az engedékeny gregoriánu- 
sok egységét. Mint pápa azonban mégsem kötött 
kompromisszumot IV. Henrikkel, söt kiközösítette 
Kelemen ellenpápát. Pápai aktivitásához tartozik, 
hogy III. Viktor zsinatot tartott Beneventóban. Hama- 
rosan azonban közeledni érezte végét, és visszavonult 
kolostorába. Monte Cassinoban halt meg 1087. szep- 
tember 16-án. Gergely örököse abban is követte 

elődjét, hogy a keleti hadjárat tervét tovább vitte, ezt 
jelzi a Tunisz ellen küldött olasz városi sereg pápai 
zászlóval ellátása 1087-ben. Mindez már csak árnyéka 
volt a nagy célokat maga elé tüző és szinte fanatikusan 
megvalósítani akaró VII. Gergely határozott poli- 
tikájának. Mégis világosan látszik, hogy nemcsak az 
apát, de az intézmény maga is fontos bázisa lett a 
gregoriánus politika örökségének, noha a clunyi és 
lotharingiai reformirányoktól független, a helyi ha- 
gyományokhoz ragaszkodó kolostorról van szó. Az 
egyházpolitikai szerepvállalást mutatja, hogy a XI. 
században Monte Cassinóban írták le VIII. János pápa 
(872—882) registrumának egy részét, az utolsó hat 
esztendejéből származó 314 levél másolatát. Az időren- 
det és tradiciót Bruno, Segni püspöke és 1107--1111 
között Monte Cassino apátja folytatta, aki fenntartotta 
VII. Gergely emlékét és példáját, azt hirdette, hogy a 
pápa viseli az uralmi jelvényt (regnum ) , mert , egykor 
Constantinus császár a római birodalom összes jelvé- 
nyeit átadta boldog Szilveszternek". 

VII. Gergely eszmevilága és politikai elképzeléseinek 
kánonjogi megalapozása még halála után is további 
kiteljesedést mutat. A római biboros, Deusdedit 
gyűjteménye (, Collectio canonum") még VII. Gergely 
megbízásából készült, de csak 1087-re fejezte be a 
munkálatot, és azt III. Viktor pápának ajánlotta. A 
biboros kiaknázta az egykori VIII. János pápának a 
XI. században másolt 314 levele gyűjteményét. Belevet- 
te kánongyűjteményébe VIII. János 875 szeptemberé- 

ben kelt levelét, amiben tanácsadói és a , római 
szenátus" meghallgatása után felajánlotta a császári 
koronát Kopasz Károlynak, tehát nagyon rövid idővel 
azután, hogy Lajos császár halálhíre eljutott Rómába. 
A pápai levél azon szavai voltak fontosak a gregoriánus 
mozgalom számára, hogy a pápa foglalkozott a 
trónutódlás kérdésével; az utódlásra hívott uralkodó 
feladatává tette a római egyház felemelését és a 
keresztény nép biztonságát. Ugyanez a pápa írt 877-ben 
olyan sorokat, hogy isten kente fel Kopasz Károlyt. Ez 
annak hangsúlyozása volt, hogy a trónbetöltéssel 
kapcsolatban a pápa isten eszköze. A nyilatkozatot 
apró változtatással felvette kánongyűjteményébe Deus- 
dedit 15. Még régebbi elvi álláspontot is felvett a biboros 
a gyűjteménybe, ha az megfelelt a gregoriánus kívánal- 
maknak. Ilyen volt a 769. évi római zsinat határozata 
arról, hogy világiak ne vegyenek részt a pápaválasztás- 
ban, csak papok szavazhatnak, míg a világiak csak 
üdvözölhették az ilyen módon megválasztott egyházfőt 
mint mindenki urát (omnium dominum). A későbbiek- 
ben meg nem valósult jogelv most mégis igazolásul 
szolgált a császár elsőségét tagadó, szorongatott grego- 
riánus mozgalomnak, hiszen a zsinati határozat kifeje- 
zetten kizárta a beleszólásból a fegyveres és más rendű 
világiakat. De még az üdvözlésre jogosultak sorában Is 
kihangsúlyozta a hajdani zsinat a hadparancsnokok és 
sereg mellett Róma városa tekintélyes polgárait és egész 
népét. 

Időben alighanem fiatalabb, hivatkozásban azonban 
régibb forrása is hivatkozott Deusdedit gyűjteménye, 
amikor azt tulajdonította Constantinus császárnak, 
hogy a pápának adta a császári koronát és hogy 
elhatározta: világi uralom Rómában hatalmat nem 
gyakorol. A gregoriánus főpap az etimológia bizonyta- 
lan eszközét is felhasználta a kívánt tételek bizonyításá- 
ra: amint a bázisokról, azaz az oszloplábazatokról 
nyerik nevüket a basileusok, azaz a királyok, akik a 
népen uralkodnak, éppúgy a biborosok (cardinales) 
neve levezethető az ajtósarkokból ( cardinibus januae ) , 
akik isten köznépét igazgatják és azokat isten szereteté- 
re mozgatják. A gyüjtemény más helyén azt fejtegette 
Deusdedit, hogy a római papok vették át a régi 
patriciusok helyét. Mindez szemléletesen és gazdag 
érveléssel támasztotta alá a gregoriánus jogigényeket, 
de nem segített rajtuk éppen olyan időpontban, amikor 
Rómából kiszorultak. 

A középkori kánonjogot gyarapította, de nem hozott 
a maga korában politikai eredményt Sutri Bonizo 
munkája (, Liber de Vita christiana"). E gyűjtemény 
hosszúéletű szerzője (1095 körül halt meg) sem érhette 
meg a gregoriánus irányzat fölénybe kerülését. Nem 
juthatott ez osztályrészül Strumi Andrásnak sem, aki 
1097 után halt meg. Andrea da Strumi már új korszak 
problémáival találkozott élete vége felé, a városok 
egymás közötti küzdelmének kezdetével. Jámbor 
életmódja mellett tekintélyét azzal öregbítette, hogy 

Firenze és Arezzo között békét közvetített, és így 
mindkét város polgárságának tiszteletét elnyerte. 

A császárság és pápaság küzdelmében egyre fonto- 
sabb lett az egyes országok állásfoglalása. A császárhoz 
való viszony nem mindenben esett egybe immár az 
egyházi állásfoglalással. Csehország mint a Német- 
ország és a fiatal kereszténységű országok közötti 
terület igen lényegessé vált. László magyar királynak 
sikerült 1080 táján Benno meisseni püspök segítségével 
II. Vratislav cseh herceget elvonnia az ellenpápától. 
Állami síkon azonban a cseh tartomány kitartott ÍV. 
Henrik mellett. Jaromír-Gebhard prágai püspök, a 
herceg testvére német királyi kancellársága csak 1084- 
ben ért véget. Ugyanakkor egyre erősebbek lettek a 
szálak a császár és Vratislav között, hiszen az utóbbi 
mint hű alattvaló és szövetséges segítette a császárt 
Sváb Rudolf ellenkirály legyőzéséhez. Ezért adomá- 
nyozta IV. Henrik a cseh hercegnek személyére a királyi 
címet, 1085-ben. II. Vratislav mint király (1085—1092) a 
mainzi zsinat gyűlésétől számíthatta magát, ahol a 
király ezt a rangemelést véghezvitte, az év áprilisának 
végén vagy májusának elején. A királlyá emelés a 
jelenlevő fejedelmek tetszését kiváltotta. A császár 
maga illesztett ez alkalommal abroncskoronát Vratis- 
lav király fejére. A rangemelés hazai megerősítésére 
császári megbízásból 1085. június 15-én Prágában 
Egilbert trieri érsek kente fel és koronázta meg 
Vratislavot és feleségét. Érdekes, hogy ezt a cseh 
királyságot III. Kelemen ellenpápa alig volt hajlandó 

tudomásul venni. Hiszen ezzel Német- és Csehország 
jogviszonya nem változott, Vratislav mint király is a 
császár hűbérese maradt. A prágai püspök azonban 
vállalkozott arra, hogy ünnepélyes alkalmakkor a 
király fejére feltegye a koronát. Ez a királyság jogigé- 
nyeiben talán nem szorítkozott a cseh területekre. 
Egyes források szerint Vratislav nemcsak Cseh-, hanem 
Lengyelország királya is lett, amin talán az átmenetileg 
megszállt lengyel terület feletti igény megerősítése 
érthető. Más forrás szerint az Egilbert-féle prágai 
koronázáskor az új királyt köszöntő háromszoros 
dicséretben Vratislavot mint a koronáját istentől nyert 
cseh és magyar királyt ünnepelték. Ha így volna, az 
annak a jele, hogy IV. Henrik ekkor még László király 
trónfosztására törekedett. A cseh királykoronázás 
diszes emléke a vyőehradi kézirat illuminált evangéliu- 
ma. Ez azzal függ össze, hogy Vratislav király 
székhelyét Vysehradon tartotta. A császárpárti király 
kora uralkodóideáljának megfelelően továbbra is 
támogatta az egyházat, 1086/87-ben a Pardubice 
melletti Opatovice bencés apátságot alapította. IV. 
Henrik viszont 1086-ban oklevelet adott Jaromíir- 
Gebhard prágai püspök, a másik Pfemyslida javára. 


VII. Gergely igazi hatalommal be nem töltött 
székére, ujabb széküresedés bizonyos ideje után került 
kellő erélyű eszmetársa a pápai trónusra [I. Orbán 
személyében, 1088. március 12-én. A gregoriánus bibo- 
rosok a pápaválasztó gyűlést Terracina helységben 

tartották meg. Odo de Lagery (születési helye alapján 
de Castellione) Gergely pápa halála idején maga is 
számkivetésben volt, hiszen Rómában az ellenpápasá- 
got betöltő Wibert uralkodott. Amikor a Gergelyhez 
lojális biborosok akarata ellenére pápává választották 
a Monte Cassino-i apátot, ezt Odo de Lagery mint 
Ostia biboros püspöke ellenezte, és ezt nem 15 titkolta. 
III. Viktor pápa nem táplált emiatt haragot, hanem 
halálos ágyán Odót ajánlotta bíborosainak utódául 
Ekkor felidézték, hogy már maga VII. Gergely is Odót 
kívánta volna maga után a pápai széken látni. A 
pápaságra alkalmassá tette a világ előtt régebbi clunyi 
szerzetessége, valamint francia származása. Ritka 
értelmi képessége és egyenessége híveiben és ellenfelei- 
ben egyaránt tiszteletet keltett. A gregoriánusok 
számára azonban az volt a legfontosabb, hogy célja 
VII. Gergely nyomdokainak követése volt: , Minden- 
ben követni akarom nyomait: visszautasítom azt, amit 
Ő visszautasított; elítélem azt, amit ő elítélt: szeretem 
azt, amit Ő szeretett, megerősítem és helyeslem azt, amit 
ő igaznak itélt". Talán abban is követte dicsőített 
pápáját, hogy sokat adott a pápai irásbeliség gyakor- 
latára és anyagának gyűjtésére. Lehetséges, hogy 
voltak regisztrumai. Természetesen tovább folytatta az 
invesztitúra-harcot, megerősítette és megújította a 
kiközösítést IV. Henrik ellen. Ezzel Orbán sokak 
szemében kételyt támasztott a császári rendelkezések 
érvénye felől. Tekintélyét jelzi, hogy akadt pápaságá- 
nak olyan elismerője, aki ezt elődjétől megtagadta. A 

kölni kolostorcsoporthoz tartozó Deutz pápalistája 
szerint Kelemen pápára (Ravennai Wibert, az ellen- 
pápa) II. Orbán következik. De magában Itáliában 
Orbánt szorongatott helyzetbe hozta az ellenpápa. 
Orbánnak uralma elején szinte egyetlen támasza Roger 
sziciliai nagygróf volt, igy azután a pápa garantálhatta 
a bizánci császárnak a normannok nyugodtan ma- 
radását. De a latin irány terjedésében a pápa támogatta 
I. Roger-t, az 1101-ig élő nagygrófot. Már VII. Gergely 
elpusztultnak nyilvánította Vibo görög püspökséget, 
ugyanigy II. Orbán a Tauriana görög püspökséget. E 
kettőnek az áthelyezésével hozták létre Roger idején a 
miletói katolikus püspökséget. De kifele II. Orbán pápa 
nagyobb vonalúnak mutatkozott: az 1089. évnél említi 
Bernold német író, hogy Orbán feloldotta Alexiosz 
császárt a kiközösítés alól. 

A latin és görög egyház egymásrautaltságát az 
fokozta ez időben, hogy 1085 után az Antiochiát 
elfoglaló szeldzsuk törökök megkezdték a seregük 
számára keresztény fiúk elvitelét (devsirme) a görög, 
örmény lakosságból. Így lett II. Orbán VII. Gergely a 
keresztes hadjárat felé mutató eszményének örököse, 
kiteljesítője. Pedig Antiochiában a szeldzsuk uralom 
alatt a görög pátriárka helyén maradhatott, megma- 
radtak szír vagy arab nyelvű liturgiát használó kong- 
regációi is. De a pápaság lényegében idegenül állt a 
keleti keresztények egyházi életvitele előtt, arról latin 
sablonokban gondolkodott. 

VII. Gergely politikai hagyatékához az a szem- 
benállás is hozzátartozik, hogy fennmaradt az ellen- 
pápaság. III. Kelemen, az egykori Ravennai Wibert 
1100-ban bekövetkezett haláláig szemben állt a Ger- 
gelyt követő pápákkal, tehát III. Viktor, II. Orbán és II. 
Paszkál pápa ellenfele volt, egyben velük szemben a ÍV. 
Henrik melletti egyházpolitikát képviselte. 1089-ben 
zsinatot tartott a Szent Péter székesegyházban és ott 
semmisnek nyilvánította a császárra a gregorlánus 
iránytól kimondott kiközösítést. A gregoriánusok 
támadásaival szemben kinyilvánította azoknak a 
szentségeknek érvényességét, amelyeket hívei szolgál- 
tattak ki. Ugyanakkor maga is elítélte a szimóniát és a 
nikolaita eretnekséget. A császár oldalán két évtizeden 
át vívott küzdelmet III. Kelemen hűen folytatta az őt 
pápai trónra segítő világi uralkodó javára, de Rómából 
küzdve sem szerezhette meg a római egyház hálózatá- 
nak irányítását. 

Az ellenpápa támasza volt Fehér Hugo biboros, akit 
1085. január 20-án egy zsinat, amelyet a szászországi 
OÖOuedlinburgban tartottak gregoriánusok, újra kikö- 
zösített. Ez persze még alkalmasabbá tette arra, hogy 
III. Kelemen legátusa legyen Németországban. Majd 
Itáliában működött újra: előtt fermói püspök volt, 
majd 1093-ban az ellenpápa Palestrina suburbicarius . 
püspökség élére állította. Fehér Hugóról több 
értesülésünk nincs, alighanem élete végét töltötte ebben 
a biboroshoz illő magas egyházi tisztségben, az ellen- 
pápa segítőjeként. Az ellenpápaság legnagyobb külső, 

bár csak időleges sikerét Angliában aratta, ahol VII. 
Gergely halála után vitatottnak tekintették a pápaságot 
a gregoriánus (törvényes) és a császárpárti (ellenjypápa 
között. Bizonyság van arra nézve, hogy Hódító Vilmos 
és Lanfranc érsek egyaránt olyan pápa kormányzatát 
tartotta kedvezőbbnek, aki világi uralkodótól függ. 
Lanfranc ki is nyilvánította, hogy az angol egyház nem 
döntötte el, melyik pápát támogatja. Lanfranc azonban 
meghalt Canterburyben 1089. május 24-én, Hódító 
Vilmos pedig már 1087 augusztusában. Az elszige- 
telődő ellenpápaság korszaka III. Kelemen halálával, 
1100. szeptember 8-án, Civita Castellanában ért véget. 
Az új században a pápaság és császárság tovább 
folyó harcában már keresték a kiegyenlítés lehetőségét. 
Most még időtállóbbnak bizonyult az agg Hugo clunyi 
apát vonalvezetése és annak tanulsága. Az apát 1109. 
április 29-én hunyt el, és már 1120-ban szentté avatta II. 
Callixtus pápa. Ez a pápa és II. Anaklétus ellenpápa 
egyaránt freskókat rendeltek a lateráni pápai palota 
falaira. A római egyház dicsőségét ábrázoló freskók 
sorában örökítették meg VII. Gergelyt, akinek állhata- 
tosságát hívei és ellenfelei egyaránt értékelhették. 

5. térkép. Európa 1000 körül (Putzger, i. k. 44. nyomán) 


Irodalmi tájékoztató 


VII. Gergely személyének és korának szentelt tanulmánygyűj- 
teménysorozat: Studi Gregoriani per la storia di Gregorio VII e della 
Riforma gregoriana. Raccolti da G. B. Borino. Roma. I. (1947) — 
(továbbiakban: Stud. Greg.). Regisztirumkönyvének kiadása: Grego- 
rii VII Registrum. Das Register Gregors VII. 1—II. (Edidit: ERICH 
CASPAR. Monumenta Germaniae Historica [továbbiakban: M. G. 
H.]: Epistolae selectae. 2/1—2. Berolini, 1920—23. A szövegben 
található idézetek innen valók (továbbiakban: Reg.). 


Hildebrand ifjúságára: WALTER ULLMANN: The Growth of Papal 
Government in the Middle Ages. A study in the ideological relation of 
clerical to lay power. (London— Bristol, 1955) (továbbiakban: Papal 
Government); LUTTOR FERENC: Róma. A város a történelem 
tükrében. (Bp., 1931); JACOUES LE GOFF: La civilisation de FOccident 
médiéval. (Paris, 1964) (továbbiakban: Civilisation); LOUIS DUCHES- 
NE: I primi tempi dello Stato pontificio (Torino, é. n. [1967]. 

Róma XI. század eleji helyzetére: PIERO MARIA LUGLIt: Storia e 
cultura della citta italiana (Bari, 1967); HERMANN CONRAD: Deutsche 
Rechtsgeschichte, I. Frühzeit und Mittelalter. (Karlsruhe, 1954); 
MARIE LUISE BULST—FRITZ ERNST: Texte zur Geschichte der 
salischen Kaiserzeit. Konrad II. und Heinrich III. 1024—1056. 
(Heidelberg, 1953). A pápaság helyzetére a XI. század első felében 
ROBERT HOLTZMANN: Geschichte der sáchsischen Kaiserzeit (900— 
1024) ("Berlin—Frankfurt am Main, 1955); LEONARD E. BOYLE: A 
Survey of the Vatican Archives and of its Medieval Holdings 
(Toronto, Canada 1972); ÉRSZEGI GÉZA: A Curia Romana középko- 
ri levéltárai. (Levéltári Szemle 28 [1978]); OVIDIO CAPITANI: Immunita 

vescovili ed ecclesiologia in etá , pregregoriana" e , gregoriana". 
L"avvio alla , restaurazione" (Spoleto, 1966) (továbbiakban: Immu- 
nitá vescovil1). 

A clunyi reform jellegére és befolyásának mértékére: Spiritualita 
cluniacense (Todi, 1960): ERNST WERNER: Die gesellschaftlichen 
Grundlagen der Klosterreform im II. Jahrhundert (Berlin, 1953) 
(továbbiakban: Klosterreform); MARGHERITA TRINCI CECHELLI: La 
diocesi di Roma. Tomo IV. (Spoleto, 1976); JOSÉ MATTOSO: Le 
Monachisme ibérigue et Cluny (Louvain, 1968). 

Pier Damianira, a remetére: MAURICE DE WULF: Geschichte der 
mittelalterlichen Philosophie (Tübingen, 1913); JACOUES LE GOFF: 
Das Hochmittelalter (Frankfurt am Main—Hamburg, 1969) (továb- 
biakban: Hochmittelalter); GIOVANNI TABACCO: Eremo e cenobio 
(in: Spiritualita cluniacense); Johannes Gualberti rendalapítóra 
ERNST WERNER: Pauperes Christi. Studicn zu sozial-religiösen 
Bewegungen im Zeitalter des Reformpapsttums (Leipzig, 1956) 
(továbbiakban: Pauperes Christi). 

Milánó fejlődésére Aribert érsek idején: CARL PFAFF: Kaiser 
Heinrich II. Sein Nachleben und sein Kult im mittelalterlichen Basel. 
(Basel—Stuttgart, 1963); LUGLI: i. m.; EUGENIO DUPRÉ THESEIDER: 
Vescovi e citta nel! Italia precomunale (Vescovi e diocesi in Italia nel 
medioevo (sec. IX—XIIIJ Padova, 1964); WiPONIS Gesta Chuonradi 
Imperatoris (ed. H. Bresslau, M. G. H. Scriptores rerum germanica- 
rum in usum scholarum Itovábbiakban: Script. rer. Germ.j? 
Hannoverae-Lipsiae, 1915); GOTIFREDI VITERBIENSIS Pantheon (ed. 
H. PERTz, M. G. H. Scriptores (továbbiakban: SS.] XXII. Hannove- 
rae, 1872); ARNULF: Gesta episcoporum Mediolanensium (ed. H. 
PERTZ M. G. H. SS. VIII. Hannoverae, 1848 és BULST-ERNST: Texte); 
JOHN MUNDY-PETER RIESENBERG: The Medieval Town (Princeton, 
New Jersey, 1958); DUCHESNE: i. m. A városok feletti püspöki 
hatalomra és a püspököknek juttatott császári kegyekre SERGIO 
MOCHI ONORY : Ricerche sui poteri civili dei vescovi nelle citta Umbre 
durante Valto medio evo (Roma, 1930). 

A király egyházi jellegének felfogására és III. Henrik hatalmára: 
R. HOLTZMANN: 1. m.; KARL HAMPE: Das Hochmittelalter. Ge- 
schichte des Abendlandes von 900 bis 1250 ("Köln—Graz, 1963). 

A pápaság zavaraira és a császári túlhatalomra; CaAPITANI: 
Immunita vescovili; U. ő.: La figura del vescovo in alcune collezioni 
canoniche della seconda meta del secolo XI (in: Vescovi e diocesi in 
[Italia nel medioevo) (továbbiakban: Figura del vescovo); BULST— 
ERNST: Texte; G. B. BORINO: L7elezione e la deposizione di Gregorio 
VI. (Archivio della Societá Romana di storia patria 39 [1916]; 
DUCHESNE: i. m.; Annales Altahenses Maiores (ed. W. GIESEL- 
BRECHT—E. OEFELE. M. G. H. Script. Germ. Hannoverae, 1868); 
Annales Hildesheimenses (ed. G. WaAirz, M. G. H. Script. rer. Germ. 
Hannoverae, 1878). 

A pápaság politikájának fejlődésére IX. Leo alatt: Gotifredi 
Viterbiensis Pantheon; CAPITANI: Immunitá vescovilti. 

IX. Leó és Hildebrand együttműködésére: Gotifredi Viterbiensis 
Pantheon; LUTTOR: i. m.; FRITZ GEISTHARDT: Der Kámmerer Boso 
(Berlin, é. n.); FRANCESCO COGNASSO: Storia d Italia. Volume I. II! 
Medioevo (Roma, 1958). 


IX. Leó központi intézményeire: BOYLE: i. m.; HEINRICH FICHTE- 
NAU: Árenga. Spátantike und Mittelalter im Spiegel von Urkunden- 
formeln. (Mitteilungen des Instituts für Österreichische Geschichts- 
forschung [továbbiakban: M. I. Ö. G.] Ergánzungsband 18. Graz— 
Köln, 1957). 

A tours-i zsinatra Berengár ügyében: B. SUDDENDORFF: Berenga- 
rius von Tours (Gotha, 1850); Toursi Berengár és Beci Lanfranc 
vitájára: P.-G. MEuss: Die Abendmahlslehre Berengar von Tours 
vor dem Transsubstantiationsdogma von 1215 (Tübingen, 1955). 


Humbert és a lotharingiai reform viszonyára: WERNER: Klosterre-" 
form; az egyházszakadás körüli szerepére: L. BRÉHIER: Le Schisme 
oriental du XI" siécle (Paris, 1899). ; 

Dél-Itália és IX. Leó politikájának összefüggéseire a nyugat— 
keleti egyházszakadással: LUGLI i. m.; WOLFGANG KUNKEL: 

Römische Rechtsgeschichte. Eine Einführung. ("Weimar, 1964); 
Annales Altahenses; Annales Hildesheimenses; MARio ROTILti: La 
diocesi di Benevento (Spoleto, 1966); NICHOLAS ZERNOV: II cristiane- 
simo orientale (Milano, 1962); IX. Leó tevékenységére a német- 
római császárságon kívül: DOUGLAS JERROLD: Án Introduction to 
the History of England. From the Earliest Times to 1204. (London, 
1949); CAPITANI: Immunita vescovili; CSÓKA J. LAJOS: Szent 
Benedek fiainak világtörténete különös tekintettel Magyarországra. 
I. (h. és é. n.); MATTOSO: ti. m. II. Viktor korát tekintve a forrásokra 
KARL JACOB: Ouellenkunde der deutschen Geschichte im Mittelalter 
(bis 1400) I. ("Berlin —Leipzig, 1913); Annales Altahenses; Annales 
Hildesheimenses; Az egyházi társadalomra: CiNSZiOo VIOLANTE: I 
vescovi dell Italia centro-settentrionale e lo sviluppo delleconomia 
monetaria (in: Vescovi e dioecesi in Italia nel medioevo) (továbbiak- 
ban: Vescovi); TOMMASSO LECCISOTTI: Montecassino. La vita. 
L"irradiazione (Firenze, 1946). 

A városfejlődésre mint az események társadalmi hátterére: GINA 
FASOLI- FRANCESCA BoccHi: La citta medievale italiana (Firenze, 
1973); CARLO Guimo MoR: Legis doctor. (Atti del Convegno 
internazionale di studi Accursiani. I. Milano, 1968); WERNER: 
Pauperes Christi. 

A császárság viszonyára az egyházi reformhoz: GEOFFREY 
BARRACLOUGH: Die mittelalterlichen Grundlagen des modernen 
Deutschland (Weimar, 1953); ACHILLE SANSI: I duchi di Spoleto 
(Foligno, 1870). A pápai hatalom mint intézmény és eszmerendszer 
fejlődésére: ULLMANN: Papal Government; A pireneusi fejlemények- 
re MATTOSO: t. m. 

A IX. István választásával és politikájával összefüggő kérdésekre: 
Annales Altahenses; Annales Hildesheimenses; LECCISOTTI: 1. m.; 
COGNASSO: 1. m. 

A patarénusok fogalom értelmezésére: ÁRSENIO FRUGONI: Due 
schede , Pannosus" e , Patartinus" (Bulletino dell Istituto Storico 
Italiano per il Medio Evo e Archivio Muratoriano [továbbiakban: 
Bulletino] 65/1953). 

A Humbert-féle szimóniafelfogásra: AUGUSTIN FLICHE: La 
chrétienté médiévale (Paris, 1929); JAKOB BALLING: Studier over 
investiturstridsperiodens embedstaenkning (Kebenhavn, 1963). 


A római nemesség hatalmára: WILLI KÖLMEL: Rom und der 
Kirchenstaat im 10. und II. Jahrhundert bis in die Anfánge der 
Reform (Berlin, 1935); a X. Benedek körüli ellentétekre: Annales 
Altahenses; DUCHESNE 1. m. 

X. Benedek és II. Miklós küzdelmére: J. GAY: Les Papes du XI" 
siecle et la Chréticnte (Paris, 1926); DUCHESNE: i. m.; Annales 
Altahenses. A püspökök és a pápa egyházjogi viszonyára CAPITANI: 
Figura del vescovo. 

A bíborosi kollégium kialakulására és működésére: H. W. 
KLEWITZ: Die Entstehung des Kardinalkollegiums (Zeitschrift der 
Savigny-Stiftung für Rechtsgeschichte, Kanonistische Abteilung 25 
[1936]); U. ő.: Reformpapsttum und Kardinalkolleg (Darmstadt, 
1957); ÉRSZEGI: i. m. 

A pápaválasztási szabályzat kézirati eltéréseire: DUCHESNE: i. m. 
Humbert irodalmi munkásságára: BRIAN PULLAN: Sources for the 
history of medieval Europe from the mid-eight to the mid-thirteenth 
century. (Oxford, 1966); CAPITANI: Figura del vescovo. 


II. Miklós reformpolitikája és Hildebrand szerepe összefüggésére: 
ULLMANN: Papal Government; STANISLAW TRAWKOWSKI: Entre 
Porthodoxie et Vhérésie: vita apostolica et le probléme de la 
désobéissance (Leuven—The Hague; 1976); LE GOFF: Hochmittelal- 
ter. 


II. Miklós és Milánó viszonyára: BARRACLOUGK: 1. m.; ÁRNULF: 
Gesta archiepiscoporum Mediolanensium. 


II. Miklós későbbi zsinati és külföldi törekvéseire: G. B. BORINO: 
L"investitura laica dal decreto di Nicoló II al decreto di Gregorio VII 
(Stud. Greg. V [1956]); G. MiccoLk II problema delle ordinazioni 
simoniache e le sinodi lateranensi del 1060 e 1061 (uo.); PHILIPPE 
WOLFF: Histoire de Toulouse (Toulouse, 1958). I 

II. Miklós zsinataira: CH. J. HEFELE: Histoire des Conciles. IV. 2. 
(Paris, 1912). 

A normannok dél-itáliai terjeszkedése és a pápaság viszonyára: 
JOHN JULIUS NORWICH: The Normans in the South 1016—1130 
(London—Southampton, 1967); P. KEHR: Die Belehnungen der 
süditalienischen Normannenfürsten durch die Pápste (Berlin, 1934). 
Pier Damianira és az 1059. évi milánói zsinatra: CAPITANI: Immunita 
vescovili; ULLMANN: Papal Government. 

II. Sándor választására: G. B. BORINO: L/arcidiaconato di 
Ildebrando (Stud. Greg. III ([1948]); VIOLANTE: Vescovi; Annales 
Altahenses. i 


A II. Honorius-féle viszályra és polémiákra: CAPITANI: Immunita 
vescovili; Annales Altahenses: JOSEF SEMMLER: Die Klosterreform 
von Siegburg. Ihre Ausbreitung und ihr Reformprogramm im 11. und 
12. Jahrhundert (Bonn, 1959); ULLMANN: Papal Government. 

Szicília és Dél-Itália II. Sándor idején: WALTHER HOLTZMANN: 
Die Unionsverhandlungen zwischen Kaiser Alexios I. und Papst 
Urban II. im Jahre 1089 (Byzantinische Zeitschrift, 28[1928]) 
(továbbiakban: Unionsverhandlungen.) 


A milánói eseményekre II. Sándor idején: WERNER: Pauperes 
Christi; COGNASSO: i. m.; Annales Altahenses ; GIUSEPPE GARGANTI- 
NI: Cronologia di Milano dalla sua fondazione fino ai nostri giorni 
(Milano, 1874) (Milano, 1973). 


Pier Damiani működésére II. Sándor idején: BARRACLOUGK: i. m.; 
MOR: i. m.; ANDRÉ CANTIN: Les scicnces séculiéres et la foi. Les deux 
votes de la science au jugement de S. Pierre Damien [1007—1072] 
(Spoleto, 1975); ERNST WERNER: Pietro Damiani ed il movimcnto 
popolare del suo tempo (Stud. Greg. X [1975]). 


Wibert kancellárságától érsekségéig alakuló körülményekre: 
Annales Altahenses; K. B. VON HACKE: Die Palliumsverleihungen 
bis 1143 (Marburg, 1898); TH. GOTTLOB: Der kirchliche Amtseid der 
Bischöfe (Bonn, 1936). Odo de Lagery pályafutására STEVEN 
RUNCIMAN: A History of the Crusades I. (Cambridge, 1957). 

Spoleto helyzetére: SANSI: i. m. 


Az Avranches-i Dictatus-ra: CAPITANI: Figura del vescovo. 


II. Sándor zászlóküldéseire: ULLMANN: Papal Government; 
KERR: I. m. 

A német belső viszonyokra II. Sándor pápasága idején: W. 
LEVISON—A. SCHULTE: Das Verzeichnis der königlichen Tafelgüter 
von 1064/65 und seine Handschrift (Neues Archiv 41 [1917—19]; 
WOLFGANG TIMPEL: Archáologische Ouellen zur Funktion mittelal- 
terlicher Befestigungsanlagen (Burg und Stadt in Geschichte und 
Gegenwart. Jena, 1979); WERNER MÁGDEFRAU: Burg und Stadt im 
Mittelalter (uo.); ERIKA LANGER: Burgen und Klassenkampf (uo.); 
SEMMLER: 1. m. 

A cseh egyházpolitikára II. Sándor alatt: ARNOLD KÖSTER: Die 
staatlichen Beziehungen der böhmischen Herzöge und Könige zu den 
deutschen Kaisern von Otto dem Grossen bis Ottokar II. (Breslau, 
1912); ULLMANN: Papal Government. 

Hódító Vilmos és II. Sándor viszonyára: JERROLD: i. m. 

A pireneusi változásokra II. Sándor pápa idején: MATTOSO: 
1. m.; MARCELIN DEFOURNEAUX: Les fÍrancais en Espagne aux XI" 
et XII" siécles (Paris, 1949); CHARLES HIGOUNET: Les relations 
francoibérigues au Moyen Áge (Bulletin philologigue et historigue 
(jusgua 1610) 1972). 

VII. Gergely megválasztására és a Regisztrumkönyv kérdéseire: 
Annales ÁAltahenses; CoGNASSO: 1. m.; G. B. BORINO: Percheé 
Gregorio VII non annunzió la sua elezione ad Enrico IV. . . (Stud. 
Greg. V [19560; Reg. I—II; L. SANTIFALLER: Beschreibstoffe im 
Mittelalter (M. I. Ö. G. Ergánzungsband 16, Graz—Köln, 1953); 
BOYLE: 1. m. 


VII. Gergely intézményszervezői tevékenységére és 1074 eleji 
viszonyára a császárhoz: ULLMANN: Papal Government; BOYLE: 
1. m. , 

A gregoriánusok és a clunyi reform viszonyára: A. FLICHE: La 
réforme Grégorienne (Paris, 1932); SEMMLER : i. m.; WOLFF: i. m.; 

WERNER: Klosterreform; NOREEN HUNT: Cluny under Saint Hugh 
1049-1109 (London-Chatham, 1967). 


A főpapi beiktatás körüli vitához 1073-ban: TRAWKOWSKI: i. m.; 
BARRACLOUGHKH: i. m.; HACKE: i. m.; G. MiccoLi: Le ordinazioni 
simoniache nel pensiero di Gregorio VII (Studi Medievali 3. serie 
4[1963]). 


A papi házasodás elleni küzdelemre 1073-ban: LE GorFr: 
Hochmittelalter; WERNER: Klosterreform. 


A világiak rendjére VII. Gergely nézetrendszerében: ULLMANN: 
Papal Government; ÁRSENIO ERUGONI: Considerazioni sul! ordo 
laicorum nella riforma gregoriana (a stockholmi történész világkong- 
resszus kiadványa, Section III. Moyen Age); FRIEDRICH BOCK: 
Gregorio. VII e Innocenzo III. (Stud. Greg: V[1956]); G. 
TELLENBACH: Die Bedeutung des Reformpapsttums für die Einigung 
des Abendlandes (Stud. Greg. II. (1947]). 

VII. Gergely az uralkodók és püspökök szerepéről 1074-ben: 
ULLMANN: Papal Government; CaAPITANI: Figura del vescovo; 
JERROLD: 1. m. A milánói viszályra 1073-ban LE GorFr: 
Hochmittelalter; BARRACLOUGH: 1. m.; MAURICE KEEN: The Pelican 
History of Medieval Europe (ÁAylesbury, 1976). 


A szász felkelés 1073. évi kirobbanása: RUDOLF KÖTZSCHKE-- 
HELLMUT KRETZSCHMAR : Sáchsische Geschichte I. (Dresden-N., é. n. 
[1935]; MÁGDEFRAU: i. m.; LANGER: i. m. 


A wormsi mozgalomra 1073-ban: JULIAN BORCHARDT: Deutsche 
Wirtschaftsgeschichte. II. (Berlin, 1924). 

VII. Gergely viszonyára II. Vratislav  Csehországához: 
ULLMANN : I. m. ; CAPITANI: Figura del vescovo ; FRANTISEK KAVKA : 
Geschichte der Tschechoslowakei. Kurzer Abriss. (Prag, 1968). 

A nyugati és a keleti egyház, keresztények és muzulmánok 
viszonyára 1073-ban: RUNCIMAN: 1. m.; WALTER HOLTZMANN: 
Studien zur Orientpolitik des Reformpapsttums und zur Entstehung 
des ersten Kreuzzuges (Historisches Vierteljahrschrift 22[1924]) 

(továbbiakban: Orientpolitik); ERNST WERNER: Die Geburt einer 
Grossmacht — Die Osmanen (1300-—-1481) (Berlin, 1978). 


Az 1074-i cölibátuskövetelmény következményeiről: MEZEY 
LÁSZLÓ összeáll: Krónikások-krónikák II. (Bp., 1960). 

A milánói érsekség ügyének általánosulására 1074-ben: KEEN: i. 
m.; WERNER: Pauperes Christi; BARRACLOUGH: i. m. 

VII. Gergely és a kereskedő elemek vonatkozásaira: LE GOFF: 
Hochmittelalter; R. C. VAN CAENEGEM-F. L. GANSHOF: Kurze 


OÖOuellenkunde des Westeuropáischen Mittelalters (Göttingen-Gent, 
1964). 


Az 1074-i szász eseményekre: Brvnonis de bello Saxonico historia 
(B. G. STRUVE: Rerum Germanicarum Scriptores. [I.? Argentorati, €é. 
n. [171715 TIMPEL: 1. m.:; BARRACLOUGH: ti. m.,; j 

A kölni mozgalomra és viszonyára a reformhoz: CONRAD: i. m. ; 
SEMMLER: 1. m. 

I. Fülöp francia király és VII. Gergely súrlódására 1074-ben: 
ULLMANN: Papal Government; LE GOFF: Civilisatton. 

Magyarország VII. Gergely, IV. Henrik és Bizánc között: 
KONRAD SCHÜNEMANN: Die Deutschen in Ungarn bis zum 12. 
Jahrhundert (Berlin——-Leipzig, 1923); Reg. I.; FRANZ DÖLGER: 
Ungarn in der byzantinischen Reichspolitik (Bp., 1942): MORAVvCSIK 
GYULA: A magyar szent korona görög feliratai (Bp., 1935); 
Manegoldi ad Gebehardum liber (M. G.; H. Libelli de lite 
imperatorum et pontificum saeculis XI. et XII. conscripti (továbbiak- 
ban: Libelli) I. Hannoverae, 1891; GERIcS JÓZSEF: Judicium Dei a 
magyar állam XI. századi külkapcsolataiban (Athleta Patriae. Bp., 
1980). 


A latin kereszténység Kelet felé tekintésére: GINO DAMERINI: 
L Isola e il Cenobio di San Giorgio Maggiore (Venezia, 1969); 
ULLMANN: Papal Government; ALEXANDER GIEYSZTOR: The Gene- 
sis of the Crusades: The Encyclical of Sergius IV. (1009—1012) 
(Medievalia et Humanistica VI. [1948]) (a továbbiakban: Gencsis of 
Crusades). 

VII. Gergely kezdeti ingadozására a normannok és Bizánc között: 
ULLMANN: Papal Government; CLAUDE CAHEN: Án Introduction to 
the First Crusade (Past and Present, N6 [1954 november]). 

VII. Gergely 1075. évi fejtegetéseiről az egyházi és világi hatalom 
viszonyát illetően: ULLMANN: Papal Government. Az 1075. évi, 
házas papok elleni mozgalmakra WERNER: Paupercs Christi. 


Az invesztitúra-tilalom 1075-ben és következményei: COGNASSO: 
1. m.; JERROLD: 1. m. 

Az invesztitúraharcok alapvető forráspublikációja: M G. H. 
Libelli 1—III. (Hannoverac 1891—1907). 

A Dictatus Papae jellegére és tartalmára: G. B. BORINO: Unipotesi 
sul , Dictatus Papae" di Gregorio VII (Árchivio della Deputazione di 
storia patria 67 [1944]); ULLMANN: Papal Government; COGNASSO: i. 
m.; LE GorFr: Hochmittelalter; WALTER ULLMANN: Scholarship and 
Politics in the Middle Ages (London, 1978) (továbbiakban: Scholar- 
ship). 


A pataria utolsó harcaira: LANDULPRHI SENIORIS Historia Mediola- 
nensis (ed. A. CUTOLO, Rerum Italicarum Scriptores. IV/2, Bologna, 
1942); A. VISCONTI: Storia di Milano. (Milano, 1949); WALTER 
GOErz: Die Entstehung der italienischen Kommunen im fÍrühen 
Mittelalter (Sitzungsberichte der Bayerischen Akad. der Wiss., 
Philos.-hist. Abt. Jahrg. 1944); CiINZIO VIOLANTE: La societa 
milanese nel! etá precomunale (Bari, 1953); V. V. SZTOKLICKAJA- 
TYERESKOVICS: Klasszovaja borba v Milane v XI. v i zarozsgyenije 
milanszkoj kommunü (Szrednyije Veka V [1954]. 


A római jogászokra a Canossai ház területén: MOR: 1. m.; 
HERBERT GRUNDMANN: Vom Ursprung der Universitát im Mittelal- 
ter (Darmstadt, 1960). 

A szász felkelés leverésére és következményeire: MIKA SÁNDOR: A 
hűbériség és a keresztes hadjáratok kora (Bp., é. n. in: Marczali 
Henrik: Nagy Képes Világtörténet V.); BARRACLOUGHK: i. m.; 
KÖTZSCHKE—KRETZSCHMAR: 1. m. 


A clunyi reform sikereire Németországban: BARRACLOUGS: i. m.; 
CINZIO VIOLANTE: II monachesimo cluniacense di fronte al mondo 

politico ed ecclesiastico (secoli X e XI) (in: Spiritualita cluniacense) 
(továbbiakban: Monachesimo cluniacense); SEMMLER: i. m. 

VII. Gergely állásfoglalása Salamon és Géza viszályához: Reg. I.; 
a regulus kifejezésre: ULLMANN: Scholarship. 

Az orosz—lengyel pápai kombinációkra: V. MEYSZTOWICz: 
L"Union de Kiev avec Rome sous Grégoire VII (Stud. Greg. V 
[195615 KAROL GÓRSKI: Lhistoire de la spiritualité polonaise (Le 
millénaire du catholicisme en Pologne. Lublin, 1969). 


Az 1076. évi wormsi zsinatra: ULLMANN: Papal Government; 
BARRACLOUGH: i. m.; COGNASSO: i. m. 

A római böjti zsinatra 1076-ban: COGNASSO iz. m.; ULLMANN: 
Papal Government. 


Az 1076-i mainzi zsinat körüli viszályrai: ULLMANN: Papal 
Government; BARRACLOUGSK: 1. m. 

A treburi gyűlés körülményeire 1076-ban: BARRACLOUGSH: i. m.; 
ULLMANN: Papal Government; KÖTZSCHKE—KRETZSCHMAR: I. m.; 
GISLEBERT DE MONS: Chronicon Hanoniense (ed. L. VANDERKINDE- 
RE. Bruxelles, 1904). 

Az egyházi reform sajátos angliai és spanyolországi helyzetére 
1076-ban: JERROLD: i. m.; DEFOURNEAUX: i m.; ULLMANN: Papal 
Government. 


A levelezés An-Nasirral: L. GOLVIN:-Le Maghrib Central a 
VPépogue des Zirides (Paris, 1957). 7. 

A canossai epizódra: Annales Hildesheimenses; COGNASSO: i. m.; 
VIOLANTE: Monachesimo cluniacense; BARRACLOUGSH: 1. m.; WOLF- 
RAM VON DEN STEINEN: Canossa. Heinrich IV. und die Kirche. 
(München, 1957); M. D. DE MATTEIS: La riconciliazione di Canossa: 
Tra , Dictatus Papae" e , Auctoritates Apostolicae Sedis" (Studi 
Medievali 3 serie 19 [1978]). 

A pápaság és a német fejedelmek viszonyára, IV. Henrik 
ellenlépéseire 1077-ben: Annales Hildesheimenses; BARRACLOUGH: 
1. m.; HEINRICH SCHMIDINGER: Patriarch und Landesherr. ,Die 
weltliche Herrschaft der Patriarchen von Aguileja bis zum Ende der 

Staufer (Graz-Köln, 1954); KÖTZSCHKE—KRETZSCHMAR: 1. m.; 
BORCHARDT: i. m. 


A világi és egyházi hatalom viszonyára a városokhoz 1077-ben: 
WERNER: Pauperes Christi; FASOLI-BOCCHI: i. m.; ROBERTO CESSI : 
La crisi veneziana al tempo di Gregorio VII. (Stud. Greg: V[1956D; 
DAMERINI: i. m. 


VII. Gergely és a német fejedelmek gondolatvilágának valódi 
viszonyára 1077-ben: ULLMANN: Papal Government; FRITZ KERN: 
Gottesgnadentum und Widerstandsrecht (Leipzig, 1914). 


VII. Gergely 1077. évi francia és spanyol terveire: WERNER: 
Klosterreform; J. F. LEMARIGNIER: Le déclin de la royauté au premier 
siecle capétien et Iamorce du redressement (987—1108). (Revue de 
Droit Francais et Étranger, 4. série 36 (1958)); MATTOSO: i. m.; a 
Ramirdo-esetre Reg. 7. 

A László magyar király trónralépte körüli állásfoglalásokra: Reg. 
I.. Manegoldi ad Gebehardum liber. 

Szerbia és VII. Gergely kapcsolatára: TADEUSZ WASILEWSKI: 
Stefan Vojislav de Zahumlje, Stefan Dobroslav de Zéta et Byzance au 
milieu du XI" siécle (Recueil des travaux de Pinstitut D"Études 
byzantines, N" XIII. Beograd, 1971); HANS-WILHELM HAUSSIG: 
Byzantinische Geschichte (Stuttgart, 1969). 

A Kelet keresztényeinek ügyeire 1077-ben: CAHEN: i. m.; 
RUNCIMAN: 1. m. 

Az 1078. évi zsinati politikára: ULLMANN: Papal Government; 
PULLAN: t. m. 

Az 1078. év németországi küzdelmeire: ECKHARD MÜLLER- 
MERTENS: Vom Regnum Teutonicum zum Heiligen Römischen 
Rcich Deutscher Nation (Zeitschrift für Geschichtwissenschaft XI 
[1963]. 

Az 1078. év európai fejleményeire: CAPITANI: Figura del vescovo; 
Recueil des historiens des Gaules et de la France XIV. (ed. MICHEL J. 
J. BRIAL, "Paris, 1877); RUNCIMAN: i. m. 

l. László magyar király és a német birodalom belviszályára: 
SZENTPÉTERY IMRE: Középkori oklevélszövegek (Bp., 1927) 26. sz.; 
SCHÜNEMANN: t. m.; ULLMANN: Papal Government. 


Merész Boleszláv királyságára: JULIUSZ BARDACHK: L"Etat polo- 
naise aux X" et XI" siécles (L Europe aux IX"—XI" siécles. Aux 
origines des Etats nationaux. Varsovie, 1968). 

A Szaniszló püspök elleni királyi eljárás körülményeire: STEFAN 
KIENIEWICZ (főszerk.): History of Poland (Warszawa, 1968); 
HENRYK SAMSONOWICZ: Historia Polski do roku 1795 (Warszawa, 
1973); illetve WACLAW SCHENK: Aus der Geschichte der Liturgie in 
Polen (In: Le millénaire du catholicisme en Pologne). 

VII. Gergely a bázisszélesítés és az elszigetelődés mezsgyéjén 1079- 
ben: VIOLANTE: Vescovi; MOR: i. m; DE Wutr: i. m.; Reg. II.; 
WERNER: Klosterreform; WILHELM WEGENER: Böhmen-Máhren und 
das Reich im Hochmittelalter (Köln—Graz, 1959); OTTONIS ET 
RAHEWINI: Gesta Friderici imperatoris (fed. G. WAirrz—B. SIMSON, 
M. G. H. Script. rer. Germ. Hannoverae—Lipsiae, 1912). 


Gergely pápa és Wibert érsek összecsapásának kibontakozására 
1080-ban: ULLMANN: Papal Government; P. KEHR: Zu Geschichte 
Wiberts von Ravenna (Clemens III.) (Sitzungsberichte der preussi- 
schen Akad. der Wiss. XIX, 1921); BARRACLOUGH: i. m.; ULL- 
MANN: Scholarship. 

A császár és ellenkirály küzdelmére 1080-ban: Annales Hildeshei- 
menses; KÖTZSCHKE—KRETZSCHMAR: i. m.; ERNST FISCHER: Illu- 
strierte Schweizergeschichte von der Anfángen bis zur Gegenwart 
( Schaffhausen, 1947). 

Az 1080. évi böjti zsinat a világi invesztitúra ellen: UÜLLMANN: 
Papa! Government. 

VII. Gergely és a görög-itáliai szféra kérdéseire 1080-ban: GEORG 
HOFMANN: Papst Gregor VII. und der christliche Osten (Stud. Greg. I 
[1947]); JEAN HURÉ: Histoire de la Sicile (Paris, 1957); COGNASSO: 
1. m. 


Petrus Crassus jogi vitairatára: JULIUS FICKER: Urkunden zur 

Reichs- und Rechtsgeschichte Italiens (Innsbruck, 1874) LE GoFr: 
Hochmittelalter; ULLMANN: Papal Government. 

VII. Gergely és Nyugat-Európa viszonyára 1080-ban; ULLMANN: 
Papal Government; u. Őő.: Scholarship; JERROLD: 1. m. 


Az észak-európai egyházi élet alakulására: AÁRNE ODD JOHNSEN: 
Scandinavia in the struggle between Empire and Papacy (cca. 1070— 
1170) (a stockholmi történész világkongresszus kiadványa, Section 
III. Moyen Age); BENGT THORDEMAN: Medieval Wooden Sculpture 
in Sweden, I. Attitude to the Heritage (Stockholm— Uppsala, 1964). 

Az 1080. évi események spanyol és portugál kihatásaira: RUNCI- 
MAN: 1. m.; MATTOSO: i. m. 

IV. Henrik harcaira 1081-ben Német- és Olaszországban: BAR- 
RACLOUGH: 1. m.; ULLMANN: Papal Government; VIOLANTE: Vesco- 
vi;  RAFFAELLO MORGHEN: Profilo storico della civiltaá europea 
(Firenze, 1955); FICKER: 1. m. 

A görög—római—pápai—normann viszonyra 1081-ben: 
ÁLAIN DUCELLIER: Le drame de Byzance. Idéal et échec dune societé 
chrétienne. (Poitiers-Ligugé, 1976); RUNCIMAN: i. m.; W. HOLTZ- 
MANN: Orientpolitik; u. ő.: Unionsverhandlungen. 

A Pireneusi-félsziget egyházi áramlataira 1081-ben: MATTOSO: i. 
m.; HUNT: i. m. 

A lengyel egyházi életre 1081 után: Chronicon Andaginensis 
monasterii (ÁLBINUS FRANCISCUS GOMBOS: Catalogus fontium 
historiace Hungaricae Tomus I. Bp., 1937); Chronicon Polono- 
Silesiacum ... usgue ad a. 1278 (uo.) ALEXANDER GIEYSZTOR: 
Societá e cultura nell alto medieovo polacco (Wrocilaw—Warsza- 
wa—Kraków, 1965). 


Az 1082. év eszmei és hatalmi harcairól: Annales Hildesheimen- 
ses; TRAWKOWSKI: 1. m.; WERNER: Klosterreform; P. SANDER: Der 
Kampf Heinrichs und Gregors VII. 1080—-84 ( Berlin, 1893); MICHEL 
DE BOUARD: Guillaume le Conguérant (Paris, 1958); HELENE 
ÁHRWEILER: L"idéologie politigue de TEmpire byzantin (Vendőme, 
1975); VIOLANTE: Monachesimo cluniacense. 

Az 1083. évi küzdelmekre: ULLMANN: Papal Government; VAN 
CAENEGEM-GANSHOF: 1, m.; EDITH ENNEN: Europáische Züge der 
mittelalterlichen Kölner Stadtgeschichte (in: Köln, das Reich und 
Europa. Köln, 1971); VIOLANTE: Monachesimo cluniacense; Anna- 
les Hildesheimenses. 


Az 1084. év eseményeire: COGNASSO: i. m..: BARRACLOUGS: I. m.; 
SCHMEIDLER: Kaiser Heinrich ÍV. und seine Helfer im Investiturstreit 
(Leipzig, 1927); CESSI; i. m.; MATTOSO: i. m. — 

Luccai Anzelm kánonjogász politikai nézeteire: EDITH PÁSZTOR: 
Motivi dellecclesiologia di Anselmo di Lucca (Bullettino, 77 (1965]); 
CAPITANI: Figura del vescovo. 


VII. Gergely halálának eszmei és hatalmi következményeire: 
ULLMANN: Papal Government; RUNCIMAN: 1. m.; Annales Hildeshei- 
menses; BARRACLOUGSH: I. m. 

Luccai Anzelm végső harcára: PÁSZTOR: 1. m. 

A német püspöki hálózat átalakulására 1085-ben és a kiéleződött 
harcokra, publicisztikára: HANS LEO MIKOLETZKY: Der , fromme" 
Kaiser Heinrich IV. (M. I. Ö. G. 68 [1960]); LE GorFr: Hochmittelal- 
ter; Annales Hildesheimenses; BENZONIS episcopi Albensis Ad 
Heinricum IV. imperatorem libri VII. (ed. K. PERTz, M. G. H. SS. XI. 
Hannoverae, 1854); ROBERT S. LoPEZ: Naissance de PEurope 
(Orléans—Paris, 1962). 

Toledo elfoglalásának egyházpolitikai körülményeire: HENRI 
TERRASSE: Islam d"Espagne: Une rencontre de PFOrient el de 
FVOccident (Paris, 1958), DON RAFAEL ÁLTAMIRA Y CREVEA: Histoire 
d" Espagne (Paris, 1965); HIGOUNET: i. m.; MATTOSO: 1. m. 

VII. Gergely utódlására: AUGUSTIN FLICHE: Le pontificat de 
Victor III (Revue dhistoire ecclésiastigue 20 [1924]); LECCISOTTI: 
1. m.; ULLMANN: Papal Government. 

Deusdedit kánonjogi gyüjteményére: ULLMANN: Papal Govern- 
ment. Vratislav csehországi királyságára és egyházpolitikájára; TÓTH 
ZOLTÁN: A Hartvik-legenda kritikájához (A szt. korona eredetkérdé- 
se) (Bp., 19425: KAVKA: 1. m. 

II. Orbán pápaságára: AUGUSTIN FLICHE: L"élection d"Urbain II. 
(Moyen-áge, 2" sérte, 19 ([1915]); SEMMLER: 1. m.; GIEYSZTOR: Genesis 
of Crusadcs. 

Az ellenpápaság végére: O. KÖHNCKE: Wibert von Ravenna, 
Papst Clemens III. (Leipzig, 1888); GAY: 1. m.; JERROLD: i. m. 

VII. Gergely XII. századi ábrázolására: G. B. LADNER: Die 
Papstbildnisse des Altertums und des Mittelalters. I. Bis zum Ende 
des Investiturstreits (Roma, 1941). 

Képek forrásjegyzéke 


. Róma, a középkori Vatikán (Horace Marucchi: Basiligues et 
Eglises de Rome. Paris, 1902, 113.) 

. Róma, a San Pietro homlokzata a XI. században. Kézirat a farfai 
apátságból (Eton College, nr. 124.) (Reproduced by permission of 
the Provost and Fellows of Eton College) 

. Róma, a középkori Laterán képe (Gustave Clausse: Basiligue et 
Mosaigues Chériennes. Paris, 1893, 334.) 

. IX. Leó és Varinus metzi apát. Miniatúrakép a XI. századból 
(Bern, Stadtbibliothek Burgerbibliothek, Codex 292 —G. B. 
Ladner: Die Papstbildnisse des Altertums und des Mittelalters. 
Bd. I. Bis zum Ende des Investiturstreits. Citta del Vaticano — 
Roma, 1941, Taf. XVIIIa) 

. XII. János pápa beöltöztetése egyházi szertartás előtt. Rajz a régi 
Lateránból (Biblioteca Ap. Vaticana, Barb. lat. 2733, fol. 49v, 
Foto Biblioteca Vaticana — Ladner, 1. m. XVIIa) 

. XIII. János pápa Péter és Pál apostolok között. Freskó a San 
Paolo Fuori le Mura templomban (Biblioteca Ap. Vaticana, 
Barb. lat. 4406, fol. 139r, Foto Biblioteca Vaticana — Ladner, 
i. m. Taf. XVIID) 

. II. Sándor pápa. Rajz a lateráni palota Szent Miklós-kápolnája 
apszisának elpusztult falfestményéről (Biblioteca Ap. Vaticana, 
Vat. lat. 5407, pag. 94-96, Foto Bibliotcca Vaticana — Ladner, 
1. m. Fig. 140) 

. VII. Gergely pápa. Rajz a lateráni palota Szent Miklós-kápolnája 
apszisának elpusztult falfestményéről (Biblioteca Ap. Vaticana, 
Vat. lat. 5407, pag. 94-96, Foto Biblioteca Vaticana — Ladner, 
1. m. Fig. 139) 

9. Dictatus Papae (Roma, Archivio Vaticano. Foto Biblioteca Vati- 


10. 


16. 


17. 


18. 


19. 
20. 


21. 


22. 


cana) 

Nagy Szent Gergely, II. Sándor, VII. Gergely és III. Viktor 
pápák. Rajz a lateráni palota elpusztult Szent Miklós- 
kápolnájából (Windsor, Dal Pozzo-Coll. Mos. Ant. II. fol. 88, 92. 
— Ladner, ti. m. Fig. 142) 


. VII. Gergely pápa egy vagy két utódjával. Rajz a lateráni palota 


Szent Miklós-kápolnája melletti termének elpusztult freskója 
nyomán (Roma, Biblioteca Ap. Vaticana, Barb. Lat. 2738, fol. 
104r, Foto Biblioteca Vaticana) 


. A Castel Sant" Angelo. Alessandro Specchi metszete (London, 


British Museum) ( Reproduced by permission of the Trustccs of the 
British Museum) 


. Cluny, a bencés apátság harmadik épülete Hugo apát idejéből. 


Kenneth Conant rekonstrukciós rajza 


. Monte Cassino, a bencés apátság épülete Kenneth Conant 


rekonstrukciója alapján 


. Desiderius apát Szent Benedek előtt. Miniatúra. Vita BB. 


Benedicti et Mauri. Monte Cassino, 1070 körül (Roma, Bibliote- 
ca Ap. Vaticana, Vat. lat. 1202, fol. 2, Foto Biblioteca Vaticana) 
Desiderius apát alapítóként felajánlja templomát. A San Angelo 
in Formis bazilika apszisának freskója. Capua Vetere, Nápoly 
mellett 

Milánó, San Ambrogio, a XII. század első fele 

Milánó, San Ambrogio, szószék egy római szarkofág felett, 
1080-1090 körül 

Como, Sant" Abondio bencés apátság, 1063 k.-1095 

Salerno, Santa Maria degli Angeli. Alapította a normann hódító, 
Robert Guiscard, 1079-1084 

Dukász Mihály bizánci császár. A magyar királyi korona 
zománclemezéről (Budapest, Magyar Nemzeti Múzeum) 

Az ún. Müncheni Biblia, IV. Henrik ajándéka a hirsaui kolostor- 
nak, a XI. század vége (München, Bayerische Staatsbibliothek, 
Clm. 13001) 

24. 


25. 


26. 


27. 
28. 


29. 


30. 
31. 
32. 


IV. Henrik. Eccehard von Aura: Chronicon Universale (Cam- 
bridge, Corpus Christi College, C. C., Foto Biblioteca Vaticana 
Ms. 373 fol. 60 6r) 

IV. Henrik visszahozza Salamont Magyarországra. Képes Króni- 
ka (Budapest, Országos Széchényi Könyvtár) 

IV. Henrik Matild grófnő és Clunyi Hugo előtt. Vita Mathildis 
comtessae. . . (Roma, Biblioteca Ap. Vaticana, Cod. Lat. 4922, 
Foto Biblioteca Vaticana) 

Mainz, a császári dóm belseje, XI-XII. század 

Sváb Rudolf siremléke, Merseburg, Dóm, 1080 körül 

Speyer, Dóm, a főhajó belseje kelet felé. IV. Henrik-féle 
építkezések, 1082-1104 

VII. Gergely életjelenetei : kiűzetése Rómából, élete a száműzetés- 
ben és halála. Otto Freising krónikája, XII. század második fele 
(Jena/DDR, Universitátsbibliothek, Ms. Bos. g. 6, Blatt 79r) 
VII. Gergely sírja a salernói dómban 

IV. Henrik sírja a speyeri dóm kriptájában 

Kereszt és korona ÍV. Henrik sírjából, Speyer 


A címlapon: VII. Gergely pápa ábrázolás egy beneventói króniká- 


ban. Chronic. S. Sophiae Benevent. (Biblioteca Ap. Vaticana, 
Vat. lat. 4939, fol. I45Sv, Foto Biblioteca Vaticana — Ladner, 
i1.m. Fig. 159) 

I. Róma, a középkori Vatikán 

2. Róma, a San Pietro homlokzata a XI. században. Kézirat a 
farfai apátságból 


3. Róma, a középkori Laterán képe 

4. IX. Leó és Varinus metzi apát. Miniatúrakép a XI. századból 


5. XII. János pápa beöltöztetése egyházi szertartás előtt. Rajz a 
régi Lateránból 


6. XIII. János pápa Péter és Pál apostolok között. Freskó a"San 
Paolo Fuori le Mura templomban 


5. ALÁMAN DERÉRII,  mnesdam peta sah 


7. I. Sándor pápa. Rajz a lateráni palota Szent Miklós-kápolnája 
apszisának elpusztult falfestményéről 

8. VII. Gergely pápa. Rajz a lateráni palota Szent Miklós- 
kápolnája apszisának elpusztult falfestményéről 

9. Dictatus Papae 


CZ ÉLS teágzbe veget ; S AUBBE 


10. Nagy Szent Gergely, II. Sándor, VII. Gergely és III. Viktor 
pápák. Rajz a lateráni palota elpusztult Szent Miklós- 
kápolnájából 


lI. VII. Gergely pápa egy vagy két utódjával. Rajz a lateráni 
palota Szent Miklós-kápolnája melletti termének elpusztult 
freskója nyomán 


12. A Castel Sant" Angelo. Alessandro Specchi metszete 

13. Cluny, bencés apátság apátság harmadik épülete Hugo apát 
idejéből. Kenneth Conant rekonstrukciós rajza 


14. Monte Cassino, a bencés apátság épülete Kenneth Conant 
rekonstrukciója alapján 

15. Desiderius apát Szent Benedek előtt. Miniatúra. (Vita BB. 
Benedict! et Mauri. Monte Cassino, 1070 körül) 


16. Desiderius apát alapítóként felajánlja templomát. A San 
Angelo in Formis bazilika apszisának freskója. Capua Vetere, , 
Nápoly mellett 

18. Milánó, San Ambrogio, szószék egy római szarkofág felett, 
1080-1090 körül 


tság, 1063 k.—1095 


és apá 

19. Como, Sant" Abondio benc 


20. Salerno, Santa Maria degli Angeli. Alapította a normann 
hódító, Robert Guiscard, 1079-1084 


21. Dukász Mihály bizánci császár. 
A magyar királyi korona zománclemezéről 

22. Az ún. Müncheni Biblia, IV. Henrik ajándéka 
a hirsaui kolostornak, a XI. század vége 

23. IV. Henrik. Eccehard von Aura: Chronicon Universale 

24. IV. Henrik visszahozza Salamont Magyarországra. 
Képes Krónika 

25. IV. Henrik Matild grófnő és Clunyi Hugo előtt. 
Vita Mathildis comtessae . . . 


26. Mainz, a császári dóm belseje, XI—XII. század 


27. Sváb Rudolf síremléke, Merseburg, Dóm, 1080 körül 


28. Speyer, Dóm, a főhajó belseje kelet felé. 
IV. Henrik-féle építkezések, 1082—1104 

29. VII. Gergely életjelenetei: kiűzetése Rómából, 
élete a száműzetésben és halála. 
Otto Freising krónikája, XII. század második fele 


ómban 


ói d 


a salern 


30. VII. Gergely sírja 


31. IV. Henrik sírja a speyeri dóm kriptájában 


32. Kereszt és korona IV. Henrik sírjából, Speyer 

